
Αθήνα, σήμερα στις 16 Σεπτεμβρίου 2026, ημέρα Τετάρτη και ώρα 9.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. ΓΕΩΡΓΙΟΥ ΓΕΩΡΓΑΝΤΑ. 
ΠΡΟΕΔΡΕΥΩΝ (Γεώργιος Γεωργαντάς): Καλή σας ημέρα, κυρίες και κύριοι συνάδελφοι. Αρχίζει η συνεδρίαση. 
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15-9-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΠΕ΄ συνεδριάσεώς του, της Τρίτης 15 Σεπτεμβρίου 2026 σε ό,τι αφορά την ψήφιση στο σύνολο του σχεδίου νόμου: «Αναμόρφωση της βαθμολογικής διάρθρωσης, του συστήματος βαθμολογικών προαγωγών και του συστήματος επιλογής προϊσταμένων οργανικών μονάδων του δημόσιου τομέα, αναδιοργάνωση και εκσυγχρονισμός του νομικού προσώπου δημοσίου δικαίου με την επωνυμία «Εθνικό Κέντρο Δημόσιας Διοίκησης και Αυτοδιοίκησης», λοιπές διατάξεις του Υπουργείου Εσωτερικών και άλλες επείγουσες ρυθμίσεις».)
Παρακαλείται ο κύριος Γραμματέας να ανακοινώσει τις αναφορές προς το Σώμα. 
 (Ανακοινώνονται προς το Σώμα από τον Γραμματέα της Βουλής κ. Κωνσταντίνο Κεφαλογιάννη, Βουλευτή Νομού Ηρακλείου, τα ακόλουθα: 
Ο Βουλευτής Καρδίτσας της K.O. «ΝΕΑ ΔΗΜΟΚΡΑΤΙΑ» κ. Γεώργιος Κωτσός, κατέθεσε αναφορά προς την Υπουργό Παιδείας, Θρησκευμάτων & Αθλητισμού, με την οποία ο Δήμος Μουζακίου του Νομού Καρδίτσας, με επιστολή του ζητά την ένταξη των σχολικών μονάδων του Δήμου Μουζακίου, στο Πρόγραμμα "Μαριέττα Γιαννάκου" και αιτείται απάντησης. 
[bookmark: _Hlk223944138]Ο Βουλευτής Χίου της K.O. «ΝΕΑ ΔΗΜΟΚΡΑΤΙΑ» κ. Παναγιώτης (Νότης) Μηταράκης, κατέθεσε αναφορά προς την Υπουργό Εργασίας & Κοινωνικής Ασφάλισης, με την οποία η Ένωση Φοροτεχνικών - Λογιστών Ελευθέρων Επαγγελματιών του Νομού Χίου, εκφράζει την έντονη διαμαρτυρία και αγανάκτηση του κλάδου, αλλά και του συνόλου του επιχειρηματικού κόσμου, σχετικά με την απαράδεκτη κατάσταση που επικρατεί στην τοπική υπηρεσία της ΔΥΠΑ.
Ο Βουλευτής Μαγνησίας της K.O. «ΝΕΑ ΔΗΜΟΚΡΑΤΙΑ» κ. Χρήστος Μπουκώρος, κατέθεσε αναφορά προς τον Υπουργό Υγείας, με την οποία ο Ιατρικός Σύλλογος Μαγνησίας, με επιστολή του παραθέτει το ιδιαίτερα σοβαρό ζήτημα της ενίσχυσης των παρεχόμενων ογκολογικών υπηρεσιών στη Μαγνησία και ειδικότερα της στελέχωσης και αναβάθμισης του Ογκολογικού Τμήματος του Γενικού Νοσοκομείου Βόλου «Αχιλλοπούλειο».
Η Βουλευτής Λασιθίου της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κυρία Αικατερίνη (Κατερίνα) Σπυριδάκη, κατέθεσε αναφορά προς τους Υπουργούς Τουρισμού και Εργασίας & Κοινωνικής Ασφάλισης, με την οποία η Πανελλήνια Ομοσπονδία Εργαζομένων στον Επισιτισμό -Τουρισμό, εκφράζει την έντονη διαμαρτυρία της για την παντελή απουσία μέτρων για τους εργαζόμενους του                   
Ο Βουλευτής Δράμας της K.O. «ΠΑΣΟΚ - ΚΙΝΗΜΑ ΑΛΛΑΓΗΣ»                             κ. Αναστάσιος (Τάσος) Νικολαϊδης, κατέθεσε αναφορά προς τον Υπουργό Προστασίας του Πολίτη, με την οποία το Σωματείο Αστυνομικών Υπαλλήλων του Νομού Δράμας, ζητά τη διερεύνηση της διαδικασίας επιλογής αστυνομικού προσωπικού της Διεύθυνσης Αστυνομίας Δράμας, για απόσπαση, προς ενίσχυση της Διεύθυνσης Δίωξης και Εξιχνίασης Εγκλημάτων Θεσσαλονίκης (Δήμος Βόλβης), με δαπάνες Δημοσίου.
Οι Βουλευτές της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» Εύβοιας     κ. Γεώργιος Μαρίνος, Αιτωλοακαρνανίας κ. Νικόλαος Παπαναστάσης και Επικρατείας κ. Αθανάσιος Παφίλης, κατέθεσαν αναφορά προς τον Υπουργό Ναυτιλίας & Νησιωτικής Πολιτικής, με την οποία ο Πολιτιστικός και Τουριστικός Σύλλογος Μαρμαρίου «Οι Πεταλιοί» του Νομού Εύβοιας, με επιστολή τους ζητούν την άμεση στελέχωση και επαναλειτουργία του Λιμενικού Σταθμού Μαρμαρίου.
Η Βουλευτής Β2΄ Δυτικού Τομέα Αθηνών της Κ.Ο. «ΕΛΛΗΝΙΚΗ ΛΥΣΗ» κυρία Μαρία Αθανασίου, κατέθεσε αναφορά προς τον Υπουργό Υγείας, με την οποία  η Πανελλήνια Ομοσπονδία Σωματείων Ιδιωτικής Πρωτοβάθμιας Υγείας,  με επιστολή της αποτυπώνει την οικονομική ασφυξία και το αδιέξοδο των ιδιωτικών διαγνωστικών εργαστηρίων, των πολυιατρείων και των εργαστηριακών ιατρών, καθώς αποτελεί ένα από τα πιο κρίσιμα και χρονίζοντα προβλήματα του πρωτοβάθμιου κλάδου υγείας.
[bookmark: _Hlk230341556]Ο Βουλευτής Αχαΐας της Κ.Ο. «ΝΙΚΗ» κ. Σπυρίδων Τσιρώνης, κατέθεσε αναφορά προς τον Υπουργό Υγείας, με την οποία το Σωματείο Εργαζομένων «Η Συναδέλφωσις» του Γενικού Νοσοκομείου Παίδων Πατρών «Καραμανδάνειο», εκφράζει την έντονη διαμαρτυρία του για την τακτική της 6ης Υγειονομικής Περιφέρειας και του αρμόδιου Υπουργείου, να καλύπτουν πάγιες ελλείψεις προσωπικού μέσω υποχρεωτικών μετακινήσεων «ΕΝΤΕΛΛΕΣΘΑΙ», ιατρών  από νοσοκομείο σε νοσοκομείο.
Ο Ανεξάρτητος Βουλευτής Λέσβου κ. Παναγιώτης Παρασκευαΐδης, κατέθεσε αναφορά προς την Υπουργό Παιδείας, Θρησκευμάτων & Αθλητισμού, με την οποία Γονείς και Κηδεμόνες του Γυμνασίου Παμφίλων Λέσβου, με επιστολή τους επισημαίνουν την ανάγκη επανεξέτασης της απόφασης συγχώνευσης, των δύο τμημάτων σε ένα πολυπληθές τμήμα, καθώς υπάρχουν αρκετοί μαθητές με μαθησιακές δυσκολίες και ιδιαιτερότητες.


ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, εισερχόμαστε στη συζήτηση των
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Τετάρτη 16 Σεπτεμβρίου 2026, οι επίκαιρες ερωτήσεις που θα συζητηθούν είναι οι εξής: 
Η υπ’ αριθμόν 1306/8-9-2026 επίκαιρη ερώτηση θα απαντηθεί από τον Υφυπουργό Εθνικής Άμυνας κ. Αθανάσιο Δαβάκη.
Η υπ’ αριθμόν 1314/9-9-2026 επίκαιρη ερώτηση θα απαντηθεί από τον Υφυπουργό Πολιτισμού κ. Ιάσωνα Φωτήλα.
Θα συζητήσουμε τώρα την τρίτη με αριθμό 1306/8-9-2026 επίκαιρη ερώτηση πρώτου κύκλου του Ανεξάρτητου Βουλευτή Ηρακλείου κ. Χαράλαμπου (Χάρη) Μαμουλάκη προς τον Υπουργό Εθνικής Άμυνας με θέμα: ««Ασπίδα του Αχιλλέα»: Τι ακριβώς προβλέπει η συμφωνία για τον πηγαίο κώδικα και ποια είναι η πραγματική ελληνική συμμετοχή και τεχνολογική αυτονομία;».
Στην ερώτηση του κ. Χαράλαμπου Μαμουλάκη θα απαντήσει ο Υφυπουργός Εθνικής Άμυνας κ. Αθανάσιος Δαβάκης.
Ορίστε, κύριε συνάδελφε, έχετε τον λόγο για την πρωτολογία σας.
ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ: Κύριε Πρόεδρε, κύριε Υφυπουργέ, κύριε Δαβάκη, η σημερινή συζήτηση δεν αφορά ένα οποιοδήποτε εξοπλιστικό σύστημα, ένα εξοπλιστικό πρόγραμμα. Αφορά ένα πρόγραμμα ύψους 3.035 δισεκατομμυρίων ευρώ και, φυσικά, ένα σύστημα που αφορά την ίδια την αρχιτεκτονική της αεράμυνας της χώρας. Κυρίως, αφορά κάτι πιο σημαντικό, δηλαδή ποιος θα έχει πραγματικά τον έλεγχο της τεχνογνωσίας που αγοράζει σήμερα μέσω αυτής της δαπάνης το ελληνικό Δημόσιο.
Κύριε Υπουργέ, άλλο πράγμα είναι να αγοράζεις ένα υπερσύγχρονο σύστημα κι άλλο πράγμα είναι να έχεις τη δυνατότητα να το ελέγχεις, να το τροποποιείς, να το εξελίσσεις και, τέλος, να το υποστηρίζεις χωρίς να εξαρτάσαι από τρίτους. 
Αυτό είναι το ερώτημα της σημερινής επίκαιρης ερώτησης. Είναι ένα ερώτημα που δεν το θέτει ένας άνθρωπος που αμφισβητεί την ανάγκη ενίσχυσης της εθνικής άμυνας. Το αντίθετο. Ακριβώς επειδή μιλάμε για την εθνική άμυνα, οφείλουμε να ξέρουμε ακριβώς τι ισχύει εν προκειμένω στην εν λόγω σύμβαση. 
Εξ ου, λοιπόν, και η σημερινή παρουσία μου εδώ, εις τρόπον ώστε να ξεκαθαριστεί και να αποκρυσταλλωθεί το τοπίο γύρω από τη διαχείριση και, ουσιαστικά, το σκέλος του Command and Control των Source Code. 
Και επειδή μιλάω σε έναν άνθρωπο ο οποίος, αν μη τι άλλο, γνωρίζει και έχει μακρά θητεία και στις Ένοπλες Δυνάμεις, αλλά φυσικά και στον υπουργικό θώκο, νομίζω ότι πρέπει και έχουμε την ευκαιρία σήμερα εδώ στην Εθνική Αντιπροσωπεία να ξεκαθαριστεί αυτό το ζήτημα. Γιατί, αν μη τι άλλο, χρήζει απάντηση αποκρυστάλλωσης και μία διευκρίνιση μετά από, εάν θέλετε, και τις αμφίσημες δηλώσεις από την πλευρά του Ισραήλ, αλλά και από την πλευρά της Ελληνικής Κυβέρνησης.
Και κυρίως, βέβαια, αυτό το οποίο είναι πολύ σημαντικό είναι το ζήτημα της παραγωγής, του σχεδιασμού και, φυσικά, το τι αφορά το λογισμικό. Γιατί, κύριε Υπουργέ, νομίζω ότι η Ελληνική Αμυντική Βιομηχανία δεν μπορεί να περιοριστεί στο να συναρμολογεί εξαρτήματα ενός συστήματος που σχεδιάστηκαν αλλού. Θέλουμε οι ελληνικές εταιρείες να αποκτήσουν πραγματικές δυνατότητες, να αναπτυχθούν τεχνολογικά, να εκπαιδεύσουν ανθρώπους, να δημιουργήσουν προϊόντα, να μπορούν αύριο να εξάγουν. Αυτό σημαίνει πραγματική βιομηχανική πολιτική.
Έτσι, λοιπόν, εν κατακλείδι, στην πρωτολογία μου θέτω τα ερωτήματα, τα οποία τα γνωρίζετε και γραπτώς. Θα τα αναφέρω με πιο εύπεπτο τρόπο, δηλαδή, εάν έχει ή δεν έχει η Ελλάδα πρόσβαση στον Source Code των C2. Εάν δεν έχει, τι ακριβώς σημαίνει η κοινή χρήση λογισμικού και τεχνολογίας; Ποια δικαιώματα έχει η Ελλάδα ως προς την τροποποίηση της εξέλιξης του προγράμματος; Ποιο είναι το ακριβές συμβατικό κατοχυρωμένο ποσοστό ελληνικής συμμετοχής; Και ποιο είναι το ακριβές οικονομικό όφελος για τις ελληνικές επιχειρήσεις; 
Ευχαριστώ.
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κύριε Υπουργέ, έχετε τον λόγο για την απάντησή σας.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κύριε συνάδελφε, με την επίκαιρη ερώτησή σας θίγετε ένα θέμα που πράγματι αρχίζει να απασχολεί σθεναρά όχι μόνο τους ειδικούς περί αυτών, αλλά και ευρύτερα τον ελληνικό λαό, γιατί, σε τελική ανάλυση, είναι αυτός ο οποίος υποστηρίζει με το υστέρημά του όλα τα αμυντικά συστήματα του Υπουργείου Εθνικής Αμύνης. 
Διάβασα με ιδιαίτερη προσοχή την ερώτησή σας, η οποία, όπως αντιλαμβάνεστε, θίγει θέματα που βρίσκονται στον σκληρό πυρήνα του αμυντικού μας σχεδιασμού, αλλά και της αμυντικής μας πολιτικής όσον αφορά την ενίσχυση της εγχώριας αμυντικής βιομηχανίας και τη μεταβίβαση τεχνολογίας, τεχνογνωσίας στο εγχώριο αμυντικό σύστημα. 
Αρχικά, ήθελα να σας υπενθυμίσω, μιας και βρισκόμαστε σε δημόσια συνεδρίαση στα πλαίσια του κοινοβουλευτικού ελέγχου, ότι τα στοιχεία των εξοπλιστικών προγραμμάτων, όπως αναφέρονται στο Μακροπρόθεσμο Πρόγραμμα Αμυντικών Εξοπλισμών, το γνωστό ΜΠΑΕ, εμπίπτουν αποκλειστικά στην κατηγορία του απορρήτου, με αποτέλεσμα ό,τι πούμε εδώ να περιορίζεται σε συγκεκριμένες πληροφορίες τις οποίες έχω τη δυνατότητα να μοιραστώ μαζί σας και με τον ελληνικό λαό που μας παρακολουθεί -όσοι ενδιαφέρονται σε αυτή την περίπτωση για μια κοινοβουλευτική διαδικασία.
Υπό αυτό το πρίσμα, απαντώντας στο πρώτο σας ερώτημα όσον αφορά το Command and Control, ο πηγαίος κώδικας που θα αναπτυχθεί για την «Ασπίδα του Αχιλλέα» θα είναι ελληνικός με ισραηλινή μεταφορά τεχνογνωσίας, αποκλειστικά υπό ελληνικό έλεγχο και θα είναι προσαρμοσμένος -επαναλαμβάνω, προσαρμοσμένος- στις ελληνικές επιχειρησιακές ανάγκες. Θέλω να ενημερώσω την Εθνική Αντιπροσωπεία ότι οι Ένοπλες Δυνάμεις μας θα κατέχουν τα πλήρη δικαιώματα και την πνευματική ιδιοκτησία του λογισμικού και του πηγαίου κώδικα που θα αναπτυχθεί, γεγονός που θα επιτρέπει τη λειτουργία, τη συντήρηση, την τροποποίηση, την αναβάθμισή του χωρίς εξάρτηση από διαφόρους εξωτερικούς παράγοντες. 
Όσον αφορά το δεύτερο ερώτημά σας, όλες οι διακρατικές συμφωνίες της «Ασπίδας του Αχιλλέα» προβλέπουν ως απαράβατο συμβατικό όρο τη συμμετοχή του ελληνικού αμυντικού μας συστήματος -και ιδιωτικές και κρατικές εταιρείες- σε ποσοστό τουλάχιστον του 25% επί του συνολικού ποσού του εξοπλιστικού προγράμματος, όπως κατ’ επανάληψη έχει δηλώσει και ο Υπουργός Εθνικής Άμυνας, ο κ. Δένδιας. 
Αυτά κατ’ αρχάς. Είμαι στη διάθεσή σας για να συνεχίσουμε στα υπόλοιπα.
Ευχαριστώ πολύ.
ΠΡΟΕΔΡΕΥΩΝ (Γεώργιος Γεωργαντάς): Τον λόγο έχει ο κ. Χαράλαμπος Μαμουλάκης.
Κύριε συνάδελφε, παρακαλώ για τη δευτερολογία σας. 
ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ: Ευχαριστώ, κύριε Πρόεδρε.  
Κύριε Υπουργέ, σας άκουσα προσεκτικά. Όσον αφορά την ερώτηση αν υπάρχει τεχνογνωσία, δεν σας ρώτησα αν υπάρχει τεχνογνωσία προφανώς. Σας ρώτησα αν υπάρχει πρόσβαση στον source code. Και αντιλαμβάνομαι το θέμα που θίγετε περί απορρήτου και είναι απόλυτα σεβαστό και θεσμικά κατοχυρωμένο. Όμως μπορείτε, νομίζω, παρόλη την ύπαρξη αυτού του απορρήτου, να απαντήσετε -με μια απάντηση θετική ή αρνητική- αν έχουμε, αν υπάρχει αυτή η δυνατότητα στον πηγαίο κώδικα. 
Επίσης, ποια ακριβώς είναι η διαφορά μεταξύ κοινής χρήσης λογισμικού και πλήρους πρόσβασης στον πηγαίο κώδικα; Ποια από τα δύο έχει υπογράψει η Ελλάδα; Μιλάτε για ελληνική συμμετοχή, κάτι το οποίο είναι πάρα πολύ σημαντικό, βεβαίως. Εγώ σας ρωτώ για συμβατικά κατοχυρωμένη ελληνική συμμετοχή. Είναι το ίδιο; Τα 750 εκατομμύρια είναι δεσμευμένα συμβατικά ή είναι μια εκτίμηση; Αν αύριο ο κατασκευαστής δεν μπορεί ή δεν θέλει να υποστηρίξει το λογισμικό, μπορεί η Ελλάδα να το κάνει μόνη της; Και ποιος έχει το δικαίωμα τροποποίησης του C2 του Command and Control; Αυτό είναι το κρίσιμο ερώτημα. 
Κύριε Υφυπουργέ, νομίζω ότι οφείλουμε να αφήσουμε λίγο τους τίτλους στην άκρη και να μπούμε ακριβώς στον πυρήνα, στην ουσία της σύμβασης, γιατί, αν μη τι άλλο, αυτό νομίζω ότι έχει πολύ μεγάλη σημασία. 
Νομίζω ότι δίνω μια βάση στη δευτερολογία μου και θα ήθελα έστω μια απάντηση γύρω από αυτό, κύριε Δαβάκη. 
Ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς):  Παρακαλώ, κύριε Υπουργέ, έχετε τον λόγο για τη δευτερολογία σας. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Είναι ενδιαφέρουσα η δευτερομιλία σας, όμως εγώ δεν μπορώ να αποστώ από την αρχική μου τοποθέτηση. Ισχύει ό,τι ακριβώς σας είπα και αν θέλετε και για τα Πρακτικά μπορώ να το επαναλάβω: Ο Comand and Control, ο πηγαίος κώδικας που θα αναπτυχθεί για την «Ασπίδα», θα είναι ελληνικός με μεταφορά τεχνογνωσίας από το Ισραήλ. Θα είναι υπό αποκλειστικό ελληνικό έλεγχο, με ό,τι αυτό σημαίνει και συνεπάγεται και θα είναι προσαρμοσμένος στις ελληνικές επιχειρησιακές ανάγκες. 
Αγαπητέ συνάδελφε, παρά τη συνεχή αμφισβήτηση επίσης, της θεσμοθέτησης του 25% συμμετοχής από τις Ελληνικές Αμυντικές Βιομηχανίες σε όλες τις διακρατικές συμφωνίες που υφίστανται με ξεχωριστά παραρτήματα, μάλιστα, θέλω να πω ότι σε αυτήν περιλαμβάνονται οι δεκαεννιά ιδιωτικές ελληνικές αμυντικές βιομηχανίες και οι δύο κρατικές τα ΕΑΣ και ΕΑΒ και έχουν να κάνουν: Με την παραγωγή πυραύλων, πυρομαχικών, εκτοξευτών και κανίστρων. Με την ανάπτυξη του ολοκληρωμένου συστήματος C2. Με την παροχή ηλεκτρονικών συστημάτων, αισθητήρων και υποσυστημάτων ραντάρ. 
Κάντε παραπομπές για να δείτε πώς αυτά αρθρώνονται σε ένα συγκεκριμένο σύστημα. 
Συνεχίζω: Συστήματα επικοινωνιών, καλωδιώσεις, cyber, ΙΤ, καθώς και συντήρηση και κατασκευή απαρτίων οχημάτων. 
Όπως καταλαβαίνετε, αυτό που έχει γίνει, που έχει θεσμοθετηθεί από αυτή την Κυβέρνηση του Κυριάκου Μητσοτάκη, είναι κάτι πρωτόγνωρο και πρέπει να το πούμε από όλες τις πολιτικές παρατάξεις και αναφέρομαι στη συμμετοχή με ένα ποσοστό, κάτι το οποίο τόσα χρόνια δεν συνέβαινε. Δηλαδή από τα 3,035 δισεκατομμύρια ευρώ τα 750 εκατομμύρια θα κατευθυνθούν στο εσωτερικό αμυντικό μας σύστημα, με ό,τι αυτό σημαίνει: Με καλές θέσεις εργασίας, καλά αμειβόμενες θέσεις εργασίας, σε αναπτυξιακή προοπτική μέσω της αμυντικής πολιτικής για τον τόπο μας. Και όλα αυτά συνθέτουν κάτι καινούργιο για την ελληνική οικονομία. 
Για πρώτη φορά τα δισεκατομμύρια που δαπανά από το υστέρημά του -όπως προείπα- ο ελληνικός λαός, μετατρέπονται σε μία σημαντική αναπτυξιακή προοπτική. 
Όσον αφορά πάλι τη δευτερομιλία σας, επαναλαμβάνω ότι ισχύει ακραιφνώς αυτό που σας είπα. 
Σας ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς):  Να σας ευχαριστήσω και τους δύο. 
Να περάσουμε στη δεύτερη με αριθμό 1314/9-9-2026 επίκαιρη ερώτηση πρώτου κύκλου της Βουλευτού Ευβοίας της Κ.Ο. ΣΥΡΙΖΑ - Προοδευτική Συμμαχία κυρίας Θεοδώρας Ακριώτου προς την Υπουργό Πολιτισμού με θέμα: «Επείγουσα ανάγκη προστασίας και ανάδειξης του κηρυγμένου Αρχαιολογικού Χώρου της Αυλίδας».
Στην ερώτηση της κ. Ακριώτου θα απαντήσει ο Υφυπουργός Πολιτισμού, ο κ.  Ιάσων Φωτήλας. 
Κυρία συνάδελφε, έχετε τον λόγο για την πρωτολογία σας. 
ΘΕΟΔΩΡΑ ΑΚΡΙΩΤΟΥ: Καλημέρα, κύριε Πρόεδρε, κυρίες και κύριοι συνάδελφοι και κύριε Υφυπουργέ. 
Η αλήθεια είναι ότι περίμενα να δω την Υπουργό, την κ. Μενδώνη, γιατί η ίδια έχει χαρακτηρίσει εμβληματικό τον τόπο μας. Το αναφέρω γιατί είμαι από την Εύβοια. 

Σήμερα, όπως βλέπετε, το ζήτημά μας είναι η διαχείριση, η προστασία και η ανάδειξη του ιερού χώρου της Αυλίδας Αρτέμιδος, ένα πολύ μεγάλο αρχαιολογικό κομμάτι, όπου εκεί εδράζεται βέβαια και ο ναός απ’ όπου ξεκίνησε και ο τρωικός πόλεμος κ.λπ. και άρα μιλάμε για ένα παγκόσμιο κομμάτι της ιστορικής μας κληρονομιάς.
Όπως θα δείτε στις ερωτήσεις, το κατεπείγον της ερώτησης εντοπίζεται στο γεγονός ότι έχουμε κάποιες διοικητικές εξελίξεις, όχι γιατί γενικά είναι ένα πράγμα το οποίο έχει λιμνάσει από το 2018, που ενώ υπήρχε ο περιφερειακός σχεδιασμός, υπήρχαν οι παραδοχές ούτως ή άλλως έχει χαρακτηριστεί εδώ και πολλές φορές από το Υπουργείο Πολιτισμού, ωστόσο υπάρχει μια κινητικότητα την οποία θέλω να λάβετε υπόψη, φαντάζομαι την έχετε λάβει, και να μου πείτε πώς την έχετε διαχειριστεί.
Σε πρώτη φάση έχουμε το αίτημα της ΑΓΕΤ η οποία είχε το τσιμεντάδικο, αν θυμάστε, και όλοι όσοι έχετε επισκεφθεί τον τόπο μου, το οποίο ζητάει να κατεδαφιστεί διότι θα προχωρήσει σε επόμενες βιομηχανικές χρήσεις. Ταυτόχρονα έχουμε μία έντονη κινητικότητα και μάλιστα με απαίτηση του Υπουργού να γίνουν γρήγορα οι διαδικασίες, είναι κλεισμένο και το ζήτημα της χρηματοδότησης, να γίνει γρήγορα μεταφορά του λιμένα όμως με προκριμένη θέση τη Lafarge, δηλαδή το κομμάτι που αφορά τη χερσόνησο που βρίσκεται το πρώην τσιμεντάδικο. Ταυτόχρονα έχουμε μια γρήγορη διαδικασία από την Περιφέρεια να γνωμοδοτήσει, να δώσει τη ΜΠΕ πάρα πολύ γρήγορα για να προχωρήσει η κατεδάφιση που ζητά η εταιρεία, και σε τρίτη φάση θέλω να δούμε λίγο, επειδή εκδόθηκε το ειδικό χωροταξικό για τις βιομηχανίες στην περιοχή, η οποία πραγματικά κάνει λόγο για τον Μικρό Βαθύ και την περιοχή μας συγκεκριμένα. Θέλω λίγο λίγο να μου τα εξηγήσετε και να μου πείτε πόσο είναι σε γνώση σας αυτά, τι έχετε αδειοδότησει, τι έχει ζητηθεί να αδειοδοτηθεί και τι θα κάνουμε αργότερα. 
Ευχαριστώ.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε.
Κύριε Υπουργέ, έχετε τον λόγο για την πρωτολογία σας. 
ΙΑΣΟΝΑΣ ΦΩΤΗΛΑΣ (Υφυπουργός Πολιτισμού): Σας ευχαριστώ, κύριε Πρόεδρε.
Κυρία συνάδελφε, καταρχάς θα προσπεράσω το λίγο υποτιμητικό θα έλεγα σχόλιο του ότι αφού είναι εμβληματικό το έργο περιμένατε την κυρία Υπουργό, αλλά αυτή το ξεπέταξε με έναν Υφυπουργάκο τέλος πάντων της σειράς. 
ΘΕΟΔΩΡΑ ΑΚΡΙΩΤΟΥ: Συγγνώμη, δεν είναι επί προσωπικού. Είχε κάνει δήλωση.
ΙΑΣΟΝΑΣ ΦΩΤΗΛΑΣ (Υφυπουργός Πολιτισμού): Δεν πειράζει, εγώ θα σας ευχηθώ καταρχάς σιδεροκέφαλη, να έχετε μια καλή, γόνιμη και εποικοδομητική θητεία, όπως και στον κύριο Υπουργό, ο οποίος κάθεται από πίσω σας στα έδρανα, και όποιος διακρίθηκε για την ευγένεια και για τη μετριοπαθή του στάση στο κόμμα στο οποίο υπήρξε και είναι ακόμα μέλος. 
Τώρα το Υπουργείο Πολιτισμού, κυρία συνάδελφε, έχει πλήρη, σαφή και ακριβή γνώση του Αρχαιολογικού Χώρου της Αργολίδας και των μνημείων που εντοπίζονται εκεί. Δια των αρμοδίων οργάνων του έχει ήδη μεριμνήσει και μεριμνά διαρκώς για την προστασία και ανάδειξή του, όπως άλλωστε πράττει για όλους τους χώρους της αρμοδιότητάς του. Τα ακριβή όρια του αρχαιολογικού χώρου, ο οποίος αναοριοθετήθηκε με σκοπό την αποτροπή βλάβης και τη διατήρηση της ακεραιότητας των υφιστάμενων μνημείων, αποτελούν θεσμοθετημένα χωρικά όρια επακριβώς αποτυπωμένα. 
Στην περιοχή εφαρμόζονται οι προστατευτικές διατάξεις του ν.4858/2021 οι οποίες μάλιστα υπερισχύουν έναντι οποιωνδήποτε άλλων διατάξεων σε περίπτωση εκτάσεων πολλαπλώς χαρακτηρισμένων, όπως είναι η συγκεκριμένη περιοχή. Η θέση του εργοστασίου παραγωγής τσιμέντου βρίσκεται εντός των ορίων του ευρύτερου κηρυγμένου και αναοριοθετημένου αρχαιολογικού χώρου της Αυλίδας. Το εργοστάσιο λειτουργούσε από το 1926 και σταμάτησε η λειτουργία του το 2013. 
Το Υπουργείο Πολιτισμού το 2023 προχώρησε στην έκδοση αποφάσεων μετά από γνωμοδότηση όλων των συναρμόδιων κεντρικών συμβουλίων στον χαρακτηρισμό ως μνημείων τριών κυλινδρικών σιλό και ενός κτιρίου συνοδείας. Ακολούθως αναρτήθηκε στο Ηλεκτρονικό Ημερολόγιο Περιβαλλοντικό Μητρώο η μελέτη περιβαλλοντικών επιπτώσεων για την αποκατάσταση του χώρου κατόπιν της παύσης λειτουργίας της εταιρείας. Η μελέτη αυτή αφορά σε εργασίες απομάκρυνσης των εγκαταστάσεων του εργοστασίου, όπως αποξήλωση του εξοπλισμού, κατεδάφιση κτιριακών εγκαταστάσεων και διαχείριση των αποβλήτων. 
Επιτρέψτε μου να τονίσω ότι στη μελέτη δεν περιγράφονται νέα έργα και σύμφωνα με το περιεχόμενό της δεν τεκμηριώνεται κίνδυνος διατάραξης των μνημείων. Να πούμε ότι αυτά που πρόκειται να κατεδαφιστούν βρίσκονται σε απόσταση εξακοσίων πενήντα μέτρων νοτίως της βιομηχανικής μονάδας, συνεπώς η κατεδάφισή τους -τα οποία είναι ορατά από το μνημείο- μόνο καλό μπορεί να επιφέρει και όχι σίγουρα καμία ζημιά, μόνο όφελος. 
Μάλιστα, στο πλαίσιο κατάθεσης απόψεων επί της μελέτης η αρμόδια εφορεία αρχαιοτήτων απέστειλε στην αρμόδια διεύθυνση του Υπουργείου Πολιτισμού έγγραφο, προκειμένου το θέμα να εξεταστεί από το ΚΑΣ. Ακολούθως το ΚΑΣ κατά την από 22.7.2026 συνεδρία του ανέβαλε τη διατύπωση γνώμης καθώς έχει ανασταλεί δυνάμει της δικαστικής απόφασης η προέγκριση από την αρμόδια υπηρεσία δόμησης της άδειας κατεδάφισης των κτιρίων μέχρι να βγει η απόφαση από το Συμβούλιο της Επικρατείας. 
Αναφορικά δε με το ζήτημα που θέτετε ήτοι της μεταφοράς του Λιμένα Χαλκίδας στις εγκαταστάσεις της εταιρείας απλώς να σας ενημερώσω ότι δεν έχει κατατεθεί μέχρι σήμερα κανενός είδους σχετικό αίτημα ή καμία μελέτη στο Υπουργείο. Ως εκ τούτου δεν υπάρχει εκκρεμότητα στις υπηρεσίες τις δικές μας πόσω δε μάλλον έγκριση ή αποδοχή οποιουδήποτε έργου. Να είστε βέβαιοι ότι το Υπουργείο, έχοντας επίγνωση του βάρους της ευθύνης που φέρει, έχει προβεί σε όλες τις απαραίτητες ενέργειες για την προστασία και ανάδειξη του χώρου. 
Σχετικά με την ένταξη του Ιερού της Αυλίδειας Αρτέμιδος θα αναφερθώ στη δευτερολογία μου, διότι τελειώνει ο χρόνος και θα κλείσει το μικρόφωνο. 
Σας ευχαριστώ, κύριε Πρόεδρε, θα συνεχίσω στη δευτερολογία.
ΠΡΟΕΔΡΕΥΩΝ (Γεώργιος Γεωργαντάς): Καλύτερα έτσι, κύριε Υπουργέ.
Κυρία συνάδελφε, έχετε τον λόγο για τη δευτερολογία σας.
ΘΕΟΔΩΡΑ ΑΚΡΙΩΤΟΥ: Ευχαριστώ πολύ.
Κύριε Υπουργέ, να απολογηθώ, εννοούσα την κ. Μενδώνη, η οποία προσωπικά είχε εκφραστεί για το μνημείο. Αλίμονο τώρα, δεν είναι θέμα διάκρισης.
Τώρα, τα περισσότερα που είπατε τα ξέρουμε, ούτως ή άλλως είναι γραμμένα και μέσα στην ερώτηση και είναι η τεκμηρίωσή μας τα περισσότερα. Από εκεί και έπειτα βλέπω ότι έχετε διαχωρίσει τον ιερό ναό και πράγματι έχει ενταχθεί προς αξιοποίηση και διατήρηση, αυτό μας έλειπε, αλλά υπάρχει ένας τεράστιος περιβάλλοντας χώρος ο οποίος αυτήν τη στιγμή θα γίνει ένα βλαπτικό περιβάλλον. 
Όπως σας είπα, οι σχεδιασμοί, αν επιτρέψουμε ποτέ και εύχομαι να μην επιτραπεί να χρησιμοποιήσουμε τη θέση Lafarge, όπως λέγεται, από το μάστερ πλαν, θα γειτνιάζει ο λιμένας που πρόκειται να γίνει μαζί με τις εγκαταστάσεις που από το 2021 η ΑΓΕΤ έχει πολύ ανοιχτά δηλώσει ότι θα προχωρήσει σε logistic και το οποίο logistic θα μπορούσε να είναι και βιομηχανική χρήση, γιατί εμπίπτει σε αυτά που είχε ζητήσει. Άρα δεν είναι κάτι στον αέρα, δεν είναι φήμες που κυκλοφορούν στην πόλη. 
Άρα έχουμε τη μεταφορά του λιμένα, ο οποίος λιμένας θα εντάσσεται μετά στο ειδικό χωροταξικό που βγήκε την ίδια μέρα που βγήκε η ΜΠΕ. Έχουμε τη ΜΠΕ η οποία επισπεύδει παρότι έπρεπε να περιμένει και να ζητηθεί αναβολή η όποια αναβολή έρχεται γιατί είναι η υπόθεση στο ΚΑΣ και το ΣτΕ. Όλα αυτά -εγώ δεν είμαι συνωμοσιολόγος- αλλά όπως καταλαβαίνετε συμβαίνουν στον ίδιο χώρο, για τον χώρο για τον οποίο μιλάμε, ο όποιος είναι ένα μνημείο παγκόσμιο. 
Και αυτήν τη στιγμή εμείς τι κάνουμε τώρα; Αφήνουμε αυτό να παρακμάσει, να το διαχειριστεί, προφανώς, η ΑΓΕΤ όπως το θέλει, αλλά χωρίς να δείχνουμε εμείς αντίπαλα ποιος είναι ο σχεδιασμός μας για όλο αυτό το πλαίσιο στο οποίο μιλάμε. Δεν είναι μόνο ο ιερός ναός, είναι ένα οικόπεδο αρχαιολογικό το οποίο είναι τεράστιο και τεράστιας σημασίας και για εμάς, οι οποίοι είμαστε ήδη επιβαρυμένοι. Άρα ήθελα και για τον γενικότερο σχεδιασμό, όχι μόνο για τον ναό.
Επίσης, να ξέρετε ότι ήδη η μία εταιρεία η οποία είναι στον όμιλο της ΑΓΕΤ αυτήν τη στιγμή, η Geocycle, αυτήν τη στιγμή διαχειρίζεται απόβλητα στο μεγάλο βουνό όχι στο μικρό, που είναι πιο δίπλα. Ήδη λοιπόν ένα κομμάτι του ομίλου τους κάνει αυτήν τη δουλειά και εμείς φοβούμαστε ότι το logistic και η βιομηχανία, στην οποία έτσι και αλλιώς πολύ ανοιχτά έχει πει ότι θα προχωρήσει από το 2021, θα καταλήξει σε κάτι τέτοιο και αυτό δεν θα το επιτρέψουμε ούτως ή άλλως, η κοινωνία της Χαλκίδας δεν θα το επιτρέψει, άσχετα τι θα αποφασίσει το Υπουργείο να ξέρετε.
Ευχαριστώ.
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κυρία συνάδελφε.
Παρακαλώ, κύριε Υπουργέ, έχετε τον λόγο για τη δευτερολογία σας.
ΙΑΣΟΝΑΣ ΦΩΤΗΛΑΣ (Υφυπουργός Πολιτισμού): Ευχαριστώ, κύριε Πρόεδρε.
Να συνεχίσω λέγοντας τι συμβαίνει σήμερα, ποια είναι η πραγματική κατάσταση. Στο πλαίσιο λοιπόν της ανάδειξης των μνημείων του ιερού της Αυλιδείας Αρτέμιδος εντάσσεται πλέον το έργο «Ανάδειξη Ιερού Αυλιδείας Αρτέμιδος πρώτη φάση» ενταγμένο στο επιχειρησιακό πρόγραμμα «Στερεά Ελλάδα 2021-2027» σε χώρο εκτάσεως δεκαπέντε στρεμμάτων περίπου που έχει απαλλοτριωθεί από το Υπουργείο Πολιτισμού. Το έργο με προϋπολογισμό 790.000 ευρώ αποσκοπεί στη διαμόρφωση ενός σύγχρονου, επισκέψιμου, προσβάσιμου αρχαιολογικού χώρου με την κατάλληλη ανάδειξη των μνημείων και τη δημιουργία των βασικών λειτουργικών υποδομών που θα διευκολύνουν την περιήγηση και την εξυπηρέτηση των πολιτών. 
Το έργο της ανάδειξης του Ιερού Αυλιδείας Αρτέμιδος συνοδεύεται από το έργο της μετατόπισης της υφιστάμενης από τη δεκαετία του 1940 αμαξιτής επαρχιακής οδού που τέμνει τον αρχαιολογικό χώρο του αρχαίου ιερού, το οποίο έχει ενταχθεί στο πρόγραμμα Περιφερειακής Ανάπτυξης της Περιφέρειας Στερεάς Ελλάδος 2021-2025 με προϋπολογισμό 1 εκατομμυρίου ευρώ, το οποίο αναμένεται να δημοπρατηθεί έως το τέλος του 2026. 
Τα ανωτέρω προβλέπουν στη διαμόρφωση ενός σύγχρονου, επισκέψιμου και προσβάσιμου σε όλους αρχαιολογικού χώρου με την κατάλληλη ανάδειξη των μνημείων και τη δημιουργία των βασικών λειτουργικών υποδομών που θα διευκολύνουν την περιήγηση και την εξυπηρέτηση, όπως είπα, των επισκεπτών. 
Για να μην ανησυχείτε και εσείς και όσοι μας ακούν και ιδιαίτερα οι συμπολίτες σας, που αγαπάνε περισσότερο από όλους το μνημείο, γιατί το μνημείο βέβαια είναι παγκόσμιο, όπως είπατε, αλλά είναι σίγουρα ελληνικό, αλλά περισσότερο από όλους ανήκει σε κείνους που ζουν στον τόπο, θέλω να πω ότι η πολιτεία δια των αρμοδίων οργάνων της έχει μεριμνήσει ήδη από το 1970, όπως ξέρετε, για την προστασία της περιοχής της Αυλίδας και των μνημείων που εντοπίζονται εκεί. Η προστασία του αρχαιολογικού χώρου εκκινεί πρωτίστως από τις διατάξεις της αρχαιολογικής νομοθεσίας. 
Περαιτέρω η Εφορεία Αρχαιοτήτων Εύβοιας έχει συντάξει νέα πρόταση αναοριοθέτησης του αρχαιολογικού χώρου και θεσμοθέτησης ζωνών προστασίας στο πλαίσιο της διαδικασίας επικαιροποίησης και διόρθωσης κηρύξεων και οριοθετήσεων αρχαιολογικών χώρων και ζωνών προστασίας που περιλαμβάνονται στο Αρχαιολογικό Κτηματολόγιο. Μετά τη συμπλήρωση του φακέλου με τα επικαιροποιημένα στοιχεία το θέμα θα εισαχθεί στο Κεντρικό Αρχαιολογικό Συμβούλιο για την κατά νόμο γνωμοδότηση και εν συνεχεία θα ακολουθήσει η διαδικασία για τη θεσμοθέτηση ζωνών προστασίας. 
Εφόσον κατατεθεί στην Εφορεία Αρχαιοτήτων Εύβοιας και στις συναρμόδιες υπηρεσίες του Υπουργείου Πολιτισμού, Εφορεία Εναλίων Αρχαιοτήτων, Παλαιοανθρωπολογίας, Σπηλαιολογίας, Νεωτέρων Μνημείων, Τεχνικών Έργων, αίτημα γνωμοδότησης για την υλοποίηση οιουδήποτε λιμενικού ή άλλου έργου στον χώρο του ανενεργού εργοστασίου τσιμέντου και δεδομένου ότι αυτός βρίσκεται εντός του κηρυγμένου Αρχαιολογικού Χώρου Αυλίδας και πλησίον ιστάμενων μνημείων, θα τηρηθεί -να είστε σίγουρη- όπως σε πλείστες όσες περιπτώσεις εκτέλεσης έργων, η προβλεπόμενη από το ν.4858/2021 διαδικασία ελέγχου και παραπομπής τους στα αρμόδια συλλογικά γνωμοδοτικό όργανα. 
Επομένως, το ξαναλέω, να μην ανησυχεί κανείς, η προστασία του αρχαιολογικού χώρου και των μνημείων αυτών εκκινεί καταρχάς από τις ίδιες διάταξης της αρχαιολογικής νομοθεσίας, οι οποίες απαρέγκλιτα εφαρμόζονται, και η οποιαδήποτε επέμβαση ή εκτέλεση έργου εξετάζεται από τις αρμόδιες κατά περίπτωση περιφερειακές, ειδικές ή κεντρικές υπηρεσίες. 
Άρα δεν είναι σωστό και δεν είναι ωραίο, και κλείνω με αυτό, να λέμε ότι θα έρθει η ΑΓΕΤ Ηρακλής ή οποιοσδήποτε ΑΓΕΤ Ηρακλής και θα κάνει ό,τι θέλει σε έναν κηρυγμένο χώρο.
ΘΕΟΔΩΡΑ ΑΚΡΙΩΤΟΥ: Δουλειά μας είναι να το αποκλείσουμε.
ΙΑΣΟΝΑΣ ΦΩΤΗΛΑΣ (Υφυπουργός Πολιτισμού): Το άκουσα, επειδή το σημείωσα, το είπατε, «θα κάνει τον χώρο ό,τι θέλει». Δεν είναι έτσι τα πράγματα. 
Σας ευχαριστώ.
ΠΡΟΕΔΡΕΥΩΝ (Γεώργιος Γεωργαντάς): Σας ευχαριστώ και τους δύο. 
Κυρίες και κύριοι συνάδελφοι, δεν θα συζητηθεί λόγω κωλύματος του Βουλευτή η πρώτη με αριθμό 1309/8-9-2026 επίκαιρη ερώτηση πρώτου κύκλου του Βουλευτή του Έβρου της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Παράσχου Παπαδάκη προς τον Υπουργό Εθνικής Άμυνας με θέμα: «Απαγόρευση ανάρτησης της Ελληνικής Σημαίας στο Τριεθνές του Ν. Έβρου». 
Στο σημείο αυτό ολοκληρώθηκε η συζήτηση των επίκαιρων ερωτήσεων. Θα διακόψουμε τη συνεδρίαση και θα επανέλθουμε στις 10.00΄ με αντικείμενο: νομοθετική εργασία σύμφωνα με την ειδική ημερήσια διάταξη που σας έχει διανεμηθεί.
(ΔΙΑΚΟΠΗ)
(ΜΕΤΑ ΤΗ ΔΙΑΚΟΠΗ)
ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, επαναλαμβάνεται η διακοπείσα συνεδρίαση.
Κυρίες και κύριοι συνάδελφοι, εισερχόμαστε στην 
ΕΙΔΙΚΗ ΗΜΕΡΗΣΙΑ ΔΙΑΤΑΞΗ
Αποφάσεις Βουλής: Συζήτηση και λήψη απόφασης επί της προτάσεως για Αναθεώρηση διατάξεων του Συντάγματος σύμφωνα με τα άρθρα 111 του Συντάγματος και 119 του Κανονισμού της Βουλής (δεύτερη ψηφοφορία).
 Σύμφωνα με τα άρθρα 110 του Συντάγματος και 119 του Κανονισμού της Βουλής, η απόφαση της Βουλής που διαπιστώνει την ανάγκη Αναθεώρησης του Συντάγματος και καθορίζει ειδικά τις αναθεωρητέες διατάξεις λαμβάνεται με δύο ψηφοφορίες, που απέχουν μεταξύ τους τουλάχιστον έναν μήνα. Σύμφωνα με το άρθρο 119 παράγραφος 6 του Κανονισμού της Βουλής οι δύο αυτές ψηφοφορίες είναι ονομαστικές και η δεύτερη ψηφοφορία αφορά τις διατάξεις που εγκρίθηκαν κατά την πρώτη ψηφοφορία και με τις πλειοψηφίες που ορίζονται από το άρθρο 110 παράγραφοι 2 και 4 του Συντάγματος. 
Αντικείμενο της σημερινής δεύτερης ψηφοφορίας είναι οι προτεινόμενες για Αναθεώρηση διατάξεις του Συντάγματος, οι οποίες και συγκέντρωσαν στην πρώτη ψηφοφορία, στις 27 Ιουλίου 2026, 151 και άνω ψήφους, εν προκειμένω όλες οι διατάξεις.
 Ως προς την οργάνωση της συζήτησης σύμφωνα με την από 9 Σεπτεμβρίου 2026 απόφαση της Διάσκεψης των Προέδρων προτείνω η διαδικασία να γίνει ως εξής: 
Να τοποθετηθούν οι εισηγητές και ειδικοί αγορητές, τα μέλη του Προεδρείου της Επιτροπής Αναθεώρησης του Συντάγματος και ένας ανεξάρτητος Βουλευτής εκ των μελών της Επιτροπής για 15 λεπτά ο καθένας. Επίσης οι Κοινοβουλευτικοί Εκπρόσωποι να μιλήσουν για 12 λεπτά και ο αρμόδιος Υπουργός Δικαιοσύνης για 18 λεπτά. Μπορούν να λάβουν τον λόγο, εφόσον το επιθυμούν, και οι Πρόεδροι των Κοινοβουλευτικών Ομάδων, σύμφωνα με το άρθρο 67 του Κανονισμού της Βουλής. Όλοι οι προβλεπόμενοι χρόνο ομιλίας είναι με τη γνωστή ανοχή του 25% και όπως κάθε φορά σε αυτήν τη διαδικασία δεν υπάρχει δικαίωμα δευτερολογιών και παρεμβάσεων. Στη συνέχεια, μετά τη λήξη της συζήτησης, θα ακολουθήσει ονομαστική ηλεκτρονική ψηφοφορία επί των αναθεωρητέων διατάξεων. 
Συμφωνεί το Σώμα επί της πρότασης αυτής;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Γεωργαντάς): Το Σώμα συνεφώνησε.
Τον λόγο έχει ο εισηγητής της Νέας Δημοκρατίας κ. Ευριπίδης Στυλιανίδης για 15 λεπτά. 
ΕΥΡΥΠΙΔΗΣ ΣΤΥΛΙΑΝΙΔΗΣ: Κύριε Πρόεδρε, «το γαρ σύνταγμα βίος εστί της πόλεως», έλεγε ο Αριστοτέλης, αναδεικνύοντας πρώτος ίσως στην ιστορία του ανθρώπινου γένους ότι το σύνταγμα είναι ο τρόπος ζωής της πολιτείας. 
Η Ελλάδα θεωρείται η μητέρα της δημοκρατίας, γιατί πρώτη οδήγησε την ανθρώπινη αντίληψη στον ορθολογισμό των κανόνων του πολιτειακού δικαίου, στον θεμελιώδη νόμο του συντάγματος που στέκεται πάνω από τους κοινούς στόχους συρρικνώνοντας και θωρακίζοντας θεσμικά, νομιμοποιώντας δημοκρατικά και εφαρμόζοντας ευλαβικά τον διαχρονικό αξιακό κώδικα του πολιτισμού και του έθνους μας. 
Η αντίληψη αυτή περί συντάγματος και δημοκρατίας μεταγγίστηκε αυτούσια στην Γ΄ Ελληνική Δημοκρατία του 1975, δηλαδή στο πιο δικαιωμένο ιστορικά, στο πιο ποιοτικό θεσμικά και στο πιο στέρεο πολιτικά, καθώς και επιτυχές εθνικά πολίτευμα που γνώρισε η Ελλάδα από τη δημιουργία του ελληνικού κράτους. «Το σύνταγμα» έλεγε ότι θεμελιωτής της Γ΄ Ελληνικής Δημοκρατίας Κωνσταντίνος Καραμανλής «δεν είναι απλώς ένας νομικός κανόνας, είναι ο χάρτης της ελευθερίας μας και το πλαίσιο μέσα στο οποίο η πολιτεία οφείλει να λειτουργήσει με ευρυθμία και δικαιοσύνη». 
Το Σύνταγμα του 1975 ήταν και παραμένει το καλύτερο ελληνικό και ίσως ένα από τα καλύτερα συνταγματικά κείμενα στην Ευρώπη, κάτι που δεν αποδεικνύεται μόνο από την ανθεκτικότητά του στον χρόνο, αλλά και από την αποτελεσματικότητα και την προσαρμοστικότητα του ανοικτού χαρακτήρα του στις ανάγκες της νέας εποχής. Ωστόσο, όπως έλεγε ο Τόμας Τζέφερσον, «κανένα κοινωνικό σύστημα, κανένας νόμος, κανένα σύνταγμα δεν μπορεί να είναι αιώνιο, οι θεσμοί πρέπει να προχωρούν χέρι χέρι με την πρόοδο του ανθρώπινου νου». Με αυτήν ακριβώς την αντίληψη εμείς οι Βουλευτές της Νέας Δημοκρατίας και ο Κυριάκος Μητσοτάκης ως επικεφαλής, όχι της εκτελεστικής εξουσίας, αλλά της κοινοβουλευτικής πλειοψηφίας, ξεκινήσαμε την αναθεωρητική συζήτηση με απόλυτο σεβασμό στον κοινοβουλευτικό χαρακτήρα της κορυφαίας αυτής θεσμικής διαδικασίας ο οποίος αποδείχθηκε από την ελευθερία συνείδησης των Βουλευτών που διαμόρφωσαν την τελική μας πρόταση. 
Δεν αιφνιδιάσαμε κανέναν, όπως ψευδώς ισχυρίζεται η Αντιπολίτευση, διότι η Αναθεώρηση υπήρξε δημόσια πολιτική μας δέσμευση πριν από τις εκλογές του 2023. Αντίθετα, προσεγγίσαμε τα θέματα, όχι με μικροκομματική, αλλά με θεσμική λογική και δεν διστάσαμε να στηρίξουμε ακόμα και προτάσεις της Αξιωματικής Αντιπολίτευσης τις οποίες ενώ κατέθεσε η ίδια στον κοινοβουλευτικό διάλογο δημόσια αρνήθηκε να τις ψηφίσει. Αυτό που προφανώς δεν συνειδητοποίησε ακόμη η Αξιωματική Αντιπολίτευση είναι αυτό που ιστορικά διατράνωνε ο Ελευθέριος Βενιζέλος ότι «το Σύνταγμα δεν κατασκευάζεται για να εξυπηρετήσει τας παρωδίας της στιγμής» -επαναλαμβάνω: τας παρωδίας της στιγμής- «αλλά για να εγγυηθεί το μέλλον του έθνους». Όλες οι πολιτικές δυνάμεις και όλοι οι θεσμικοί φορείς είχαν τη δυνατότητα δημόσια να τοποθετηθούν στα ζητήματα, να καταθέσουν προτάσεις και να αναπτύξουν τα επιχειρήματά τους, υποδεικνύοντας τι χρειάζεται να αλλάξει, αλλά όχι πώς θα αλλάξει, κάτι που αφορά την Αναθεωρητική Βουλή. 
Η απουσία προτάσεων, η στείρα κριτική προς την πλειοψηφία και κυρίως η τυφλή άρνηση στις προτεινόμενες αλλαγές φανερώνουν ιδεολογική ένδεια, πλήρη απουσία θεσμικής λογικής, που παλιότερα υπήρχε στις Αντιπολιτεύσεις, και κυρίως πολιτική δειλία. Είναι εμφανής ο συμπλεγματισμός τής μη συναίνεσης και ο φόβος της μη συνεννόησης. Ο ακτιβισμός της απόλυτης άρνησης δυστυχώς μεταβάλλει ακόμα και παραδοσιακά μεγάλα κόμματα σε μικρά κινήματα διαμαρτυρίας σε βαθμό που αυτό αρχίζει να καθίσταται απειλή για τη σταθερότητα και τη λειτουργικότητα του συνόλου του πολιτικού συστήματος στην Ελλάδα. 
Στο δικαιολογητικό επιχείρημα ότι το πολωμένο πολιτικό κλίμα αποτελεί εμπόδιο θέλω να επιμείνω μαζί με τους συναδέλφους μου της Πλειοψηφίας στην άποψη ότι προοδευτικός δεν είναι αυτός που υπονομεύει τις αλλαγές για μικροκομματικό συμφέρον και συντηρητικός φυσικά δεν μπορεί να είναι όποιος αγωνίζεται επίμονα για θετικές αλλαγές κόντρα στις δυνάμεις αδράνειας. Ας προσέξουν, λοιπόν, τον τρόπο με τον οποίο δολοφονούν τις λέξεις και το περιεχόμενό τους όταν επαναφέρουν μια λεξιλαγνεία που δίχασε και καθήλωσε τους Έλληνες στο παρελθόν. Αφού δεν μπορούν να καταλάβουν την ιστορική διαπίστωση του Ελευθέριου Βενιζέλου που προανέφερα, ας ακούσουν τον νεότερο Βαγγέλη Βενιζέλο που σε άρθρο του στις 16 Φεβρουαρίου το 2026 στο «Βήμα της Κυριακής» προειδοποίησε ότι η συρρίκνωση της Αναθεώρησης σε ένα μικροκομματικό επικοινωνιακό παίγνιο είναι η μεγαλύτερη απαξίωση των θεσμών.
ΠΑΝΑΓΙΩΤΗΣ ΔΟΥΔΩΝΗΣ: Για εσάς το λέει. 
ΕΥΡΙΠΙΔΗΣ ΣΤΥΛΙΑΝΙΔΗΣ: Εσείς όμως το εισπράξατε.
ΠΡΟΕΔΡΕΥΩΝ (Γεώργιος Γεωργαντάς): Κύριε Δουδωνή, μιλάτε μετά. 
ΕΥΡΙΠΙΔΗΣ ΣΤΥΛΙΑΝΙΔΗΣ: Κυρίες και κύριοι, παρακολουθώ με ενδιαφέρον πολιτικούς της Αντιπολίτευσης, αυτόκλητους αναλυτές και δημοσιογραφικά «πιστόλια» που επιχειρούν να εδραιώσουν την πεποίθηση στον λαό ότι η Συνταγματική Αναθεώρηση που μόλις ξεκινά, είναι νεκρή. Μερικοί μάλιστα σπεύδουν να καυχηθούν ότι αυτοί τη δολοφόνησαν. Ειλικρινά δεν υπάρχει μεγαλύτερη ύβρις για τη δημοκρατία και χειρότερος ξεπεσμός για το πολιτικό σύστημα από το να υπονομεύουν κάποιοι την κορυφαία κοινοβουλευτική διαδικασία που αφορά στο μέλλον του λαού και του έθνους, για να κλονίσουν την παρούσα κυβέρνηση ή για να πλήξουν προσωπικά τον Έλληνα Πρωθυπουργό. Ειλικρινά λυπάμαι γι’ αυτόν τον θεσμικό κατήφορο και αρνούμαι μετά από τόσα χρόνια αγώνων για την πατρίδα μου και την παράταξή μου να δεχθώ ότι το σύνολο του πολιτικού κόσμου είναι ναυάγιο.
Πάνω από 33 σημαντικές διατάξεις ψηφίστηκαν ήδη από 162 συναδέλφους και εγκρίθηκαν για να σταλούν προς συζήτηση στην Αναθεωρητική Βουλή. Για να αλλάξουν, θα χρειαστούν 180 ψήφοι. Θυμίζω όμως ότι μεσολαβεί η ετυμηγορία του κυρίαρχου ελληνικού λαού, την οποία εμείς στη Νέα Δημοκρατία σε αντίθεση με τους πολλούς αντιπάλους μας την πιστεύουμε και βλέπουμε ότι οι άλλοι προσπαθούν να την αποφύγουν. 
Ενώπιον, λοιπόν, αυτού του λαού, αυτής της κοινωνίας και αυτού του έθνους θα κληθούν οι αντίπαλοί μας να δώσουν 33 απαντήσεις -αν έχουν- απαντήσεις καθαρές και αποκαλυπτικές. Εμείς θέσαμε τα ερωτήματα στα οποία πρέπει να απαντήσουν:
 Πρώτον, ποια πολιτική δύναμη αρνείται την ανάγκη θετικής χρήσης της τεχνητής νοημοσύνης και προστασίας των ανθρωπίνων δικαιωμάτων, της δημοκρατίας και του κράτους δικαίου, όπως προτείνεται στο άρθρο 5β σύμφωνα με τη σύμβαση - πλαίσιο του Συμβουλίου της Ευρώπης και τον Κανονισμό της Ευρωπαϊκής Ένωσης;
Ποιος εθελοτυφλεί μπροστά στην ανάγκη εκσυγχρονισμού του πλαισίου και στη διεύρυνση προστασίας της ελευθερίας έκφρασης και για τα σύγχρονα ηλεκτρονικά και ψηφιακά μέσα ενημέρωσης σύμφωνα με τα άρθρα 14 και 15;
 Υπάρχει σε αυτό το Κοινοβούλιο πολιτικός ή κόμμα που αρνείται την ανάγκη συνταγματικής προστασίας της ελληνικής σημαίας ως εθνικού συμβόλου, όταν συχνά τη βλέπαμε να καίγεται μπροστά στον Άγνωστο Στρατιώτη προσβάλλοντας τη μνήμη όλων αυτών που έχυσαν το αίμα τους για την Ελλάδα; Γιατί δεν την υιοθετείτε, συνάδελφοι της Ελληνικής Λύσης; Τι σας εμποδίζει; Διερωτώμαι: Δε νιώθετε την ανάγκη προστασίας και ανάδειξης της ελληνικής γλώσσας στο άρθρο 16 σε μία εποχή που τα greeklish αποκόπτουν τη νέα γενιά από τη γλώσσα της επιστήμης, της φιλοσοφίας της ελληνικής και των χριστιανικών Ευαγγελίων;
Δεν ανησυχείτε για τον κίνδυνο η Amazon και οι άλλες πλατφόρμες να απομονώσουν μια από τις ιστορικότητες γλώσσες που αποτελεί το κλειδί επικοινωνίας με τις κλασικές πηγές της φιλοσοφίας, της δημοκρατίας, του ανθρωποκεντρισμού, από τις οποίες εμπνεύστηκε ο σύγχρονος παγκόσμιος πολιτισμός; Πώς δικαιολογείτε την άρνησή σας στο άρθρο αυτό, συνάδελφοι της ΝΙΚΗΣ, που συχνά επικαλείστε τη δύναμη της ελληνικής παιδείας; 
Για πόσο ακόμα θα καθιστάτε με την ιδεοληψία σας την Ελλάδα νησίδα εκπαιδευτικού απομονωτισμού και θα φυλακίζετε 53.000 ελληνόπουλα και πολλούς ερευνητές επιστήμονες στην εξορία, στερώντας από την πατρίδα τη δυνατότητα να μετεξελιχθεί σε διεθνές εκπαιδευτικό κέντρο, αξιοποιώντας την παιδεία μας ως πραγματικό συγκριτικό πλεονέκτημα; Γιατί, κύριοι του ΠΑΣΟΚ, δεν ψηφίζετε τη δική σας πρόταση για μη κρατικά, μη κερδοσκοπικά πανεπιστήμια στο άρθρο 16; 
Πόσο υποκριτική μπορεί να είναι η στάση της ευρύτερης κεντροαριστεράς, όταν στα άρθρα 17 και 21 αρνείται, εκτός από την ιδιοκτησία, να προστατεύσει και την περιουσία των πολιτών, πολεμά τη δυναμική πολεοδομία και την κοινωνική αξιοποίηση εγκαταλειμμένων κτηρίων και καταψηφίζει τη δέσμευση για προσιτή στέγη, διαγενεακή δικαιοσύνη και αλληλεγγύη ως βάση των δημόσιων πολιτικών; Άλλα εξαγγείλει ο Αλέξης Τσίπρας στη ΔΕΘ και άλλα ψηφίζουν ή καλύτερα δεν ψηφίζουν οι άνθρωποι του εδώ στο Σύνταγμα. 
Πόσο οικολογική μπορεί να είναι η πολιτική συνείδηση κάποιων δυνάμεων που αρνούνται να συμβάλλουν στην αντιμετώπιση του φαινομένου της κλιματικής αλλαγής, στην αποτελεσματική διαχείριση των υδάτινων πόρων, στην ενίσχυση των ανανεώσιμων πηγών ενέργειας, στην κατοχύρωση του περιβαλλοντικού ισοζυγίου σε κάθε κρατική παρέμβαση και στην προστασία των ζώων, όπως την επιδιώκουμε μέσα από την αλλαγή του 24;
Επικαλείστε όλοι σας στην αντιπολίτευση τη δημοκρατία, αρνούμενοι όμως την ενίσχυση της εσωκομματικής δημοκρατίας στο άρθρο 29 και φυσικά τον συνεχή έλεγχο προσήλωσης στις δημοκρατικές αρχές των κομμάτων από το ΑΕΔ, ώστε να μπορεί να αναστέλλεται η συμμετοχή στις εκλογές κομμάτων που υπονομεύουν το δημοκρατικό πολίτευμα, όπως η Χρυσή Αυγή. 
Βλέπετε τι γίνεται στην Ευρώπη. Ο φασισμός και ο ολοκληρωτισμός επιστρέφουν κι εσείς κοιτάτε άβουλα και αμήχανα χωρίς να συμπράττετε στην άμυνα του Συντάγματος. Προφανώς δεν σας ενοχλεί η θητεία του Προέδρου της Δημοκρατίας στο άρθρο 30 ή η ειλικρινής αιτιολόγηση της διάλυσης της Βουλής στο 41, αλλά θα έπρεπε μετά το φιάσκο του δημοψηφίσματος του ΣΥΡΙΖΑ το 2015 να σας απασχολεί η αξιοπιστία και ο τρόπος διενέργειας των δημοψηφισμάτων κατά το άρθρο 44, ώστε να αποκατασταθεί η ημιάμεση δημοκρατία και η ουσιαστική συμμετοχή των πολιτών. 
Δεν καταλαβαίνω την επιμονή σας να μην καταργηθεί η δυνατότητα παροχής αμνηστίας για πολιτικά εγκλήματα των άρθρων 47 και 97, όταν, όπως επισημαίνουν τα ίδια τα θύματα της τρομοκρατίας, αυτό προσφέρει ψευδεπίγραφα επιχειρήματα στους σύγχρονους τρομοκράτες. 
Η κυβερνησιμότητα συνδυασμένη με την αναλογικότητα στην εκπροσώπηση στο άρθρο 54, η αποφόρτιση του Συντάγματος από τις διατάξεις του ασυμβιβάστου των Βουλευτών στο 56 και 57 και η αύξηση της συμμετοχής των πολιτών στις εκλογές με διευρυμένη χρήση της επιστολικής ψήφου στο 51 προφανώς φοβίζει την αντιπολίτευση. Τη φοβίζει όμως και η θεσμική κατοχύρωση του αναβαθμισμένου ρόλου του Βουλευτή στο 60, με ενισχυμένες νομοθετικές αρμοδιότητες που οδηγούν σε προτάσεις νόμου, ελεγκτικές αρμοδιότητες που υποχρεώνουν τους Υπουργούς να απαντούν στις ερωτήσεις και διαμεσολαβητικές αρμοδιότητες που θεσμοποιούν με διαφάνεια το ενδιαφέρον του Βουλευτή ως εκπροσώπου για την εκλογική του περιφέρεια;
Είναι ακατανόητη η άρνηση της αντιπολίτευσης να συναινέσει στις αρχές καλής νομοθέτησης και στην κωδικοποίηση της νομοθεσίας του άρθρου 73 και στον προληπτικό έλεγχο αντισυνταγματικότητας στο 77 και το 100. 
Πώς είναι δυνατόν, έχοντας βιώσει τη μεγαλύτερη οικονομική κρίση μετά τον Β΄ Παγκόσμιο Πόλεμο, να μην μπορούμε να συμφωνήσουμε στην πλήρη κατάργηση αναδρομικών φόρων, στην κινητροδότηση των εθνικών στρατηγικών επενδύσεων του 78, στους βιώσιμους προϋπολογισμούς και στην υποχρέωση απολογισμών για όσους φορείς χρησιμοποιούν δημόσιο χρήμα κατά το 79; 
Η κυβέρνηση υποχρεούται σε δημόσια λογοδοσία όσον αφορά την παρουσίαση ενιαίου σχεδίου κυβερνητικής πολιτικής στο άρθρο 82 και αυτό θα έπρεπε κανονικά να το διεκδικεί η αντιπολίτευση και όχι να το απορρίπτει. Η απόλυτη υποκρισία της αντιπολίτευσης είναι να ζητά την ενίσχυση της δικαιοσύνης και τον έλεγχο της πολιτικής, όπως συχνά επισημαίνει η Πλεύση Ελευθερίας, ενώ αρνείται στο άρθρο 86 την κατάργηση του «αμελλητί», την κατάργηση της προανακριτικής επιτροπής από τη Βουλή και την απευθείας υπαγωγή στον φυσικό δικαστή. 
Επίσης, είναι υποκρισία να μιλάει για Ανεξάρτητες Αρχές και ανεξάρτητη Δικαιοσύνη, αλλά να αρνείται την υποχρεωτική τριετία από την αφυπηρέτηση των δικαστών πριν αξιοποιηθούν και τον νέο τρόπο εκλογής των Ανεξαρτήτων Αρχών του 101Α, ώστε να μη δελεάζονται κατά τη δικανική τους κρίση. 
Η υποκρισία κορυφώνεται με την άρνηση της αντιπολίτευσης να ψηφίζει το πρόσωπο που προτείνουν οι ολομέλειες των δικαστηρίων και επιλέγει η Βουλή για την ηγεσία της Δικαιοσύνης στο άρθρο 90 κι επίσης, με την αντίδραση στην ανασυγκρότηση και την αναβάθμιση του Ανώτατου Ειδικού Δικαστηρίου του άρθρου 100. 
Ανδρουλάκης και Τσίπρας, Τσίπρας και Ανδρουλάκης μίλησαν στη ΔΕΘ για την ελληνική περιφέρεια, αρνούμενοι εξίσου όμως στην αναθεωρητική διαδικασία να συζητήσουν το 101 για την αναβάθμιση της αποκεντρωμένης διοίκησης, τη στήριξη του πρωτογενούς τομέα και την ίση πρόσβαση της ελληνικής περιφέρειας σε όλα τα δημόσια αγαθά. 
Επίσης, ο Νίκος Ανδρουλάκης αναφέρθηκε ρητά στην υποχρέωση η μεταβίβαση αρμοδιοτήτων του ΟΤΑ να συνοδεύεται από αντίστοιχους πόρους. Την ίδια στιγμή όμως δραπέτευσε από τον θεσμικό διάλογο για το άρθρο 102 του Συντάγματος που διευθετεί το ζήτημα. 
Τέλος, αποκαλυπτική είναι η στάση της αντιπολίτευσης στο θέμα της αξιολόγησης των δημοσίων υπαλλήλων. Μονίμως κάνουν τη διάγνωση των χρόνιων δυσλειτουργιών του δημόσιου, σταθερά όμως αρνούνται να εισηγηθούν τη θεραπεία για ψηφοθηρικούς λόγους. Γι’ αυτό καταψηφίζουν το άρθρο 103 που προωθεί την αξιολόγηση των υπαλλήλων.
Κυρίες και κύριοι συνάδελφοι, απέναντι σε αυτήν την υποκρισία, τη μιζέρια και τη μικροπολιτική άρνηση της αντιπολίτευσης που οριοθετούν με πληρότητα την έννοια του συνταγματικού λαϊκισμού, θέλω ευθέως να σας δηλώσω μετρημένα αισιόδοξος για την έκβαση της αναθεωρητικής διαδικασίας, όπως ακριβώς έπραξα και το 2019 και δικαιώθηκα. Η ελπίδα μου πηγάζει από τη μεσολάβηση των βουλευτικών εκλογών και από την εμπιστοσύνη που έχω στους συμπολίτες μου ότι όταν ενημερώνονται με πληρότητα, ψηφίζουν με ορθολογισμό και εθνική ευθύνη. 
Εκπληρώνω ως εισηγητής της πλειοψηφίας αυτήν την αποστολή που μου ανέθεσε ο Πρωθυπουργός, επαναλαμβάνοντας μια διδακτική, ιστορική, προσωπική κατάθεση από το μέχρι τώρα ενδιαφέρον ταξίδι μου στον χώρο του συνταγματισμού και της συνταγματικής ιστορίας. 
Όπως είπα και άλλη φορά, όταν ολοκλήρωσα τη διδακτορική μου διατριβή στο Συνταγματικό Δίκαιο στο Αμβούργο το 1994 δίπλα σε διαπρεπείς παγκοσμίως συνταγματολόγους, δεν φανταζόμουν ότι στη ζωή μου θα είχα την τύχη και κυρίως την τιμή να συμμετέχω μαζί με μεγάλες προσωπικότητες της νομικής επιστήμης ή της πολιτικής σε όλες τις αναθεωρήσεις από το 2001 μέχρι σήμερα. 
Συμμετείχα ως ο νεότερος Βουλευτής στην ευρεία αναθεώρηση του 2001, όταν ο αείμνηστος Γιάννης Βαρβιτσιώτης και ο Προκόπης Παυλόπουλος, με τη συγκατάνευση του Κωνσταντίνου Μητσοτάκη και του Κώστα Καραμανλή, προσέφεραν την πολύτιμη συναίνεσή τους στον Βαγγέλη Βενιζέλο για να προχωρήσει σε σημαντικές συνταγματικές αλλαγές. 
Έζησα μαζί με την αείμνηστη Μαριέττα Γιαννάκου, τον Παρασκευά Αυγερινό και τον Δημήτρη Τσάτσο την απόπειρα δημιουργίας Ευρωπαϊκού Συντάγματος το 2003, συνεργαζόμενος με τον Πρόεδρο της Συνέλευσης Βαλερί Ζισκάρ ντ’ Εσταίν και τον Πρωθυπουργό της Ιταλίας Τζουλιάνο Αμάτο, την πολύτιμη εμπειρία απόπειρας δημιουργίας Ευρωπαϊκού Συντάγματος που κατέληξε στη Συνθήκη της Λισσαβόνας. 
Βίωσα στην αναθεώρηση του 2008 τη συναίνεση που προσέφερε η αντιπολίτευση για την προστασία στο άρθρο 106 των νησιωτικών, ορεινών και παραμεθορίων περιοχών. 
Το 2019, κόντρα στο πολωμένο πολιτικό κλίμα, ως Πρόεδρος της Επιτροπής Αναθεώρησης παρέλαβα από την προτείνουσα Βουλή που είχε πλειοψηφία ο Αλέξης Τσίπρας και ήταν εισηγητής της Νέας Δημοκρατίας ο τωρινός Πρόεδρος της Ελληνικής Δημοκρατίας Κώστας Τασούλας 49 διαφωνίες και με τη συναίνεση τότε του ΣΥΡΙΖΑ, του ΠΑΣΟΚ, της Ελληνικής Λύσης, ακόμα και του ΚΚΕ, πετύχαμε 9 σημαντικές λειτουργικές αλλαγές.
Δυστυχώς, με την εμπειρία όλων αυτών των αναθεωρήσεων, έχω να διαπιστώσω ότι σε αυτήν την αναθεωρητική διαδικασία που ξεκινήσαμε οι πρωτοβουλίες μας προσέκρουσαν σε ένα τείχος αρνητισμού, καχυποψίας, μικροκομματικής λογικής, αναβλητικότητας, εν τέλει ιδεολογικής φοβικότητας και πολιτικής δειλίας που πηγάζει από τη νοοτροπία της σημερινής αντιπολίτευσης. 
Δυστυχώς, επιβεβαιώνεται η σοφή επισήμανση που κάποτε είχε κάνει ένας από τους τελευταίους μεγάλους ηγέτες, ο καγκελάριος της επανενωμένης Γερμανίας Χέλμουτ Κολ, όταν μου είπε «Φοβάμαι τη στιγμή που τα κράτη της Ευρώπης θα τα κυβερνήσει μια γενιά πολιτικών που δεν έζησε τα δεινά του πολέμου και δεν αγωνίστηκε για τη θεμελίωση Συνταγμάτων που εδραιώνουν τη δημοκρατία και προστατεύουν τις ανθρώπινες ελευθερίες». 
Αγαπητοί συνάδελφοι, η Νέα Δημοκρατία προσήλθε σ’ αυτήν την αναθεώρηση με αυτοπεποίθηση και θεσμική λογική, επιδιώκοντας πολιτική συναίνεση και όχι λευκή επιταγή. Δεν σταματήσαμε στιγμή να εργαζόμαστε για μια οραματική στρατηγική εθνικής συνεννόησης.
Παρά το τοξικό πολιτικό κλίμα που καλλιέργησαν οι δυνάμεις που επιχειρούν να εμποδίσουν τις θεσμικές εξελίξεις, πιστεύω ότι υπάρχει κάτι θετικό. Πέφτουν οι μάσκες που κυριάρχησαν σε μια εποχή που, ευτυχώς, αφήνουμε πίσω μας και αποκαλύπτονται τα πραγματικά πρόσωπα των πρωταγωνιστών. 
Φαίνεται, πλέον, ποιος υπερασπίζεται τη δικτατορία των μετριοτήτων. Η Νέα Δημοκρατία δεν θα παρακολουθήσει αυτήν την άρνηση και την ιδεοληψία των δήθεν προοδευτικών. 
Εμείς επιμένουμε και θα συνεχίσουμε την προσπάθειά μας στην Αναθεωρητική Βουλή, πιστεύοντας ακράδαντα ότι οι Ελληνίδες και οι Έλληνες, στις εκλογές που θα μεσολαβήσουν, θα επιβραβεύσουν τη θεσμική και εθνική λογική μας έναντι του συνταγματικού λαϊκισμού της Αντιπολίτευσης. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Με αυτό το πλευρό να κοιμάστε, ότι θα σας επιβραβεύσουν.
ΕΥΡΙΠΙΔΗΣ ΣΤΥΛΙΑΝΙΔΗΣ: Εσείς, δυστυχώς, δεν ανταποκριθήκατε. Εμείς σας προσπερνούμε και συνεχίζουμε. Θα επιβεβαιώσουμε ιστορικά μια ακόμη φορά στον Ελληνικό λαό ότι η παράταξή μας, η Νέα Δημοκρατία, από τότε που την ίδρυσε ο εθνάρχης Κωνσταντίνος Καραμανλής, ταυτίστηκε πάντοτε με τις κορυφαίες επιλογές για την πατρίδα, τον λαό και το έθνος. 
Το Σύνταγμα δεν είναι ένα στεγανό κουτί για να φυλακίσουμε την ιστορία, αλλά το θεσμικό πλαίσιο που επιτρέπει στην ιστορία να αναπνέει. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Να κάνω μια ανακοίνωση προς το Σώμα: Οι Υπουργοί Αγροτικής Ανάπτυξης και Τροφίμων, Εθνικής Οικονομίας και Οικονομικών, Εξωτερικών, Εσωτερικών, Παιδείας, Θρησκευμάτων και Αθλητισμού, Προστασίας του Πολίτη, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, καθώς και οι Αναπληρωτές Υπουργοί Εθνικής Οικονομίας και Οικονομικών και Παιδείας, Θρησκευμάτων και Αθλητισμού κατέθεσαν στις 15.9.2026 σχέδιο νόμου: «Ρύθμιση του τομέα της αλιείας, τροποποίηση του Αλιευτικού Κώδικα, ρυθμίσεις για τις Σχολές Επαγγελμάτων Κρέατος, το Μητρώο Αγροτών και Αγροτικών Εκμεταλλεύσεων και λοιπές διατάξεις» και παραπέμπεται στην αρμόδια διαρκή επιτροπή.
Τον λόγο τώρα έχει ο εισηγητής από το ΠΑΣΟΚ -Κίνημα Αλλαγής, ο κ. Δουδωνής. 
Παρακαλώ, κύριε συνάδελφε. 
ΠΑΝΑΓΙΩΤΗΣ ΔΟΥΔΩΝΗΣ: Κύριε Φλωρίδη, τι δουλειά έχετε εδώ πέρα;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Γιατί είναι αρμόδιος ο κ. Φλωρίδης; Τι δουλειά έχει εδώ ο διορισμένος Υπουργός; 
ΠΑΝΑΓΙΩΤΗΣ ΔΟΥΔΩΝΗΣ: Κύριε Φλωρίδη, τι κάνετε ακριβώς εδώ; Παρακαλώ, να διαβάσετε και να δείτε ότι στην Αναθεώρηση του Συντάγματος δεν έχει καμία συμμετοχή η εκτελεστική εξουσία. Διαβάστε το Σύνταγμα και τον Κανονισμό της Βουλής και παρακαλώ πάρα πολύ σηκωθείτε και φύγετε. Δεν έχετε καμία θέση στην Αίθουσα αυτή. 
(Χειροκροτήματα)
Είναι αντισυνταγματική, αντίθετη στον Κανονισμό της Βουλής και αντίθετη στο πολίτευμα η παρουσία σας. Διότι, επιπλέον, δεν είστε και Βουλευτής. Ούτε ως Βουλευτής δεν μπορεί να δικαιολογηθεί…
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Τώρα το θυμηθήκατε αυτό;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Φύγετε, φύγετε! 
ΠΑΝΑΓΙΩΤΗΣ ΔΟΥΔΩΝΗΣ: Σας ανεχθήκαμε, αλλά ήσασταν προκλητικός. Γιατί την προηγούμενη φορά θέλατε να κλείσετε τη συζήτηση σαν να είναι νομοσχέδιο, να την κλείσει ο Υπουργός. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Φύγετε, κύριε Φλωρίδη, δεν έχετε δουλειά εδώ! 
ΠΑΝΑΓΙΩΤΗΣ ΔΟΥΔΩΝΗΣ: Λάθρα ήσασταν εδώ όλο το προηγούμενο διάστημα και ζητήσατε και πήρατε τον λόγο αντίθετα στον Κανονισμό της Βουλής. Και, μάλιστα, θελήσατε να το κάνετε στο τέλος της συζήτησης. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Λαθρυπουργός.
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Απευθύνετε μομφή στο Προεδρείο.
ΠΑΝΑΓΙΩΤΗΣ ΔΟΥΔΩΝΗΣ: Συνεπώς, δεδομένου του γεγονότος ότι την προηγούμενη φορά πήρατε τον λόγο, πρέπει να αποχωρήσετε.
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Σας φοβίζει;
ΠΑΝΑΓΙΩΤΗΣ ΔΟΥΔΩΝΗΣ: Σιγά μη με φοβίζετε εσείς, κύριε Φλωρίδη. Δεν είναι δυνατόν να με φοβίσει κάποιος ο οποίος θεωρεί και λέει ότι αν δεν πάρει αυτοδυναμία η Νέα Δημοκρατία, θα έχουμε ντου από τους απέναντι.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Να φύγει και να σταματήσει ο χρόνος. 
ΠΡΟΕΔΡΕΥΩΝ (Γεώργιος Γεωργαντάς): Κύριε Δουδωνή, παρακαλώ.
Κύριε Υπουργέ, κυρία Πρόεδρε…
ΠΑΝΑΓΙΩΤΗΣ ΔΟΥΔΩΝΗΣ: Δεν είναι δυνατόν να με φοβίσει κάποιος τόσο θρασύδειλος σε σχέση με την έκφραση της λαϊκής νομιμοποίησης στις επόμενες εθνικές εκλογές. Είναι αντικανονική και αντισυνταγματική η παρουσία του Υπουργού Δικαιοσύνης, ο οποίος δεν είναι Βουλευτής, στη συζήτηση της Αναθεώρησης του Συντάγματος, δεδομένου ότι έλαβε τον λόγο την προηγούμενη φορά. 
ΠΡΟΕΔΡΕΥΩΝ (Γεώργιος Γεωργαντάς): Ωραία. Επιτρέψτε μου για την απάντηση του Προεδρείου. Θα σας μηδενίσω τον χρόνο μετά για την ομιλία σας.
ΠΑΝΑΓΙΩΤΗΣ ΔΟΥΔΩΝΗΣ: Όχι, δεν θέλω να μου τον μηδενίσετε. Θέλω να μου απαντήσετε σε αυτό το οποίο λέω.
ΠΡΟΕΔΡΕΥΩΝ (Γεώργιος Γεωργαντάς): Λοιπόν, η απάντηση του Προεδρείου: Η κοινοβουλευτική πρακτική και η θεσμική μνήμη της Βουλής…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν είναι πρακτική. 
ΠΡΟΕΔΡΕΥΩΝ (Γεώργιος Γεωργαντάς): …πάντα στις αναθεωρήσεις του Συντάγματος, στις συζητήσεις, παρίσταται και Υπουργός. Έχω τα Πρακτικά του Μαρτίου του 2019…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Είναι διορισμένος!
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κυρία Πρόεδρε! 
Σε αυτό το Κοινοβούλιο πρέπει να ακούγεται και η άλλη φωνή και να μην επισκιάζεται από καμιά κραυγή. Παρακαλώ! 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Η δική σας φωνή ακούγεται.
ΠΡΟΕΔΡΕΥΩΝ (Γεώργιος Γεωργαντάς): Παρακαλώ! Ακούστηκε αυτό που είπε ο κ. Δουδωνής και το Προεδρείο οφείλει μια απάντηση στον κ. Δουδωνή.
Κύριε Δουδωνή, βλέπω ότι ο κ. Καλογήρου, ο Υπουργός Δικαιοσύνης Διαφάνειας και Ανθρωπίνων Δικαιωμάτων…
ΠΑΝΑΓΙΩΤΗΣ ΔΟΥΔΩΝΗΣ: Συγγνώμη, πόσα χρόνια, κύριε Πρόεδρε, θα χρησιμοποιείτε τις αντισυνταγματικές πρακτικές του κ. Τσίπρα για να δικαιολογείτε τα δικά σας αίσχη;
ΠΡΟΕΔΡΕΥΩΝ (Γεώργιος Γεωργαντάς): Το 2019. Παρίστατο και πήρε τον λόγο και μίλησε στη Συνταγματική Αναθεώρηση του 2019.
ΠΑΝΑΓΙΩΤΗΣ ΔΟΥΔΩΝΗΣ: Πόσα χρόνια; Πόσα χρόνια θα είναι δικαιολογία αυτό; Το σκιάχτρο. Φοβίζετε τον ελληνικό λαό.
ΠΡΟΕΔΡΕΥΩΝ (Γεώργιος Γεωργαντάς): Κύριε Δουδωνή, παρακαλώ, αφήστε με ένα λεπτό να μιλήσω και θα σας δώσω τον λόγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Στις πλάτες του Τσίπρα είναι ο κ. Φλωρίδης.
ΠΡΟΕΔΡΕΥΩΝ (Γεώργιος Γεωργαντάς): Δεν είναι ο ρόλος μου αυτήν τη στιγμή να αντιδικήσω με κανέναν τρόπο μαζί σας. Καταγράφω απλά τι συμβαίνει στο Κοινοβούλιο όλα αυτά τα χρόνια. 
Το αναφέρω και, παρακαλώ, μηδενίζω τον χρόνο για να ξεκινήσετε και να ολοκληρώσετε την ομιλία σας, όπως εσείς θέλετε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είναι αντιδημοκρατικό. Να αποχωρήσει! 
ΠΑΝΑΓΙΩΤΗΣ ΔΟΥΔΩΝΗΣ: Παρακαλώ, κύριε Πρόεδρε, για την αποχώρηση του κ. Φλωρίδη από τα υπουργικά έδρανα. Δεν είναι Βουλευτής, δεν δικαιούται να παρίσταται εδώ και φτάνει πια με τη χρησιμοποίηση των αντισυνταγματικών πρακτικών του Τσίπρα για να δικαιολογηθούν τα δικά σας αίσχη. Είστε εξίσου άθλιοι και οι δύο για το Σύνταγμα. Εξίσου άθλιοι και οι δυο. 
Ο Υπουργός δεν είναι Βουλευτής. 
ΠΡΟΕΔΡΕΥΩΝ (Γεώργιος Γεωργαντάς): Ούτε ο κ. Καλογήρου ήτανε. Τέλος πάντων, εγώ σας λέω ότι συμβαίνει στην Βουλή όλα αυτά τα χρόνια. 
ΠΑΝΑΓΙΩΤΗΣ ΔΟΥΔΩΝΗΣ: Αυτές είναι αντισυνταγματικές πρακτικές Τσίπρα, «όχι» στη δημοκρατική αντιπολίτευση αυτά τα οποία έγιναν το 2015-2019. Διότι, αν θεωρείτε ότι είστε η θεσμική συνέχεια των εκτροπών Τσίπρα, εγώ θα συμφωνήσω, αλλά να βγείτε να το παραδεχθείτε. 
ΠΡΟΕΔΡΕΥΩΝ (Γεώργιος Γεωργαντάς): Θα σας φέρω και προηγούμενες συνεδριάσεις. Πάντα γινόταν. Πάντα, όλα τα χρόνια.
ΠΑΝΑΓΙΩΤΗΣ ΔΟΥΔΩΝΗΣ: Επαναλαμβάνω ότι ο κ. Φλωρίδης δεν είναι Βουλευτής του Ελληνικού Κοινοβουλίου. 
Επίσης, το λέω αυτό υπό το πρίσμα του γεγονότος ότι δεν παρίσταται εδώ απλώς για να ακούσει, αλλά έχει λάβει τον λόγο στην προηγούμενη συνεδρίαση για την Αναθεώρηση του Συντάγματος. 
Άρα, τεκμαίρεται ότι έχει έρθει εδώ για να μας πει πάλι τις αρλούμπες του.
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Ξύπνησες μετά από τρεις μήνες! 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Να φύγει!
ΠΑΝΑΓΙΩΤΗΣ ΔΟΥΔΩΝΗΣ: Όπως δεν δικαιολογείται από τον Κανονισμό της Βουλής και το Σύνταγμα. Ο κ. Φλωρίδης δεν δικαιούται να παρίσταται εδώ.
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Δες πού κατάντησες το κόμμα σου. Κοίτα ποια σε υποστηρίζει!
ΠΑΝΑΓΙΩΤΗΣ ΔΟΥΔΩΝΗΣ: Δες πού κατάντησες τον εαυτό σου, Φλωρίδη, και άσε που καταντήσαμε εμείς το κόμμα μας. Εντάξει; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Το παιδί της χούντας.
ΠΡΟΕΔΡΕΥΩΝ (Γεώργιος Γεωργαντάς): Κύριε Δουδωνή, παρακαλώ. Μην αναφέρεστε σε προσωπικά…
ΠΑΝΑΓΙΩΤΗΣ ΔΟΥΔΩΝΗΣ: Αγνοώ τον κ. Φλωρίδη και νομίζω ότι όλοι στην Αντιπολίτευση πρέπει να είμαστε απόντες την ώρα της τοποθέτησής του. 
Η Βουλή δεν μπορεί να νομιμοποιήσει αυτήν την αντισυνταγματική πρακτική.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Να φύγει!
ΧΡΗΣΤΟΣ ΓΙΑΝΝΟΥΛΗΣ: Κύριε Δουδωνή, συγγνώμη, επί της διαδικασίας…
ΠΡΟΕΔΡΕΥΩΝ (Γεώργιος Γεωργαντάς):  Παρακαλώ, ακούστηκε αυτό που έπρεπε να ακουστεί. Δεν υπάρχει τίποτα επί της διαδικασίας. Πρέπει να προχωρήσουμε. Δεν ξέρω αν ο κ. Δουδωνής θέλει να κάνει οτιδήποτε άλλο. Παρακαλώ, μπορεί να το κάνει. 
ΠΑΝΑΓΙΩΤΗΣ ΔΟΥΔΩΝΗΣ: Εδώ κάποιοι, κάποιοι, νομίζουν ότι μπορούν να έχουν τον συνήγορο υπερασπίσεώς τους εδώ, έχουν προσέλθει μετά του συνηγόρου τους…
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Όπως κι εσύ, έχεις τη συνήγορό σου. 
ΠΑΝΑΓΙΩΤΗΣ ΔΟΥΔΩΝΗΣ: Επαναλαμβάνω, επαναλαμβάνω.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κοίτα, κοίτα, το χέρι!
ΠΡΟΕΔΡΕΥΩΝ (Γεώργιος Γεωργαντάς): Η μομφή σας απευθύνεται και κατά του Προεδρείου και το Προεδρείο οφείλει απαντήσεις, κύριε Δουδωνή. Κανείς δεν χρειάζεται συνήγορο! Παρακαλώ!
ΠΑΝΑΓΙΩΤΗΣ ΔΟΥΔΩΝΗΣ: Δεν το είπα για εσάς, κύριε Πρόεδρε. Το είπα για τον κ. Φλωρίδη ως συνήγορο των ασχημονιών του κ. Μητσοτάκη εις βάρος του Συντάγματος. 
Λοιπόν, επαναλαμβάνω τη συλλογιστική μας, την οποία τη λέω για να καταγραφεί, για να γνωρίζει ο μελετητής του μέλλοντος πώς έλαβε χώρα αυτή η Αναθεώρηση. Ο κ. Φλωρίδης δεν είναι Βουλευτής, είναι εξωκοινοβουλευτικός Υπουργός. Η Αναθεώρηση του Συντάγματος γίνεται από τη Βουλή, χωρίς καμία συμμετοχή της εκτελεστικής εξουσίας. Για τον λόγο αυτό, αρμόδιος και υπογράφων είναι ο Πρόεδρος της Βουλής και όχι ο Πρόεδρος της Δημοκρατίας. Αυτό προκύπτει και από το άρθρο 110 του Συντάγματος και από το ίδιο το κείμενο του Συντάγματος, αλλά και από τον Κανονισμό της Βουλής. 
Η συμμετοχή στη συζήτηση ενός μη κοινοβουλευτικού Υπουργού συνιστά απαράδεκτη παραβίαση της αυτονομίας της Βουλής σε σχέση με την αναθεώρηση του καταστατικού χάρτη. 
Στην προηγούμενη συνεδρίαση παρέστη, αλλά έλαβε και τον λόγο, κατά τούτο τεκμαίρεται ότι έχει έρθει και σήμερα για να λάβει τον λόγο. Δεν του αρνείται κανένας το δικαίωμα να είναι παρών εκεί, χωρίς να μιλάει. Αλλά είναι εδώ για να μιλήσει, είναι εδώ για να παρακολουθήσει και να οχλαγωγήσει στη διαδικασία, διότι κατά τον Κανονισμό της Βουλής δεν έχει τον λόγο. Συνεπώς, κανονικά δεν θα έπρεπε καν να καταγράφονται στα Πρακτικά αυτά τα οποία λέει και κατά τούτο, η παρουσία του εξωκοινοβουλευτικού Υπουργού Δικαιοσύνης στην Βουλή συνιστά απαράδεκτη παρέμβαση της εκτελεστικής εξουσίας στη νομοθετική.
Όσον δε αφορά στο γεγονός ότι επικαλείστε το προηγούμενο, του κ. Καλογήρου και του κ. Τσίπρα, έρχεστε ακριβώς στα λόγια μου για το ότι, πραγματικά, η μια αντισυνταγματική πρακτική Τσίπρα δένει με την επόμενη αντισυνταγματική πρακτική Μητσοτάκη. Εξάλλου, ο σεβασμός του συγκεκριμένου προσώπου για τη Βουλή είναι προφανής και προκύπτει από το γεγονός ότι ήταν τρία χρόνια Βουλευτής και δεν άνοιξε το στόμα του κατά μιας Κυβέρνησης που έχει βιάσει τους θεσμούς και μετά σηκώθηκε και έφυγε, θεωρώντας ότι εδώ πέρα γίνεται μια συζήτηση πολυτελείας. Είναι η ίδια αντικοινοβουλευτική αντίληψη που διέπει διάφορους ακραίους. 
Παρά ταύτα, λοιπόν, λέω ότι η εκτίμησή μου είναι ότι η Αντιπολίτευση δεν πρέπει να είμαστε παρόντες κατά τη διάρκεια της ομιλίας, της αντικανονικής, αντισυνταγματικής και αντικοινοβουλευτικής, του κ. Φλωρίδη και νομίζω ότι του πρέπει και του αξίζει να τον αγνοούμε. Κανείς δεν τον θυμάται. Δικαιοσύνη.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Η Ιστορία θα τον θυμηθεί! 
ΠΑΝΑΓΙΩΤΗΣ ΔΟΥΔΩΝΗΣ: Λοιπόν, θέλω λίγο να έρθω -για να είναι και χρήσιμη και ωφέλιμη η δεύτερη συζήτηση- στην συνταγματική φιλοσοφία του Πρωθυπουργού, έτσι όπως προέκυψε από τις ομιλίες του στη διαδικασία της συζήτησης στην Ολομέλεια για την Αναθεώρηση του Συντάγματος. 
Έχω εδώ μπροστά μου όσα έχει πει τον Ιούλιο του 2026. Τα μελέτησα με πάρα πολύ μεγάλη προσοχή. Θα αναφερθώ συγκεκριμένα σε μία αποστροφή του λόγου του κατά την τριτολογία του. Λέει: «Ανησυχείτε, όμως, γιατί όντως υπάρχει ένα σοβαρό ενδεχόμενο να έχουμε εκατόν πενήντα έναν Βουλευτές και να μπορούμε εμείς -προσέξτε, και να μπορούμε εμείς- να διαμορφώσουμε το Σύνταγμα όπως το κρίνουμε». Δηλαδή, ο Πρωθυπουργός της χώρας, θεωρεί ότι το κατεξοχήν συναινετικό κείμενο, το κατεξοχήν υπερπλειοψηφικό κείμενο, το κείμενο το οποίο οφείλει να εκφράζει όλους τους Έλληνες πολίτες και να περιορίζει την εξουσία, πρέπει να διαμορφωθεί όπως το κρίνει η εκτελεστική εξουσία. Αυτό συνιστά την αναίρεση του πυρήνα του συνταγματισμού. 
Όπως ξέρετε, ο συνταγματισμός πριν γίνει μια, αν θέλετε, θεωρία ή μία νομική ιδεολογία, υπήρξε μια πολιτική ιδεολογία. Τι λέει, λοιπόν, ο συνταγματισμός; Και μπορείτε να το δείτε αν ανατρέξετε σε κείμενα του 18ου και των αρχών του 19ου  αιώνα. Ο συνταγματισμός λέει ότι η εξουσία πρέπει να περιορίζεται. Και μάλιστα λέει ότι η εξουσία πρέπει να περιορίζεται από γραπτά και αυστηρά κείμενα που λέγονται συντάγματα. 
Κατά τούτο, λοιπόν, κύριε Στυλιανίδη, σας άκουσα να αναφέρεστε στον Αριστοτέλη. Βεβαίως, ο Αριστοτέλης και η Σχολή του Αριστοτέλη, πέρα από τα πολιτικά που έγραψε, έγραψαν ως κομμάτι αυτής της Σχολής -άλλοι το αποδίδουν στον Αριστοτέλη, άλλοι όχι- ένα κείμενο «Τις πολιτείες», οι οποίες σε μεγάλο βαθμό δεν σώζονται, εν τούτοις, παρότι η πολιτική σκέψη της περιγραφής της διάρθρωσης της εξουσίας υπήρχε ήδη από την αρχαία εποχή -και ο Αριστοτέλης είναι ένα κλασικό παράδειγμα αυτού- η σκέψη ότι η εξουσία πρέπει να περιορίζεται, να μην είναι δηλαδή ανεξέλεγκτη και ανέλεγκτη, από γραπτό, κωδικοποιημένο, αυστηρό κείμενο, το Σύνταγμα, είναι μια σκέψη του 18ου αιώνα. 
Σ’ αυτόν τον πυρήνα της σκέψης αυτής αντικρούει αυτό το οποίο λέει ο κ. Μητσοτάκης. Τι λέει ο κ. Μητσοτάκης; Ότι θα θεσπίσει και θα αναθεωρήσει τους κανόνες, που από την ίδια τη φιλοσοφία τους είναι επιφορτισμένοι με τον περιορισμό της εξουσίας του, όπως αυτός κρίνει. Αναιρείται ο πυρήνας της λειτουργίας του Συντάγματος ως περιοριστικής εκτελεστικής εξουσίας και της εξουσίας εν γένει. 
Αλλά και στη μετέπειτα εξέλιξη του συνταγματισμού, δηλαδή, στην αντίληψη ότι το κράτος μέσω του Συντάγματος πρέπει και να διευκολύνεται για να έχει έναν κοινωνικό ρόλο, και γι’ αυτά δεν είδα να λέτε κάτι. Δεν είδα να λέτε κάτι, ας πούμε, για την πρότασή μας για συνταγματική καθιέρωση του Εθνικού Συστήματος Υγείας. Και είναι και πολύ προσβλητικό το γεγονός ότι δεν βρήκατε μισή κουβέντα να πείτε για τις προτάσεις μας για τα δικαιώματα των γυναικών. 
Λοιπόν, η Επιτροπή συνεδρίασε λίγο, αλλά συνεδρίασε. Κάναμε μια πολύ συγκεκριμένη πρόταση, διπλή, και για την προστασία της αναπαραγωγικής αυτονομίας συνταγματικά και για τη προστασία από τις γυναικοκτονίες και την έμφυλη βία ως υποχρέωση του κράτους. Δεν είπατε μισή κουβέντα. Δεν είπατε μισή λέξη. Δεν αισθανθήκατε την ανάγκη να πείτε τίποτα για τα δικαιώματα των γυναικών. Να πείτε «διαφωνούμε», εν πάση περιπτώσει. Πιο τίμιο είναι. Είναι πιο τίμιο να βγεις να πεις μια άποψη και να αποδεχθείς τις συνέπειες της άποψης αυτής. 
Αλλά ας έρθουμε τώρα και στην περίφημη συζήτηση περί του τι συνιστά η στάση μας και γιατί δεν θέλουμε τάχα το ένα και δε θέλουμε το άλλο. Κοιτάξτε, είναι σημαντικό ο πολιτικός να απευθύνεται στη γνώση του πολίτη. Αυτό συμβαίνει από την αρχαία ρητορική και την αρχή της ευμάθειας. Το να προσπαθεί να εκμεταλλευτεί την άγνοια και να απευθυνθεί σε αγνοούντες, αυτό είναι πονηρό, άδικο και αντιδημοκρατικό. 
Γιατί το λέω; Δείτε τις προτάσεις μας δίπλα-δίπλα, μία-μία, τις προτάσεις της Νέας Δημοκρατίας και τις προτάσεις της Αξιωματικής Αντιπολίτευσης του ΠΑΣΟΚ. Πού συμπίπτουν; Διότι προκύπτει κάτι από την Αναθεώρηση του 2019. Προκύπτουν οι χειρισμοί που κάνατε για να κλέψετε την πλειοψηφία στην πρώτη Βουλή και να κάνετε ό,τι θέλετε στη δεύτερη και να καταλήξουμε με Πρόεδρο της Δημοκρατίας εκλεγμένο ακόμα και με σχετική πλειοψηφία και ενώ υπήρχαν οι δεσμεύσεις του Πρωθυπουργού ότι δεσμεύεται πολιτικά και θα έχει τις πολιτικές συνέπειες -στην Βουλή τα είπε αυτά- αν δεν είναι υπερκομματικός ο Πρόεδρος. Καταλήξαμε να διαλέγει εν ενεργεία Βουλευτή και Πρόεδρο της Βουλής για Πρόεδρο της Δημοκρατίας. Και προέκυψε, εν πάση περιπτώσει, μέσω αυτής της αντισυνταγματικής, της καταχρηστικής της διαδικασίας πρακτικής, το γεγονός ότι πρέπει να βλέπουμε προς ποια κατεύθυνση θέλει ο ένας να αναθεωρηθεί το Σύνταγμα και προς ποια κατεύθυνση ο άλλος. 
Πείτε μου πού συμπίπτουν οι κατευθύνσεις μας; Θα σας τα πάω ένα-ένα. Στο άρθρο 86, τι λέει το ΠΑΣΟΚ; Αποσύνδεση της διαδικασίας από την κοινοβουλευτική πλειοψηφία. Γιατί; Γιατί παρατηρούμε τη συνταγματική πρακτική, παρατηρούμε ό,τι έχει γίνει μέχρι τώρα και παρατηρούμε μια αντισυνταγματική πρακτική. Να καλύπτετε προκλητικά τους Υπουργούς σας. Άρα, λέμε να αποσυνδεθεί από την κοινοβουλευτική πλειοψηφία. 
Τι λέτε εσείς; Να τα αλλάξουμε όλα, για να μην αλλάξει τίποτα, όπως έγραφε ο Τζουζέπε Τομάζι ντι Λαμπεντούζα. Πρέπει να αλλάξουν όλα, για να μην αλλάξει τίποτα. Αυτή είναι η φιλοσοφία. Αλλάζετε διάφορα και στο τέλος ποιος θα ασκεί τη δίωξη; Η Βουλή, δηλαδή η κοινοβουλευτική πλειοψηφία. Άρα, εντελώς αντίθετες οι δύο προτάσεις. 
Δείτε πάλι τι λέτε για το ζήτημα της επιλογής των επικεφαλής της δικαιοσύνης. Τι λέμε εμείς; Αποσύνδεση από την εκτελεστική εξουσία και την κοινοβουλευτική πλειοψηφία, που συνιστά την έκφραση στο Κοινοβούλιο του κυβερνώντος κόμματος. Τι λέτε εσείς; Να φύγει από το Υπουργικό Συμβούλιο και να έρθει και να γίνει αντικείμενο της κοινοβουλευτικής πλειοψηφίας. Πρόκειται περί κοροϊδίας. Τι σχέση έχουν αυτές οι δύο προτάσεις; Η πρόταση της Νέας Δημοκρατίας, του κυβερνώντος κόμματος και η πρότασή του ΠΑΣΟΚ, της Αξιωματικής Αντιπολίτευσης. Πού συμπίπτουν; 
Μήπως για τις ανεξάρτητες αρχές, τι κάνετε; Δημιουργείτε μια επίφαση τεχνοκρατική για το θέμα και καταλήγετε σε τι; Προσέξτε: Καταλήγετε στο να επιλέγονται από την κοινοβουλευτική πλειοψηφία και όχι από υπερπλειοψηφία. Όποιος διαβάσει πίσω από τις διατάξεις, θα δει ότι, εν τέλει, αυτό που κάνει -εμπλέκοντας διαφόρους, τον Διοικητή της Τράπεζας της Ελλάδος, τον Πρόεδρο του ΑΣΕΠ- είναι να μετατρέπει την επιλογή από επιλογή 3/5 σε επιλογή πλειοψηφίας, πλειοψηφική και το κάνετε από την πίσω πόρτα. 
Όπως το έχετε κάνει, βέβαια, και σε σχέση με τον ορισμό Αντιπρόεδρου της Βουλής, που χρησιμοποιώντας διάφορα έωλα επιχειρήματα που αναιρούνται από τους ίδιους τους δικούς σας συνταγματολόγους, έρχεστε τώρα να πείτε ότι σας χρειάζεται μία ψήφος στη Διάσκεψη για να κάνετε τη δουλειά σας. Αλλά δεν σας αρκεί ούτε αυτό. Θέλετε να αλλάξετε και το Σύνταγμα και με διάφορες φιοριτούρες να καταλήξετε στο να επιλέγεται από απλή πλειοψηφία. 
Για να μην μιλήσω για την ανεκδιήγητη παραφιλολογία γύρω από το λεγόμενο -προσέξτε- «Πολιτιστικό Σύνταγμα». Το ξέρετε εσείς αυτό ότι υπάρχει 
«Πολιτιστικό Σύνταγμα»; Δηλαδή, φαντάζομαι δίνει κουπόνια για να πας σινεμά, ας πούμε, ή θέατρο.                                        (PM)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θέατρο πάει ο Φλωρίδης …
ΠΑΝΑΓΙΩΤΗΣ ΔΟΥΔΩΝΗΣ: Και άκουγα τον κ. Χατζηδάκη να λέει: «Μα δεν θέλετε ούτε την προστασία της γλώσσας μας;». Λοιπόν, ακούστε. Καταρχάς, αυτή η γλώσσα υπήρχε και πριν τον Μητσοτάκη. Υπήρχε σίγουρα από τους Μυκηναίους. Το απέδειξαν ο Τσάντγουικ και ο Βέντρις.
Όμως, με συγχωρείτε. Να ρωτήσω εγώ κάτι, πέρα απ’ αυτά; Το Σύνταγμα σε ποια γλώσσα είναι γραμμένο, κύριε Στυλιανίδη; Σε ποια γλώσσα είναι γραμμένο; Αυτό από μόνο του, το ότι το Σύνταγμα είναι γραμμένο στα ελληνικά, δεν συνιστά προστασία της γλώσσας; Ή πάλι το άλλο: «Προστασία της σημαίας». Αλλά δεν είδα κανέναν να κουνηθεί που χθες έναν καταδικασμένο εγκληματία τον υποδέχθηκαν με ελληνικές σημαίες. Δεν είδα κανέναν να ενοχληθεί στην κυβερνώσα παράταξη απ’ αυτό.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Με live μετάδοση αποφυλάκισης!
ΠΑΝΑΓΙΩΤΗΣ ΔΟΥΔΩΝΗΣ: Τόση υποκρισία!
Και πάλι στην πρότασή μας, γιατί πρέπει να δούμε τι είναι πράγματι πατριωτισμός, κύριε Στυλιανίδη. Για την προστασία των παραμεθόριων περιοχών από κτήση ακινήτων και εμπραγμάτων δικαιωμάτων από υπηκόους τρίτων χωρών, είπατε μια λέξη ως απάντηση; Για να προστατέψουμε τις ακριτικές μας περιοχές από παρένθετα σχήματα, είπατε κάτι; Αυτό είναι ο πατριωτισμός και όχι οι φιοριτούρες τις οποίες θέλετε να βάλετε στο λεγόμενο Πολιτιστικό Σύνταγμα.
Θέλω να ενημερώσω για κάτι τους Βουλευτές της Νέας Δημοκρατίας, διότι έχουν πέσει θύματα απάτης. Ασυμβίβαστο Βουλευτή-Υπουργού. Καταπληκτική ιδέα, την αναλύσαμε την προηγούμενη φορά. Απεσύρθη, λέει. Δεν μου λέτε: Στην πρότασή σας δεν είναι το άρθρο 57 προς αναθεώρηση; Αυτό τι λέει; Ασυμβίβαστο των Βουλευτών.
Ενημερώνω, λοιπόν, τους Βουλευτές της Νέας Δημοκρατίας ότι ο κ. Μητσοτάκης «τους δουλεύει ψιλό γαζί» και αυτό το οποίο νομίζουν ότι είναι η νίκη της Κοινοβουλευτικής Ομάδας επί του Μεγάρου Μαξίμου, αν δεν προσέξουν σήμερα, θα τους έλθει από την πίσω πόρτα μέσω του άρθρου 57, για να δείτε σε ποιο επίπεδο έχει φτάσει η επιτήδευση στα ζητήματα αυτά.
Έφυγε ο κ. Φλωρίδης. Είναι μια μεγάλη μας νίκη!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πίσω σου είναι!
ΠΑΝΑΓΙΩΤΗΣ ΔΟΥΔΩΝΗΣ: Είναι πίσω; Μιλάει με τον κύριο Γενικό, Ειδικό μάλλον.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είναι γενικός και ειδικός στη δημοκρατία!
ΠΑΝΑΓΙΩΤΗΣ ΔΟΥΔΩΝΗΣ: Κύριε Φλωρίδη, αφού κάνατε τον μισό δρόμο, κάντε και τον άλλο μισό και σηκωθείτε και φύγετε, να τελειώνουμε.
Τι σημαίνουν όλα αυτά; Σημαίνουν ότι υπήρξε μια πολύ συγκεκριμένη συνταγματική πρακτική όλα τα προηγούμενα χρόνια, υπήρξαν πολύ συγκεκριμένες παραβιάσεις και εκμεταλλεύσεις του γράμματος εις βάρος του πνεύματος του Συντάγματος, αυτό που λέμε καταχρηστική καταστρατήγηση του Συντάγματος και όλα αυτά τίθενται στον δημόσιο διάλογο, γιατί, ξέρετε, δεν μπορείτε να έχετε και να μονοπωλείτε τον δημόσιο διάλογο για πάντα μέσω των δικών σας μέσων μαζικής ενημέρωσης. Υπάρχει και ο ελληνικός λαός ο οποίος ενημερώνεται, ακούει, βλέπει και κρίνει. 
Πάνω απ’ όλα, νομίζω ότι στο τέλος αυτής της συζήτησης πρέπει να δούμε τι πρόταση έχει ο καθένας για το Σύνταγμα. Περιμένατε ότι θα έλθετε εδώ πέρα και θα λέτε τα γνωστά δικά σας και ότι θα σας «χαϊδεύουν» τα μέσα. Δεν σας βγήκε η πρώτη συζήτηση. Τώρα στη δεύτερη ελπίζετε σε μια ρεβάνς, αλλά σας ενημερώνω ότι είναι αυτό που λέμε ότι ελπίζουν να κερδίσουν στο τρίτο ημίχρονο. Δεν θα συμβεί αυτό, γιατί ήσασταν και απροετοίμαστοι, ήσασταν και ψευδεπίγραφοι στις προτάσεις σας σε σχέση με την πραγματική ουσία αυτών τα οποία θέλετε να προτείνετε, δηλαδή με λίγα λόγια ήσασταν ψεύτες και πάνω απ’ όλα γιατί είχατε απέναντί σας εμάς με προτάσεις, λέξη-λέξη, διάταξη-διάταξη, που τέθηκαν υπόψιν όλων των Βουλευτών και όλων των Ελλήνων.
Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, μια οφειλόμενη εξήγηση προς το Σώμα. Κύριε Δουδωνή, παρακαλώ, για το θέμα που θέσατε νωρίτερα.
Συνεδρίαση 19/5/1998. Προτείνουσα Βουλή τότε για τη Συνταγματική Αναθεώρηση του 2001. Πρόεδρος της Βουλής, Απόστολος Κακλαμάνης, Προεδρεύων σ’ εκείνη τη συνεδρίαση ο Παναγιώτης Κρητικός. Ο Σουφλιάς -θα το καταθέσω στα Πρακτικά της Βουλής- θέτει το θέμα: «Δεν είναι ο Υπουργός εδώ». Έλειπε από τα έδρανα ο Υπουργός. Απαντάει ο Κρητικός: «Είναι εδώ ο κύριος Υπουργός, κάπου έξω βγήκε. Πάντως στην κοινή αναθεωρητική διαδικασία δεν είναι απαραίτητο να είναι εδώ. Εθιμοτυπικά έχει επικρατήσει να παρίσταται ο Υπουργός Δικαιοσύνης και να παίρνει τον λόγο, μόνον ο Υπουργός Δικαιοσύνης».
(Στο σημείο αυτό ο Β΄ Αντιπρόεδρος της Βουλής κ. Γεώργιος Γεωργαντάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο το Τμήματος Γραμματείας της Διεύθυνσης Στενογραφίας και Πρακτικών της Βουλής)
Πέραν αυτού που δείχνει ακριβώς τη συνέχεια στη Βουλή σ’ αυτήν την πρακτική, να θυμίσω σε όλους ότι στη Διάσκεψη των Προέδρων…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ποια πρακτική;
ΠΡΟΕΔΡΕΥΩΝ (Γεώργιος Γεωργαντάς): Στη Διάσκεψη των Προέδρων της 9ης Σεπτεμβρίου 2026 με παρόντες εκπροσώπους απ’ όλα τα κόμματα, ο κ. Κακλαμάνης, διαβάζοντας τον προγραμματισμό, είπε το πώς θα γίνει η διαδικασία, το ποιοι θα έχουν δικαίωμα λόγου και εκεί είπε: «Τον λόγο επίσης μπορεί να λάβει και ο Υπουργός Δικαιοσύνης για δεκαοκτώ λεπτά. Όλοι οι χρόνοι θα είναι με τη γνωστή ανοχή του 25%».
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εκατόν δεκαοκτώ δώστε του!
ΠΡΟΕΔΡΕΥΩΝ (Γεώργιος Γεωργαντάς): Το είπε, λοιπόν, στη Διάσκεψη των Προέδρων …
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεκαοκτώ μέρες να μιλάει!
ΠΡΟΕΔΡΕΥΩΝ (Γεώργιος Γεωργαντάς): … -παρακαλώ, κυρία Κωνσταντοπούλου!- χωρίς κανείς από τους παριστάμενους να αντιλέξει. Και βεβαίως στην έναρξη της σημερινής…
ΠΑΝΑΓΙΩΤΗΣ ΔΟΥΔΩΝΗΣ: Το θέμα είναι ότι δεν είναι Βουλευτής ο Υπουργός. Είναι εξωκοινοβουλευτικός!
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κύριε Δουδωνή!
Και βεβαίως στην έναρξη της σημερινής διαδικασίας, επικαλούμενος και την απόφαση της Διάσκεψης των Προέδρων, ζήτησα τη συναίνεση του Σώματος. Υπήρξε η συναίνεση του Σώματος για να ξεκινήσει η διαδικασία με αυτόν τον προγραμματισμό.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν υπήρξε! Εμείς δεν συμφωνήσαμε.
ΠΑΝΑΓΙΩΤΗΣ ΔΟΥΔΩΝΗΣ: Τον λόγο για ένα λεπτό, κύριε Πρόεδρε.
ΠΡΟΕΔΡΕΥΩΝ (Γεώργιος Γεωργαντάς): Και με βάση την πρακτική της Βουλής, όπως διακομματικά όλα αυτά τα χρόνια υπηρετήθηκε και όπως την ξέρουμε και με βάση την απόφαση της Διάσκεψης, μόνο στον κ. Δουδωνή, κατ’ εξαίρεση του προγραμματισμού, θα δώσω για ένα λεπτό τον λόγο για να πει ό,τι θέλει να πει και μετά θα προχωρήσουμε στη διαδικασία, καθώς δεν επιτρέπονται ούτε παρεμβάσεις ούτε δευτερολογίες. Μόνο ο κ. Δουδωνής για ένα λεπτό.
Παρακαλώ, κύριε Δουδωνή. 
ΠΑΝΑΓΙΩΤΗΣ ΔΟΥΔΩΝΗΣ: Κύριε Πρόεδρε…
ΧΡΗΣΤΟΣ ΓΙΑΝΝΟΥΛΗΣ: Τον λόγο, κύριε Πρόεδρε!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τον λόγο!
ΠΑΝΑΓΙΩΤΗΣ ΔΟΥΔΩΝΗΣ: Κύριε Πρόεδρε, κατ’ αρχάς νομίζω…
ΧΡΗΣΤΟΣ ΓΙΑΝΝΟΥΛΗΣ: Γιατί μας αγνοείτε, κύριε Πρόεδρε;
ΠΑΝΑΓΙΩΤΗΣ ΔΟΥΔΩΝΗΣ: Νομίζω ότι επειδή είναι ένα σοβαρό διαδικαστικό θέμα, όλοι πρέπει να πάρουν τον λόγο και να πουν την άποψή τους.
ΧΡΗΣΤΟΣ ΓΙΑΝΝΟΥΛΗΣ: Είναι απαράδεκτο, κύριε Πρόεδρε!
ΠΑΝΑΓΙΩΤΗΣ ΔΟΥΔΩΝΗΣ: Το θεωρώ, αν θέλετε, απολύτως επιβεβλημένο από τον Κανονισμό της Βουλής.
Επιπλέον, τα παραδείγματα τα οποία μας φέρατε δεν αφορούν σε Υπουργό εξωκοινοβουλευτικό. Η μεγάλη ένσταση δεν είναι ότι έχουμε κοινοβουλευτικό πολίτευμα και ένας Υπουργός δύναται να είναι και Βουλευτής.
ΠΡΟΕΔΡΕΥΩΝ (Γεώργιος Γεωργαντάς): Επαναλαμβανόμαστε. Ο κ. Καλογήρου το ’19 ήταν εξωκοινοβουλευτικός.
ΠΑΝΑΓΙΩΤΗΣ ΔΟΥΔΩΝΗΣ: Δεν μετράει η αντισυνταγματική πρακτική Τσίπρα απέναντι στην Αξιωματική Αντιπολίτευση του ΠΑΣΟΚ. Μετράει εκεί που θέλετε και πάτε χέρι-χέρι με τον Τσίπρα και τα μαρτυρά ο Σιακαντάρης…
ΠΡΟΕΔΡΕΥΩΝ (Γεώργιος Γεωργαντάς): Του Απόστολου Κακλαμάνη δεν μετράει;
ΠΑΝΑΓΙΩΤΗΣ ΔΟΥΔΩΝΗΣ: …και ο Γιόγιακας. 
Όμως, σας ξαναλέω: Η ένσταση, στην οποία δεν απαντήσατε, είναι ότι ο Υπουργός είναι εξωκοινοβουλευτικός, άρα δεν έχει τη βουλευτική ιδιότητα και κατά τούτο δεν δύναται να συμμετάσχει στη συνεδρίαση της Βουλής για την Αναθεώρηση του Συντάγματος, η οποία Αναθεώρηση γίνεται αποκλειστικά από τη Βουλή.
Ευχαριστώ πολύ.
ΧΡΗΣΤΟΣ ΓΙΑΝΝΟΥΛΗΣ: Τον λόγο!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τον λόγο!
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ. Δεν μπορεί με βάση τον προγραμματισμό, με βάση τον Κανονισμό με τον οποίο γίνεται η συνεδρίαση αυτή…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τον λόγο!
ΠΡΟΕΔΡΕΥΩΝ (Γεώργιος Γεωργαντάς): Δεν ξέρω αν έχετε σκοπό να κάνετε κάτι άλλο στη σημερινή συνεδρίαση. Εγώ θέλω να σας πω το εξής: Δεν επιτρέπονται οι παρεμβάσεις, δεν επιτρέπονται δευτερολογίες. Ο καθένας στην ομιλία του, όταν έλθει η ώρα της ομιλίας του, έχει το δικαίωμα να πει ό,τι ακριβώς νομίζει και μπορεί να ασκήσει και όποιο άλλο δικαίωμα νομίζει ότι μπορεί να ασκήσει. 
Προχωράμε κανονικά. Τον λόγο έχει η ειδική αγορήτρια από το Κομμουνιστικό Κόμμα Ελλάδας κ. Κομνηνάκα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τον λόγο!
ΠΡΟΕΔΡΕΥΩΝ (Γεώργιος Γεωργαντάς): Στην ομιλία σας, κυρία Πρόεδρε. Δυστυχώς, είμαστε στην πρώτη φάση. Δεν μπορεί να πάρει κανείς τον λόγο. Μόλις τελειώσουν οι εισηγητές, μπορείτε να πάρετε πρώτη τον λόγο.
Κυρία Κομνηνάκα, έχετε τον λόγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν δίνετε τον λόγο;
ΧΡΗΣΤΟΣ ΓΙΑΝΝΟΥΛΗΣ: Αρνείστε τον λόγο; Είναι ντροπή αυτό που κάνετε!
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, παρακαλώ! Νομίζω ότι δόθηκαν επαρκείς απαντήσεις. Όποιο άλλο δικαίωμα νομίζετε ότι μπορείτε να ασκήσετε, ασκήστε το.
Η κ. Κομνηνάκα έχει τον λόγο.
ΧΡΗΣΤΟΣ ΓΙΑΝΝΟΥΛΗΣ: Είναι ντροπή! Μας ζητάτε επί της διαδικασίας…
ΠΡΟΕΔΡΕΥΩΝ (Γεώργιος Γεωργαντάς): Παρακαλώ! Δεν προβλέπεται επί της διαδικασίας! Η διαδικασία υπερψηφίστηκε από την Ολομέλεια στην αρχή και είναι σύμφωνη με τη Διάσκεψη των Προέδρων. Παρακαλώ!
Κυρία Κομνηνάκα, ζητώ συγγνώμη. Έχετε τον λόγο.
ΧΡΗΣΤΟΣ ΓΙΑΝΝΟΥΛΗΣ: Είναι ντροπιαστικό! Είναι ντροπή αυτό που κάνετε για να προστατέψετε έναν υποψήφιο στην Α΄ Θεσσαλονίκης! Μόνον αυτήν την ιδιότητα έχει, του πολιτευτή!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είστε φασίστες! Δεν έχετε σχέση με τη δημοκρατία!
ΠΡΟΕΔΡΕΥΩΝ (Γεώργιος Γεωργαντάς): Σεβαστείτε την ομιλήτρια που έχει ανέβει στο Βήμα. Παρακαλώ!
ΜΑΡΙΑ ΚΟΜΝΗΝΑΚΑ: Περιμένω να γίνει ησυχία στην Αίθουσα και θα ξεκινήσω.
ΧΡΗΣΤΟΣ ΓΙΑΝΝΟΥΛΗΣ: Εσείς δεν σέβεστε! Είναι ντροπή αυτό που κάνετε!
ΠΡΟΕΔΡΕΥΩΝ (Γεώργιος Γεωργαντάς): Ορίστε, κυρία Κομνηνάκα.
ΜΑΡΙΑ ΚΟΜΝΗΝΑΚΑ: Βεβαίως, επί του διαδικαστικού ζητήματος που τέθηκε το ΚΚΕ συμφωνεί ότι η παρουσία του κ. Φλωρίδη είναι αντικανονική, γιατί πράγματι η υπόθεση της Συνταγματικής Αναθεώρησης αφορά τη νομοθετική εξουσία και δεν προβλέπει να παρευρίσκονται Υπουργοί, πόσο μάλλον εξωκοινοβουλευτικοί Υπουργοί.
 Όμως, δεν επιλέγουμε να επικεντρώσουμε, όπως κάνουν και ανεβάζουν τους τόνους της αντιπαράθεσης τα υπόλοιπα Κόμματα, σε αυτό το τυπικό κομμάτι της διαδικασίας, γιατί δεν έχουμε καμία αυταπάτη ότι και άλλος Υπουργός να βρισκόταν στα έδρανα -ή και κανένας- θα άλλαζε το βαθιά αντιδραστικό περιεχόμενο της πρότασης της Νέας Δημοκρατίας, στο οποίο και είμαστε το μόνο Κόμμα που από την πρώτη στιγμή επικεντρώνουμε και διατυπώνουμε ολοκληρωμένα την πολιτική μας διαφωνία, ξεκαθαρίζοντας ότι ούτε τώρα ούτε στην επόμενη Βουλή δεν πρόκειται να δώσουμε συναίνεση στις προωθούμενες από τη Νέα Δημοκρατία αλλαγές, ακριβώς γιατί διαφωνούμε με τον πυρήνα αυτών των πολύ αντιδραστικών και επικίνδυνων τομών που εισάγονται στο Σύνταγμα, αυτές τις τομές που επιχειρείτε να αποκρύψετε όλα τα άλλα Κόμματα πίσω από τους υψηλούς τόνους για τη διαδικασία, για το αν τάχα η Κυβέρνηση έχει τη νομιμοποίηση να φέρει αυτές ή όχι, τομές, όμως, που επιδιώκουν να θωρακίσουν την κυρίαρχη πολιτική, την αντιλαϊκή σταθερότητα, που για τον λαό σημαίνει μεγάλη αστάθεια και ανασφάλεια. 
Έτσι, μπορεί σε αυτή την πρώτη φάση της Συνταγματικής Αναθεώρησης η πρόταση της Νέας Δημοκρατίας να περνά μόνο με τις ψήφους των Βουλευτών της και ορισμένων προθύμων από τους αναζητούντες πολιτική στέγη, αλλά μια σειρά άλλα Κόμματα, παρ’ ό,τι τυπικά δεν δίνουν τη θετική ψήφο, στηρίζουν ουσιαστικά τις προωθούμενες αλλαγές και όχι μόνο με αυτό το προγραμματισμένο ραντεβού που έκλεισε το ΠΑΣΟΚ για τις μεγάλες μετεκλογικές συναινέσεις, ψηφίζοντας παρών σε δεκάδες προτεινόμενα άρθρα, όπως το άρθρο 16, το οποίο μας ανέλυε επί αρκετή ώρα ο κ. Δουδωνής, κρύβοντας την ουσιαστική συμφωνία του ΠΑΣΟΚ για τη λειτουργία των ιδιωτικών πανεπιστημίων πίσω από την ταμπέλα «μη κερδοσκοπικά πανεπιστήμια» ή βεβαίως και αυτόν τον ογκόλιθο αντιπολίτευσης του Κόμματος Τσίπρα, του τύπου «δεν συμφωνώ με την Αναθεώρηση, αλλά τώρα έγινε, τι να κάνουμε, να μαλώσουμε;».
 Αυτή η ουσιαστική συμφωνία είναι που εκφράστηκε και με τον πιο ρητό τρόπο σ’ αυτόν τον διαγκωνισμό των κοστολογημένων προγραμμάτων της ΔΕΘ, που επιχειρεί να εμπεδωθεί ως θέσφατο στον λαό ότι οι ανάγκες του κοστίζουν, ότι δεν χωρούν στις ανάγκες της οικονομίας που προορίζεται για να διαφυλάττει τα κέρδη των ολίγων. 
Δηλαδή, όλοι αυτοί εκφράζουν την ουσιαστική, τη στρατηγική συμφωνία, όπως άλλωστε έδειξαν και στις κυβερνητικές τους θητείες και η Κυβέρνηση Τσίπρα και του ΠΑΣΟΚ και οι προηγούμενοι της Νέας Δημοκρατίας και, βέβαια, και με τους σημερινούς όρκους πίστης σε αυτούς τους δημοσιονομικούς κόφτες που επιχειρεί η Νέα Δημοκρατία να περάσει στο Σύνταγμα με το απαράδεκτο άρθρο 79 για να υπάρχει ένα χρήσιμο εργαλείο θωράκισης της καπιταλιστικής οικονομίας απέναντι στις διεκδικήσεις του λαού, γιατί όλοι γι’ αυτές τις ανάγκες του λαού βγάζετε τη μεζούρα μην τυχόν και εξέχει κανένας πόντος από τα κοστολογημένα σας προγράμματα. 
Την ίδια ώρα μιλάτε για υπευθυνότητα, για ένα αναγκαίο μέτρο για να μην εκτροχιαστεί η οικονομία. Όμως, τα δημοσιονομικά περιθώρια μένουν αχανή για τη στήριξη του κεφαλαίου. Την ώρα που κατοχυρώνετε, δηλαδή, τα ματωμένα πλεονάσματα που φτιάχνονται από τη φοροληστεία των λαϊκών στρωμάτων προσθέτετε νέα φορολογική ασυλία στο Σύνταγμα  για τους στρατηγικούς επενδυτές δίπλα στο άρθρο 107, αυτή την ιερή αγελάδα του Συντάγματος που κανείς δεν αρθρώνει μια κουβέντα για την πρόταση του ΚΚΕ και στην προηγούμενη και στην τωρινή συνταγματική αναθεώρηση να καταργηθεί η σκανδαλώδης φοροασυλία που απολαμβάνει το εφοπλιστικό κεφάλαιο.
Και κατά τα λοιπά ο κ. Τσίπρας και άλλοι παριστάνουν ότι τους φοβερίζουν με τα περί πατριωτικής εισφοράς, αφού βέβαια φρόντισαν να εξηγήσουν ότι τέτοιου είδους μέτρα είναι αναγκαία. Επικαλείται ότι τέτοιες εισφορές οι έχοντες σε άλλες χώρες τις προσφέρουν αυτοβούλως, προκειμένου να μη βρεθούμε μπροστά στον κίνδυνο εξεγέρσεων. Μα, πόσο πιο καθαρά, τέλος πάντων, να δώσει τα διαπιστευτήριά του στο κεφάλαιο,;
Η ανάγκη θωράκισης του αστικού κράτους, της καπιταλιστικής κερδοφορίας, του ίδιου του καπιταλιστικού συστήματος είναι κοινή αγωνία όλων των Κομμάτων της αστικής τάξης σε μια περίοδο που κλονίζεται η σταθερότητά του, σε μια περίοδο οξύτατων πολεμικών ανταγωνισμών και συγκρούσεων, που τις βαριές συνέπειές του καλείται για άλλη μια φορά να τις πληρώσει ο λαός. Γι’ αυτό πρόκειται και για μια περίοδο, που ταυτόχρονα δυναμώνει η αμφισβήτηση, στενεύουν τα περιθώρια και οι εφεδρείες ακόμα και των πιο δοκιμασμένων και αποτελεσματικών παλαιότερα στη χειραγώγηση και εξαπάτηση του λαού.
Και, βεβαίως, επειδή η άρχουσα τάξη αντιλαμβάνεται πολύ καλά τη δυναμική που εμπεριέχουν αυτές οι εξελίξεις, κυρίως τη δυναμική που η σημερινή δυσαρέσκεια και αμφισβήτηση μπορούν να αποκτήσουν με την ενίσχυση της ταξικής πάλης, παίρνει και με άλλους τρόπους τα μέτρα της. Αυτό, βεβαίως, το κάνει και με την προσπάθεια αναμόρφωσης του πολιτικού συστήματος, σηκώνοντας από τον πάγκο διάφορους αποσυρμένους παίκτες για να ξαναπαίξουν στα ίδια αποτυχημένα συστήματα, αλλά δεν διστάζει να ανοίξει μέχρι και τον απόπατο της ιστορίας, να βγάλει στην επιφάνεια τα πιο δυσώδη παράγωγα του συστήματος. Ιδιαίτερα σε τέτοιες περιόδους πολιτικής προετοιμασίας και εμπλοκής αξιοποιήθηκε πάντα το εθνικιστικό και ρατσιστικό δηλητήριο που χύνουν για να στήνονται κάλπικα δίπολα, για να εγκλωβίζεται ο λαός κάτω από ξένες σημαίες, κάτω από τα συμφέροντα τελικά της αστικής τάξης. 
Γι’ αυτό και αυτά τα δυσώδη απόβλητα του συστήματος μπορεί να τα ξαναστείλει εκεί που ανήκουν μόνο το ίδιο το οργανωμένο εργατικό λαϊκό κίνημα με τον αγώνα του ενάντια στον φασισμό και ενάντια στο σύστημα που τον γεννά και τον θρέφει και τον αξιοποιεί, όπως θα κάνει και την Παρασκευή στη μεγάλη συγκέντρωση, την ημέρα που συμπληρώνονται δεκατρία χρόνια από τη δολοφονία του Παύλου Φύσσα.
 Δεν μπορεί να τους απομονώσουν οι διάφοροι νόμοι και θεσμοί αυτού του αστικού κράτους, που την ίδια στιγμή που σέρνουν στα δικαστήρια όποιον αντιστέκεται στην εμπλοκή της χώρας στους ιμπεριαλιστικούς πολέμους, που σέρνει στα δικαστήρια τους αγρότες που αγωνίζονται για την επιβίωσή τους, όποιον υπερασπίζει τα σπίτια και τα δίκαια του λαού, ανοίγει διάπλατα την πόρτα στους καταδικασμένους εγκληματίες Ναζί, ενώ τόσο καιρό τους εξασφάλιζε βολικά live μεταδόσεις από το κελί για να ξαναγίνουν τα πρόθυμα μαντρόσκυλα του συστήματος και των επιχειρηματικών συμφερόντων. Πολύ περισσότερο όλες αυτές οι νομοθετικές πρωτοβουλίες αξιοποιούν και αναπαράγουν την ανιστόρητη θεωρία των δύο άκρων, δηλαδή την επίσημη πολιτική της Ευρωπαϊκής Ένωσης, που την ώρα που υποτίθεται εξορκίζει τον κίνδυνο του φασισμού, αποκαθιστά σε όλη την Ευρώπη τους συνεργάτες των Ναζί, ενώ απαγορεύει τα κομμουνιστικά κόμματα και νεολαίες, ξηλώνει κομμουνιστικά σύμβολα, αυτά δηλαδή που καρφώθηκαν στην καρδιά του τέρατος του φασισμού.
Αυτή την ανιστόρητη θεωρία επικαλέστηκε και ο εισηγητής της Νέας Δημοκρατίας κατά την συζήτηση στην Επιτροπή για να υπερασπιστεί αυτή την απαράδεκτη νέα δυνατότητα παρέμβασης στα εσωτερικά των Κομμάτων που επιχειρείται στο άρθρο 29. 
Να γιατί επιβεβαιώνεται ότι με τέτοιου είδους διατάξεις δεν σας πήρε ο πόνος τάχα για τη δημοκρατική λειτουργία των Κομμάτων. Έχετε γράψει εξάλλου πλούσιο ανθολόγιο με τη λειτουργία των Κομμάτων σας ιδιαίτερα το τελευταίο διάστημα, στα οποία με αναλυτικό και γλαφυρό τρόπο αναφέρθηκε στην προηγούμενη συνεδρίαση της Ολομέλειας ο Γιάννης ο Γιώκας. Όμως, τελικά στόχος σας είναι να φτιάξετε ένα συνταγματικό πλαίσιο έτοιμο για κάθε χρήση στο μέλλον, ένα συνταγματικό πλαίσιο και εργαλείο που στο όνομα της δημοκρατικής δήθεν λειτουργίας των Κομμάτων, όπως εσείς βεβαίως την εννοείτε, και η οποία θα ορίζεται με τυπικό μάλιστα νόμο θα μπορεί να θέτει περιορισμούς στη δράση ακόμα και στην εκλογική συμμετοχή των Κομμάτων με προκάλυμμα αυτή την ανιστόρητη θεωρία των δύο άκρων της Ευρωπαϊκής Ένωσης, που έχει αποδειχθεί ο χρησιμότερος χορηγός του φασισμού.
Το είπαμε και στην προηγούμενη συνεδρίαση, θα το πούμε για ακόμα μια φορά: να το βγάλετε από το μυαλό σας, όσοι έχετε κάτι τέτοιο, ότι θα αποσπάσετε δήλωση νομιμοφροσύνης από το ΚΚΕ με τέτοιου είδους νομοθετικές συνταγματικές διατάξεις. Δεν είναι εξάλλου τυχαίο ότι σχεδόν κανένα από τα άλλα κόμματα δεν έβγαλε τσιμουδιά γι’ αυτή την πολύ επικίνδυνη διάταξη, και μάλιστα ήταν μία ακόμα από τις διατάξεις στις οποίες το ΠΑΣΟΚ ψήφισε «ΠΑΡΩΝ». Γιατί γνωρίζετε ότι η πολυπόθητη συνέχιση της αντιλαϊκής σταθερότητας του συστήματος προϋποθέτει πρώτα και κύρια ετοιμότητα απέναντι σε αυτόν που μπορεί να το αμφισβητήσει, απέναντι στον οργανωμένο και αποφασισμένο λαό που μπορεί να γίνει ο ίδιος πρωταγωνιστής των εξελίξεων, βάζοντας τις ανάγκες του στο προσκήνιο. 
Αυτή τη συνέχιση της αντιλαϊκής σταθερότητας επιχειρεί σε όλα τα επίπεδα να διασφαλίσει η Συνταγματική Αναθεώρηση, μέσα από την υπηρέτηση μιας σειράς αλληλένδετων στόχων. Πρώτον, του στόχου της θωράκισης της καπιταλιστικής κερδοφορίας που, πέρα από αυτή την εξόφθαλμη προσπάθεια συνταγματοποίησης των κανόνων της δημοσιονομικής πειθαρχίας, περνάει και από μια σειρά άλλες αντιδραστικές αναδιαρθρώσεις: για παράδειγμα, τον διακαή πόθο για την ίδρυση των ιδιωτικών πανεπιστημίων που δεν αφορά μόνο τη διαμόρφωση μιας αγοράς σπουδών και πτυχίων, αλλά, όπως έχουμε πολλές φορές τονίσει, αφορά την ενίσχυση ακόμα περισσότερο του πανεπιστημίου ως ιδεολογικού μηχανισμού του κεφαλαίου, ακόμα και ως συνδετικού κρίκου για την πολεμική έρευνα και τα εξοπλιστικά προγράμματα.
Δεύτερος στόχος που υπηρετείται μέσα από τη Συνταγματική Αναθεώρηση είναι η προσπάθεια το σημερινό εχθρικό για τον λαό αστικό κράτος να γίνει όσο γίνεται πιο αποτελεσματικό και ανθεκτικό στην υλοποίηση της κυρίαρχης πολιτικής. Σε αυτή την κατεύθυνση κινούνται μια σειρά από τις προτάσεις, όπως είναι η άρση μονιμότητας των δημοσίων υπαλλήλων, με όχημα την ψευδεπίγραφη αξιολόγηση και την αποδοτικότητά τους αλλά με πραγματικό στόχο τη διαμόρφωση εργαζομένων εντελώς ευθυγραμμισμένων με τους εκάστοτε κρατικούς και κυβερνητικούς στόχους, συμπληρώνοντας έτσι και με συνταγματική κατοχύρωση μια μακρά αλυσίδα αντεργατικών νόμων που έχει ήδη ψηφίσει η Κυβέρνηση της Νέας Δημοκρατίας για την αξιολόγηση, το πειθαρχικό, το μόλις χθες ψηφισθέν βαθμολόγιο. Μια διάταξη που δεν στρέφεται όμως μόνο σε βάρος των εργασιακών δικαιωμάτων των δημοσίων υπαλλήλων, αλλά στρέφεται και κυρίως σε βάρος συνολικά του λαού και των αναγκών του. 
Γιατί το πρόβλημα στο Δημόσιο δεν είναι ούτε υπήρξε ποτέ η μονιμότητα ή η αναξιοκρατία, όπως λέτε. Ακριβώς το αντίθετο είναι το πρόβλημα: Η μονιμότητα των εργολάβων σε μια σειρά από τις δημόσιες υπηρεσίες, η μονιμότητα της υποστελέχωσης, οι περικοπές, οι χαμηλοί μισθοί, οι ελαστικές εργασιακές σχέσεις που εδώ και χρόνια κρατούν ομήρους εκατοντάδες χιλιάδες εργαζόμενους και υπονομεύουν το δικαίωμά τους για αξιοπρεπή και σταθερή εργασία. Αυτή, δηλαδή, την εργασιακή ομηρία εννοώ, που κανείς δεν δέχτηκε να καταργήσει κάνοντας πράξη την πρόταση του ΚΚΕ να αρθεί το απαράδεκτο συνταγματικό εμπόδιο για τη μονιμοποίηση αυτών των εργαζομένων.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Και βέβαια το πώς η Κυβέρνηση της Νέας Δημοκρατίας εννοεί την αξιοκρατία και την αξιολόγηση το είδαμε και το ακούσαμε με τον πιο ξεκάθαρο τρόπο στο σκάνδαλο του ΟΠΕΚΕΠΕ, όπου τα κυβερνητικά στελέχη αποκαλούσαν «κακά σπυριά» τους εργαζόμενους που προσπαθούσαν να κάνουν έντιμα τη δουλειά τους. Και βεβαίως στην ίδια κατεύθυνση κινούνται και μια σειρά άλλες προτάσεις, όπως η διά της πλαγίας οδού μετατροπή του Ανώτατου Ειδικού Δικαστηρίου σε οιονεί δικαστήριο, με την κατάργηση του συνταγματικού ελέγχου, με την οποία διαφωνεί όχι μόνο το ΚΚΕ, αλλά και το σύνολο σχεδόν των δικαστικών ενώσεων. 
Είναι χαρακτηριστικό το πώς αξιοποιούνται τέτοιου είδους δικαστικές αποφάσεις για να δημιουργηθεί μια συμπαγής νομολογία εφαρμογής της αντιλαϊκής πολιτικής από την οποία κανένα δικαστήριο δεν θα μπορεί να παρεκκλίνει, αποκλείοντας ακόμα και εκείνες τις περιπτώσεις δικαστών που προσπαθούν να αξιοποιήσουν όποια περιθώρια υπήρχαν στο ασφυκτικό νομικό πλαίσιο προκειμένου να στηρίξουν τις δίκαιες λαϊκές διεκδικήσεις. Δείτε την πρόσφατη απαράδεκτη απόφαση της Ολομέλειας του Συμβουλίου της Επικρατείας, που έκρινε συνταγματική την περικοπή του 13ου και 14ου μισθού, υιοθετώντας όλη την άθλια επιχειρηματολογία της Κυβέρνησης, αλλά και των προηγούμενων, φτάνοντας μάλιστα να υποστηρίζουν ότι οι περικοπές αυτές δεν απειλούν την αξιοπρεπή διαβίωση των υπαλλήλων, όταν είναι κοινή ομολογία ότι στο Δημόσιο μιλάμε για μισθούς πείνας και ντροπής που εξανεμίζονται από τη συνεχιζόμενη ακρίβεια. Επιβεβαιώνουν δηλαδή την ήδη πικρή εμπειρία των εργαζομένων από τον αντιδραστικό θεσμό των πιλοτικών δικών που σήμερα επιχειρείται να συνταγματοποιηθούν. Γιατί τελικά αυτό που ομολογήσατε κυνικά και που ομολογούν τέτοιου είδους παρεμβάσεις είναι ότι επιχειρείται μια δικαιοσύνη εργαλείο των καπιταλιστικών επενδύσεων, για να μπορείτε για παράδειγμα να ξεμπερδεύετε, όπως ομολογήσατε, και με διάφορα σχεδόν αναχρονιστικά συνταγματικά εμπόδια της περιβαλλοντικής προστασίας που στέκονται εμπόδιο στην καπιταλιστική ανάπτυξη. 
Αυτό το δίκαιο της ανάγκης, δηλαδή όλο αυτό το νομοθετικό πλαίσιο που διαμορφώθηκε στα χρόνια της κρίσης και των μνημονίων κατά παράβαση της συνταγματικής νομιμότητας προσπαθείτε σήμερα να νομιμοποιήσετε με αυτές τις συνταγματικές αλλαγές. Βεβαίως παίρνετε και τα μέτρα σας με μια σειρά παρεμβάσεις στο εκλογικό σύστημα, ενισχύοντας τον καλπονοθευτικό του χαρακτήρα με τις μονοεδρικές περιφέρειες, με την επιστολική ψήφο και λοιπά. Και βεβαίως, τέλος, με μια σειρά από τις προτεινόμενες αλλαγές επιδιώκεται να υπηρετηθεί ο κρίσιμος στόχος της αποκατάστασης του χαμένου κύρους μιας σειράς θεσμών του αστικού κράτους, όπως της αστικής δικαιοσύνης, με πιο χαρακτηριστικές τις περιπτώσεις του άρθρου 86 περί ευθύνης Υπουργών και του 90 για τον διορισμό της ηγεσίας της Δικαιοσύνης. Όμως δεν πρόκειται ούτε σε αυτή την περίπτωση για μια ένδειξη μεταμέλειας από την προηγούμενη στάση όλων των κομμάτων που αρνήθηκαν στην προηγούμενη Συνταγματική Αναθεώρηση το αίτημα για κατάργηση αυτών των διατάξεων, αλλά για μια προσπάθεια να βάλετε ένα φύλλο συκής σε αυτό το αποκρουστικό υποτιθέμενο κράτος δικαίου σας, κρατώντας στην πραγματικότητα αλώβητο τον πυρήνα αυτών των διατάξεων, δηλαδή εξασφαλίζοντας για άλλη μια φορά στην κυβερνητική πλειοψηφία τη δυνατότητα να καθορίζει τις πλειοψηφίες. 
Έτσι, λοιπόν, το ΚΚΕ για άλλη μια φορά δηλώνει ότι μέσα από τη Συνταγματική Αναθεώρηση δεν επιχειρεί να κλείσει τις ρωγμές που διαμορφώνονται στο σύστημα, δεν επιχειρεί να επαναφέρει το χαμένο κύρος όλων αυτών των αστικών θεσμών, αλλά βλέπει ως ευκαιρία να μεγαλώσει αυτή η έλλειψη εμπιστοσύνης στο εχθρικό για τον λαό αστικό κράτος και τους θεσμούς του, για να δυναμώσει όλο και περισσότερο η διεκδίκηση για μια κοινωνία που θα μπορούν να ζήσουν οι πολλοί σύμφωνα με τις ανάγκες και τις δυνατότητες της εποχής τους, μια κοινωνία που θα έχει ως θεμελιακό νόμο της την κατάργηση της εξουσίας ανθρώπου από άνθρωπο. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε. 
Τον λόγο τώρα έχει ο ειδικός αγορητής από την Ελληνική Λύση, ο κ. Κωνσταντίνος Χήτας. 
ΚΩΝΣΤΑΝΤΙΝΟΣ ΧΗΤΑΣ: Να το επαναλάβω: κύριε Φλωρίδη, φύγετε κι εσείς, να τελειώνουμε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Φύγετε.
ΚΩΝΣΤΑΝΤΙΝΟΣ ΧΗΤΑΣ: Όχι, δεν το λέω με αυτή την έννοια. Λες και το πρόβλημα τώρα είναι αυτό. Δηλαδή ο Φλωρίδης άμα φύγει λύθηκαν τα προβλήματα της κοινωνίας; Φύγετε να τελειώνουμε, να ησυχάσουμε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Να μείνει, δηλαδή, λέτε;
ΚΩΝΣΤΑΝΤΙΝΟΣ ΧΗΤΑΣ: Λέω να φύγει, αλλά αυτό είναι το πρόβλημα; Έξω βοά ο κόσμος, στενάζει από τα προβλήματα. Οι άνθρωποι καταρρέουν παντού, η φτώχεια στο φουλ, η Κυβέρνηση είναι σε αποδρομή. Και λέω: φύγετε να ησυχάσουμε, να πούμε καμιά κουβέντα εδώ. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Χαίρεται με αυτά που του λέτε, γελάει. 
ΚΩΝΣΤΑΝΤΙΝΟΣ ΧΗΤΑΣ: Φύγετε, κύριε Φλωρίδη. Αν το πρόβλημα είναι αυτό, να φύγει ο Φλωρίδης σήμερα από δω, …
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν είναι πρόβλημα αυτό;
ΚΩΝΣΤΑΝΤΙΝΟΣ ΧΗΤΑΣ: …για να μπορέσουμε να συνεχίσουμε αυτή τη διαδικασία, μπας και ακουστούν δυο - τρία πράγματα που εμείς πιστεύουμε για το Σύνταγμα και θέλουμε σήμερα να ακουστούν από εμάς. Αυτό θέλουμε. 

Κοιτάξτε λίγο γύρω σας. Κοιτάξτε λίγο γύρω, κοιτάξτε τα κυβερνητικά έδρανα. Δεν εννοώ μόνο στον αριθμό, που είναι ένας. Είναι άδεια και από επιχειρήματα. Δεν είναι μόνο άδεια από παρουσία Βουλευτών. Στη σημερινή συζήτηση η Νέα Δημοκρατία προσέρχεται χωρίς καν επιχειρήματα. Είναι γεμάτα από την απόλυτη πολιτική σας απόγνωση. Σήμερα, λοιπόν, σε αυτήν τη δεύτερη και κρίσιμη συζήτηση για την Αναθεώρηση του Συντάγματος, η μοναξιά σας δεν κρύβεται.
Πριν από περίπου ενάμιση μήνα, στην πρώτη ψηφοφορία ήταν η στιγμή, κύριε Στυλιανίδη, που πήρατε την πρώτη ηχηρή απάντηση. Σύσσωμη η Αντιπολίτευση σας γύρισε την πλάτη. Σύσσωμη! Κανένας δεν νομιμοποίησε το πολιτικό σας αυτό έκτρωμα. Οι 180 ψήφοι που τόσο απεγνωσμένα ψάχνατε για να δέσετε χειροπόδαρα τη χώρα στα μέτρα των εγχώριων ξένων αφεντικών σας, έγινε καπνός. Αυτό κάνατε!
Το πραγματικό σας πρόβλημα, κύριοι της Κυβέρνησης, είναι η αμείλικτη αριθμητική της ελληνικής κοινωνίας. Ανοίξτε λίγο τα μάτια σας και δείτε τι γίνεται εκεί έξω. Πριν από περίπου μισή ώρα ο Πρόεδρός μας γύρισε από τη Δραπετσώνα. Ήταν στη λαϊκή αγορά. Εκεί είναι η θέση μας, στην κοινωνία, εκεί έξω. Η κοινωνία σας έχει, λοιπόν, ήδη γυρίσει την πλάτη. Ήδη σας έχει γυρίσει την πλάτη. Το όποιο πολιτικό κεφάλαιο σας έχει απομείνει, τελειώνει. Είναι θέμα ημερών. Ελάχιστο έχει μείνει. 
Στην επόμενη, λοιπόν, Βουλή, την αναθεωρητική, η αυτοδυναμία σας αποτελεί ένα πραγματικά μακρινό όνειρο. Όχι 180 Βουλευτές δεν πρόκειται να έχετε για να περάσετε αυτά που θέλετε να κάνετε ούτε 151 Βουλευτές δεν θα έχετε για να κυβερνήσετε τη χώρα αυτή. Ο ελληνικός λαός σας αφαιρεί πλέον το δικαίωμα να ορίζετε εσείς τις τύχες του. Ο ελληνικός λαός σας αφαιρεί αυτό το δικαίωμα! Είστε, λοιπόν, μια Κυβέρνηση σε αποδρομή και αυτά είναι τα σημαντικά, τα οποία πρέπει να ακουστούν σήμερα εδώ. Ένα καθεστώς που καταρρέει, ένα καθεστώς που προσπαθεί βιαστικά να ξεπληρώσει τα τελευταία του γραμμάτια στην εγχώρια και διεθνή ολιγαρχία πριν από τις εκλογές.
Λέμε και γίνεται μια συζήτηση, ακούω εδώ τα κόμματα όλα, τη Νέα Δημοκρατία, το ΣΥΡΙΖΑ, το ΠΑΣΟΚ -ευτυχώς ο Τσίπρας δεν είναι ακόμα εδώ- και μας λέτε ότι το πολιτικό σύστημα της μεταπολίτευσης -αυτό λένε- είναι η καλύτερη δημοκρατία που γνώρισε ποτέ η Ελλάδα. Θα πεταχτεί τώρα ο Ξανθόπουλος και θα μου πει: «Ναι, αυτό είναι». Έτσι μου είχατε πει την άλλη φορά. Και θα σας πω εγώ: Αλήθεια, αυτό είναι; Είναι η καλύτερη δημοκρατία που γνώρισε ποτέ η Ελλάδα; 
Αυτή η δήθεν, λοιπόν, καλύτερη δημοκρατία, που θα έπρεπε να είναι η καλύτερη δημοκρατία, είναι αυτή που οδήγησε τη χώρα στην πιο ταπεινωτική οικονομική χρεοκοπία. Αυτή, λοιπόν, η καλύτερη δήθεν δημοκρατία, αυτό το πολιτικό σύστημα για το οποίο επαίρεστε, είναι αυτό που υποθήκευσε τη δημόσια περιουσία της Ελλάδος, τη γη των πατέρων μας, για ενενήντα εννιά χρόνια στους ξένους δανειστές και στα funds. Αυτή το έκανε. Τι να κάνουμε τώρα; Αυτό το αποδεδειγμένα αποτυχημένο σύστημα, λοιπόν, τελείωσε. Άρα, για να κάνουμε μια σοβαρή κουβέντα σήμερα εδώ, πρέπει να αλλάξουμε ριζικά αν θέλουμε να σωθεί το έθνος. 
Εμείς ως Ελληνική Λύση, λοιπόν, δεν προτείνουμε μπαλώματα, κύριε Στυλιανίδη. Προτείνουμε τη ρήξη, προτείνουμε ένα όραμα, προτείνουμε μια διέξοδο και ερχόμαστε να εγκαθιδρύσουμε, ουσιαστικά, την τέταρτη Ελληνική Δημοκρατία. Να πούμε τα πράγματα όπως είναι. Το λέγαμε και χθες σε ένα τηλεοπτικό πάνελ, το παλιό παραδοσιακό δίπολο Δεξιάς και Αριστεράς και Δεξιά και Αριστερά, δεν υπάρχει πλέον αυτό. Τελειώσαμε με αυτά, ρε παιδιά. Δεν υπάρχουν αυτά. Έχει προβλήματα σοβαρά ο κόσμος εκεί έξω. Δεν είναι το δίπολο αυτό. Ούτε το κάθε πολιτικό σκιάχτρο ή μπαμπούλας που θα γεννήσει η κυβέρνηση, μπορεί να λέγεται Τσίπρας ή οτιδήποτε άλλο, Μητσοτάκης και να το δίλημμα. Δεν υπάρχουν αυτά.
Το σημερινό πραγματικό αδυσώπητο δίλημμα στην κοινωνία είναι παγκοσμιοποίηση εναντίον πατρίδας. Αυτά τα δύο είναι. Με ποιον είσαι; Με την πατρίδα ή με την παγκοσμιοποίηση; Αυτό είναι το δίλημμα που απασχολεί τον ελληνικό λαό. Αυτό είναι το δίλημμα που έχει πλέον πάρει θέση στην πολιτική σκηνή. Διεθνιστές εναντίον πατριωτών. Αυτό είναι.
Ζούμε, λοιπόν, στην εποχή της απόλυτης επίθεσης των δυνάμεων της παγκοσμιοποίησης. Εμείς λέμε όχι σ’ αυτό και θα δώσουμε μάχη, όπως δίνουμε τόσα χρόνια, για το έθνος κράτος. Η Ελληνική Λύση, λοιπόν, θέλει το πολιτικό σύστημα -και αυτό να ακουστεί παντού- να ακουμπά την πλάτη του στο λαό, να ακουμπάμε εμείς όλοι και όποιοι θα έρθουν αύριο την πλάτη μας στο λαό, στον κόσμο, στους πολίτες, στην κοινωνία. Θέλουμε η εκάστοτε ελληνική κυβέρνηση να έχει πίσω της ένα αδιαπέραστο τείχος ασφάλειας. 
Ποιο είναι αυτό; Ποιο θα είναι αυτό το τείχος; Η λαϊκή βούληση. Να μπορείς όταν σε πιέζει ο ολιγάρχης, ο νταβατζής ολιγάρχης ή τα ξέρα συμφέροντα, να πεις: Δεν αποφασίζω εγώ, κύριε. Δεν αποφασίζω μόνο εγώ. Έχω πίσω μου αυτόν τον κόσμο. Αποφασίζει ο κυρίαρχος λαός. Αυτός αποφασίζει. Έχω πίσω μου θεσμούς. Έχω πίσω μου ασφαλιστικές δικλείδες, που θα ακυρώσουν τους εκβιασμούς σας. Έτσι θα έπρεπε να είναι. 
Σήμερα, λοιπόν, θα επιχειρήσουμε, στο χρόνο που έχουμε, να ξεσκεπάσουμε το μεγάλο κόλπο της δικής σας μεταρρύθμισης που φέρνετε, κύριε Στυλιανίδη, πίσω από όμορφες λέξεις, κ.λπ.. Θα ξεκινήσω λίγο με το θέμα της παιδείας, που λένε. Το εκπαιδευτικό μας σύστημα πάσχει βαριά. Είναι ντροπή για την Ελλάδα. Ντροπή, ρε παιδιά. Οι διεθνείς δείκτες, όπως η PISA, για παράδειγμα, βαθμολόγησαν κάτω από τη βάση και άσχημα τους Έλληνες μαθητές. Δεν είναι κατάντια αυτό; Δεν είναι αποτυχία αυτό; Πόσο στενάχωρο είναι για όλους μας αυτό; Πόσο στενάχωρο είναι αυτό; Δεν μαυρίζει η ψυχή σας; Τα σχολεία μας να καταρρέουν ή τα πανεπιστήμια και την ίδια ώρα να μας μιλάτε για τα πανεπιστήμια, για μια επενδυτική σταθερότητα, για μια δυναμική πολεοδομία. Ανοίγετε παράθυρα τώρα με άλλο, ό,τι απέρριψε το ΣτΕ, το Συμβούλιο της Επικρατείας, πάτε να το φτιάξετε τώρα εσείς διαφορετικά.
Μας μιλάτε για μια αξιοποίηση εγκαταλειμμένων κτιρίων. Για ποιους σκοπούς αυτά τα εγκαταλειμμένα κτίρια να τα αξιοποιήσουμε; Για να στεγάσουμε τους φτωχούς Έλληνες ή για να εγκαταστήσετε λαθρομετανάστες; Πείτε μας ποια είναι η αλήθεια σας. Γνωρίζετε; Γιατί αυτά είναι τα σημαντικά πράγματα που πρέπει να ακουστούν εδώ και το γνωρίζετε πάρα πολύ καλά. Όχι, όχι, δεν είναι ούτε ζάχαρη, κύριε Στυλιανίδη, η Ελλάδα, ούτε ευ ζην πάει, ούτε τέλεια περνάνε οι Έλληνες, ούτε τίποτα, ούτε γκρινιάρηδες είναι. Πρόβλημα επιβίωσης έχουν. Αυτό είναι το σημαντικό πρόβλημα. Η ελληνική οικογένεια γονατίζει από την ακρίβεια. Οι νέοι δεν βρίσκουν σπίτι να μείνουν. Έχω τα παραδείγματα και από την οικογένειά μου μέσα και από φίλους και από γνωστούς και από τον κύκλο μου. Δεν μπορούν. Και εσείς τάζετε μια αόριστη κρατική μέριμνα και λέτε.
Και να σας ρωτήσω κάτι, επτάμισι χρόνια κυβερνάτε, τι σας εμπόδισε, πού σας εμπόδισε το Σύνταγμα το να τα φτιάξετε αυτά; Πού στάθηκε εμπόδιο το Σύνταγμα, το υπάρχον Σύνταγμα, στο να τα ρυθμίσετε, να τα φτιάξετε όλα αυτά ως ένα βαθμό; Πόσο υποκριτές είστε; Πόσο υποκριτές είστε πραγματικά;
Κόμματα. Ακούστε τώρα. Τρέλα, μιλάμε για τρέλα. Ακούστε. Καθεστωτικό θράσος, κύριε Στυλιανίδη. Αγγίζετε με τις προτάσεις σας την λειτουργία των κομμάτων. Αυτό κάνει η Νέα Δημοκρατία. Θέλετε το Μαξίμου, δηλαδή, να ορίζει τις προϋποθέσεις ίδρυσης και λειτουργίας των πολιτικών σας αντιπάλων. Ποιοι; Εσείς. Το κατάχρεο κόμμα της Νέας Δημοκρατίας θα κάνει και κουμάντο στα υπόλοιπα τα κόμματα. Ε, δεν γίνονται, ρε παιδιά, αυτά τα πράγματα, με συγχωρείτε πάρα πολύ. Το κόμμα που χρωστάει εκατοντάδες εκατομμύρια ευρώ στις τράπεζες, που εξαρτάται από τραπεζίτες και από μιντιάρχες είστε, λοιπόν, εσείς οι αρχάγγελοι που θέλετε να ελέγχετε τα άλλα κόμματα και να βάλετε και φίλτρο στην πολιτική πολυφωνία. 
Εσείς κυβερνάτε και έχετε διαλύσει τη χώρα και εσείς οι ίδιοι καλείτε τα κόμματα να στείλουν τα προγράμματά τους στα δικά σας όργανα για να τα αξιολογήσουν τα προγράμματα. Πληρώστε πρώτα τα χρέη σας, ρε παιδιά. Πληρώστε πρώτα τα χρέη σας, κάντε τα κουμάντα σας εσείς και αφού κουμαντάρετε το μαγαζί σας, προσπαθήστε να κουμαντάρετε και τους υπόλοιπους. Αλλά ξεκινήστε από εσάς από την αυτοκάθαρση. Αντί να μην έχετε εσείς το δικαίωμα να συμμετέχετε στις εκλογές, γιατί δεν θα έπρεπε να έχετε δικαίωμα να συμμετέχετε στις εκλογές, γιατί αυτό προτείνει η Ελληνική Λύση κόμματα τα οποία χρωστάνε, δεν θα κατεβαίνουν στις εκλογές αν δεν εξοφλήσετε πρώτα τα χρέη σας, έχετε το απύθμενο θράσος να θέλετε να ελέγξετε και τα υπόλοιπα κόμματα. Τι ντροπή!
Άλλο μεγάλο θέμα. Επιστολική ψήφος. Τρομάζετε τόσο πολύ με την ελεύθερη κρίση του λαού, που θέλετε να επιβάλετε την επιστολική ψήφο παντού, ακόμα και στο εσωτερικό της χώρας. 
Όλοι ζήσαμε το θαύμα των ευρωεκλογών το 2024. Θαύμα, χριστιανοί, θαύμα! Στις ευρωεκλογές του 2024 είχαμε την επιστολική ψήφο. Στην κάλπη η Ελληνική Λύση πήρε 9,5% και στην επιστολική ψήφο πήρε 3%. Θαύμα! Στην κάλπη η Νέα Δημοκρατία πήρε 27,7% και στην επιστολική ψήφο πήρε 41%. Θαύμα! Πόσα θαύματα έγιναν με την επιστολική ψήφο; Πόσα θαύματα; Παραβιάζετε ωμά την αμεσότητα και την ισότητα της ψήφου. Ωμά! Παραδίδετε τις ψήφους των Ελλήνων σε ιδιώτες, σε αποθήκες, πώς λέγονται, σε ταχυμεταφορείς, κούριερ. Αυτό δεν είναι δημοκρατία, αυτό που στήνετε είναι καθεστώς! Αυτό δεν είναι δημοκρατία! Σκέφτεστε πονηρά μονοεδρικές περιφέρειες και λίστες και θέλετε να εισάγετε το γερμανικό μοντέλο. Γιατί; Για να εκλέγονται μόνο οι δικοί σας «μπλε» Βουλευτές σε όλες τις μονοεδρικές και να πετάξετε έξω κάθε ενοχλητική φωνή για εσάς. 
Πάμε τώρα στα ρουσφέτια. Δείτε τώρα τι προτείνετε εσείς! Για εσάς, λοιπόν, κυβερνησιμότητα σημαίνει μονοκρατορία της δικής σας διαφθοράς, των σκανδάλων. Φτάνουμε, λοιπόν, στη συνταγματοποίηση του ρουσφετιού, σε αυτό που προτείνετε. Μιλάτε για θωράκιση -τι ωραίο, ε;- του Βουλευτή κατά την επικοινωνία με την περιφέρειά του. Δεν θα λέγεται ρουσφέτι, θα λέγεται θωράκιση, θα λέγεται εξυπηρέτηση, θα λέγεται ενδιαφέρον για την περιοχή μου, ρε παιδιά.
Μετά τον διεθνή διασυρμό με τον ΟΠΕΚΕΠΕ, όπου οι κυβερνητικοί Βουλευτές μοίραζαν επιδοτήσεις στα δικά τους παιδιά, έρχεστε τώρα αυτό να το γράψετε και στο Σύνταγμα. Αυτό προτείνετε! Θέλετε να πιέζετε Υπουργούς και δημόσιες υπηρεσίες χωρίς καμία ποινική ευθύνη; Α, προβλέπεται, θα λέτε. Προβλέπεται! 
Δεν έχω χρόνο, αλλά πάμε τώρα σε ένα άλλο παραμύθι που στήνετε και αφορά τις πεντακόσιες χιλιάδες υπογραφές με λαϊκή πρωτοβουλία για προτάσεις νόμου. Με πεντακόσιες χιλιάδες υπογραφές θα έχει δικαίωμα να κατατεθεί πρόταση νόμου. Τι είναι αυτό; Ενάμιση εκατομμύριο υπογραφές μαζεύτηκαν για τα Τέμπη και δεν φέρατε ποτέ τον εφαρμοστικό νόμο. Σε ποιους τα λέτε αυτά; Σε ποιους τα λέτε αυτά; 
Πάμε και στο Συνταγματικό Δικαστήριο. Φτιάξτε το, σας το προτείνουμε. Τι λέτε; Μια φορά έχει το δικαίωμα ο Πρόεδρος της Δημοκρατίας να αναψηλαφήσει μια υπόθεση, ένα νομοσχέδιο, το οποίο πιθανόν μπορεί να είναι αντισυνταγματικό. Και τι θα κάνετε, δηλαδή; Εσείς, η Πλειοψηφία που θα έχει ψηφίσει εκείνη την ώρα το νομοσχέδιο με εκατόν πενήντα έναν Βουλευτές, αν θα έχετε, θα το στείλετε μετά στον Πρόεδρο της Δημοκρατίας για να το στείλει να το ψηφίσετε και να του πείτε ότι είναι συνταγματικό; Μα, ποιον κοροϊδεύετε; Μα, πριν από μισή ώρα το είχατε ψηφίσει ως συνταγματισμό. Εσείς οι ίδιοι θα το κρίνετε μετά αντισυνταγματικό; Δεν γίνονται αυτά τα πράγματα ποτέ. Δεν γίνονται, ρε παιδιά. 
Πάμε τώρα στην ευθύνη Υπουργών και στο άρθρο 86. Και προλαβαίνω να πάω τώρα στα ωραία. Καταργήστε το τώρα, ρε παιδιά. Πλήρη κατάργηση. Υπάρχει πιο ξεκάθαρη θέση από αυτή της Ελληνικής Λύσης που μιλάει για πλήρη κατάργηση του άρθρου 86 που αφορά την ευθύνη των Υπουργών; Εδώ, λοιπόν, πρόκειται για το άρθρο της ανευθυνότητας, πρόκειται για το άρθρο της ακαταδίωκτης ασυδοσίας των Υπουργών. Αυτή είναι η μεγαλύτερη θεσμική ντροπή της Μεταπολίτευσης, το πλυντήριο των σκανδάλων που εξέθρεψε την ατιμωρησία. 
Τι κάνατε στην προηγούμενη Αναθεώρηση του 2019, στην οποία είχαμε την τιμή να συμμετέχουμε κι εμείς; Και τότε την ίδια θέση είχαμε, από τότε μιλούσαμε για την πλήρη κατάργηση. Τι κάνατε; Τίποτα! Αφαιρέσατε απλώς τη σύντομη αποσβεστική προθεσμία. Τίποτε δεν κάνατε! Ένα φθηνό επικοινωνιακό τέχνασμα και τίποτα παραπάνω, μία απάτη πολιτική για τα μάτια του κόσμου. Στην πράξη δεν αλλάξατε απολύτως τίποτε. Η εκάστοτε κυβερνητική Πλειοψηφία, κάτι που είδαμε και σε αυτή την Περίοδο, εξακολουθεί να χρησιμοποιεί ανεξέλεγκτα τους αριθμούς εδώ μέσα, την πλειοψηφία της, για να αθωώνει όποιους θέλει αυτή. Το ζήσαμε εδώ, το έχει ομολογήσει και ο Γεωργιάδης που είπε ότι πλειοψηφία έχουμε, κάνουμε ό,τι γουστάρουμε, τελεία, παύλα, παράγραφος.
Και έρχομαι στους ανώτατους δικαστικούς και στην ανεξαρτησία της δικαιοσύνης. Τι λέτε, ρε παιδιά; Οι ανώτατοι δικαστικοί λειτουργοί μόλις βγάλουν την τήβεννο, μόλις πάρουν σύνταξη οι άνθρωποι, για να το πω απλά, ανταμείβονται από το κυβερνών κόμμα με θέσεις σε κρατικούς οργανισμούς και ανεξάρτητες αρχές. Ναι ή όχι; Όλοι βολεμένοι του συστήματος είναι! Ναι, η ίδια η Κυβέρνηση, το Μαξίμου, τους επιλέγει. Αυτό δεν είναι διάκριση εξ ουσιών. 
Το ίδιο κάνατε και με τις ανεξάρτητες αρχές με τις οποίες στήσατε μια ολόκληρη βιομηχανία. Έχετε φτάσει τις σαράντα απεξαρτήσεις αρχές, πράγμα που σημαίνει διάχυση ευθυνών παντού. Για την ακρίβεια που εξοντώνει τα νοικοκυριά δεν φταίει η Κυβέρνηση, δείχνετε την Επιτροπή Ανταγωνισμού. Όταν σκοτώθηκαν οι άνθρωποι στα Τέμπη, δεν φταίει η Κυβέρνηση και δείξατε την Αρχή Σιδηροδρόμων, τον ΕΟΔΑΣΑΑΜ. Καλά, εκείνον τον φουκαρά τον εξαφανίσατε! Ακόμα τρέμει αυτός ο φουκαράς του ΕΟΔΑΣΑΑΜ. Θυμάστε τι είχε γίνει τότε!
Κυρίες και κύριοι συνάδελφοι, εμείς, η Ελληνική Λύση έναντι αυτού του σάπιου, παρακμιακού, συγκεντρωτικού καθεστώτος της ατιμωρησίας καταθέτουμε ένα μεγάλο ριζοσπαστικό και ελπιδοφόρο όραμα για το μέλλον. Για μας ισχύει αυτό, μια πραγματική λαϊκή κυριαρχία και λαϊκή συμμετοχή, να μπορούν οι πολίτες να συμμετέχουν. Με τριάντα χιλιάδες υπογραφές πολιτών να έχουμε προτάσεις νόμων. Να προτείνουμε δεσμευτικά, υποχρεωτικά δημοψηφίσματα με εκατό χιλιάδες πολίτες. Ο λαός να πάρει την τύχη στα χέρια του, ο Πρόεδρος της Δημοκρατίας να είναι εκλεγμένος από τον λαό, να έχουμε έναν Πρόεδρο Δημοκρατίας που να είναι ισχυρός, να είναι ο Αρχηγός του κράτους. Να έχουμε έναν Πρόεδρο που θα μπορεί να μιλάει και να κάνει διαγγέλματα, χωρίς την άδεια του Πρωθυπουργού, έναν Πρόεδρο θεματοφύλακα που θα προστατεύει το έθνος από τους εσωτερικούς και εξωτερικές εκβιασμούς.
Προτείνουμε την πραγματική φορολογική επανάσταση υπέρ των ασθενέστερων. Οριζόντιο, ενιαίο, σταθερό φορολογικό συντελεστή 15% για φόρο εισοδήματος και ΦΠΑ επί των πραγματικών καθαρών εισοδημάτων. Να καταργηθούν καθολικά τα άδικα τεκμήρια διαβίωσης. Αυτές είναι ριζοσπαστικές προτάσεις με μέλλον, αυτές είναι προτάσεις που μπορούν να αναπνεύσουν στο μέλλον, να πάρουν οντότητα και να φτιάξουν μια Ελλάδα καλή ανακουφίζοντας τους Έλληνες πολίτες. Τα υπόλοιπα εδώ μέσα είναι όλα σόου, για να έρθω και πάλι στο πώς ξεκίνησα την ομιλία μου σήμερα. Αυτές είναι προτάσεις ουσίας. Ο πολίτης να γίνεται φορολογικός ελεγκτής του εαυτού του για το δικό του συμφέρον. Ό,τι παίρνω να είναι με απόδειξη και να την καταθέτω. Με αυτόν τον τρόπο φορολόγησης η ακρίβεια θα πέσει άμεσα, ενώ τα καρτέλ και οι τριγωνικές συναλλαγές θα καταρρεύσουν με τη μία και τα πραγματικά ατομικά εισοδήματα των πολιτών θα αυξηθούν άμεσα. 
Όσον αφορά το Συνταγματικό Δικαστήριο, έχουμε πει πάρα πολλές φορές ότι προτείνουμε την ίδρυση για πρώτη φορά στην Ελλάδα ανεξάρτητου Συνταγματικού Δικαστηρίου.
Κλείνοντας, θέλω να πω ότι το σχέδιό σας απέτυχε. Είστε πολιτικά απομονωμένοι. Ψηφίστε μόνοι σας σήμερα, κάτι για το οποίο δεν θα έχετε κανένα πρόβλημα. Ψηφίστε μόνοι σας! Χαρείτε την πρόσκαιρη πλειοψηφία των εκατόν πενήντα έναν Βουλευτών σας, αλλά να ξέρετε ότι αυτή η ψηφοφορία είναι μια τρύπα στο νερό. Οι προτάσεις σας, κύριε Στυλιανίδη, γεννήθηκαν ήδη νεκρές. Καταψηφίζουμε το σύνολο των προτάσεών σας. Υπερασπιζόμαστε τη δημοκρατία, υπερασπιζόμαστε την κοινωνία, θέλουμε ένα Σύνταγμα από τον λαό για τον λαό. 
Στην κάλπη, λοιπόν, της επόμενης Αναθεωρητικής Βουλής οι Έλληνες θα απορρίψουν τον θεσμικό σας κατήφορο, θα στηρίξουν την ανατροπή, θα στηρίξουν την πρόταση που βάζει τη σφραγίδα της για το μέλλον. Πρώτα η Ελλάδα, πρώτα οι Έλληνες!
Σας ευχαριστώ πολύ. 
(Χειροκροτήματα από την πτέρυγα της Ελληνικής Λύσης)
 ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε.
Τον λόγο τώρα έχει ο ειδικός αγρότης του ΣΥΡΙΖΑ κ. Ιωάννης Αμανατίδης.
Παρακαλώ, κύριε συνάδελφε, έχετε τον λόγο. 
ΙΩΑΝΝΗΣ ΑΜΑΝΑΤΙΔΗΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, η σημερινή συζήτηση αφορά την ίδια την ποιότητα της δημοκρατίας μας, αφορά τη φυσιογνωμία του κράτους που θέλουμε να παραδώσουμε στις επόμενες γενιές. Το Σύνταγμα δεν είναι ένα εργαλείο της εκάστοτε κυβερνητικής Πλειοψηφίας. Είναι η θεσμική εγγύηση απέναντι στην αυθαιρεσία της εξουσίας, είναι το κοινωνικό συμβόλαιο που κατοχυρώνει δικαιώματα, εξισορροπεί εξουσίες και προστατεύει τους πολίτες από την κατάχρηση κυβερνητικής ισχύος. Άλλωστε, γι’ αυτό και κάθε Συνταγματική Αναθεώρηση προϋποθέτει ευρύτητα σκέψης και πολιτική συναίνεση.
Δυστυχώς, όμως, η Κυβέρνηση αντιμετώπισε την Αναθεώρηση του Συντάγματος ως συνέχεια της καθημερινής της πολιτικής. Δεν επιχειρεί να θεραπεύσει θεσμικές αδυναμίες, αλλά να παγιώσει στο ανώτατο θεσμικό επίπεδο το μοντέλο διακυβέρνησης του κ. Μητσοτάκη, το μοντέλο ενός κράτους λιγότερο δημόσιου, λιγότερο κοινωνικού, λιγότερο υπόλογου, ενός κράτους μικρού στις δημόσιες υποχρεώσεις του, αλλά μεγάλου στις εξυπηρετήσεις προς τα ιδιωτικά συμφέροντα, ενός κράτος που γίνεται ολοένα και πιο κομματικά ελεγχόμενο, όπως διεφάνη και από το χθεσινό νομοσχέδιο. 
Θα αναφερθώ σε ορισμένα άρθρα-προτάσεις που κάνει η Νέα Δημοκρατία για αναθεώρηση. Η αναλυτική και εμπεριστατωμένη τοποθέτηση του Εκπροσώπου μας στην επιτροπή, του κ. Ξανθόπουλου, νομίζω ότι δεν χρειάζεται περαιτέρω παρουσίαση, αλλά επιμένουμε και θα επιμείνω κι εγώ σε άρθρα τα οποία θεωρώ ως τα πιο κρίσιμα. Όλα είναι κρίσιμα, αλλά σε αυτά θα εστιάσω εγώ. 

Επιμένετε στην αναθεώρηση του άρθρου 16 και μάλιστα, το παρουσιάζετε σαν μεταρρύθμιση εκσυγχρονισμού. Υπάρχει, όμως, ένα ερώτημα. Εσείς δεν ήσασταν που διαβεβαιώνατε πριν λίγους μήνες ότι με το ν.5094/2024 λύσατε οριστικά το ζήτημα της λειτουργίας μη κρατικών πανεπιστημίων; Εάν πράγματι το πιστεύετε, τότε γιατί χρειάζεται η αναθεώρηση του άρθρου 16 του Συντάγματος; Και εφόσον σήμερα θεωρείτε αναγκαία την αναθεώρηση, τότε ουσιαστικά παραδέχεσαι ότι η ίδια η νομοθετική σας επιλογή κινείται σε αμφισβητούμενο συνταγματικό έδαφος. 
Και σήμερα, έχουμε ένα ακόμη απολύτως επίκαιρο στοιχείο. Χθες, στο νομοσχέδιο του Υπουργείου Εσωτερικών που ψηφίστηκε, κατατέθηκε τροπολογία με την οποία προστίθεται ένα νέο άρθρο, ότι με τη ρύθμιση αυτή αναγνωρίζεται ο διανυθείς χρόνος σπουδών φοιτητών σε παραρτήματα νομικών προσώπων πανεπιστημιακής εκπαίδευσης, όταν οι άδειες εγκατάστασης και λειτουργίας ή οι αποφάσεις πιστοποίησης έχουν κυρωθεί με δικαστική απόφαση, ώστε οι φοιτητές να μπορούν να συνεχίσουν και να ολοκληρώσουν τις σπουδές τους και να λάβουν πτυχίο ή δίπλωμα υπό την προϋπόθεση εκ νέου πιστοποίησης του αρχικώς πιστοποιημένου προγράμματος από την ΕΘΑΑΕ. Ενώ, δηλαδή, διαβεβαιώνατε ότι είχατε δημιουργήσει ένα πλήρες και ασφαλές πλαίσιο, αναγκάζεστε ήδη να θεσπίσετε ειδική ρύθμιση για την προστασία φοιτητών από τις συνέπειες δικαστικής ακύρωσης αδειών ή πιστοποιήσεων. Ακούστε και αυτό. Με την ίδια τροπολογία, ρυθμίζετε εκ των υστέρων και την κάλυψη των δαπανών αρχικής πιστοποίησης των προγραμμάτων σπουδών και των αμοιβών των Επιτροπών Εξωτερικής Αξιολόγησης και Πιστοποίησης για αιτήσεις που είχαν ήδη υποβληθεί. Αυτό θα έπρεπε να σας επιβάλει, κυρίες και κύριοι της Κυβέρνησης, περισσότερη θεσμική σεμνότητα.
Κυρίες και κύριοι συνάδελφοι, το άρθρο 16 δεν είναι ένα ιδεολογικό απολίθωμα. Είναι η συνταγματική εγγύηση ότι η πρόσβαση στη γνώση δεν θα εξαρτάται από την οικονομική δυνατότητα κάθε οικογένειας. Είναι η εγγύηση ότι το παιδί του αγρότη, του εργαζόμενου, του μικρομεσαίου θα μπορεί να διεκδικήσει το μέλλον του με βάση τις ικανότητές του και όχι με το εισόδημα των γονιών του. Η δημόσια πανεπιστημιακή εκπαίδευση υπήρξε ο μεγαλύτερος μηχανισμός κοινωνικής κινητικότητας της μεταπολίτευσης. Και αυτό ακριβώς σήμερα αμφισβητεί η Κυβέρνηση. Αντί να επενδύσει στα δημόσια πανεπιστήμια, στη χρηματοδότησή τους, στις υποδομές τους, στον προσωπικό τους, στη φοιτητική μέριμνα και στη διεθνή εξωστρέφειά τους, επιλέγει να μεταφέρει πόρους, ενδιαφέρον και πολιτικό κεφάλαιο στη δημιουργία μιας παράλληλης αγοράς ιδιωτικής τριτοβάθμιας εκπαίδευσης. Δεν πρόκειται, λοιπόν, για μεταρρύθμιση. Είναι μια ιδεολογική επιλογή. 
Και εδώ, θέλω να αναφερθώ στο ότι συνήθως επικαλείται η Κυβέρνηση το ενωσιακό δίκαιο. Η επίκληση του ενωσιακού δικαίου δεν μπορεί να χρησιμοποιείται σαν γενική απάντηση σε κάθε συνταγματική ένσταση. Και ας αναφερθούμε σε αυτό.
Η Ευρωπαϊκή Ένωση, σύμφωνα με το άρθρο 165 της Συνθήκης για τη λειτουργία της Ευρωπαϊκής Ένωσης, συμβάλλει στην ανάπτυξη παιδείας υψηλού επιπέδου, σεβόμενη όμως πλήρως την ευθύνη των κρατών μελών για το περιεχόμενο διδασκαλίας και την οργάνωση του εκπαιδευτικού τους συστήματος. Αντίστοιχα, το άρθρο 14 παράγραφος 3 του Χάρτη Θεμελιωδών Δικαιωμάτων αναγνωρίζει την ελευθερία ίδρυσης εκπαιδευτικών ιδρυμάτων με σεβασμό στις εθνικές νομοθεσίες που διέπουν την άσκησή τους. Άρα, το κρίσιμο συνταγματικό ερώτημα δεν εξαφανίζεται μια επίκληση του ευρωπαϊκού δικαίου, αλλά παραμένει ενώπιόν μας και οφείλουμε να το αντιμετωπίσουμε θεσμικά και πολιτικά με καθαρότητα. 
Εξίσου κρίσιμο είναι το ζήτημα της φυσιογνωμίας των μη κρατικών ιδρυμάτων, έτσι όπως τα θέσατε. Μιλάτε για μη κερδοσκοπικό χαρακτήρα και ακαδημαϊκές εγγυήσεις. Όμως, η ουσία είναι ποιος ασκεί πραγματικά τη διοίκηση, ποιος θα λαμβάνει τις αποφάσεις, ποια είναι η θέση του ακαδημαϊκού προσωπικού και ποιες δικλείδες αποτρέπουν την υπαγωγή της ανώτατης εκπαίδευσης στη λογική της αγοράς. 
Σε τίποτα δεν εμποδίζεται η διεθνής εξωστρέφεια των ελληνικών δημόσιων πανεπιστημίων από το ισχύον άρθρο 16. Τα σοβαρά πανεπιστήμια του εξωτερικού ήδη συνεργάζονται ή σχεδιάζουν συνεργασίες με τα δημόσια ΑΕΙ. Στον ΣΥΡΙΖΑ -Προοδευτική Συμμαχία θα συνεχίσουμε να υπερασπιζόμαστε ένα πανεπιστήμιο δημόσιο, ποιοτικό, εξωστρεφές και πραγματικά προσβάσιμο από όλους. 
Και εδώ, σε αυτό το σημείο, πρέπει να ανοίξουμε τη μεγαλύτερη συζήτηση που λείπει από την κυβερνητική πρόταση, τη συνταγματική κατοχύρωση και προστασία των δημόσιων αγαθών και κοινωνικών δικαιωμάτων. Για εμάς μια σύγχρονη αναθεώρηση δεν μπορεί να είναι εξαιρετικά συγκεκριμένη, όταν πρόκειται για δημοσιονομικούς περιορισμούς και εξαιρετικά φειδωλή όταν πρόκειται για τις εγγυήσεις του κοινωνικού κράτους. Η παιδεία, η υγεία, το νερό, η στέγη και οι βασικές κοινωνικές υποδομές δεν είναι απλώς πεδία οικονομικής δραστηριότητας, είναι αγαθά που συνδέονται άμεσα με την ανθρώπινη αξιοπρέπεια και την πραγματική ισότητα και την άσκηση θεμελιωδών δικαιωμάτων. 
Τι σημαίνει ισότητα ευκαιριών, όταν η ποιότητα της εκπαίδευσης εξαρτάται όλο και περισσότερο από το εισόδημα μιας οικογένειας; Και εδώ, η πολιτεία δεν πρέπει μόνο να εξασφαλίζει ισότητα ευκαιριών, αλλά και στους αδύναμους πρέπει να δίνει περισσότερα εφόδια. Αυτό σημαίνει δικαιοσύνη. Τι σημαίνει κοινωνικό δικαίωμα, όταν η πρόσβαση σε βασικές υπηρεσίες εξαρτάται από την αγοραστική δύναμη του πολίτη; Τι σημαίνει δικαίωμα στη στέγη όταν μια ολόκληρη γενιά δυσκολεύεται να μισθώσει ή να αποκτήσει αξιοπρεπή κατοικία; 
Τα δημόσια αγαθά, λοιπόν, δεν μπορούν να αντιμετωπίζονται αποκλειστικά ως εμπορεύματα. Το Σύνταγμα οφείλει να εγγυάται έναν πυρήνα καθολικής και ισότιμης πρόσβασης, δημόσιας ευθύνης και κοινωνικής προστασίας ανεξάρτητα από τις επιλογές της εκάστοτε κυβέρνησης. Αυτό είναι το πραγματικό περιεχόμενο του κοινωνικού κράτους. Αυτή πρέπει να είναι μια προοδευτική κατεύθυνση της Συνταγματικής Αναθεώρησης και όχι η συρρίκνωση του δημόσιου χώρου, αλλά η θωράκιση των αγαθών που είναι αναγκαία για μια αξιοπρεπή ζωή. 
Το άρθρο 103 δεν προστατεύει προνόμια, απλώς προστατεύει τη δημοκρατία. Εσείς επιχειρείτε να παρουσιάσετε τη μονιμότητα των δημοσίων υπαλλήλων ως τη βασική αιτία της αναποτελεσματικότητας του δημοσίου. Πρόκειται για έναν πολιτικό μύθο, που σκοπίμως καλλιεργείται. Η μονιμότητα δεν σημαίνει ατιμωρησία. Το ισχύον Σύνταγμα και η κοινή νομοθεσία προβλέπουν πειθαρχικές διαδικασίες, αξιολόγηση, κυρώσεις και όταν συντρέχουν οι νόμιμες προϋποθέσεις οριστική παύση. 
Μας ρωτάτε για την αξιολόγηση. Και βέβαια, θέλουμε αξιολόγηση. Θέλουμε, όμως, αντικειμενική, αξιοκρατική με διαφανή κριτήρια με επιμόρφωση και με στόχο τη βελτίωση των υπηρεσιών προς τον πολίτη. 
Δεν ξεχνάω το νομοσχέδιο που είχε φέρει ο Κυριάκος Μητσοτάκης όταν ήταν Υπουργός Εσωτερικών πριν το 2015, όπου επέβαλλε με νόμο η αξιολόγηση να βγάζει οπωσδήποτε ένα 15% κάτω από τη βάση, έτσι ώστε να μπορεί να τους απολύσει και να τους βγάλει σε εφεδρεία, σύμφωνα με τις επιταγές της Τρόικας τότε.
Όχι λοιπόν αξιολόγηση σαν πρόσχημα για την αποδυνάμωση της μονιμότητας, γιατί η μονιμότητα δεν θεσπίστηκε ως προνόμιο του υπαλλήλου, αλλά ως εγγύηση της πολιτικής ουδετερότητας, της συνέχειας και της ανεξαρτησίας της δημόσιας διοίκησης απέναντι στην εκάστοτε κυβέρνηση, για να υπηρετεί ο δημόσιος υπάλληλος το κράτος και τον νόμο και όχι τον Υπουργό ή τον κομματικό μηχανισμό, για να μπορεί ένας ελεγκτής να κάνει τον έλεγχο του χωρίς να φοβάται για τη θέση του, για να μπορεί ένας υπάλληλος να αρνηθεί μια παράνομη εντολή, για να μην εξαρτάται η επαγγελματική του ασφάλεια από το αν είναι αρεστός στην εκάστοτε πολιτική εξουσία. 
Άρα, ποιο ήταν το πραγματικό πρόβλημα που θέλετε να λύσετε, κυρίες και κύριοι της Κυβέρνησης; Διότι φαίνεται να μην ενοχλείστε από τη γραφειοκρατία, όταν αυτή εξυπηρετεί το δικό σας σύστημα εξουσίας. Ενοχλείστε από τις θεσμικές εγγυήσεις που προστατεύουν τη διοίκηση από τον κομματισμό. Ενδεικτικό είναι ότι μόλις χθες ψηφίσατε νομοσχέδιο για τις προαγωγές και το βαθμολόγιο των δημοσίων υπαλλήλων που αποδυναμώνει αυτές τις εγγυήσεις. Και είναι πραγματικά οξύμωρο να εμφανίζεστε ως τιμητές της αξιοκρατίας εσείς που διογκώσατε το κράτος των μετακλητών, πολλαπλασιάσατε τις απευθείας αναθέσεις, δημιουργήσετε παράλληλους μηχανισμούς εξουσίας και αντιμετωπίσατε το κράτος σαν κομματικό λάφυρο. 
Δεν είναι, λοιπόν, πρόβλημα η μονιμότητα, αλλά η κομματικοποίηση του κράτους. Και η απάντηση δεν είναι λιγότερες εγγυήσεις για τον δημόσιο υπάλληλο, είναι περισσότερη αξιοκρατία, περισσότερη διαφάνεια, καλύτερη στελέχωση, διαρκής επιμόρφωση και μια πραγματικά επαγγελματική και πολιτικά ουδέτερη δημόσια διοίκηση. 

Άρθρο 16. Το πραγματικό ερώτημα είναι η λογοδοσία. Χρειάζεται αλλαγές; Ναι. Και το έχουμε πει πρώτοι από όλους. Προς την κατεύθυνση της ενίσχυσης της λογοδοσίας, το πρόβλημα της χώρας δεν είναι ότι οι Υπουργοί διώκονται εύκολα. Το πρόβλημα είναι ότι όταν υπάρχει κυβερνητική πλειοψηφία πρόθυμη να συγκαλύψει, η ουσιαστική διερεύνηση μπορεί να εμποδιστεί. Το ζήσαμε άλλωστε στις υποκλοπές, στα ΤΕΜΠΗ, το ζούμε με τον ΟΠΕΚΕΠΕ, με εξεταστικές επιτροπές που έκλεισαν άρον-άρον, με προανακριτικές επιτροπές που λειτούργησαν ως μηχανισμοί προστασίας της κυβέρνησης, με πλειοψηφίες που αρνήθηκαν να διερευνήσουν την ουσία. 
Η λύση είναι να μην μπορεί καμία κυβερνητική πλειοψηφία να μετατρέπει τον κοινοβουλευτικό έλεγχο σε εργαλείο συγκάλυψης. Ταυτόχρονα δε, πρέπει να δημιουργηθούν πραγματικές θεσμικές εγγυήσεις, ώστε όταν υπάρχουν ενδείξεις ποινικών αδικημάτων, η διερεύνηση να μην εξαρτάται από την κομματική ταυτότητα του ελεγχόμενου και από τον εκάστοτε κοινοβουλευτικό συσχετισμό. Η πολιτική ευθύνη ανήκει στη Βουλή. Η ποινική ευθύνη, όμως, πρέπει να κρίνεται με εγγυήσεις ανεξαρτησίας και ισότητας απέναντι στον νόμο. Δεν μπορεί ο πολίτης να έχει την αίσθηση ότι υπάρχει μία δικαιοσύνη για εκείνον και μία άλλη για τους Υπουργούς. Η δημοκρατία δεν φοβάται την αλήθεια. Η συγκάλυψη, όμως, τη φοβάται.
Θα αναφερθώ πολύ λίγο στο ασυμβίβαστο Υπουργού και Βουλευτή, διάταξη την οποία αποσύρατε και ήταν δεικτική της προχειρότητας με την οποία αντιμετωπίστηκε η συζήτηση για τη Συνταγματική Αναθεώρηση. Θα σταθώ στο σχέδιο συνταγματικής καθιέρωσης ενός δημοσιονομικού κόφτη ή φρένου χρέους. Η δημοσιονομική υπευθυνότητα είναι αναγκαία. Όμως, άλλο είναι η υπευθυνότητα και άλλο να δεσμεύσεις συνταγματικά τη χώρα με τρόπο που στην επόμενη μεγάλη οικονομική, κοινωνική ή υγειονομική κρίση θα περιορίζει τη δυνατότητά της να πάρει τα αναγκαία αντικυκλικά μέτρα. 
Η εμπειρία των τελευταίων κρίσεων απέδειξε ότι το κράτος χρειάζεται δυνατότητα παρέμβασης, όταν η κοινωνία και η οικονομία δοκιμάζονται. Ακόμα και χώρες που εφάρμοσαν αυστηρούς κανόνες αναγκάστηκαν να αναγνωρίσουν την ανάγκη δημοσιονομικής ευελιξίας σε εξαιρετικές περιπτώσεις. Και εδώ αναδεικνύεται ξανά η αντίφαση της κυβερνητικής πρότασης. Πολύ συγκεκριμένες συνταγματικές δεσμεύσεις όταν πρόκειται για δημοσιονομικούς περιορισμούς, αλλά πολύ λιγότερη αποφασιστικότητα όταν πρόκειται για ουσιαστική κατοχύρωση κοινωνικών δικαιωμάτων και δημόσιων αγαθών. 
Κυρίες και κύριοι συνάδελφοι, το Σύνταγμα δεν γράφεται για να εξυπηρετεί τις ανάγκες μιας κυβέρνησης ή ενός κόμματος. Γράφεται για να προστατεύει τη δημοκρατία, όταν οι κυβερνήσεις επιχειρούν να υπερβούν τα όριά τους. Γι’ αυτό και η σημερινή Αναθεώρηση δεν είναι μια τεχνική συζήτηση. Είναι μια βαθιά πολιτική επιλογή. Θέλουμε ένα Σύνταγμα που θα κατοχυρώνει δημόσια αγαθά, κοινωνικά δικαιώματα, ισχυρούς θεσμούς και πραγματική λογοδοσία. Αυτό θέλουμε ή ένα Σύνταγμα που θα διευκολύνει τη συγκέντρωση περισσότερης εξουσίας, τη συρρίκνωση του δημόσιου χώρου και την αποδυνάμωση των θεσμικών αντίβαρων; Αυτό είναι το πραγματικό δίλημμα. Εσείς ζητάτε περισσότερη εξουσία. Η κοινωνία ζητά περισσότερη λογοδοσία. Εσείς ζητάτε λιγότερους θεσμικούς περιορισμούς, οι πολίτες ζητούν ισχυρότερες εγγυήσεις διαφάνειας, δικαιοσύνης και κοινωνικής προστασίας. 
Ο ΣΥΡΙΖΑ-Προοδευτική Συμμαχία επιλέγει ένα Σύνταγμα που υπηρετεί τον πολίτη και όχι την εξουσία, ένα Σύνταγμα που ενισχύει τη δημοκρατία, προστατεύει το κοινωνικό κράτος, θωρακίζει τη Δημόσια Διοίκηση από τον κομματισμό, κατοχυρώνει τη δημόσια παιδεία, προστατεύει τα δημόσια αγαθά και διασφαλίζει ότι καμία κυβέρνηση και κανένας Υπουργός δεν βρίσκονται υπεράνω του ελέγχου και του νόμου. Αυτό είναι για εμάς το πραγματικό νόημα της Συνταγματικής Αναθεώρησης. 
Πολύ συχνά, οι ομιλητές της Νέας Δημοκρατίας λένε ότι η Αντιπολίτευση εμφορείται από μια καχυποψία. Δυστυχώς για εσάς, δεν εμφορείται μόνο η Αντιπολίτευση από μια καχυποψία, αλλά εμφορείται όλος ο ελληνικός λαός για όλη σας την πολιτική, από τις υποκλοπές μέχρι τον τελευταίο ΟΠΕΚΕΠΕ. Εμφορείται όλος ο ελληνικός λαός από αυτήν την καχυποψία και γι’ αυτό στις επόμενες εκλογές, όποτε γίνουν, θα δώσει μια ανάσα στον τόπο σε προοδευτική κατεύθυνση, με μια αλλαγή όχι μόνο κυβέρνησης, αλλά και πολιτικής. 
Εμείς θα δώσουμε, λοιπόν, τη μάχη μέχρι τέλους, γιατί το πραγματικό ερώτημα είναι ποια δημοκρατία θέλουμε. Εμείς επιλέγουμε μια δημοκρατία ισχυρή, κοινωνική, ανοικτή και βαθιά δημοκρατική.
Σας ευχαριστώ, κύριε Πρόεδρε. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
 ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε Αμανατίδη. 
Τον λόγο έχει τώρα ο ειδικός αγορητής από την Κοινοβουλευτική Ομάδα της Νίκης, ο κ. Ρούντας.
Παρακαλώ, έχετε τον λόγο.
ΓΕΩΡΓΙΟΣ ΡΟΥΝΤΑΣ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, ξεκινάει σήμερα η Ολομέλεια για τη διεκπεραίωση της δεύτερης συζήτησης για τη Συνταγματική Αναθεώρηση. Είναι μια πολύ μεγάλη διαδικασία για το πολίτευμα. 
Βέβαια, πριν ξεκινήσω, θα ήθελα να κάνω ένα σχόλιο. Είδα τον κ. Σπανάκη που ήρθε ως εν ενεργεία Βουλευτής. Νομίζω ότι η Κυβέρνηση, έστω και την τελευταία στιγμή, κάπως κάλυψε αυτήν την έμμεση συμμετοχή της…
ΝΟΤΗΣ ΜΗΤΑΡΑΚΗΣ: Έβαλε πάγο.
ΓΕΩΡΓΙΟΣ ΡΟΥΝΤΑΣ: Ναι, έβαλε πάγο, μια παύση, γιατί δεν θα ήταν ωραίο από μία κυβέρνηση. Θα ήταν δείγμα έλλειψης αυτοσεβασμού να συμμετέχει στη διαδικασία της Συνταγματικής Αναθεώρησης έμμεσα. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Υπουργός είναι.
ΓΕΩΡΓΙΟΣ ΡΟΥΝΤΑΣ: Ο κ. Φλωρίδης είναι εξωκοινοβουλευτικός. Εσείς είστε Βουλευτής. Είναι μία έμμεση συμμετοχή.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Μα, είναι Υπουργός.
ΓΕΩΡΓΙΟΣ ΡΟΥΝΤΑΣ: Ναι, αλλά εξωκοινοβουλευτικός. Θέλω να πω ότι εσείς έχετε και τις δύο ιδιότητες. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Προβλέπεται.
ΓΕΩΡΓΙΟΣ ΡΟΥΝΤΑΣ: Εν πάση περιπτώσει, θεωρούμε -το είπαμε και την προηγούμενη φορά- ότι η πρόταση της Κυβέρνησης για την Αναθεώρηση του Συντάγματος συνολικά είναι μια προσπάθεια να καθιερώσει συνταγματικά την εξουσία της με σκοπό την άλωση του κράτους και να εδραιώσει το δικό της καθεστώς. Στοχεύει καθαρά και μόνο στην εδραίωση του πρωθυπουργοκεντρικού κράτους, το οποίο έχει έναν και μόνο σκοπό, δηλαδή τη διαρκή νομή και κατοχή της πολιτικής εξουσίας εις βάρος των Ελλήνων, χωρίς μάλιστα να έχει καμία διάθεση να κάνει έναν ουσιαστικό διάλογο με την Αντιπολίτευση. Επιλέγει να κινείται με όρους επιβολής και κατάκτησης, γιατί έτσι προφανώς βλέπει την πολιτική, ως κατάκτηση και ως λάφυρο. 
Θέλω να δώσω μια απάντηση, επειδή ακούστηκαν προηγουμένως κάποιες θέσεις από την πλευρά της Κυβέρνησης, από τον αξιότιμο εισηγητή. Ακριβώς επειδή η Αντιπολίτευση δεν συμφωνεί στις προτάσεις της Συνταγματικής Αναθεώρησης της Νέας Δημοκρατίας, μας κατηγόρησε για ιδεολογική φοβικότητα, για αρνητισμό, για τοξικότητα, για πολιτικές αγκυλώσεις, για συνταγματικό λαϊκισμό και είπε ότι έπεσαν οι μάσκες. 
Θέλω, λοιπόν, να δώσω μια απάντηση τουλάχιστον από την πλευρά μας, από την πλευρά της Νίκης, ότι οι μόνες μάσκες που έχουν πέσει είναι οι μάσκες της Κυβέρνησης, η οποία αποδεικνύει ότι έχει ένα τεράστιο ιδεολογικό και πολιτικό διχασμό. Άλλο λέει ότι είναι, αλλιώς πολιτεύεται, άλλα νομοθετήματα ψηφίζει. Είναι σαν μια ιδεολογική κουρελού, η οποία προσπαθεί να μαζέψει τάσεις διαφορετικές, απλά και μόνο για να κερδίσει ψήφους στον βωμό της ψηφοθηρίας. Άρα λοιπόν μια τέτοια κυβέρνηση δεν μπορεί να κερδίσει την εμπιστοσύνη της Αντιπολίτευσης, που είναι το βασικότερο στοιχείο για να μπορέσει το οποιοδήποτε κοινοβουλευτικό κόμμα να συμφωνήσει με τις θέσεις της.
Και επειδή ο χρόνος είναι λίγος -τα είπαμε και στην προηγούμενη συζήτηση- θα επιλέξω κάποια άρθρα στοχευμένα να σχολιάσω από την πρόταση της Νέας Δημοκρατίας. 
Ξεκινάω με το άρθρο 5 σε ό,τι αφορά στην τεχνητή νοημοσύνη, για την οποία λέτε ότι οφείλει να υπηρετεί την ελευθερία του ατόμου και την ευημερία της κοινωνίας. Είναι αντιφατικό να μιλάει η Κυβέρνηση της Νέας Δημοκρατίας για ελευθερία του ατόμου και ειδικά από την τεχνητή νοημοσύνη, γιατί έχει αποδείξει ότι έχει τεράστια έμμονη με αυτήν και με την αθρόα ψηφιακή μετάβαση, σε βαθμό που κάποιος θα μπορούσε να αναρωτηθεί αν όντως κυβερνιόμαστε από ανθρώπους ή από τεχνητή νοημοσύνη. Να θυμίσω και τον Πρωθυπουργό, που ήταν αυτός που με πολλή χαρά συνομιλούσε με τον κ. Χαράρι, τον ψευδοψευδοπροφήτη της ψηφιακής δυστοπίας και την περίοδο του εγκλεισμού μας έδειχνε επιδεικτικά στο πρωθυπουργικό του γραφείο το βιβλίο του Κλάους Σβαμπ. Να σας θυμίσω ότι η Κυβέρνηση της Νέας Δημοκρατίας είναι αυτή η οποία επιβάλλει αυταρχικά στους Έλληνες πολίτες τον προσωπικό αριθμό, το ψηφιακό φακέλωμα και στελέχη της απειλούν μάλιστα με στερήσεις μισθού, αν δεν δεχθούν αυτές τις υποχρεωτικότητες. 
Άρα, λοιπόν, για ποια ελευθερία του ατόμου μιλάτε και τι σχέση μπορεί να έχει η Κυβέρνησή σας με την ελευθερία, τη στιγμή που ο Πρωθυπουργός και Πρόεδρος του κόμματός σας έχει παρακολουθήσει κρυφά τις συνομιλίες των στελεχών σας και κανείς μάλιστα από εσάς δεν έχει διαμαρτυρηθεί; Μάλιστα, έχει γίνει και πλύση εγκεφάλου και συνείδησης στους Βουλευτές της Νέας Δημοκρατίας, για να ψηφιστεί το νομοσχέδιο για τον ψευτογάμο ΛΟΑΤΚΙ. 
Σε ό,τι αφορά το άρθρο 16, προτείνατε -λέει- την κρατική μέριμνα για την προστασία και την προαγωγή της ελληνικής γλώσσας και την προστασία της ελληνικής σημαίας ως συμβόλου του ελληνικού έθνους. Εάν πραγματικά νοιαζόσασταν γι’ αυτό το ζήτημα, θα το είχατε θέσει ως πρόταση όχι μόνο στην Αναθεώρηση του 2019, αλλά και παλαιότερα. Και είναι προφανώς εντελώς προσχηματική αυτή η πρόταση, ακριβώς για να ωραιοποιήσετε την πολιτική σας εικόνα, η οποία έχει φθαρεί από τα τόσα σκάνδαλά σας.
Και εάν, όντως, έστω και τελευταία στιγμή, θέλατε να δείξετε ότι νοιάζεστε για την ελληνική σημαία και την ελληνική γλώσσα, θα έπρεπε να φέρετε προς ψήφιση την πρόταση της Νίκης και να την ψηφίσετε -εννοείται- για την κατάργηση της προδοτικής Συμφωνίας των Πρεσπών. Όμως, δεν το κάνετε, γιατί φοβάστε.
Να ρωτήσω, μιας και μιλάμε για ελληνική γλώσσα και ελληνική σημαία, ποιος από εσάς τους Βουλευτές ή από την Κυβέρνηση της Νέας Δημοκρατίας συμφωνεί με τη δουλική υπόκλιση του κ. Γεραπετρίτη στον κ. Ερντογάν; Ποιος από εσάς συμφωνεί με τα άθλια σχολικά βιβλία; Γιατί και αυτά εμπεριέχονται μέσα στην ελληνική σημαία. Όποιος, λοιπόν, διαφωνεί να έρθει από αυτό εδώ το Βήμα και να εκφράσει δημοσίως τη διαφωνία του.
Και να θυμίσω και κάτι άλλο που το είπα και την προηγούμενη φορά. Οι εθνικοί μας ήρωες, ο Γκούμας και ο Κατσίφας, τα αδέλφια μας, οι Βορειοηπειρώτες, έδωσαν τη ζωή τους για την ελληνική γλώσσα και για την ελληνική σημαία. Τι έχετε κάνει γι’ αυτούς; Μπορούν τα αδέρφια μας στη Βόρειο Ήπειρο αυτή τη στιγμή να μιλάνε ελεύθερα ελληνικά και να σηκώνουν ελληνική σημαία; Η συζήτηση, προφανώς, είναι άνευ ουσίας από τη στιγμή κατά την οποία ο ίδιος ο Πρωθυπουργός δηλώνει «αντινατιβιστής» και δηλώνει χαρούμενος γιατί η Ελλάδα μετατρέπεται σε πολυπολιτισμική χώρα. 
Δυστυχώς, είστε η Κυβέρνηση της Νέας Δημοκρατίας, η μεγαλύτερη κερκόπορτα της woke ατζέντας, μέσα από την οποία η παγκοσμιοποίηση αλώνει τα εθνικά κράτη και συγκεκριμένα της Ελλάδας, όλες τις αξίες και τα ιδανικά σας. Και η πρότασή σας -θα το ξαναπώ- ήταν μια θυσία στον βωμό της ψηφοθηρίας, για να ωραιοποιήσετε την πολιτική σας εικόνα.
Σε ό,τι αφορά τώρα στο ζήτημα με τα ιδιωτικά πανεπιστήμια, θα σας το πούμε ξανά και πολλές φορές. Για τη Νίκη η υπεράσπιση του δημοσίου χαρακτήρα της παιδείας δεν είναι μία απλή πολιτική επιλογή, αλλά μία συνειδητή υπεράσπιση μιας ρητής συνταγματικής δέσμευσης.
Το άρθρο 16 του ισχύοντος Συντάγματος κατοχυρώνει την εκπαίδευση ως δημόσιο αγαθό και αναθέτει στο κράτος την ευθύνη παροχής της και διαμορφώνει ένα πλαίσιο που υπηρετεί την ισότητα, τη δημοκρατία και την κοινωνική δικαιοσύνη. Το «απαγορεύεται» σημαίνει απαγορεύεται και τίποτα άλλο. Όσο και αν προσπαθήσετε να κάνετε το απαγορεύεται, επιτρέπεται με σοφιστείες που θα ζήλευαν και στην Αρχαία Αθήνα, δεν θα το καταφέρετε. 
Σε ό,τι αφορά τώρα το άρθρο 29, που αφορά στη λειτουργία των πολιτικών κομμάτων στο πολίτευμά μας, η ισχύουσα διάταξη λέει ότι τα πολιτικά κόμματα σε ό,τι αφορά στην οργάνωση, στη δομή και τη λειτουργία τους, οφείλουν να προάγουν την ελεύθερη λειτουργία του Δημοκρατικού Πολιτεύματος. 
Και ερωτώ άλλη μία φορά ευθέως, αλλά και ρητορικά προφανώς, προς την Κυβέρνηση και την Κοινοβουλευτική σας Ομάδα, το εξής: Με τόσα σκάνδαλα, σε τι προάγουν την ελεύθερη λειτουργία του δημοκρατικού πολιτεύματος; Απολύτως σε τίποτα. Και όχι μόνο αυτό. Τα στελέχη σας εισήγαγαν, λείαν προσφάτως, όρους μαφίας στην πολιτική ζωή της χώρας, αποκαλώντας τον Πρωθυπουργό αφεντικό. Και είναι πραγματικά παράδοξο και σκανδαλώδες ο Πρωθυπουργός να μην έχει βγει να απαντήσει και να αρνηθεί αυτόν τον χαρακτηρισμό, λες και εμμέσως τον αποδέχεται. Αυτά είναι πρωτάκουστα πράγματα για την Ελλάδα. 
Προτείνετε, λοιπόν, στο άρθρο 29 γενικά και αόριστα τα κόμματα να λαμβάνουν -ξαναλέω, γενικά και αόριστα- υπ’ όψιν τους τις αρχές της δημοκρατικής λειτουργίας, να καθορίζονται με νόμο οι προϋποθέσεις ίδρυσης και λειτουργίας ενός πολιτικού κόμματος, με βάση τις αρχές της δημοκρατικής λειτουργίας και το Ανώτατο Ειδικό Δικαστήριο του άρθρου 100 του Συντάγματος να ελέγχει τη συνδρομή των προϋποθέσεων αυτών στη λειτουργία των κομμάτων. Δηλαδή, μας λέτε ότι με έναν νόμο τον οποίο θα τον φτιάξετε εσείς, όπως ακριβώς θέλετε, θα καθορίζονται οι προϋποθέσεις ίδρυσης και λειτουργίας ενός πολιτικού κόμματος και μάλιστα, αυτή η λειτουργία του θα ελέγχεται από την ηγεσία του Ανώτατου Ειδικού Δικαστηρίου, το οποίο προφανώς θέλετε να το κάνετε να λειτουργήσει οιωνεί ως ένα Συνταγματικό Δικαστήριο. Κοινώς, εσείς ως Κυβέρνηση θα κρίνετε τον χαρακτήρα των κομμάτων. Ποιος, εσείς που δεν έχετε καμία σχέση με τη Δημοκρατία. Πρόκειται για μια κοροϊδία. 
Και μιας εχθές ήταν η Παγκόσμια ημέρα της Δημοκρατίας να θέσω ένα ερώτημα, το οποίο πραγματικά, κατά τη γνώμη μου, είναι ιδιαίτερα επίκαιρο: Έχουμε ουσιαστική δημοκρατία και εάν έχουμε το Ελληνικό Σύνταγμα αποτελεί, όντως, ασπίδα απέναντι στην εκάστοτε κατάχρηση της κυβερνητικής εξουσίας ή μετατρέπεται σε ένα εργαλείο νομιμοποίησης μιας διαρκώς αυξανόμενης κρατικής ισχύος στα χέρια αυταρχικών κυβερνήσεων και προκειμένου της δικής σας;  Νομίζω ότι η πολιτική και η εθνική πραγματικότητα δίνουν την απάντηση.
Οι κυβερνήσεις οι οποίες έλαβαν τα ηνία της χώρας, με αποκορύφωμα τη σημερινή, αποτελούν εκδήλωση και έκφανση της αιρετής ολιγαρχίας, η οποία δεν έχει καμία σχέση ούτε με τη δημοκρατία ούτε με την αντιπροσώπευση. Γιατί δημοκρατία σημαίνει ότι η κοινωνία των πολιτών είναι ο εντολέας και η κυβέρνηση ο εντολοδόχος.
Σήμερα, λοιπόν, συμβαίνει το αντίθετο. Οι πολίτες απλώς επιλέγουν κάθε τέσσερα χρόνια ή όποτε γίνονται εκλογές ποιος θα τους εξουσιάσει, χωρίς να έχουν κανέναν ουσιαστικό έλεγχο, λόγο, ή θεσμική συμμετοχή στη λήψη των αποφάσεων.  Σήμερα έχουμε μεν κοινωνική και ατομική ελευθερία, αλλά στερούμαστε ουσιαστικής πολιτικής ελευθερίας, γιατί οι πολίτες δεν συμμετέχουν ενεργά στο κράτος και δυστυχώς η Κυβέρνηση η δική σας έχει ταυτίσει απόλυτα το δικό της κομματικό συμφέρον με το εθνικό συμφέρον, θεωρώντας ότι το κράτος είναι ένα λάφυρο και ένα τσιφλίκι δικό της και όχι δημόσιος χώρος για κάθε Έλληνα. 
Στο άρθρο 30 αναφορικά με τη θητεία του Προέδρου της Δημοκρατίας, θεωρούμε ότι είναι εντελώς ανούσια αυτή η ρύθμιση, από τη στιγμή κατά την οποία ο Πρόεδρος της Δημοκρατίας έχει αποψιλωθεί από όλες τις ουσιαστικές του αρμοδιότητες. Και εδώ να αναφέρω τη Συνταγματική Αναθεώρηση του 1986, όπου το ΠΑΣΟΚ με ένα χειρουργικό χτύπημα οδήγησε στην ουσιαστική αποδυνάμωση του θεσμού του Προέδρου της Δημοκρατίας και άνοιξε την κερκόπορτα για την υπερσυγκέντρωση εξουσίας στο πρόσωπο του εκάστοτε Υπουργού. Τότε ήταν η στιγμή όπου εγκαθιδρύθηκε ένα φαύλο παράδειγμα υπερβολικής πρωθυπουργικής κυριαρχίας, το οποίο μέχρι σήμερα η Νέα Δημοκρατία το συνεχίζει. 
Στο άρθρο 41 είναι πλήρης και αντιφατική η πρότασή σας. Στην ουσία δίνετε στον εαυτό σας τη δυνατότητα να διαλύετε η Βουλή όποτε θέλετε εσείς, για να αιφνιδιάσετε τους πολιτικούς σας αντιπάλους και να οδηγήσετε τη χώρα σε εθνικές εκλογές με την ψευδεπίγραφη αιτιολογία της δήθεν ανανέωσης της λαϊκής εντολής. 
Στο άρθρο 60 θέλετε να κάνετε -ακούστηκε πάρα πολλές φορές και είναι απόρροια και αποτέλεσμα του σκανδάλου του ΟΠΕΚΕΠΕ- το εξής: Νομιμοποιείτε συνταγματικά το ρουσφέτι. Άκουσον, άκουσον!
Το άρθρο 73 -στην παράγραφο 1- στο οποίο προτείνεται Συνταγματική Αναθεώρηση στην προηγούμενη συζήτηση δεν το σχολίασα, αλλά ειδικά μετά τη χθεσινή συζήτηση εδώ στην Ολομέλεια, δεν γινόταν να μην το αναφέρω. Προτείνετε, λέει, τη συνταγματική κατοχύρωση των αρχών της καλής νομοθέτησης: επαρκή νομοθετική διαβούλευση, αξιολόγηση της εφαρμογής του νόμου και μέτρα κωδικοποίησης της νομοθεσίας. 
Ειλικρινά, ποιον κοροϊδεύετε; Ποιον κοροϊδεύετε; Από την αρχή της κοινοβουλευτικής θητείας φέρνετε όλα τα νομοσχέδια fast track, βάζετε τη διαβούλευση των νόμων σε μέρες και στιγμές, όπου ο ελληνικός λαός δεν μπορεί πραγματικά να συμμετέχει. Βάζετε κρυφά άρθρα -όταν κατατίθενται στη Βουλή, μεταξύ της λήξης της διαβούλευσης και της κατάθεσης των νομοσχεδίων στη Βουλή- τα οποία δεν υπήρχαν, όπως ήταν στο χθεσινό νομοσχέδιο το άρθρο 99, όπου στο τέλος δίνετε τη δυνατότητα στον εκάστοτε Υπουργό να διαλέξει εκείνος τους προϊσταμένους -απόδειξη του πρωθυπουργοκεντρικού κράτους- και φέρνετε συνέχεια τροπολογίες -το προηγούμενο βράδυ, κρυφά, τη νύχτα- τις οποίες επίσης επιβάλλετε στους Βουλευτές να τις ψηφίσουν ενιαία και όχι ξεχωριστά. Άρα, λοιπόν, είστε ανακόλουθοι. Κοινώς, κοροϊδεύετε τον ελληνικό λαό.
Άρθρο 86. Τόσο η Αναθεώρηση του 2019, όσο και η πρότασή σας σήμερα για το άρθρο 86 θα μείνουν στην πολιτική ιστορία της χώρας ως χαρακτηριστικά παραδείγματα του πως οι Έλληνες πολίτες τίθενται ως πολίτες δεύτερης κατηγορίας στο περιθώριο και πως το σύστημα προστατεύει τον εαυτό του. Γι’ αυτό το άρθρο από την Αναθεώρηση του 2019 μέχρι σήμερα παραμένει το σημαντικό πρόβλημα ότι μόνο η Βουλή μπορεί να επιτρέψει την ποινική δίωξη Υπουργού. 
Λέτε τώρα στην πρότασή σας ότι η τελική απόφαση θα λαμβάνεται πάλι από τη Βουλή. Δεν θα μετέχει -λέτε- η Κυβέρνηση, αλλά πάλι το πρόβλημα παραμένει διότι το τελικό έναυσμα, το τελικό οκέι θα το δίνει η κυβερνητική πλειοψηφία. Προτείνετε, μάλιστα, να αναλάβει και ανώτατο δικαστικό όργανο τη στιγμή κατά την οποία η Κυβέρνηση -και άρα ο Πρωθυπουργός- εξακολουθεί με θράσος να επιλέγει και να διορίζει την ηγεσία των Ανωτάτων Δικαστηρίων της χώρας. Άρα, τι αλλάζετε; Απολύτως τίποτα! Μια τρύπα στο νερό, δηλαδή. 
Για τα δικαστικά ασυμβίβαστα στο άρθρο 29 ανοίγετε μεγαλύτερη κερκόπορτα για την ολοένα και μεγαλύτερη εξάρτηση της δικαιοσύνης από την εκάστοτε κυβέρνηση. 
(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΙΩΑΝΝΗΣ ΠΛΑΚΙΩΤΑΚΗΣ)                                                             (XS)
Το Σύνταγμα είναι σαφές, απαγορεύει την ανάθεση διοικητικών καθηκόντων στους δικαστές. Και εσείς τώρα προτείνετε να τους ανατίθενται ειδικά διοικητικά καθήκοντα. Και πάλι, το θέμα το οποίο αναφέρεται για τον τριετή αποκλεισμό, τον οποίο προτείνετε, δεν είναι αρκετό, γιατί καλλιεργεί περισσότερη εξάρτηση, γιατί οι δικαστές έχουν έναν λόγο παραπάνω να περιμένουν κάτι από εσάς και εσείς από αυτούς. 
Άρθρο 90, παράγραφος 5: Είναι άκρως προκλητική η θέση σας. Προτείνετε για την ανάδειξη της ηγεσίας των ανωτάτων δικαστηρίων οι προαγωγές να γίνονται χωρίς ανάμειξη της Κυβέρνησης -ακούγεται ωραία- αλλά από Ειδική Κοινοβουλευτική Επιτροπή. Και ερωτώ, στην Ειδική Κοινοβουλευτική Επιτροπή ποιος έχει την πλειοψηφία; Η Κυβέρνηση. Άρα, λοιπόν, και σε αυτή την περίπτωση πάλι η Κυβέρνηση θα επιλέγει -δηλαδή, ο Πρωθυπουργός- άρα πάλι εσείς θα αποφασίζετε ποιους θα προάγετε. Και ξαναλέω, όσο η Κυβέρνηση επιλέγει την ηγεσία των ανωτάτων δικαστηρίων και γενικά, όσο ισχύει αυτή η ρύθμιση, τόσο θα έχουμε λιγότερη δημοκρατία και περισσότερη δυστυχία για τους Έλληνες πολίτες. 
Γιατί σας λέμε όχι; Γιατί είστε μία Κυβέρνηση που αντιμάχεται την ορθόδοξη, πνευματική, ιστορική, εθνική και δημοκρατική παρακαταθήκη της Ελλάδας, γιατί δίνετε προτεραιότητα στην εξυπηρέτηση των συμφερόντων του χρηματοπιστωτικού συστήματος και όχι στην προστασία της ιδιοκτησίας του ελληνικού λαού, γιατί θεωρείτε το κράτος, το πολίτευμα και τις υπόλοιπες εξουσίες που πρέπει να είναι διακριτές, λάφυρα και αντικείμενα του απόλυτου δικού σας ελέγχου. 
Η ΝΙΚΗ σε αυτήν εδώ τη Συνταγματική Αναθεώρηση πρότεινε τα εξής: Την απόλυτη διάκριση μεταξύ νομοθετικής, εκτελεστικής και δικαστικής εξουσίας. Η ηγεσία της δικαιοσύνης να μην διορίζεται από την εκάστοτε κυβερνητική πλειοψηφία. Κανένας δικαστικός να μην λαμβάνει κυβερνητική θέση. Ασυμβίβαστο στο αξίωμα του Υπουργού και του Υφυπουργού. Κατάργηση του νόμου περί ευθύνης των Υπουργών. Απαγόρευση τραπεζικού δανεισμού των κομμάτων. Απαγόρευση συμμετοχής σε εκλογές κομμάτων που έχουν χρέη σε τράπεζες ή τρίτους. Απαγόρευση συμμετοχής μελών της Κυβέρνησης, Βουλευτών, δημοσίων, υπαλλήλων, στελεχών των Ενόπλων Δυνάμεων και των σωμάτων ασφαλείας σε μυστικές οργανώσεις και λέσχες που οι όρκοι και οι υποσχέσεις τους δημιουργούν σύγκρουση καθηκόντων με το δημόσιο και εθνικό συμφέρον. Κατοχύρωση της προστασίας της ζωής του αγέννητου παιδιού εξ άκρας συλλήψεως. Κατοχύρωση του γάμου ως της εκούσιας ένωσης ανδρός και γυναικός. Μέριμνα του κράτους κατά του ψηφιακού ολοκληρωτισμού. Απαγόρευση του ψηφιακού αριθμού και του ψηφιακού φακελώματος. Κατοχύρωση της ελεύθερης κυκλοφορίας των μετρητών και της χρήσης τους στις συναλλαγές και προστασία της πρώτης κατοικίας. 
Θα το πω απλά και δυνατά: Στη ΝΙΚΗ δεν θέλουμε εκλόγιμη μοναρχία. Θέλουμε δημοκρατία. Δεν θέλουμε κράτος-λάφυρο. Θέλουμε κράτος του λαού. Δεν θέλουμε παντοδύναμους Πρωθυπουργούς. Θέλουμε πανίσχυρους θεσμούς. Δεν θέλουμε Βουλευτές-χειροκροτητές. Θέλουμε Βουλευτές ελεύθερους να εκπροσωπούν τον ελληνικό λαό. Θέλουμε το Σύνταγμα πάνω από τα κόμματα. Θέλουμε την Ελλάδα πάνω από την κομματοκρατία. Γιατί η ελευθερία και η δημοκρατία δεν χαρίζονται, αλλά κερδίζονται με αγώνες και οι Έλληνες πολίτες και η ΝΙΚΗ ξέρουμε πολύ καλά να αγωνιζόμαστε. 
Καταψηφίζουμε συνολικά την πρόταση της Νέας Δημοκρατίας για Συνταγματική Αναθεώρηση. 
Ευχαριστώ. 
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Ρούντα.
Τον λόγο έχει ο ειδικός αγορητής από την Πλεύση Ελευθερίας, ο κ. Αλέξανδρος Καζαμίας. 
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, παρατηρούμε ότι τα προηγούμενα λεπτά ο Υπουργός Δικαιοσύνης, ο κ. Φλωρίδης, που είναι εξωκοινοβουλευτικός και για την αποχώρηση του οποίου κάναμε στην Πλεύση Ελευθερίας και με άλλα κόμματα της Αντιπολίτευσης μεγάλο θόρυβο προηγουμένως, γιατί δεν μας διδόταν ο λόγος επί της διαδικασίας, τελικά αποχώρησε από την Αίθουσα. 
(Χειροκροτήματα από την πτέρυγα της Πλεύσης Ελευθερίας)
Θεωρούμε ότι αυτό είναι μια μικρή, αλλά συμβολική νίκη και ελπίζουμε να μην ξανάρθει στην Αίθουσα, γιατί έτσι πρέπει. 
ΝΟΤΗΣ ΜΗΤΑΡΑΚΗΣ: Δεν αποχώρησε. Θα ξανάρθει.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Για λίγα λεπτά αποχώρησε. Θα ξανάρθει.
ΑΛΕΞΑΝΔΡΟΣ ΚΑΖΑΜΙΑΣ: Εάν εσείς θέλετε να τον ξαναφέρετε, συνεχίζετε μια διαδικασία η οποία είναι αντιθεσμική και παραβιάζει τον τρόπο με τον οποίο θα πρέπει να διεξάγεται η συζήτηση για την Αναθεώρηση του Συντάγματος. 
ΝΟΤΗΣ ΜΗΤΑΡΑΚΗΣ: Μόνος του θα ξανάρθει. Δεν θα τον φέρει κανείς. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Καμία αντιθεσμικότητα. 
ΑΛΕΞΑΝΔΡΟΣ ΚΑΖΑΜΙΑΣ: Ησυχάστε, κύριε Υπουργέ. Μη διακόπτετε, μη διακόπτετε. 
Από την πρώτη στιγμή, κυρίες και κύριοι Βουλευτές, η Πλεύση Ελευθερίας υιοθέτησε μια εντελώς διαφορετική στάση σε σχέση με τα υπόλοιπα κόμματα της Αντιπολίτευσης απέναντι στην απόφαση του κ. Μητσοτάκη να δρομολογήσει τη διαδικασία Αναθεώρησης του Συντάγματος.
Αυτό το έπραξε ο κ. Μητσοτάκης εν μέσω μιας προεκλογικής χρονιάς και ενώ ο ίδιος και η Κυβέρνησή του έχουν υποβιβάσει την εμπιστοσύνη και νομιμοποίησή τους στην κοινωνία σε ιστορικό χαμηλό.  
Όπως τονίσαμε εξάλλου, στην συνεδρίαση της Ολομέλειας στις 10 Ιουνίου που ψήφισε την σύσταση της Επιτροπής Αναθεώρησης του Συντάγματος, όλη η διαδικασία της Συνταγματικής Αναθεώρησης εκ μέρους του κυρίου Μητσοτάκη μπήκε στο πολιτικό μας σύστημα ως μια παρελκυστική τακτική  αποπροσανατολισμού της κοινωνίας, μακριά από τα πραγματικά προβλήματα που απασχολούν τους πολίτες, που είναι η ακρίβεια, η μη αναδιανομή του εισοδήματος από τους λίγους στους πολλούς, η χειραγώγηση της δικαιοσύνης και των δημοκρατικών θεσμών και η εκτεταμένη διαφθορά των κυβερνώντων. 
Προειδοποιήσαμε τότε επιπλέον, πως όλη η συζήτηση για την Αναθεώρηση του Συντάγματος είναι στην ουσία προσχηματική, με βασικό σκοπό τη δημιουργία της ψευδαίσθησης ότι το κύριο πρόβλημα της χώρας δεν είναι η απονομιμοποιημένη Κυβέρνηση της Νέας Δημοκρατίας, δεν είναι το σύστημα της κλεπτοκρατίας που εδραίωσε και συγκαλύπτει  η Κυβέρνηση Μητσοτάκη, αλλά δήθεν το γεγονός ότι το Σύνταγμα της χώρας δεν είναι αρκετά προσαρμοσμένο στο 2026 και ότι θα πρέπει εδώ και τώρα όλο το πολιτικό σύστημα να ασχοληθεί με την Αναθεώρησή του. 
Υπενθυμίσαμε επίσης, ότι στις 2 Φεβρουαρίου, όταν ο κ. Μητσοτάκης για πρώτη φορά εκκίνησε τη διαδικασία με επιστολή στους Βουλευτές του, με την οποία του ζητούσε να καταθέσουν προτάσεις για την Αναθεώρηση του Συντάγματος, δεν το έκανε για τους ψευδεπίγραφους λόγους που επικαλέστηκε τότε. Έτσι είχε πει: Επειδή κλείνει μισός αιώνας από την υιοθέτηση του Συντάγματος του 1975. Ως γνωστόν, το Σύνταγμα του 1975 είχε ήδη συμπληρώσει πενήντα χρόνια, ένα χρόνο πριν, το 2025, χωρίς όμως, ο κ. Μητσοτάκης να ανακοινώσει καμία πρωτοβουλία αναθεώρησης την περσινή χρονιά.
Το 2026 το Σύνταγμα θα συμπλήρωνε πενήντα ένα χρόνια λειτουργίας ή μάλλον ταλαιπωρίας -θα λέγαμε- και αυτό είναι κάτι στο οποίο θα επανέλθω στο τέλος. 
Εκείνο όμως που συνέβαινε στις 2 Φεβρουαρίου του 2026 είναι ότι η χώρα συγκλονιζόταν από τις αποκαλύψεις της Εξεταστικής Επιτροπής για τον ΟΠΕΚΕΠΕ,  με τους «φραπέδες», τους «χασάπηδες», τους «Μαγειρίες» τη Σεμερτζίδου σε πλήρη δημόσια θέα, όλοι οι άνθρωποι της Νέας Δημοκρατίας με γνωριμίες, με κορυφαία στελέχη της, περιλαμβανομένου και του ίδιου του Πρωθυπουργού, ενώ παράλληλα αναμέναμε νέες δικογραφίες από την Ευρωπαϊκή Εισαγγελία, νέες εξελίξεις στο σκάνδαλο των υποκλοπών, καθώς και την έναρξη της μεγάλης δίκης για το έγκλημα των Τεμπών. 
Μέσα σ’ αυτήν τη συγκυρία ανακοίνωσε τον Φεβρουάριο ο Πρωθυπουργός τη διαδικασία Αναθεώρησης του Συντάγματος, γυρεύοντας δηλαδή απελπισμένα μια διέξοδο από την αρνητική πολιτική ατζέντα που εκθέτει τον ίδιο και την Κυβέρνησή του.  Εξάλλου, δέκα μέρες πριν, για να αλλάξει το πολιτικό κλίμα που ήταν δεινό, πρότεινε τη σύσταση και άλλης μιας Επιτροπής, της διακομματικής Επιτροπής της Βουλής για τον πρωτογενή τομέα που θα διερευνούσε προτάσεις εν όψει σύγχρονων προκλήσεων.  Τα ίδια είπε τότε και για την Επιτροπή Αναθεώρησης του Συντάγματος. «Θα σκιαγραφούσε», λέει, «τις νέες προκλήσεις». Έτσι είπε για το έτος 2026. Νέες προκλήσεις να είναι και ό,τι να ναι, αρκεί να μη μιλάμε για το «φραπέ», τη Σεμερτζίδου και το Μαγειρία που βεβαίως, ακόμη κυκλοφορούν ανενόχλητοι με τις αμαξάρες τους.  
Και γι’ αυτό η Πλεύση Ελευθερίας τότε κατήγγειλε και συνεχίζει μέχρι σήμερα να θεωρεί, πως η διαδικασία της Συνταγματικής Αναθεώρησης υπήρξε κατ’ ουσίαν ένα πολιτικό τέχνασμα με σκοπό τον αποπροσανατολισμό της κοινής γνώμης και τη μετατόπιση της, μακριά από τα μεγάλα σκάνδαλα διαφθοράς. 
Τέσσερις μήνες αργότερα -όπως ανακοινώσαμε, μόλις έγινε γνωστό ότι ο Πρωθυπουργός θα επέλεγε για Πρόεδρο της Επιτροπής Αναθεώρησης Συντάγματος τον φιλοχουντικό Μάκη Βορίδη- η Πλεύση Ελευθερίας αποχώρησε από την Επιτροπή, εκφράζοντας τον αποτροπιασμό και την αποδοκιμασία της για την επιλογή αυτή.  
Το Σύνταγμα του 1975 αποτελεί ιστορικά την πιο εμφατική αποκήρυξη του καθεστώτος της δικτατορίας των συνταγματαρχών. Ο κοινοβουλευτικός χαρακτήρας του και η σθεναρή προάσπιση των ανθρωπίνων δικαιωμάτων, που αποτελούν τη βάση του, ενσαρκώνουν την παλλαϊκή καταδίκη της δικτατορίας, κάθε ακροδεξιάς αντίληψης, καθώς και των σταγονιδίων της χούντας που, δυστυχώς, ακόμη κυκλοφορούν ανάμεσά μας. 
Συνεπώς, η ανάθεση της Συνταγματικής Αναθεώρησης στον Γραμματέα της νεολαίας του κόμματος της ΕΠΕΝ, που ίδρυσε μέσα από τη φυλακή ο πρώην δικτάτορας Γεώργιος Παπαδόπουλος, ήταν και παραμένει μια διπλή προσβολή από τον κ. Μητσοτάκη πρώτον, κατά της δημοκρατίας μας και δεύτερον, κατά του Συντάγματος του 1975, που έριξε μαύρη πέτρα στα χρόνια της δικτατορίας, του φασισμού και της πατριδοκάπηλης ακροδεξιάς. 
Αποχωρήσαμε τότε διότι δεν θέλαμε να συμμετάσχουμε σε μία επιτροπή για το δημοκρατικό μας Σύνταγμα όπου θα έπρεπε να προσφωνούμε τον Μάκη Βορίδη, έναν ανυπόληπτο, ακροδεξιό και εμπλεκόμενο στο μεγάλο σκάνδαλο του ΟΠΕΚΕΠΕ «κύριε Πρόεδρε». Ως τώρα απορούμε γιατί τα άλλα κόμματα της Αντιπολίτευσης δεν ακολούθησαν το παράδειγμά μας και ιδίως τα επονομαζόμενα προοδευτικά και αριστερά κόμματα, επιλέγοντας, δυστυχώς, να συνεργάζονται και να νομιμοποιούν έναν πρώην χουντικό ως πρόεδρο της Κοινοβουλευτικής Επιτροπής για την Αναθεώρηση του δημοκρατικού Συντάγματος που η χώρα απέκτησε με αίμα και με αγώνες.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μόλις μπήκε στην Αίθουσα. Με το που ακούστηκε «χουντικός» εισήλθε.
ΑΛΕΞΑΝΔΡΟΣ ΚΑΖΑΜΙΑΣ: Μετά από δεκαπέντε συνεδριάσεις, με συνοπτικές διαδικασίες στο στυλ που συμπαθεί ο Μάκης Βορίδης που μόλις τώρα μπήκε στην Αίθουσα, ολοκληρώθηκαν σε έναν και όχι, όπως προβλεπόταν, σε δύο μήνες οι διαδικασίες, οι εργασίες, της Επιτροπής Αναθεώρησης του Συντάγματος και κατατέθηκε στην Ολομέλεια πρόταση της Νέας Δημοκρατίας, υποστηριζόμενη βεβαίως από τα απολειφάδια των Σπαρτιατών. Αυτή η πρόταση προβλέπει την αναθεώρηση άρθρων του Συντάγματος σε τριάντα δύο σημεία τα οποία στην παρούσα φάση ξεκλειδώνουν, δηλαδή προτείνεται να ξαναγραφτούν, από άλλα, νέα άρθρα που θα διατυπωθούν μετά τις εκλογές στην επόμενη Βουλή. 
Όπως δηλώσαμε σε συνέντευξη τύπου για το Σύνταγμα στις 22 Ιουλίου στην αίθουσα της ΕΣΗΕΑ, για εμάς θα έπρεπε να υιοθετηθεί μια εντελώς διαφορετική διαδικασία, σε μία άλλη πολιτική συγκυρία, όπου θα άνοιγε μια βαθιά κοινωνική συζήτηση για το σύνταγμα για μεγάλο χρονικό διάστημα, με ευρεία εμπλοκή κοινωνικών φορέων. Διότι το Σύνταγμα αφορά πρωτίστως τους πολίτες και την κοινωνία και πρέπει να γράφεται μαζί με αυτούς. Διότι είναι το περίφημο κοινωνικό συμβόλαιο, που είναι μια συμφωνία της κοινωνίας για το πώς πρέπει να συσταθεί το κράτος και όχι μία ελιτίστικη απόφαση του κράτους για το κράτος. 
Στην ίδια συνέντευξη τύπου τονίσαμε ότι οι αρχές που θα πρέπει να διέπουν ένα δημοκρατικό και προοδευτικό Σύνταγμα είναι οι εξής: Η αποστασιοποίηση από το σημερινό πρωθυπουργοκεντρικό Σύνταγμα, η ενίσχυση των αποκεντρωμένων θεσμών, η σαφής διάκριση των εξουσιών και ιδίως η ανεξάρτητη δικαιοσύνη και κυρίως ο εμπλουτισμός του κοινοβουλευτικού μας συστήματος με ισχυρές αμεσοδημοκρατικές διαδικασίες συμμετοχής των πολιτών και ιδίως των γυναικών και της νέας γενιάς.
(Χειροκροτήματα από την πτέρυγα της Πλεύσης Ελευθερίας)
Στη βάση των αρχών αυτών η Ζωή Κωνσταντοπούλου παρουσίασε μια σειρά συγκεκριμένων προτάσεων για την Αναθεώρηση και προσθήκη νέων άρθρων στο Σύνταγμα μέσα από τη σύσταση μιας άλλης διαδικασίας, μιας συντακτικής συνέλευσης. 
Την επόμενη μέρα στη διάρκεια της τριήμερης συνεδρίασης της Ολομέλειας της Βουλής, από τις 23 ως τις 27 Ιουλίου, η Πλεύση Ελευθερίας διαφώνησε και καταψήφισε την πρόταση της Νέας Δημοκρατίας για αναθεώρηση άρθρων του Συντάγματος σε τριάντα δύο σημεία. Την ίδια στάση θα τηρήσουμε και στη σημερινή ψηφοφορία.
Στη διάρκεια της τριήμερης εκείνης συζήτησης οι Βουλευτές μας αναφέρθηκαν λεπτομερώς μέσα από ομιλίες και παρεμβάσεις στις συγκεκριμένες διαφωνίες μας για την πρόταση της Νέας Δημοκρατίας. Ως Κοινοβουλευτικός Εκπρόσωπος κατέταξα σχηματικά τις τριάντα δύο προτάσεις της Νέας Δημοκρατίας σε τρεις βασικές κατηγορίες: Τα άρθρα που αναθεωρούνται προσχηματικά και τα οποία προτείνονται προς αναθεώρηση, ακριβώς διότι πολιτικά όλη η διαδικασία της Αναθεώρησης του Συντάγματος από τον κ. Μητσοτάκη υπήρξε, όπως εξηγήσαμε, πολιτικά ψευδεπίγραφη και επομένως χρειάζεται να εμπλουτιστεί με προσχηματικές τροποποιήσεις για να δικαιολογήσει την ύπαρξή της. Άλλη κατηγορία άρθρων είναι αυτή που τα απεκάλεσα απατηλά με προεξάρχον το άρθρο 86 για την ευθύνη των Υπουργών και τέλος, άρθρα που αναθεωρούνται με σκοπό την ενίσχυση των εξουσιών του Πρωθυπουργού, δηλαδή του πρωθυπουργοκεντρικού μοντέλου διακυβέρνησης που κάποτε η Νέα Δημοκρατία κατήγγελλε σθεναρά, αλλά τώρα με το λεγόμενο επιτελικό κράτος κατάντησε να το λατρεύει. 
Τα άρθρα που αποκαλούμε προσχηματικά είναι, για παράδειγμα, η αλλαγή στο άρθρο 16 για την προστασία της γλώσσας και της σημαίας, διότι αυτά ήδη προστατεύονται. Υποκριτική και ψευδεπίγραφη είναι επιπλέον η προτεινόμενη αλλαγή για το άρθρο 21 που αφορά τη δήθεν προστασία της στέγης, ενώ την ίδια στιγμή η Νέα Δημοκρατία διατήρησε τους ηλεκτρονικούς πλειστηριασμούς που καθιέρωσε η Κυβέρνηση Τσίπρα και κατόπιν έφερε τους servicers και τα funds, που παίρνουν τα σπίτια των πολιτών για ένα κομμάτι ψωμί. 
Ψευδεπίγραφη, επίσης, κατά την άποψή μας, είναι και η προτεινόμενη αλλαγή για το άρθρο 24 που αφορά την κλιματική αλλαγή και την προστασία του περιβάλλοντος. Είναι προσχηματική διότι την ίδια στιγμή έχουμε τον Πρωθυπουργό που είχε πει εδώ, στην Αίθουσα, στη Ζωή Κωνσταντοπούλου, αλλά και πρόσφατα, μετά τις πυρκαγιές που πάλι οδήγησαν σε απώλεια ζωών, ότι «όποιος πιστεύει ότι μπορούμε να προστατεύσουμε όλα τα δάση είναι από άλλο πλανήτη». Τι νόημα έχει να αναθεωρούμε το Σύνταγμα, λέγοντας ότι ενδιαφερόμαστε για να προστατεύσουμε το φυσικό μας περιβάλλον, όταν λέγονται και στην πράξη γίνονται αυτά τα πράγματα;
Ψευδεπίγραφη είναι, επίσης, και η πρόταση σχετικά με το άρθρο 51 με την οποία κατοχυρώνεται υποτίθεται η επιστολική ψήφος. Ήδη υπάρχουν τα απαραίτητα συνταγματικά εχέγγυα για αυτό στο παρόν Σύνταγμα ως έχει. 
Τέλος, έχουμε και τον κ. Χατζηδάκη ο οποίος ήρθε να μας πει πως είναι καλό πράγμα να κατοχυρωθεί με αλλαγή στο άρθρο 101 η ανάγκη να έχουμε βιώσιμα δημοσιονομικά, δηλαδή να μην έχουμε ελλειμματικούς προϋπολογισμούς. Και μάλιστα είχε πει ότι αυτό είναι απαραίτητο, διότι η χώρα έχει χρεοκοπήσει πέντε φορές ως τώρα στην ιστορία της. 
Τότε τον ρώτησα, και ρωτώ τους κυρίους, γιατί μόνο κυρίους βλέπω, της Νέας Δημοκρατίας, έχετε την εντύπωση ότι ο κ. Χατζηδάκης, ο οποίος ήταν στην Κυβέρνηση του 2009, αν υπήρχε συνταγματική διάταξη, θα μπορούσε να μας προστατεύσει ο ίδιος και η Κυβέρνηση της Νέας Δημοκρατίας από το τσουνάμι που έφερε τη χρεοκοπία της χώρας το 2010, που έφερε τα μνημόνια και την καταστροφή της οικονομίας; Τι ανόητα πράγματα είναι αυτά να πιστεύει κανείς ότι μπορεί να προστατεύσει τη χρεοκοπία της χώρας μέσα από μία συνταγματική διάταξη; 
Έχουμε τώρα τα απατηλά άρθρα του Συντάγματος. Εδώ νομίζω ότι το Όσκαρ θα πρέπει να πάει στο άρθρο 86. Πρόκειται για το ίδιο άρθρο το οποίο το αλλάζετε, μετατοπίζοντας τις διαδικασίες, αλλά αυτό συνίσταται στο ότι το άρθρο απλώς βάζει τα ρούχα του αλλιώς. Αλλάζετε την προανακριτική διαδικασία που σήμερα περνάει από τη Βουλή και την πάτε είτε σε μία εισαγγελική αρχή ανωτάτου δικαστηρίου ή σε ένα μικτό πολιτικό νομικό όργανο, αλλά στο τέλος πάλι η Βουλή είναι εκείνη που θα ψηφίζει αν θα πηγαίνουν Υπουργοί της Νέας Δημοκρατίας σε ειδικό δικαστήριο ή όχι. Αυτό δεν αλλάζει παρόλο που η έκθεση της Commission για το κράτος δικαίου τον Ιούλιο σας κάνει ειδική σύσταση να αλλάξετε αυτό το άρθρο. 
Εμείς θεωρούμε ότι με τέτοιες προτάσεις οι Υπουργοί της Νέας Δημοκρατίας περιλαμβανομένων και των Υπουργών που προστατεύτηκαν με την ψήφο της Πλειοψηφίας, δηλαδή του κ. Βορίδη, του κ. Αυγενάκη, του κ. Λιβανού, της κυρίας Αραμπατζή, αλλά και προηγουμένως του κ. Χατζηδάκη και του κ. Χρυσοχοΐδη για τη σύμβαση 717 για τα Τέμπη, πάλι θα συνεχίζουν να προστατεύονται από την κυβερνητική πλειοψηφία.
Αυτό δεν αποτελεί λύση στο πρόβλημα της διαφθοράς σε κυβερνητικό επίπεδο. Εμείς πιστεύουμε ότι θα πρέπει να καταργηθεί το άρθρο 86 ολοσχερώς. 
(Χειροκροτήματα από την πτέρυγα της Πλεύσης Ελευθερίας)
Εξίσου απατηλή είναι η πρόταση για τη λεγόμενη «εσωτερική δημοκρατία των κομμάτων», που προτείνεται για το άρθρο 29. Τη στιγμή που η Νέα Δημοκρατία χρωστά κοντά στα 600 εκατομμύρια ευρώ, πάνω από μισό δισεκατομμύριο, σε τράπεζες και τη στιγμή που οι Υπουργοί της παρακολουθούνται από το Μέγαρο Μαξίμου μέσω της ΕΥΠ, τι μπορεί ακριβώς να σημαίνει μια τέτοια διάταξη; Ποιον κοροϊδεύετε, αλήθεια, και για ποια εσωκομματική δημοκρατία μιλάμε;
 Έρχομαι στο άρθρο 103 για την κατάργηση της μονιμότητας των δημοσίων υπαλλήλων. Ήρθε ο κ. Χατζηδάκης να μας πει ότι οι καλοί δημόσιοι υπάλληλοι δεν έχουν τίποτα να φοβηθούν. Υποθέτω πως είχε κατά νου τον κ. Λαζαρίδη που μόλις τώρα μπήκε στην Αίθουσα και ο οποίος διορίστηκε χωρίς πτυχίο, γιατί ανήκε στο κόμμα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και γιατί είναι ωραίος!
[bookmark: _Hlk240455432]ΑΛΕΞΑΝΔΡΟΣ ΚΑΖΑΜΙΑΣ: Με την κατάργηση της μονιμότητας…
ΜΑΚΑΡΙΟΣ ΛΑΖΑΡΙΔΗΣ: Λέτε ψέματα. Αυτά είναι αθλιότητες. Είστε άθλιος.
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, όχι διάλογος.
ΑΛΕΞΑΝΔΡΟΣ ΚΑΖΑΜΙΑΣ: Με την κατάργηση της μονιμότητας, κύριε Πρόεδρε, θα ανοίξει διάπλατα ο δρόμος για την εδραίωση ενός ακόμη πιο στυγνού κομματικού κράτους από αυτό που έχετε δημιουργήσει. 
Τέλος, διαμετρικά αντιθέτους μας βρίσκουν όλες εκείνες οι προτεινόμενες διατάξεις για την ενίσχυση του πρωθυπουργοκεντρικού μοντέλου το οποίο ξεκίνησε το 1986 και τώρα με το επιτελικό κράτος η Νέα Δημοκρατία το έχει στείλει στο άκρο:
 Το άρθρο 30 που μειώνει τη θητεία του Προέδρου της Δημοκρατίας, ενώ έχουμε πλέον μονοκομματικά εκλεγμένο Πρόεδρο πρόκειται να ενισχύσει ακόμη περισσότερο την εξουσία της Κυβέρνησης. 
Διαφωνούμε επίσης με την αναθεώρηση του άρθρου 44 με το οποίο καταργείται η επίκληση σοβαρού εθνικού θέματος από την πλειοψηφία των Βουλευτών, διότι και αυτή ελέγχεται βεβαίως από τον Πρωθυπουργό. 
Τέλος, για την κυβερνησιμότητα στα εκλογικά συστήματα, καθώς και την πονηρή πρόταση του άρθρου 60 που υποχρεώνει τον Βουλευτή να μεταφέρει αιτήματα ατομικών ζητημάτων προς την Κυβέρνηση, το οποίο στην ουσία νομιμοποιεί το ρουσφέτι. 
Κλείνοντας, θέλω να τονίσω ότι η Πλεύση Ελευθερίας προτείνει μια άλλη αντίληψη για το Σύνταγμα που προάγει όχι τον συγκεντρωτισμό, όχι τη διαφθορά, όχι τον αυταρχισμό, αλλά την κοινωνία, τη νέα γενιά, τον πολίτη, τη διαφάνεια και τη δημοκρατία. Γι’ αυτό εμείς λέμε στους πολίτες ότι η Πλεύση είναι η λύση.
 Ευχαριστώ.
(Χειροκροτήματα από την πτέρυγα ης Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Καζαμία.
Τον λόγο έχει ο Πρόεδρος της Ελληνικής Λύσης, ο κ. Κυριάκος Βελόπουλος.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Ευχαριστώ πολύ, κύριε Πρόεδρε. 
Θα ήθελα ως εισαγωγή να πω ότι η διαφορά της Ελληνικής Λύσης -και βγαίνει από τις ομιλίες των εκπροσώπων των κομμάτων που από το πρωί καθόμουν και τις άκουσα όλες- είναι ότι κάποιοι εδώ εκπροσωπούν το παρελθόν, τον 20ό αιώνα, και εμείς εκπροσωπούμε το μέλλον. Είναι τελείως διαφορετική η αντίληψή μας. Δε μένουμε στείρα σε ιδεολογήματα και ιδεοληψίες του παρελθόντος. Η διαφορά μας είναι ότι εμείς θέλουμε μια Ελλάδα διαφορετική, μια Ελλάδα με ενωμένους Έλληνες, χωρίς καμία ιδεολογική αγκύλωση -είτε αριστερός είτε δεξιός- που αφορούν τον 20ό αιώνα. Για εμάς αυτός που αγαπάει την Ελλάδα και θέλει να ενώσει τους Έλληνες είναι δεκτός στη δική μας λογική. 
(Χειροκροτήματα από την πτέρυγα της Ελληνικής Λύσης)
Προτείνει να πάμε στο μέλλον η Ελληνική Λύση και να μην ασχολούμαστε με το παρελθόν. Για εμάς η Δ΄ Ελληνική Δημοκρατία πρέπει να διαφέρει σε ποιοτικά χαρακτηριστικά από τη Μεταπολίτευση. Απαραίτητη προϋπόθεση είναι μία συντακτική εθνοσυνέλευση. Για να βελτιώσουμε τη δημοκρατία μας, να βελτιώσουμε το Σύνταγμά μας, πρέπει να δημιουργήσουμε νέους θεσμούς οργάνωσης μιας πολιτείας που θα απεξαρτήσει την πολιτική - κομματική εξουσία από τη δικαιοσύνη, από τις νομές και δομές του κράτους, ώστε να έχουμε μια εξουσία υπέρ των πολιτών και όχι των καπιταλιστών, ολιγαρχών και όλων αυτών των αιμοδιψών.
(Χειροκροτήματα από την πτέρυγα της Ελληνικής Λύσης)
 Όλα αυτά είναι συνάρτηση της εξάρτησης του ελληνικού λαού. Εμείς δεχόμαστε τον ελληνικό λαό ως φωτοδότη των δικών μας θεωριών, απόψεων και αντιλήψεων. Για ποιο σύνταγμα μιλάμε σήμερα να καταλάβω κι εγώ; Το Σύνταγμα της Ευρωπαϊκής Ενώσεως που είναι πάνω από το ελληνικό Σύνταγμα, όπως η κ. Μπενάκη κατά το παρελθόν είχε επαναλάβει πολλάκις; Σύνταγμα με ΜΚΟ που δεν μπορεί να τις ελέγξει κανένας; Σύνταγμα με φόρουμ παγκόσμια ή το Ευρωκοινοβούλιο ή την Ούρσουλα, που δεν είναι εκλεγμένη, να δίνει εντολές και να εκτελεί ο πρωθυπουργός τα όσα θέλει η Ούρσουλα; Όχι. Με Ατζέντα 2030 για δήθεν μια παγκόσμια ειρήνη και νέα τάξη, με το τέλος των εθνών, με έναν παγκόσμιο στρατό, ένα παγκόσμιο αστυνομικό σώμα, ένα τέλος της οικογένειας με μια woke ατζέντα, με ένα παγκόσμιο νόμισμα χωρίς χρήμα -αχρήματη κοινωνία-, με έναν έλεγχο της γονιμότητας και έλεγχο του πληθυσμού, όπως έλεγε στο Νταβός εκείνος με τα γυαλάκια, ο περίεργος τύπος, ο κοντός, ο κοντοπίθαρος, που βράβευσε τον κ. Μητσοτάκη κατά το παρελθόν ως νέο διάττοντα αστέρα, με την ψηφιακή ταυτότητα και social και χρήμα που θα ελέγχουν ανά πάσα ώρα και στιγμή και προσωπικούς αριθμούς; Ούτε σύνταγμα υπάρχει, ούτε νόμοι. Μην κοροϊδεύουμε τον κόσμο. 
(Χειροκροτήματα από την πτέρυγα της Ελληνικής Λύσης)
Άλλη ιδεολογική μας διαφοροποίηση που είναι ουσιαστική: Σύνταγμα και κληρονομικό δικαίωμα στις βουλευτικές έδρες δεν μπορεί να υπάρχει. Όταν εδώ μέσα υπάρχουν γόνοι Βουλευτών 100 ετών -εδώ οι Μητσοτάκηδες είναι από το 1878 και παραπάνω, Παπανδρέου, όλοι αυτοί και όχι μόνον αυτοί, αλλά και οι Βουλευτές που δεν ξέρουμε, ανίψια, ξαδέλφια- για ποιο Σύνταγμα μιλάμε, για ποια εκπροσώπηση του ελληνικού λαού μιλάτε; Για πείτε μου εσείς: Είναι αντιπροσωπευτικό το Κοινοβούλιο; Όχι. Απόδειξη. Εμείς τι θέλουμε; Αναλογικότητα από όλα τα στρώματα της ελληνικής κοινωνίας, και κτηνοτρόφους και αγρότες και μελισσοκόμους και αλιείς και ιδιωτικούς υπαλλήλους και μικρομεσαίους.
Αυτό δεν είναι δημοκρατία ούτε Σύνταγμα. Ακούστε τα νούμερα για τα επαγγέλματα Βουλευτών: Μιλάμε για σύνταγμα και δημοκρατία -να φύγει ο Φλωρίδης, να κάτσει ο Φλωρίδης, έξω ο Φλωρίδης, μέσα ο Φλωρίδης, μέσα ο Βορίδης, μέσα ο «Φουντουκίδης», ο «Παρίδης» και όλοι αυτοί εν πάση περιπτώσει- και 131 συνάδελφοι εδώ μέσα -όχι ένας και δύο-, το 43,7% είναι παιδιά του κομματικού σωλήνα -δεν σας λέω συγγενείς- που ανδρώθηκαν, γαλουχήθηκαν σε ένα κόμμα, υποκομματίδιο, πρόεδροι Νεολαίας, γενικές γραμματείες κ.λπ. και έγιναν Βουλευτές. Αυτό είναι δημοκρατία, αυτό είναι Κοινοβούλιο; Σε 131 άτομα εδώ μέσα που δεν δούλεψαν μια μέρα, που δεν έχουν ένα ένσημο, που δεν έχουν μοχθήσει οι ίδιοι να αποκτήσουν τα όσα απέκτησαν, έδωσαν την καρέκλα και έγιναν Βουλευτές; Αυτήν τη δημοκρατία σας θα την καταστείλουμε, θα την καταργήσουμε. Θέλουμε εκπροσώπηση από όλα τα κοινωνικά στρώματα.
 Για ποια δικαιοσύνη μιλάμε στη δημοκρατία μας; Για πείτε μας, πώς γίνεται η διαδικασία επιλογής της ηγεσίας του Αρείου Πάγου; Ποιος επιλέγει την ανώτατη ηγεσία της δικαιοσύνης στην Ελλάδα; Η όποια κυβέρνηση. Δεν λαμβάνονται υπόψιν κριτήρια αξιοκρατικά και θεσμικά, όπως η επετηρίδα. Ο τελευταίος γίνεται πρώτος. Αυτά δεν γίνονται, δεν γίνεται ο τελευταίος να γίνεται πρώτος. Εσείς μιλάτε για μεταρρύθμιση, επιτελικό κράτος, αξιοκρατία. Με αυτά εκλεγήκατε, τα ψέματα. 
Για ποια δικαιοσύνη μιλάμε; Όταν έχουμε κυβερνήσεις όπως του Τσίπρα, ο οποίος απάλλαξε ολιγάρχη από κακούργημα αλλάζοντας τον Ποινικό Κώδικα; 
Για ποια δημοκρατία μιλάτε εδώ μέσα, όταν νομοθετεί ο Πρωθυπουργός για τον εαυτό του και την οικογένειά του; Όταν ο ίδιος ο Πρωθυπουργός επέτρεψε σε Βουλευτές, συζύγους  και παιδιά να έχουν offshore; Μπορεί η οικογένειά του να έχει offshore, η σύζυγός του, δεν με ενδιαφέρει εμένα. Για ποια δικαιοσύνη μιλάτε; Για ποια δημοκρατία μιλάτε; Όταν τα κακουργήματα γίνονται πλημμελήματα με την αλλαγή από τον Τσίπρα του Ποινικού Κώδικα -και αφορά και παιδεραστία- αυτό δεν είναι δημοκρατία, κύριοι, ούτε Σύνταγμα είναι αυτό.
(Χειροκροτήματα από την πτέρυγα της Ελληνικής Λύσης)
Για ποια δικαιοσύνη μιλάμε, όταν οι δικαστές αποφασίζουν με πολιτικά κριτήρια αν συμπαθούν ή αντιπαθούν κάποιον; Για ποια δικαιοσύνη μιλάτε; Με δικαστές που σπρώχνονται από τα κόμματα για να ανέβουν στο εφετείο, να γίνουν εφέτες ή πρόεδροι πρωτοδικείων; 
Για ποια δικαιοσύνη μιλάτε, όταν δικαστές για την τσέπη τους αποφασίζουν να μην κοπούν μισθοί και συντάξεις, αλλά για τον φτωχό λαό αποφασίζουν να κόβονται και είναι συνταγματικό; Για ποια δικαιοσύνη μιλάμε εδώ μέσα; 
(Χειροκροτήματα από την πτέρυγα της Ελληνικής Λύσης)
 Θέλετε να δώσω παραδείγματα δικαστών για μένα; Και το λέω γιατί έχω έναν φάκελο τεράστιο με δικαστές που αποφασίζουν είτε με κομματικά κριτήρια είτε υπέρ των ολιγαρχών. Χατζηαθανασίου Αναστασία, Χασάπη Ελπίδα, Παπαδόπουλου Διονυσία, Μίγδου Ελένη. Δεν θα έπρεπε να δικάζουν, λόγω ανεπάρκειας. Σας το λέω έτσι κομψά. Ανεπάρκειας, κύριε Βορίδη. Δεν λέω κάτι άλλο. Εγώ δεν λέω ότι πιέστηκαν από κάποιον να αποφασίσουν κάπως. Τα λέω για να καταλάβετε ότι εδώ εμείς μιλάμε, ο κόσμος έξω πονάει, βογκάει και γελάει με αυτά που βλέπει εδώ μέσα. 
Ακούστε, επειδή θέλετε προτάσεις. Να σας μιλήσουμε, λοιπόν, ως Ελληνική Λύση για την άμεση δημοκρατία και τη λαϊκή κυριαρχία. Γιατί εμάς λαϊκή κυριαρχία, εθνική ανεξαρτησία είναι το Α και το Ω για τη δημοκρατία.
(Χειροκροτήματα από την πτέρυγα της Ελληνικής Λύσης)
  Άρθρο 1. Οι εξουσίες δεν υπάρχουν υπέρ του λαού έτσι όπως το κάνατε. Κάνετε λάθος. Ασκούνται από τον λαό το σωστό είναι και πρέπει να ασκούνται. Πώς; Με δημοψηφίσματα, τα οποία πρέπει να τα κάνουμε επιτέλους στη χώρα μας πράξη, όπως κάθε ευρωπαϊκό κράτος. Αλλά τρέμετε τα δημοψηφίσματα.
(Χειροκροτήματα από την πτέρυγα της Ελληνικής Λύσης)
Άρθρο 5. Όχι σε ψηφιακή δουλεία και έλεγχο του πολίτη. 
Άρθρο 51. Υποχρεωτική αυτοπρόσωπη παρουσία στις εκλογές για να είναι αδιάβλητες. 
Χθες έκανα ολόκληρη αναφορά για τη Singular και τις δουλειές που πήρε, κύριε συνάδελφε. Ξέρετε πόσα λεφτά πήρε η εταιρεία Singular; Σε ποια χώρα του κόσμου; Μια εταιρεία που παίρνει από το κράτος λεφτά, ασυμβίβαστο, να κάνει και τις εκλογές στη χώρα αυτή. Μια εταιρεία που έχει σχέση με το κράτος, την Κυβέρνηση δηλαδή -γιατί δυστυχώς το κράτος με την Κυβέρνηση ταυτίζονται στην Ελλάδα- η Singular, παίρνει δουλειές περίπου ένα δισ. Και μου λέτε εμένα ότι αυτή η εταιρεία θα είναι αδιάβλητη; 
Μην πω και για τις επιστολικές ψήφους. Ο Μανωλόπουλος, φίλος της οικογενείας Μητσοτάκη, απλά. Η λογική είναι λογική. Και θα σας πω και κάτι. Η πολιτική πρέπει να έχει και ηθική. Χωρίς ηθική στην πολιτική, δεν υπάρχει πολιτική. Υπάρχει αυτό που έχουμε σήμερα. Κομματοκρατία, φαυλοκρατία.
(Χειροκροτήματα από την πτέρυγα της Ελληνικής Λύσης)
 Πάμε στο πολιτικό σύστημα. Τέλος στην ασυδοσία. Το φωνάζουμε. Δεν συμμετέχουν στις εκλογές κόμματα που χρωστούν σε τράπεζες. Τελεία και παύλα. Αυτό πρέπει να μπει στο Σύνταγμα. Αποβάλλονται. 
(Χειροκροτήματα από την πτέρυγα της Ελληνικής Λύσης)
 Διότι υπάρχει κοινωνική αδικία. Δεν μπορεί το φυσικό πρόσωπο ή η εταιρεία που χρωστάει λεφτά να της παίρνουν το σπίτι, τα ακίνητα, αλλά ένα κόμμα, κύριε Βορίδη, να μην το ακουμπάνε, ενώ χρωστάει 500-600 εκατομμύρια. Κάτι δεν κάνουμε καλά. Αυτά βλέπει ο κόσμος. Τα βλέπει και δεν οδηγείται στην Ελληνική Λύση μόνο. Εγώ δεν λέω κάτι τέτοιο, δεν κομπορρημονώ. Όχι. Οδηγείται στο χειρότερο. Οδηγείτε στην αποχή. Και η αποχή είναι συνενοχή στο ότι βγαίνει πρώτη η Νέα Δημοκρατία. 
(Χειροκροτήματα από την πτέρυγα της Ελληνικής Λύσης)
 Άρθρο 51. Επιτέλους, τέλος στους ισόβιους Βουλευτές. Άντε το πολύ τρεις θητείες να έχουμε, βρε παιδιά. Μπαίνει ο άλλος Βουλευτής 25 χρονών και βγαίνει 95 από εδώ μέσα. Ε, ο Χριστός και η Παναγία δηλαδή! Επάγγελμα είναι ο Βουλευτής; Λειτούργημα είναι. Τα έχουμε μπερδέψει. Σταθερή τετραετία. Εκλογικοί αιφνιδιασμοί με άλλοθι οτιδήποτε τέλος. Θα πηγαίνουμε μέχρι τέσσερα χρόνια για να ξέρουμε τι γίνεται.
(Χειροκροτήματα από την πτέρυγα της Ελληνικής Λύσης)
 Πλην των εθνικών θεμάτων. Εθνικών θεμάτων όμως, παιδιά, γιατί εδώ ερμηνεύουμε τα εθνικά θέματα όπως μας βολεύει. 
Άρθρο 61. Υποχρεωτική παρουσία Βουλευτών. Όποιος δεν έρχεται δεν θα πληρώνεται. Τελεία και παύλα. Αυτό είναι Σύνταγμα για να μπορεί ο άλλος να πει ότι εδώ κάτι κάνουμε. Τέλος η βουλευτική ασυλία. 
(Χειροκροτήματα από την πτέρυγα της Ελληνικής Λύσης)
Άρθρο 81. Τα προτείνουμε κανονικά εμείς. Υπουργοί μόνο άνθρωποι που δούλεψαν. Αν δεν έχεις πέντε με έξι χρόνια ένσημα, δεν θα είσαι Βουλευτής, εκπρόσωπος του απλού ελληνικού λαού. Δεν γίνεται. 
(Χειροκροτήματα από την πτέρυγα της Ελληνικής Λύσης)
 Τελειώνει το πανεπιστήμιο, μπαίνεις στην ΟΝΝΕΔ, μπαίνεις στη ΔΑΠ, στην ΠΑΣΠ, δεν ξέρω πού αλλού, τρίβεται και παίρνει κανέναν μισθουλάκο και άιντε μετά γίνεται Βουλευτής. Αληθές το ό,τι είπα. Και για εμάς και αληθές και σοφό είναι. Και σοφό και σωστό. 
Δεν μιλάω για την κατάργηση του περί ευθύνης υπουργών. Δεδομένο είναι. 
Ενότητα 4. Πρόεδρος Δημοκρατίας. Άμεση εκλογή από τον λαό. Άμεση. Όχι παιχνιδάκια Τασούλα, Κακλαμάνη, Σαμαρά που τον φορτωθήκατε τώρα. Του υποσχέθηκε να τον κάνει Πρόεδρο της Δημοκρατίας και τον φορτώνεστε τώρα. Αυτά τα παιχνίδια θα σταματήσουν. Ο Πρόεδρος της Δημοκρατίας θα εκλέγεται από τον λαό. 
Δικαιοσύνη, τα είπα. Δεν θέλω να πάω παρακάτω. 
Παιδεία, τα είπα. 
Προστασία πρώτης κατοικίας, απαραίτητη προϋπόθεση. Τέλος, την ασυδοσία των funds. Πρέπει να μπουν όρια. Και το όριο είναι ξέρετε πού; Όταν δεν προστατεύουμε τον πολίτη, αυτό αντιβαίνει στο Σύνταγμα. Σημαντική προϋπόθεση για εμάς. Όταν δεν προστατεύεις τον πολίτη, συγκρούεσαι με το Σύνταγμα. Ο πολίτης είναι ο άνθρωπος που χρειάζεται την προστασία από το Ελληνικό Κοινοβούλιο και από το Σύνταγμα και αυτό πρέπει να κάνουμε. 
(Χειροκροτήματα από την πτέρυγα της Ελληνικής Λύσης)
 Θα μπορούσα να πω πολλά, αλλά πείτε μου τώρα, σας παρακαλώ πάρα πολύ -και το εννοώ-, για ποια δημοκρατία μιλάτε όταν οι ελεγκτικοί μηχανισμοί υπολειτουργούν, όταν σήμερα δίνει εντολή η Αστυνομία να ελεγχθεί ο Εισαγγελέας, να ελεγχθεί ο Ιατρικός Σύλλογος αν έκανε καλά τη δουλειά του με αυτόν τον κομπογιαννίτη και που είχατε, τον φίλο σας. Νεοδημοκράτης ήταν, παιδιά. Νεοδημοκράτης. Γνωστός νεοδημοκράτης. Δεν έχω πιστοποιητικό φρονημάτων, αλλά οι παρέες του ήταν όλοι της Νέας Δημοκρατίας. 
Εγώ δεν κάνω παρέα με Βουλευτές από τη Νέα Δημοκρατία. Ένα «καλημέρα», «καλησπέρα» έχουμε, αλλά μέχρι εκεί. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και πολύ είναι.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):  Ε, εντάξει τώρα, υπάρχει η αστική ευγένεια. Θα μιλάμε κιόλας, δεν θα πλακωνόμαστε στο ξύλο όλη μέρα. Δεν γίνεται. Υπάρχει και αστική ευγένεια. Συνάδελφοι είμαστε. 
Πάμε, λοιπόν, στον κύριο αυτόν. Ποια είναι η δημοκρατία αυτή που οι ελεγκτικοί μηχανισμοί, ο κάθε κανονικός κομπογιαννίτη δεν ελέγχεται και χάνονται ζωές και δολοφονούνται ζωές; Πείτε μου εσείς. Και αν δεν ήταν ο Μαζωνάκης, δεν θα γινόταν τίποτα. Σας το λέω γιατί δεν είμαστε όλοι οι πολίτες ίσοι. Κάποιοι πολίτες είναι περισσότερο ίσοι από κάποιους φτωχούς πολίτες. Και έγινε ο ντόρος γιατί είναι ο Μαζωνάκης, τον οποίο δολοφόνησε το κράτος, το επαναλαμβάνω, και δεν αναλαμβάνει την ευθύνη ο Υπουργός, με μια συγγνώμη. 
Εδώ επικρατεί άκρα του τάφου σιωπή. Δεν μιλάει κανένας. Δολοφονήθηκε ένας άνθρωπος. Εγκληματική αμέλεια; Δολοφονία είναι. Δολοφονία είναι. 
Η σιωπή μήπως έχει να κάνει και με τον Μίχο; Γιατί η ατζέντα έπρεπε να βγει των πελατών, γιατί έχουμε κι άλλες παραβιάσεις και παραβάσεις εκεί. Να σας πω, παραδείγματος χάριν, φοροδιαφυγής. Ξέρω τι σας λέω. Δέκα χιλιάρικα η επίσκεψη, εκατό έκοβε αυτός. Αυτά είναι σε ατζέντα. Φαντάζεστε πολιτικό ή ευυπόληπτο πολίτη να δίνει δέκα και να παίρνει εκατό ευρώ απόδειξη για να μην παίρνει απόδειξη; 
Αυτά τα λέω γιατί; Γιατί δείχνει τη σαπίλα ενός κράτους που έγινε από το 1974. Γι’ αυτό το κράτος αυτό, όπως έλεγε ο Κωνσταντίνος Καραμανλής, πρέπει να το επανιδρύσουμε και θα το επανιδρύσουμε ως κυβέρνηση, η Ελληνική Λύση. 
(Χειροκροτήματα από την πτέρυγα της Ελληνικής Λύσης)
 Κι εδώ μαλώνουμε για ένα σωρό πράγματα που για εμένα είναι πέραν της λογικής. Εδώ και έναν μήνα μας ζαλίσατε με το ότι αποπληρώνετε τα χρέη. Ότι αποπληρώνονται τα χρέη, λέγανε, ξέρετε, του ’35, του ’45, του ’75. 
Ξέρετε ποια είναι η απόδοση του δεκαετούς ομολόγου σήμερα, κύριοι; 4,3%. Αυτό σημαίνει πλέον ότι η έξοδός μας στις αγορές είναι απαγορευτική. Τι κάνατε λοιπόν; Πληρώσατε με 1,7% δάνεια και τώρα θα πάρουμε με 5% και 6%. Βάλατε μέσα τη χώρα και κομπορρημονείτε; Πώς θα αποπληρώσουμε το χρέος; 
(Χειροκροτήματα από την πτέρυγα της Ελληνικής Λύσης)
 Σπάσατε έναν κουμπαρά 15,3 δισ., εγκλιματίσατε εις βάρος της ελληνικής οικονομίας, του ελληνικού λαού, έβγαινε ο Πρωθυπουργός και ο Πιερρακάκης και μας λέγανε «Ζήτω, πληρώσαμε». Πληρώστε πρώτα τα χρέη σας, τα 600 εκατομμύρια, στις τράπεζες και μετά με τα λεφτά του ελληνικού λαού να κάνετε τους μάγκες και τους άπλες. Και όταν φτάσουν τα καύσιμα στα 3 ευρώ -δυστυχώς, έχουμε εξελίξεις δραματικές- να δω τι θα γίνει στο τέλος. 
Εγώ το έλεγα, θα πεινάσει ο ελληνικός λαός. Έρχεται επισιτιστική κρίση. Να προετοιμαστούμε να στηρίξουμε τον πρωτογενή τομέα. Δεν με ακούγατε. Τώρα θα δεχτούμε εμείς την πλέμπα όλοι οι υπόλοιποι που δεν φταίμε για τα εγκληματικά σας λάθη που κάνατε με τους αγρότες, τους κτηνοτρόφους, τους αλιείς και τους μελισσοκόμους.
(Χειροκροτήματα από την πτέρυγα της Ελληνικής Λύσης)
 Και κάτι άλλο. Δημοκρατία μόνο με προπαγάνδα δεν γίνεται. Τα μάθετε τα νέα; Κανένας Θεσσαλονικιός υπάρχει εδώ, βρε παιδιά; Όχι. Όλοι είστε Αθηναίοι ή από Θράκη κ.λπ. Σήμερα το Μετρό, που εγκαινίασε ο Πρωθυπουργός, πάλι ήταν τέσσερις ώρες κλειστό στη Θεσσαλονίκη. Οι άνθρωποι κατεβαίνανε με λεωφορεία από Ανάληψη για Πανεπιστήμιο γιατί είχε πρόβλημα το Μετρό.
Σαν την αντιβίωση, το Μετρό Θεσσαλονίκης, κάθε εβδομάδα σταματάει. Ακούστε λίγο ή θα σοβαρευτείτε και θα τελειώσετε ένα έργο που λέγεται Μετρό ή από το Αεροδρόμιο μέχρι τη Σίνδο μην ξανακόψετε κορδέλες! Επιτέλους! Μην ξανακοροϊδεύετε τον λαό της Βόρειας Ελλάδος.
(Χειροκροτήματα από την πτέρυγα της Ελληνικής Λύσης)
 Και σας έχω και τα δυσάρεστα τώρα: Δεν σας βλέπω να βγάζετε Χριστούγεννα, να ξέρετε. Τον Δεκέμβρη έχουμε τη δίκη του Predator. Μην τολμήσετε και πάρετε αναβολή ή πιέσετε δικαστές να δηλώσουν κώλυμα. Ξέρετε τι εννοώ: Δικαστικό προβληματάκι, τυπικό, αναβολίτσα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν ξέρει ο Βορίδης! Δεν ξέρει από αυτά!
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):  Το Δεκέμβριο θα το πιείτε το ποτήρι όλο. Όλο! 
Ακούσατε τον Κεσσέ; Τι είπε; Μετά την απόφαση για τερματισμό της έρευνας στην Κύπρο για την υπόθεση του μαύρου βαν, ο Ντίλιαν έστειλε μήνυμα. Τι λέει; «Ελέγξτε τα κινητά σας». Αν υπήρχε δικαιοσύνη στη χώρα, έπρεπε το κινητό του Δημητριάδη, το κινητό του Πρωθυπουργού, το κινητό αυτό που καταγγέλλει ο Ντίλιαν, να ανοίξουν πάραυτα, για να δούμε με ποιον συνομιλούσε ο Ντίλιαν και με ποιους μιλούσε. 
(Χειροκροτήματα από την πτέρυγα της Ελληνικής Λύσης)
Όχι να περιμένει αποδείξεις η δικαιοσύνη από τον Ντίλιαν για να αποδείξει ότι το πούλησε το συγκεκριμένο Predator. 
Τρέμετε, λοιπόν! Χριστούγεννα δεν θα βγάλετε ως Κυβέρνηση και θα είναι υπαίτια η Ελληνική Λύση, γιατί ο τόπος πρέπει να ξεβρωμίσει  από το Predator. 
(Χειροκροτήματα από την πτέρυγα της Ελληνικής Λύσης)
Και κλείνοντας να πω το εξής: Η Ελλάδα έχει μια τραγωδία, τη βιώνουμε όλοι μας. Η τραγωδία της Ελλάδας είναι ότι, δυστυχώς θα το πω, η δήθεν κεντροαριστερά μισεί το έθνος και το γένος των Ελλήνων και η δήθεν κεντροδεξιά στρέφεται κατά του κράτους, ξεπουλάει τα πάντα έναντι πινακίου φακής. Και το ένα και το άλλο είναι καταδικαστέα, είναι μεμπτά, είναι απορριπτέα από την Ελληνική Λύση. 
(Χειροκροτήματα από την πτέρυγα της Ελληνικής Λύσης)
Και εμείς λέμε στον Έλληνα: «Έλληνα, το μέλλον σου, αν δεν ξυπνήσεις, θα είναι το εξής: Θα χρωστάς για τα επόμενα πενήντα χρόνια τα μαλλιά της κεφαλής σου σε δάνεια, πιστωτικές κάρτες, δεν θα πάρεις σύνταξη ποτέ ή θα πάρεις 500 ευρώ με το ζόρι και θα φτάνουν για πέντε, δέκα μέρες, θα βγεις στη σύνταξη στα εβδομήντα, εβδομήντα πέντε, ογδόντα, και αν βγεις γιατί δεν θα υπάρχει σύνταξη. Θα εργάζεσαι για 500 ευρώ, θα έχεις έξοδα 1.500 ευρώ, θα πληρώνεις υπέρογκους φόρους και στο τέλος, πρέπει αυτό να το αλλάξεις». Μόνο η Ελληνική Λύση θα το αλλάξει -και θα το αλλάξει- αλλιώς δεν γίνεται.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Πρόεδρο. 
Τον λόγο έχει ο Πρόεδρος της Νίκης, κ. Δημήτριος Νατσιός.
Παρακαλώ, κύριε Πρόεδρε. 
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Ευχαριστώ, κύριε Πρόεδρε.
Τι έγινε, κύριε Φλωρίδη, επέστρεψε ο δραπέτης ο Αλβανός; Έτσι δηλώσατε. Ο οποίος πήρε άδεια μετά από δυο τρεις δολοφονίες, μετά από δυο δραπετεύσεις, άνθρωπος οπλισμένος. Ουαί και αλίμονο αν έρθει σε επαφή με τους αστυνομικούς, οι οποίοι τον αναζητούν, ουαί και αλίμονο για τους ανύποπτους πολίτες. Επέστρεψε; 
Συλλάβατε τους πέντε ανθρώπους, τους πέντε αλλοδαπούς λαθρομετανάστες, που κυριολεκτικά έσπασαν στο ξύλο μια γυναίκα στην Πλατεία Βικτωρίας για να της αποσπάσουν τον σταυρό και την τσάντα που είχε περασμένη στον ώμο της; 
Αλλά εσείς επιβραβευτήκατε. Όπως διαβάσαμε, θα είστε υποψήφιος στη Θεσσαλονίκη. Γιατί δεν έρχεστε στο Κιλκίς; Από εκεί δεν κατάγεστε;  
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μαύρο θα φάει όπου κι αν είναι! Μαύρο, όπως ο ίδιος!
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Προφανώς δεν σας θέλουν στο Κιλκίς. 
ΠΡΟΕΔΡΕΥΩΝ (Ιωάννης Πλακιωτάκης): Όχι διακοπές παρακαλώ!
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Κυρίες και κύριοι συνάδελφοι, με τη σημερινή συνεδρίαση κλείνει ένας κύκλος συζήτησης για την Αναθεώρηση του Συντάγματος. Ο ιστορικός του μέλλοντος θα γράψει ότι αυτή ήταν άλλη μια χαμένη ευκαιρία για την πατρίδα, μια χαμένη ευκαιρία να δούμε όλοι μαζί, με καθαρό βλέμμα και μακριά από κομματικές παρωπίδες, πώς το Σύνταγμά μας απαντά στις υπαρξιακές για τη χώρα απειλές: 
Πρώτον, στη δημογραφική κατάρρευση και την ερήμωση της υπαίθρου. 
Δεύτερον, στην ολοένα και διογκούμενη απειλή από την αναθεωρητική και πολεμοχαρή Τουρκία. 
Και τρίτον, στη λαίλαπα της παγκοσμιοποιήσεως και τον κίνδυνο μετατροπής της πατρίδας μας σε έναν πολυπολιτισμικό χυλό. 
«Είμαστε ένας λαός με παλικαρίσια ψυχή, που κράτησε τα βαθιά κοιτάσματα της μνήμης του σε καιρούς ακμής και σε αιώνες διωγμών και άδειων λόγων. Τώρα που ο τριγυρινός μας κόσμος μοιάζει να θέλει να μας κάνει τρόφιμους ενός οικουμενικού πανδοχείου, θα την απαρνηθούμε άραγε αυτήν τη μνήμη;» Λόγια ανεξίτηλα, επίκαιρα όσο ποτέ άλλοτε, σε μια Ελλάδα που ταλανίζεται από αμέτρητους εσωτερικούς και εξωτερικούς παράγοντες αποσύνθεσης, που τα τελευταία χρόνια αγγίζει τα απώτατα όριά της, γραμμένα δια χειρός ενός ποιητή που τέτοιες μέρες -20 Σεπτεμβρίου του 1971- άφηνε την τελευταία του πνοή ο Νομπελίστας Γεώργιος Σεφέρης. 
Δίνει η πρόταση της Νέας Δημοκρατίας κάποια πειστική απάντηση σε αυτές τις κρίσιμες προκλήσεις; Καμία. Το αντίθετο μάλιστα. Προσχωρεί πλήρως στο πολιτικό πρόγραμμα της νέας τάξεως πραγμάτων που αποστρέφεται τα κράτη με εθνική και θρησκευτική ομοιογένεια, μια ατζέντα που θέλει τις εθνικές πολιτικές πάνω στα ουσιώδη ζητήματα να υπαγορεύονται από υπερεθνικά κέντρα εξουσίας και όχι από τις δημοκρατικά εκλεγμένες κυβερνήσεις. Αναφέρεται, λοιπόν, η πρόταση της Νέας Δημοκρατίας στην υπαρξιακή απειλή της κλιματικής κρίσης.
Σβήνουμε δημογραφικά -το λέμε και θα συνεχίσουμε να το λέμε από την πρώτη μέρα που μπήκαμε στη Βουλή- και δεν κάνετε απολύτως τίποτα. Το 2015 ήταν εκατό χιλιάδες -και παραπάνω- πρωτάκια, φέτος, εβδομήντα χιλιάδες παιδιά στην Α΄ Δημοτικού. Τριάντα χιλιάδες λιγότερα. Γιατί, άραγε; Εξαιτίας των εγκλημάτων του μνημονίου. Και όχι μόνο. Κλείνουν σχολεία -η απόρροια της δημογραφικής κατάρρευσης- δικαστήρια, ταχυδρομεία, τράπεζες στην περιφέρεια και η Κυβέρνηση τον χαβά της. Ζητά την τροποποίηση του άρθρου 24 του Συντάγματος, στην κατεύθυνση -υποτίθεται- της λήψεως μέτρων για την αντιμετώπιση του προβλήματος της κλιματικής αλλαγής. 
Μας ζητά, λοιπόν, ο κ. Μητσοτάκης να περιβάλλουμε με συνταγματικό κύρος το έγκλημα σε βάρος του περιβάλλοντος, της διατροφικής και ενεργειακής μας ασφάλειας, να νομιμοποιήσουμε την κατάληψη των εύφορων πεδιάδων και των βουνοκορφών της πατρίδας μας από φαραωνικά αιολικά και φωτοβολταϊκά έργα μεγάλων εταιρειών. Να ευλογήσουμε, τρόπον τινά, την κατεδάφιση των λιγνιτικών μονάδων. Πόσο απαραίτητο είναι αυτό σήμερα που τόσο πολύ απειλείται η ενέργεια και τα καύσιμα εξαιτίας της κρίσης που επιδεινώνεται στη Μέση Ανατολή και με την άφρονη πολιτική σας για τον λιγνίτη, να τον κρατήσουμε θαμμένο κάτω από ενεργοβόρα data centers, τη στιγμή που -επαναλαμβάνω- σοβεί παγκοσμίως ενεργειακός Αρμαγεδδών και οι πόλεμοι μάς κυκλώνουν, να προσκυνήσουμε τις πολιτικές που εξουθενώνουν τους πολίτες, επιβάλλοντας παράλογους κλιματικούς φόρους και περιορισμούς πάνω στα ορυκτά καύσιμα και την αγροτική και βιομηχανική παραγωγή. 
Η ΝΙΚΗ, διά του Βουλευτή της κ. Ρούντα, επαξίως, προσήλθε στο διάλογο για τη Συνταγματική Αναθεώρηση με εποικοδομητική διάθεση και με το βλέμμα στραμμένο στις πραγματικές εθνικές προτεραιότητες και ανάγκες. Καταθέσαμε τις δικές μας αναλυτικές προτάσεις για το άρθρο 24 του Συντάγματος, απαιτώντας την προστασία της γης υψηλής παραγωγικότητας και τη διατροφική μας ασφάλεια και αυτάρκεια. Προτείναμε να οριστεί η δημογραφική ανάπτυξη του ελληνικού έθνους ως πρωταρχική αποστολή της πολιτείας, που δεν μπορεί να επιτευχθεί μέσω της αντικατάστασης του ελληνικού γηγενούς πληθυσμού. 
Οι ροές -το ξέρετε- συνεχίζονται και από την Κρήτη, συνεχώς. Αποκρύπτεται μεν το γεγονός αυτό, πράγμα που επιβεβαιώνει την αποτυχία της πολιτικής Πλεύρη και συνολικά της Κυβέρνησής σας στο θέμα της αποτροπής των λαθρομεταναστευτικών ροών. Δεν αντικαθίσταται ο Έλληνας με πληθυσμούς ξένους προς την εθνική μας ταυτότητα και ιδιοπροσωπεία. Ζητούμε τη συνταγματική κατοχύρωση της αξίας -μόνο η ΝΙΚΗ καταθέτει αυτήν την πρόταση- της ζωής του αγέννητου παιδιού. Καταλαβαίνετε πολύ καλά τι εννοούμε. Είναι και καθήκον ορθόδοξο αυτό. Αν είστε χριστιανοί ορθόδοξοι, όπως μερικοί -όχι όλοι- καυχάστε, προχωρήστε σε αυτό. Η Νίκη λέει: Προστατέψτε το αγέννητο παιδί, σε μια χώρα με δημογραφικό πρόβλημα, στηρίζοντας τη νέα μητέρα και την οικογένεια. 

Σας το είχα ξαναπεί. Προστατεύεις τη μάνα που διδάσκει τη μητρική γλώσσα; Πώς; Αφήνοντάς τη με δεκατριάωρο, νυχθημερόν να τρέχει για να εξασφαλίσει τα αναγκαία για την οικογένειά της; Πότε θα καθίσει με το παιδί της; Πότε θα του μιλήσει; 
Η οικογένεια, αγαπητοί μου, είναι η τελευταία Μεγάλη του Γένους Σχολή, όπως την ονομάζω. Η ΝΙΚΗ αναγνωρίζει ως γάμο την ένωση ενός άνδρα και μιας γυναίκας, στέλνοντας οριστικά στον σκουπιδοτενεκέ της ιστορίας όλον αυτόν τον παραλογισμό της woke προπαγάνδας ή καλύτερα παλαβομάρας. 
Ζητούμε να τεθεί η πρώτη κατοικία υπό την απόλυτη προστασία του κράτους και να απαγορευτεί ο πλειστηριασμός κατοικιών στις οποίες διαβιούν πρόσωπα με ειδικές ανάγκες. 
Δεν μένουμε, όμως, μόνο στα λόγια. Η ΝΙΚΗ κατέθεσε τη Δευτέρα που μας πέρασε επίκαιρη επερώτηση για τα funds και τις αδιαφανείς τριγωνικές συναλλαγές τους με τις τράπεζες και τους servicers. Αυτή είναι μόνον η αρχή ενός αγώνα για τη διαλεύκανση και την τιμωρία του διαρκούς εγκλήματος της υπερχρέωσης των πολιτών και της υφαρπαγής της ιδιοκτησίας τους μέσω ταχύρρυθμων και στημένων πλειστηριασμών. 
Για εμάς η ρίζα του προβλήματος βρίσκεται στην άνευ όρων παράδοση της πολιτικής ηγεσίας του τόπου μας στα ντόπια υπερεθνικά τραπεζικά συμφέροντα. 
Με συγχωρείτε. Καλά μιλάτε μεταξύ σας, ωραία συζητάτε. Απλοί άνθρωποι του λαού είμαστε κι εμείς μ’ ένα σπίτι που ακόμη χρωστάμε με δάνειο που πήραμε πριν από χρόνια. Δεν νοιάζεστε, γιατί έχετε πολλά σπίτια οι περισσότεροι, πάρα πολλά. Πού να καταλάβει κάποιος με δέκα, δεκαπέντε, είκοσι σπίτια, όπως είστε οι περισσότεροι, ότι το ένα και μοναδικό σπίτι που πήρε ο απλός πολίτης, τού το τρώνε τα funds, οι servicers και τα λοιπά «κοράκια»; Γι’ αυτό και ζητούμε την απαγόρευση του τραπεζικού δανεισμού των κομμάτων και τη συμμετοχή στις εκλογές όσων είναι ήδη υπερχρεωμένοι στις τράπεζες. 
Κυρίες και κύριοι συνάδελφοι, η δημογραφική ανάπτυξη, η εθνική παιδεία και η προστασία της οικογένειας, τρεις παράγοντες σημαντικοί, αποτελούν τα ασάλευτα θεμέλια της αποτρεπτικής ισχύος της πατρίδας μας έναντι της Τουρκίας. Δεν είναι τυχαίο ότι η όξυνση και η επιδείνωση των απαιτήσεων της Τουρκίας γίνεται σε μια στιγμή που η Ελλάδα βρίσκεται σε δημογραφικό πρόβλημα και οι κοινωνικοί και οικονομικοί δείκτες είναι πολύ χαμηλά και βέβαια έχουμε και την έκπτωση της παιδείας σ’ έναν θεσμό πληροφοριών ουδέτερο, απρόσωπο. Θυμήθηκα τον αειθαλή λόγο του Σωκράτη. «Η παιδεία, καθάπερ ευδαίμων χώρα, πάντα τ’ αγαθά φέρει». Η παιδεία φέρνει την ευτυχία στις πολιτείες και στα κράτη. 
Επί των ημερών σας, κυρίες και κύριοι της Κυβέρνησης, έφτασε η Τουρκία στο σημείο με επίσημα έγγραφα προς τον Οργανισμό Ηνωμένων Εθνών να αμφισβητεί την κυριαρχία της Ελλάδας σε όλα τα νησιά του ανατολικού Αιγαίου. Είναι τυχαίο το ότι έχει αποθρασυνθεί η Τουρκία; Πού οφείλεται αυτό; Οφείλεται στον κατευνασμό σας. Αυτή είναι η επίσημη πολιτική της Ελλάδος. 
Είναι δυνατόν, λοιπόν, στο Σύνταγμα μιας χώρας που βρίσκεται υπό συνεχή εδαφική απειλή να υπάρχει διάταξη όπως αυτή της παραγράφου 1 του άρθρου 27, η οποία επιτρέπει την μεταβολή των ορίων της επικράτειας με απόφαση 151 Βουλευτών; Καμία κυβέρνηση και καμία πλειοψηφία στη Βουλή, ούτε 151 ούτε 200 ούτε 300, δεν έχουν το δικαίωμα να παραδώσουν αυτό που δεν τους ανήκει, γιατί κάθε σπιθαμή, κάθε χούφτα γης στην πατρίδα μας κερδήθηκε με ποταμούς αίματος και αγώνες των ηρώων του γένους μας. 
Είναι δυνατό να συζητάμε σήμερα αν οι οδηγίες που βροχηδόν έρχονται από τις Βρυξέλλες, όπως αυτές που υπονομεύουν την ενεργειακή μας ανεξαρτησία, βρίσκονται πάνω από το Σύνταγμα της χώρας; Γι’ αυτό και η ΝΙΚΗ προτείνει τη ρητή αναγνώριση της υπεροχής του Συντάγματος έναντι κάθε κανόνα τόσο του διεθνούς όσο και του ευρωπαϊκού δικαίου.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
Αυτό είναι κάτι που αναγνωρίζεται από συνταγματολόγους, όπως ο πρώην Πρόεδρος της Ελληνικής Δημοκρατίας Προκόπης Παυλόπουλος. Αυτός το έθεσε και το ζήτησε. 
Επιλέγετε, λοιπόν, να αφήσετε έξω από τη συζήτηση για το Σύνταγμα όλα τα ουσιώδη θέματα. Ως προπέτασμα καπνού θέτετε την κατοχύρωση της σημαίας και της γλώσσας. Κάνετε, όμως, την εξής λαθροχειρία: Δεν φέρνετε την πρότασή σας αυτή ως αυτοτελές νέο άρθρο του Συντάγματος, αλλά την «τσουβαλιάζετε» στο άρθρο 16 που περιλαμβάνει την υποβάθμιση της δημόσιας πανεπιστημιακής εκπαίδευσης.
Η ΝΙΚΗ υποστηρίζει τη συνταγματική κατοχύρωση της γλώσσας, της σημαίας, αλλά και του εθνικού μας ύμνου και δηλώνει απερίφραστα ότι θα την υπερψηφίσει μόλις αυτή έρθει στη Βουλή που θα προκύψει από τις επόμενες εκλογές.
Βέβαια, θα στηλιτεύσω κάτι, κύριε Στυλιανίδη. Τάχα μου μιλάτε για σημαία, τάχα μου μιλάτε για εθνικό ύμνο, αλλά δεν τον βάζετε στο δημοτικό. Το έχουμε ξανασυζητήσει. Γιατί; Να απαντήσετε. Πώς μπορεί να συμβιβαστεί ο συνταγματικός σεβασμός στη σημαία και στον εθνικό ύμνο, όταν καταργήθηκε στο δημοτικό επί ΣΥΡΙΖΑ το 2017; 
Η ΝΙΚΗ ζήτησε να το φέρετε και δεν το φέρνετε. Μας είπατε για νέο πατριωτισμό. Να το ακούσει ο ελληνικός λαός. Το λέω και το ξαναλέω. Δάσκαλος ήμουν. Έκανα με τους μαθητές μου εθνικό ύμνο και έπαρση σημαίας μια φορά το μήνα. Μάθημα βιωματικό λέγεται αυτό. Δεν μπορώ να μην αναφωνάξω: «Ουαί υμίν, γραμματείς και φαρισαίοι υποκριταί». Φτιάξτε το.
Κύριοι Βουλευτές της Νέας Δημοκρατίας, δεν ακούγεται στα ελληνικά σχολεία του δημοτικού ο εθνικός ύμνος και η έπαρση σημαίας. Τι μιλάτε, λοιπόν, για συνταγματικό σεβασμό; Είστε ψεύτες, είστε υποκριτές.
Η γλώσσα μας, αγαπητοί μου, δεν είναι μόνο μέσο επικοινωνίας. «Όπου γλώσσα και πατρίς», έλεγε ο Ελύτης. Κουβαλάει την ψυχή του λαού μας και όλη την ιστορία και όλη του την ευγένεια. Δεν είναι κώδικας επικοινωνίας. Όπως είπα, είναι φορέας του πολιτισμού μας, πολύ περισσότερο για τα παιδιά μας σήμερα. Τη γλώσσα την έχουμε κατακρεουργήσει μέσω των άχρηστων βιβλίων γλώσσας και όλα αυτά που απεργάζεστε με τα νέα δήθεν και πολλαπλά βιβλία. 
Παρακολουθήσατε τις μετρήσεις του PISA; Ένας στους δύο μαθητές, όταν τελειώνει το γυμνάσιο, δεν μπορεί να κάνει απλές αριθμητικές πράξεις. Τέσσερις στους δέκα έχουν πρόβλημα στην κατανόηση του κειμένου. Πού πάει η παιδεία μας; Δεν είναι παιδεία αυτή, είναι παιδεία της αμάθειας. Ένα μάθημα πρέπει να έλθει στις σχολικές αίθουσες, έτσι όπως είναι σήμερα τα πράγματα, το μάθημα της πατριδογνωσίας, να μάθουν τα παιδιά για την πατρίδα τους. 
(Θόρυβος στην Αίθουσα)
Είμαστε, όμως, ξεκάθαροι στη θέση μας. Καταψηφίζουμε, κύριε Καιρίδη…
Φωνάζετε πιο πολύ από εμένα, κύριε Καιρίδη. 
ΔΗΜΗΤΡΙΟΣ ΚΑΙΡΙΔΗΣ: Παρακολουθώ. Προσπαθώ.
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Εντάξει. Αφού μου απαντάτε έτσι, κι εμείς, όταν σας βλέπουμε, κρατάμε τα νεύρα μας και κάνουμε μεγάλη υπομονή, απέραντη, όταν σας ακούμε. Τα υπονοούμενα και οι ειρωνείες και οι μαγκιές αλλού. Σ’ εμάς δεν περνάνε.
 Καταψηφίζουμε στο σύνολο την πρόταση της Νέας Δημοκρατίας, γιατί δεν ανταποκρίνεται στην ανάγκη για μια ουσιαστική συνταγματική μεταρρύθμιση. Δεν ενισχύει τη διάκριση των εξουσιών, δεν καταργεί το επαίσχυντο άρθρο 86 περί του νόμου περί ευθύνης Υπουργών και δεν διασφαλίζει την ανεξαρτησία της δικαιοσύνης. 
Καταψηφίζουμε την πρόταση για τον πρόσθετο λόγο ότι μια σημερινή πλειοψηφία των 180 Βουλευτών, με την ψήφο των Βουλευτών της ΝΙΚΗΣ θα οδηγούσε στην αναθεώρηση με απλή πλειοψηφία των 151 Βουλευτών. Για εμάς είναι αδιανόητο η διαμόρφωση του κορυφαίου θεσμικού κειμένου της χώρας να εξαρτάται από μια συγκυριακή κυβερνητική πλειοψηφία. 
Ο ίδιος ο Πρωθυπουργός σε ομιλία του στη Βουλή είχε παραδεχθεί ότι η πρόβλεψη αυτή συνιστά αδυναμία της αναθεωρητικής διαδικασίας. Στην ίδια του ομιλία παραδέχθηκε επίσης ότι το περιεχόμενο της προτείνουσας Βουλής δεν δεσμεύει την Αναθεωρητική Βουλή. 
Τι σημαίνει πρακτικά αυτό; Ότι εκεί που η Νέα Δημοκρατία προτείνει την κατοχύρωση της σημαίας και της γλώσσας, δηλαδή στο άρθρο 16, μπορεί μια άλλη πλειοψηφία να έρθει και να καταργήσει την ανάπτυξη της εθνικής και θρησκευτικής συνείδησης των Ελλήνων ως βασική αποστολή της παιδείας μας. 
Με αυτό, λοιπόν, το σκεπτικό η ΝΙΚΗ δεν θα δώσει θετική ψήφο που θα ισοδυναμούσε με λευκή επιταγή προς την επόμενη Κυβέρνηση, αλλά θα συνεχίσει να παλεύει για τη ριζική συνταγματική αλλαγή που τόσο ανάγκη έχει ο τόπος μας, με καθαρές προτάσεις και όχι κραυγές. 
Και μιας και μιλάμε για Σύνταγμα και μας αρέσει η παράδοση και η ιστορία, κλείνοντας, κυρίες και κύριοι συνάδελφοι, θα παραπέμψω σε ένα κείμενο του 1827 από την Γ΄ Εθνοσυνέλευση -έτσι λεγόταν τότε-, ένα κείμενο του προέδρου της τότε Εθνοσυνελεύσεως, του Γεωργίου Σισίνη, αγωνιστή του 1821, ο οποίος μας κανοναρχεί -κανοναρχώ σημαίνει διδάσκω- πώς πρέπει να αντιμετωπίζουμε και σήμερα τους Τούρκους. Είναι κείμενο που βγήκε από την τότε Βουλή -θα λέγαμε- των Ελλήνων. «1827. Τα αίματα των Ελλήνων ποταμιδόν εκχυθέντα εις την Κρήτην, εις την Πελοπόννησον, εις την Στερεά Ελλάδα, Χίο,  Ψαρά και εις το Μεσολόγγιον και εις τας Αθήνας και πανταχού της Ελλάδας εγγυώνται για τον θάνατό μας. Αλλά κάλλιον να αποθάνωμεν  έντιμον θάνατον, παρά να ζήσωμεν άτιμον ζωή υπό τους Οθωμανούς εφεξής». 
Και κλείνει με κάτι ωραία λόγια, ακούστε τα. Κείμενα του 1821 είναι αυτά, κύριε Πρωθυπουργέ. Να τα ακούσετε και εσείς. Είναι ο επίλογος από τον Πρόεδρο της Βουλής των Ελλήνων το 1827. «Κάλλιον…» -καλύτερα δηλαδή- «να μην υπάρχει Έλλην εις τον κόσμον, παρά να ατιμάζει το κατ’ εικόνα Θεού και ομοίωσιν,  υπάρχων ανδράποδον του αναισθήτου Τούρκου, ενώ επλάσθη από τον Θεόν ελεύθερος». 
Τι μας λένε οι ελευθερωτές πατέρες μας; Ότι πρέπει να υπερασπιζόμαστε την πατρίδα με το αίμα μας και να μην υποχωρούμε επ’ ουδενί έναντι των απειλών της Τουρκίας. Αυτό μην το ξεχνάτε! Δεν θα ακυρώσετε εσείς την Επανάσταση του 1821! 
Ευχαριστώ πολύ. 
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον κ. Πρόεδρο.
Συνεχίζοντας με τα μέλη του Προεδρείου της Επιτροπής θα δώσω τον λόγο στον κ. Μάκη Βορίδη από τη Νέα Δημοκρατία. 
ΜΑΥΡΟΥΔΗΣ ΒΟΡΙΔΗΣ: Ευχαριστώ πολύ, κύριε Πρόεδρε.
Επιτρέψτε μου να ξεκινήσω καλωσορίζοντας τον Γιώργο τον Μυλωνάκη ξανά στα καθήκοντά του μετά από την περιπέτεια υγείας που είχε.
(Χειροκροτήματα)
Είμαστε πολύ χαρούμενοι, Γιώργο, που σε βλέπουμε ξανά και να ελπίσω, επίσης, ότι θα έχουμε όλοι σκληρύνει αρκετά, ώστε να μη μας επηρεάζει η ακραία τοξικότητα που καλλιεργείται από ορισμένες πλευρές, δυστυχώς και του Κοινοβουλίου. Να μη μας επηρεάζει και κυρίως να μη μας θίγει. 
Γιώργο, σιδερένιος και καλή δουλειά.
(Χειροκροτήματα)
 Κυρίες και κύριοι συνάδελφοι, συζητάμε για τη Συνταγματική Αναθεώρηση. Είναι η δεύτερη συζήτηση και είναι η συζήτηση στην οποία κανονικά θα έπρεπε να έχει υπάρξει δεύτερη σκέψη, δεύτερη διαβούλευση, ένας επαναστοχασμός από την πρώτη στη δεύτερη συζήτηση για το πώς πρόκειται να τοποθετηθούν οι Βουλευτές σε αυτή τη διαδικασία. 
Γιατί αφήνει ο συνταγματικός νομοθέτης αυτόν τον μήνα ανάμεσα στην πρώτη ψηφοφορία και στη δεύτερη ψηφοφορία; Προφανώς ο στόχος δεν ήταν να χάνουμε χρόνο επαναλαμβάνοντας τα ίδια και τα ίδια, αλλά είναι γιατί θέλει μέσα στην αρχιτεκτονική αυτή της αναθεωρητικής διαδικασίας να δώσει τη δυνατότητα σε όλους μας να σκεφτούμε, να ξανασκεφτούμε και να επανατοποθετηθούμε. 
Θέλω να πω ότι, δυστυχώς, εγώ δεν βλέπω μια τέτοια διεργασία. Δεν βλέπω μια ουσιαστική και βαθιά συζήτηση. Δεν βλέπω στοχασμό συνταγματικού περιεχομένου. 
Άκουσα δύο προλαλήσαντες πολιτικούς Αρχηγούς και τους άκουσα να μιλάνε για ζητήματα πολιτικής. Δικαίωμά σας η πολιτική διαφωνία. Δικαίωμά σας να θέτετε τα ζητήματα που νομίζετε. 
Δικαίωμά σας να αντιπολιτεύεστε την Κυβέρνηση και να έχετε, κύριε Πρόεδρε, διαφορετική άποψη πάνω σε ζητήματα πολιτικής. Όμως, δεν συζητούμε αυτό. Δεν είναι ένα ζήτημα νομοθεσίας που συζητούμε σήμερα. 
Άκουσα τον κ. Βελόπουλο να λέει ότι δεν είναι επαρκείς οι ελεγκτικοί μηχανισμοί. Αυτό θα το λύσει και θα το θεραπεύσει το Σύνταγμα είτε είναι, είτε δεν είναι, είτε έχει δίκιο, είτε έχει άδικο; Άκουσα διαφωνίες πάνω σε ζητήματα φορολογικής πολιτικής. Αυτό θα το λύσει το Σύνταγμα;
Άρα, έχω την αίσθηση ότι υπάρχει μια συγκεκριμένη πρόταση, η οποία θέτει συγκεκριμένα ζητήματα και θα μου επιτρέψετε να πω, διαμορφώνει πράγματι η πρότασή μας και ένα πεδίο προγραμματικών και ιδεολογικών διαφορετικών προσεγγίσεων και αντιπαραθέσεων. Θα μπορούσαν να υπάρξουν αυτές, γιατί το κείμενο το οποίο καταθέτουμε πράγματι είναι κείμενο με ιδεολογικό φορτίο. Το αναγνωρίζουμε. Είναι πατριωτική συνταγματική αναθεώρηση, είναι φιλελεύθερη συνταγματική αναθεώρηση η αναθεώρηση που προτείνουμε. Έχει πράγματι συγκεκριμένη κατεύθυνση. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είπε ο χουντικός.
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ όχι διακοπές.
ΜΑΥΡΟΥΔΗΣ ΒΟΡΙΔΗΣ: Κυρία Κωνσταντοπούλου, έχω ακούσει τις ύβρεις σας πολλές φορές. Ευτυχώς πλέον του ζητήματός σας επιλαμβάνεται η Δικαιοσύνη. 
(Χειροκροτήματα από την πτέρυγα της Νέας Δημοκρατίας)
Έχετε δεκατρείς εκκρεμείς δικογραφίες να αντιμετωπίσετε, στις οποίες θα σωρεύονται ποινές. Σας εύχομαι κάθε επιτυχία και καλή συνέχεια στον δρόμο που έχετε επιλέξει.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): … (δεν ακούστηκε)
ΜΑΥΡΟΥΔΗΣ ΒΟΡΙΔΗΣ: Έχω άποψη για εσάς. Δεν πρόκειται να ξανασχοληθώ μαζί σας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είπε ο αθώος με τα τσεκούρια.
ΠΡΟΕΔΡΕΥΩΝ (Ιωάννης Πλακιωτάκης): Σας παρακαλώ πολύ όχι διακοπές.
ΜΑΥΡΟΥΔΗΣ ΒΟΡΙΔΗΣ: Άρα, υπήρχε πεδίο μεγάλης και σοβαρής συζήτησης. Έρχομαι να ξαναρωτήσω: Ποιος είναι ο λόγος ειδικά για τα κόμματα που αυτοαποκαλούνται κόμματα πατριωτικά, κόμματα εθνικών ευαισθησιών, κόμματα που τους ενδιαφέρει η υπεράσπιση της αξίας του έθνους, που δεν υποστηρίζουν τη συνταγματική προστασία της σημαίας; Ποιος είναι ο λόγος που δεν ψηφίζετε μαζί μας αυτό για την αλλαγή και την κατοχύρωση της συνταγματικής προστασίας της σημαίας; Γιατί δεν το κάνετε αυτό; 
(Χειροκροτήματα από την πτέρυγα της Νέας Δημοκρατίας)
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Εσείς γιατί δεν τη βάζετε στο σχολείο;
ΜΑΥΡΟΥΔΗΣ ΒΟΡΙΔΗΣ: Γιατί δεν το κάνετε αυτό; Και δεν άκουσα λέξη γι’ αυτό. Δεν άκουσα μια εμπεριστατωμένη αντίρρηση. Δεν άκουσα καν να πείτε ότι δεν είναι επαρκής η πρόταση, ότι θα θέλαμε να προστεθεί και κάτι άλλο. Δεν άκουσα τίποτα.
Σε κόμματα τα οποία στο παρελθόν με τη στάση τους πράγματι έχουν αποδείξει την ευαισθησία τους στα ζητήματα της δημοσιονομικής σταθερότητας, της δημοσιονομικής συνέπειας, που πράγματι στο παρελθόν έβαλαν πλάτη για να σωθεί η χώρα, δεν άκουσα ποια είναι η αντίρρησή σας σήμερα στο να υπάρξει επιτέλους μια συνταγματική προστασία από μια μελλοντική πιθανή δημοσιονομική εκτροπή. Ποια είναι η αντίρρησή σας; Γιατί δεν ψηφίζετε μαζί μας αυτό; Να μην ξαναπεράσει η χώρα αυτά που πέρασε, να είναι ισορροπημένα τα δημόσια οικονομικά. Όταν έχουμε την τραυματική πολιτική εμπειρία της φτώχευσης και των συνεπειών της, γιατί δεν θέλετε να μπορέσουμε πια να το αποτρέπουμε αυτό με μία συνταγματική ρύθμιση, ώστε αύριο μια πλειοψηφία, η οποία δεν θα θέλει να σεβαστεί αυτούς τους κανόνες, να μπορεί να βρίσκει έναν τοίχο συνταγματικής προστασίας; Γιατί έχετε αντίρρηση σ’ αυτό; Γιατί δεν θέλετε να το κάνουμε και λέτε «η επόμενη Βουλή, δεν θέλουμε να σας δώσουμε υπερπλειοψηφία»;
 Για ποιο λόγο δεν έρχεστε σε ζητήματα για τα οποία έχετε θετική πορεία και τώρα την ακυρώνετε αυτή τη θετική πορεία με τη στάση σας; Γιατί δεν έρχεστε, για παράδειγμα, στο θέμα των πανεπιστημίων; Τη στιγμή που λέτε ναι, τη στιγμή που συμφωνείτε, τη στιγμή που η στρατηγική κατεύθυνση είναι αυτή και αναγνωρίζετε την αναγκαιότητα αυτός ο αναχρονισμός που υπάρχει στο Σύνταγμα της απαγόρευσης λειτουργίας ιδιωτικών πανεπιστημίων μη κρατικών πανεπιστημίων, γιατί δεν έρχεστε σε τελευταία ανάλυση αυτό να το αλλάξουμε;




Γιατί έχουμε διαφωνία στο «κερδοσκοπικά», «μη κερδοσκοπικά»; Αφήστε το να το κρίνει ο νομοθέτης αυτό. Αφήστε το να αποτελέσει μία ρύθμιση ανάλογα με τον συσχετισμό των δυνάμεων, ανάλογα με το πώς θα είναι η επόμενη Βουλή ή και μια μελλοντική Βουλή που θα μπορούσε να κάνει μια επιλογή σε νομοθετικό επίπεδο. Αλλά γιατί δεν έρχεστε μαζί μας να κάνουμε το μείζον, αφού συμφωνείτε; Το ακυρώνετε κι αυτό. Το ακυρώνετε, για να κάτσουμε να συζητάμε στην επόμενη Βουλή αν θα είναι έτσι η διατύπωση ή αλλιώς η διατύπωση, λες και…
(Θόρυβος από την πτέρυγα του ΠΑΣΟΚ - Κινήματος Αλλαγής)
ΠΑΝΑΓΙΩΤΗΣ ΔΟΥΔΩΝΗΣ: (Δεν ακούστηκε) 
ΜΑΥΡΟΥΔΗΣ ΒΟΡΙΔΗΣ: Α, σας είδα ξυπνήσατε, κύριε Δουδωνή. 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Το ΣτΕ το ακύρωσε.
ΜΑΥΡΟΥΔΗΣ ΒΟΡΙΔΗΣ: Κύριε Πρόεδρε, ακούστε, για να δείτε ότι τώρα τα επιφωνήματά σας επιβεβαιώνουν τη βαθιά αντιθεσμική και αντισυνταγματική στάση σας. Τα επιφωνήματά σας την επιβεβαιώνουν. Αυτό λέει το Σύνταγμα, στην παρούσα φάση αυτό λέει το Σύνταγμα, κύριε Πρόεδρε; Λέει ότι πρέπει να έχουμε συμφωνήσει στη λεπτομέρεια τη διατύπωση; Αυτό κάνει αυτή η Βουλή, η προτείνουσα; Ή λέει ότι πρέπει να έχουμε συμφωνήσει ποιες διατάξεις θεωρούμε ότι πρέπει να αναθεωρηθούν; Τι από τα δύο; Λέει ότι μέχρι κεραίας πρέπει να είναι η συμφωνία;
Αλλά προσέξτε να σας πω και κάτι. Ούτε σ’ αυτό δεν στέρξατε. Γιατί σας το προτείναμε και αυτό. Δεν είναι σύμφωνο με το Σύνταγμα, δεν είναι στο πλαίσιο της αναθεωρητικής διαδικασίας, αλλά και αυτό σας το προτείναμε. Δηλαδή, τι σας είπαμε; Ωραία, καταθέστε πρόταση και να σας ψηφίσουμε την πρότασή σας, να την ψηφίσετε και εσείς. Ούτε αυτό! Για ποιο λόγο ούτε αυτό, αφού σε τελευταία ανάλυση θα υπήρχε τώρα ένα πεδίο συνεργασίας; Γιατί πια, δυστυχώς, η στρατηγική ειδικά του ΠΑΣΟΚ είναι να προσπαθήσει να διεμβολίζει τα ρημάδια της Αριστεράς, να προσπαθήσει να πάρει ό,τι έχει απομείνει, γιατί έχει αυτόν τον εσωτερικό ανταγωνισμό. Και θυσιάζετε μπροστά σ’ αυτή τη μικροκομματική και μετεκλογική σκοπιμότητα το μεγάλο ζήτημα της Συνταγματικής Αναθεώρησης, το κεντρικό ζήτημα που θα μπορούσε σε μια σειρά από πράγματα να προχωρήσει η χώρα. 
(Χειροκροτήματα από την πτέρυγα της Νέας Δημοκρατίας)
Μικροπολιτική πάνω στο Σύνταγμα! Μικροκομματικά οφέλη πάνω στο Σύνταγμα! 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Το «παιδί» του Παπαδόπουλου, ο εντεταλμένος του Παπαδόπουλου μιλάει...
ΠΡΟΕΔΡΕΥΩΝ (Ιωάννης Πλακιωτάκης): Σας παρακαλώ! Όσο κι αν φωνάζετε θα ακουστεί ο κ. Βορίδης. 
ΜΑΥΡΟΥΔΗΣ ΒΟΡΙΔΗΣ: Αλλά κατά τα άλλα, αυτό το οποίο σας απασχολεί είναι το ζήτημα του κράτους δικαίου, είναι το ζήτημα των θεσμών, είστε πολύ ευαίσθητοι! Και εδώ που πρέπει να δείξετε την ευαισθησία σας, την πραγματική ευαισθησία σας, στην πράξη την ευαισθησία σας γι’ αυτά τα ζητήματα, φυσικά μικροκομματικές σκοπιμότητες, και δεν πειράζει η Συνταγματική Αναθεώρηση, δεν μας νοιάζει! 
Άκουσα πολλά για τα ζητήματα της λειτουργίας της δημόσιας διοίκησης. Πού είναι το πρόβλημά σας, ολονών,…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Με εσάς.
ΜΑΥΡΟΥΔΗΣ ΒΟΡΙΔΗΣ:…στο να κατοχυρωθεί συνταγματικά η αξιολόγηση των δημοσίων υπαλλήλων; Πού είναι το πρόβλημά σας; Πού είναι το πρόβλημά σας; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Λαζαρίδης!
ΜΑΥΡΟΥΔΗΣ ΒΟΡΙΔΗΣ: Ποιος έχει αντίρρηση; Για ποιο λόγο; 
Θα μου πείτε: Υπάρχει η αξιολόγηση στον νόμο. Σωστά. Ένας λόγος παραπάνω, για να μην υπάρξει αύριο μια οποιαδήποτε κοινοβουλευτική πλειοψηφία η οποία θα λέει «όχι, να μην κάνουμε καμία αξιολόγηση». Γιατί δεν το θέλετε αυτό; Ποιο είναι το επιχείρημα; Τι θα πείτε στους πολίτες που μπορεί να βλέπουν δυσλειτουργίες στο Δημόσιο, που μπορεί να βλέπουνε δυσκολίες στην πραγματική λειτουργία, που μπορεί να βλέπουνε δημοσίους υπαλλήλους που δεν κάνουνε τη δουλειά τους; Πώς θα τους πείτε «Μου προτείνανε να κατοχυρώσω συνταγματικά την αξιολόγηση και εγώ είπα όχι, δεν θέλω να κατοχυρωθεί συνταγματικά η αξιολόγηση, ώστε αύριο να μπορεί να βρεθεί και μια πλειοψηφία για να την καταργήσει και τελείως»; Πώς απολογείστε σ’ αυτό; Πώς το εξηγείτε; Πώς τοποθετείστε; 
Λέει: Μα, ξέρετε, αυτό υπάρχει ο κίνδυνος να οδηγήσει στην κατάργηση της μονιμότητας. Μπορούμε να μη λέμε πράγματα τα οποία δεν έχουν σχέση με την πραγματικότητα; Τι σημαίνει κατάργηση μονιμότητας; Τώρα, με την υφισταμένη νομοθεσία, δύο δυσμενείς αξιολογήσεις δεν οδηγούν σε παύση, δεν οδηγούν σε λύση της σχέσεως; Άρα λοιπόν, τώρα που μιλάμε, είναι ήδη σε θέση, ξεκίνησε, σε εφαρμογή, δυνατότητα άμα κάποιος δεν κάνει τη δουλειά του σε δύο συνεχείς αξιολογήσεις, να οδηγεί αυτό σε λύση της σχέσεως εργασίας. Τι δημιουργείτε πανικούς; Είπε κανένας, ισχυρίστηκε κανένας ότι πρόκειται να υπάρξει ποτέ αναιτιολόγητη λύση εργασίας στο Δημόσιο, δηλαδή καταγγελία χωρίς αιτιολογία; Ποιος το είπε αυτό και πότε; Και είναι δυνατόν να υπάρξει αυτό; Είναι τελείως εκτός συζητήσεως και εκτός πεδίου. 
Όμως, γιατί δεν μπαίνετε σε αυτή τη συζήτηση; Γιατί δεν έρχεστε να συζητήσουμε για θεσμικά ζητήματα που ανέκυψαν, πραγματικά ζητήματα στη λειτουργία του Κοινοβουλίου -ανέκυψαν σε αυτή τη βουλευτική περίοδο-, αυτά τα οποία έχουν να κάνουν με τον ρόλο του Βουλευτή;
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Να κοιμάται νωρίς! Τον στέλνετε για ύπνο, μην ψηφίσει κόντρα στον αφέντη!
ΜΑΥΡΟΥΔΗΣ ΒΟΡΙΔΗΣ: Αυτό είναι το θέμα που ανέκυψε, κύριε Πρόεδρε; Ενδιαφέρουσα παρατήρηση. Ακούστε. Ζητήματα που ανέκυψαν με την άρση των ασυλιών, ζητήματα που ανέκυψαν με τον ρόλο των Βουλευτών, ζητήματα που ανέκυψαν και εξέθεσαν όσους και σε αυτό το σημείο πήγανε να κάνουνε μικροπολιτική. Γιατί προφανώς είναι κωμικό να λέμε ότι θα ελέγχεται ποινικά ο Βουλευτής γιατί διαβίβασε αίτημα πολίτης στη δημόσια διοίκηση. Είναι αστείο να το λέμε αυτό. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Αθώοι όλοι οι διεφθαρμένοι!
ΜΑΥΡΟΥΔΗΣ ΒΟΡΙΔΗΣ: Αλλά υπήρξατε εκείνοι που θελήσατε να το εκμεταλλευτείτε αυτό. Όταν, λοιπόν, ερχόμαστε και λέμε εμείς αναθεώρηση για τον ρόλο του Βουλευτή, ώστε όχι απλώς να είναι εκπρόσωπος του Έθνους -που είναι- αλλά να αναγνωριστεί συνταγματικά ότι είναι και εκπρόσωπος της εκλογικής του περιφέρειας, ότι έχει μια ειδική σχέση με την εκλογική του περιφέρεια, ότι αυτή η σχέση πρέπει να προστατευθεί,…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ρουσφετάκηδες!
ΠΡΟΕΔΡΕΥΩΝ (Ιωάννης Πλακιωτάκης): Να μην καταγράφεται τίποτα στα Πρακτικά. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):…
ΜΑΥΡΟΥΔΗΣ ΒΟΡΙΔΗΣ: …ότι η σχέση του με τους πολίτες που εκπροσωπεί πρέπει να προστατευθεί και να αναγνωριστεί, σε τι διαφωνείτε; Γιατί δεν το ψηφίζετε αυτό; Γιατί δεν ψηφίζετε την αναβάθμιση και τον συγκεκριμένο ορισμό του ρόλου του Βουλευτή, μια σημαντικότατη τομή για τη λειτουργία του πολιτεύματός μας; 
Γιατί δεν έρχεστε εδώ να συζητήσουμε επίσης αποτελεσματικά για την προστασία της ατομικής περιουσίας; Γιατί, τη στιγμή που σήμερα ουσιαστικά αυτό που λέει το Σύνταγμα είναι η αποζημίωση για τη στενή έννοια της περιουσίας αλλά όχι για τα ευρύτερα δικαιώματα που πρέπει να προστατευθούν, για το σύνολο της περιουσίας; Πώς θα πάτε να εξηγήσετε ότι αυτό που έχει νομοθετηθεί ως ανθρώπινο δικαίωμα, δηλαδή η συνολική προστασία των περιουσιακών δικαιωμάτων και είναι μέσα στο Πρόσθετο Πρωτόκολλο της Συμβάσεως των Ανθρωπίνων Δικαιωμάτων εσείς αρνείστε να το ψηφίσετε, να το βάλουμε στο Ελληνικό Σύνταγμα; Δεν θέλετε. 
Θέλετε να το εξηγήσετε στους πολίτες αυτό, ότι ήρθε η Νέα Δημοκρατία, πρότεινε μία συνολικότερη συνταγματική προστασία της περιουσίας τους από οποιεσδήποτε προσβολές, παραβιάσεις, παρεμβάσεις του Δημοσίου στην περιουσία τους την ατομική και εσείς είπατε «Όχι, δεν θέλουμε. Θέλουμε να μπορούμε να συνεχίσει το κράτος να παίρνει την περιουσία των πολιτών χωρίς πλήρη αποζημίωση. Θέλουμε να συνεχίσει να υπάρχει αυτό το καθεστώς και για να προστατευτεί ο πολίτης να πρέπει να προστρέξει στη Σύμβαση Ανθρωπίνων Δικαιωμάτων και όχι στο Σύνταγμά του»; Πώς θα το δικαιολογήσετε αυτό; 
Άρα, λοιπόν, σε αυτή τη μεγάλη συζήτηση που ανοίξαμε, που, όπως είπα, είχε συγκεκριμένο πρόσημο, είχε πρόσημο πατριωτικό, είχε πρόσημο φιλελεύθερο, σε αυτή τη μεγάλη συζήτηση, ποια ήταν η παρέμβαση της Αντιπολίτευσης; Κριτική για τα πολιτικά κυβερνητικά πεπραγμένα. Αυτό το κάνουμε ανά πάσα στιγμή. Αυτό είναι η δουλειά της Αντιπολίτευσης κάθε μέρα. Εδώ είναι άλλη η διαδικασία. Δυστυχώς, με μεγάλη ευθύνη της Αξιωματικής Αντιπολίτευσης, ταπεινώθηκε η διαδικασία της Συνταγματικής Αναθεώρησης, ευτελίστηκε η διαδικασία της Συνταγματικής Αναθεώρησης. 
(Θόρυβος στην Αίθουσα)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):… 
(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ)
ΜΑΥΡΟΥΔΗΣ ΒΟΡΙΔΗΣ: Υπήρξατε κατώτεροι της διαδικασίας της Συνταγματικής Αναθεώρησης και πράγματι χάνεται μία μεγάλη ευκαιρία, αλλά με την ευθύνη τη δική σας, όχι με την ευθύνη της κοινοβουλευτικής Πλειοψηφίας που εργάστηκε και έφερε συγκεκριμένες προτάσεις για να έχουμε ένα καλύτερο πολίτευμα και ένα καλύτερο Σύνταγμα. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΟΣ (Νικήτας Κακλαμάνης): Καλείται στο Βήμα για την ομιλία του ο Πρωθυπουργός και Πρόεδρος της Νέας Δημοκρατίας κ. Κυριάκος Μητσοτάκης. 
(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Σας ευχαριστώ πολύ, κύριε Πρόεδρε.
Καλώς ήλθες, Γιώργο. Καλή δύναμη, σιδερένιος! Πιστεύω ότι όλοι χαιρόμαστε πάρα πολύ που σε ξαναέχουμε μαζί μας. 
Κυρίες και κύριοι συνάδελφοι, αυτή η σημερινή δεύτερη συζήτηση και ψηφοφορία για την Αναθεώρηση του Συντάγματος, δεν μας ζητά απλά να επαναλάβουμε τις αρχικές μας θέσεις. Αντίθετα, μας καλεί, καλεί όλα τα κόμματα να αναστοχαστούν τον διάλογο τον οποίο μεσολάβησε, υπηρετώντας τις συγκλήσεις τις οποίες επιδιώκει άλλωστε και ο ίδιος ο καταστατικός χάρτης. Διότι πράγματι δεν θα υπήρχε λόγος το Σύνταγμα να προβλέπει διπλή ψηφοφορία αν δεν προσέβλεπε ο συνταγματικός νομοθέτης στη δυνατότητα, στη δεύτερη ψηφοφορία ενδεχομένως, να προκύψει κάποιο διαφορετικό αποτέλεσμα.
Φοβάμαι ότι αυτό δεν είναι το πιο πιθανό ενδεχόμενο και σε αυτήν την ψηφοφορία, διότι το ζητούμενο και αυτής της συνεδρίασης θα ήταν να φανεί ποιες μεγάλες θεσμικές αλλαγές μπορεί να προωθήσει τελικά η επόμενη Βουλή και με ποια πλειοψηφία, έτσι ώστε να μπορούμε να βελτιώσουμε συνολικά το πολιτικό μας σύστημα και τη δημόσια ζωή. 
Τον περασμένο Ιούλιο από αυτό το Βήμα είχα περιγράψει πολύ αναλυτικά ως κεντρικό μας στόχο η χώρα να μπορέσει να αποκτήσει ένα σύγχρονο Σύνταγμα, το οποίο θα συμβαδίζει με την εποχή, απελευθερώνοντας τις παραγωγικές δυνάμεις του τόπου, κάνοντας το κράτος αποτελεσματικότερο, αλλά κυρίως εμπεδώνοντας τη διαφάνεια ως κρίκο εμπιστοσύνης μεταξύ της κοινωνίας και της πολιτείας. 
Θέλω και με την ευκαιρία αυτή να συγχαρώ τα μέλη της Κοινοβουλευτικής μας Ομάδας, που συμμετείχαν σε αυτήν τη διαδικασία.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και τον Βορίδη.
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Θέλω να ευχαριστήσω όλους τους συναδέλφους, που συμμετείχαν στην Επιτροπή και έχοντας διαβάσει αρκετά αποσπάσματα από τα Πρακτικά, να καταδείξω μία σχετική αντίφαση μεταξύ της στάσης των κομμάτων στην Ολομέλεια και των τοποθετήσεων συναδέλφων στην Επιτροπή, όπου ακούστηκαν πολύ ενδιαφέρουσες προτάσεις και θα μπορούσε υπό προϋποθέσεις να διαφανεί αν και αυτό το κλίμα, το οποίο αποτυπώθηκε στην Επιτροπή, μπορούσε τελικά να επικρατήσει και στην Ολομέλεια η δυνατότητα πράγματι να μπορέσουμε να συμφωνήσουμε σε κάτι περισσότερο από αυτό το οποίο τελικά θα καταλήξουμε.
Κάναμε, λοιπόν, μία τεκμηριωμένη εισήγηση. Προτείναμε την αλλαγή τριάντα τριών διατάξεων με τελική δύναμη λίγο μεγαλύτερη από αυτή της κυβερνητικής Πλειοψηφίας. Όμως, ποιο είναι το συμπέρασμα στο οποίο καταλήξαμε μετά την πρώτη ψηφοφορία;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Με τους Χρυσαυγίτες μαζί. 
ΠΡΟΕΔΡΟΣ (Νικήτας Κακλαμάνης): Να μην γράφεται τίποτα από τις διακοπές της κυρίας, παρακαλώ, στα Πρακτικά. 
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Μετά την πρώτη ψηφοφορία αυτό το οποίο αντιληφθήκαμε όλοι είναι την παντελώς αδιέξοδη τακτική συνολικά της Αντιπολίτευσης, γιατί καμία από τις προτάσεις τις οποίες καταθέσαμε, δεν συγκέντρωσε τις 180 ψήφους οι οποίες απαιτούνταν. Και γιατί; Γιατί έγινε αυτό; Νομίζω ότι αξίζει τον κόπο να αφιερώσουμε λίγο χρόνο να αναζητήσουμε την αιτία αυτής της στάσης της Αντιπολίτευσης. 
Και ακόμα, κύριε Ανδρουλάκη, και δυνάμεις, οι οποίες στον πολιτικό τους λόγο αυτοπροσδιορίζονται ως τάχα σοβαρές και υπεύθυνες δυνάμεις, οι οποίες συμμετείχαν στο παρελθόν -και θα επανέλθω στο ζήτημα αυτό- σε άλλες συνταγματικές αναθεωρήσεις, υποτάχθηκαν τελικά στο τυφλό «όχι» ή στο αμήχανο «ναι μεν, αλλά», αλλά τελικά στην ψηφοφορία κατέδειξαν ότι επεδίωξαν να βρεθούν απέναντι σε οποιαδήποτε κυβερνητική πρόταση.
Και μιλώ εδώ ειδικά για το ΠΑΣΟΚ του κ. Ανδρουλάκη. Θέλω να είμαι σαφής. Το επαναλαμβάνω. Το ΠΑΣΟΚ του κ. Ανδρουλάκη που φτάσατε στο σημείο, κύριε Ανδρουλάκη, να μην υπερψηφίζετε -προσέξτε, να το καταλάβει ο κόσμος- τομές με τις οποίες συμφωνείτε μόνο και μόνο επειδή τις προτείνει η Κυβέρνηση. 
Θα μπορούσαμε θεωρητικά, κύριε Ανδρουλάκη, να είχαμε φέρει προς ψήφιση και να είχαμε υπερψηφίσει πρόταση, την οποία εσείς κάνατε έξω από τις δικές μας προτάσεις και πάλι θα φτάνατε στο σημείο να καταψηφίσετε τις δικές σας προτάσεις. 
(Χειροκροτήματα από την πτέρυγα της Νέας Δημοκρατίας)
Μέσα σε αυτήν τη λογική του «όχι στα όλα», η οποία -κύριε Ανδρουλάκη, το είχαμε πει και τον Ιούλιο- στρέφεται ευθέως κατά του πνεύματος και του γράμματος του Συντάγματος, εάν το Σύνταγμα το σημερινό -όχι αυτό το οποίο θέλουμε ενδεχομένως να αναθεωρήσουμε- προέβλεπε ότι απαιτείται αυξημένη πλειοψηφία στη δεύτερη αναθεωρητική Βουλή, θα το όριζε ρητώς. Δεν το κάνει, όμως. Το Σύνταγμα δίνει τη δυνατότητα να μπορεί να διερευνήσει κανείς τη δυνατότητα εξεύρεσης μιας ενισχυμένης πλειοψηφίας και στην πρώτη Βουλή. Και ο λόγος για τον οποίον μεσολαβούν οι εθνικές εκλογές είναι ακριβώς διότι ο συνταγματικός νομοθέτης θέλει να λάβει υπ’ όψιν του ο πολίτης, η λαϊκή ετυμηγορία, τις προτάσεις των κομμάτων για το Σύνταγμα, γι’ αυτό μεσολαβούν εκλογές. 
Εσείς, λοιπόν, κύριε Ανδρουλάκη, έρχεστε και καταστρατηγείτε πλήρως το γράμμα του Συντάγματος και λέτε ουσιαστικά ναι, μπορεί να συμφωνούμε, αλλά δεν θα σας δώσουμε λευκή επιταγή να διατυπώσετε το Σύνταγμα, έτσι όπως εσείς θέλετε με 151 Βουλευτές. Παραγνωρίζω, ξεπερνώ το γεγονός ότι αυτό από μέρους σας είναι μία ευθεία ομολογία του γεγονότος ότι η Νέα Δημοκρατία θα κερδίσει τις επόμενες εκλογές και με πλειοψηφία. 
(Χειροκροτήματα από την πτέρυγα της Νέας Δημοκρατίας)
Έτσι δεν είναι; Γιατί αν ήσασταν τόσο σίγουροι ότι θα κερδίζατε εσείς, φαντάζομαι ότι δεν θα υιοθετούσατε αυτήν την θέση. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Είναι, όμως, μία θέση, η οποία είναι και αδιέξοδη και είναι και ανιστόρητη. Και είναι ανιστόρητη, διότι αν θυμηθούμε τη Συνταγματική Αναθεώρηση του 1999 - 2001 θα διαπιστώσετε ότι τελικά η επιτυχία μιας συνταγματικής αναθεώρησης δεν εξαρτάται τόσο από τη βούληση της κυβερνητικής πλειοψηφίας, όσο από τη στάση της Αξιωματικής Αντιπολίτευσης. Τότε η Νέα Δημοκρατία σε δύο συνεχόμενες Βουλές ως Αξιωματική Αντιπολίτευση φέρθηκε με μεγάλη υπευθυνότητα. Συζήτησε, διαβουλεύτηκε, συμφώνησε σε αλλαγές στην πρώτη Βουλή και τελικά συμφώνησε και σε αλλαγές στην αναθεωρητική Βουλή, υπηρετώντας με αυτόν τον τρόπο το πνεύμα και το γράμμα του Συντάγματος. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Και αναρωτιέμαι αυτό το οποίο έγινε τότε και το έκανε η Νέα Δημοκρατία με υπευθυνότητα -και θέλω να θυμίσω ότι μεσολάβησαν και τότε εθνικές εκλογές και η Νέα Δημοκρατία πάλι βρέθηκε στην Αντιπολίτευση το 2001 και πάλι στάθηκε με υπευθυνότητα απέναντι στη διαδικασία της συνταγματικής αναθεώρησης, θα μπορούσε θεωρητικά να την είχε τορπιλίσει για μικροκομματικούς λόγους- εσείς γιατί δεν είσαστε σε θέση να το κάνετε σήμερα; 
Διότι, πράγματι, ακούγεται παράλογο, αν θέλουμε να μπούμε και λίγο στην ουσία των άρθρων, τα οποία προτείναμε να αναθεωρηθούν, τον 21ο αιώνα, κύριε Ανδρουλάκη, να μην κατοχυρώνεται συνταγματικά και στη δική μας πατρίδα η λειτουργία των μη κρατικών πανεπιστημίων. Ακούγεται παράλογο να μην είμαστε σε θέση να συμφωνήσουμε, τουλάχιστον εμείς οι δύο, τα δύο θα έλεγα συστημικά κόμματα, τα οποία έχουν επιδείξει στο παρελθόν υπευθυνότητα, να μην μπορούμε να συμφωνήσουμε σήμερα, στο να μην ισχύει καθολικά το δικαίωμα της επιστολικής ψήφου σε όλες τις εκλογικές αναμετρήσεις, να μην μπορούμε να συμφωνήσουμε στο αυτονόητο -το ανέδειξε ο κ. Βορίδης- να συνδυάζεται η απόδοση και η αμοιβή των δημοσίων υπαλλήλων με την αξιολόγηση. 
Αλήθεια, σήμερα, μπορείτε να υπερασπιστείτε ευθέως τη θέση ότι το κόμμα σας βρίσκεται απέναντι στην ιδέα της συνταγματικής κατοχύρωσης της αξιολόγησης στο Δημόσιο; Και ίσως το πιο σημαντικό. Αυτά τα δύο κόμματα, τα οποία στο παρελθόν συνεργάστηκαν υπό πολύ μεγάλη πίεση για να μπορέσουν να αποκρούσουν το φάσμα της χρεοκοπίας, σήμερα να μην συμφωνείτε με την ψήφο σας. Δεν στέκομαι στο τι μπορεί να λέτε στην ομιλία σας, αλλά τελικά θα φανεί στην ψηφοφορία το τι πραγματικά πιστεύετε ότι αυτή η χώρα, η οποία στο παρελθόν έφτασε στα πρόθυρα της πτώχευσης, να μην είναι σε θέση να κατοχυρώσει θεσμικά, συνταγματικά αντίβαρα απέναντι σε τέτοιους κινδύνους στο μέλλον.
Κι όμως, τελικά όλα αυτά τα καταψηφίζετε, όπως τελικά καταψηφίζετε και ένα ώριμο αίτημα για το οποίο έχουμε μιλήσει τόσες φορές σε αυτή την Αίθουσα που δεν είναι άλλο από την ουσιαστική αλλαγή του άρθρου 86, ώστε τελικά…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): …τα πολιτικά πρόσωπα να ερευνώνται από τη δικαιοσύνη και όχι από τη Βουλή και την κατάργηση της δυνατότητας να στήνονται κάθε λίγο κάλπες με προσχηματική επίκληση εθνικού θέματος. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Όλα αυτά είναι θέματα τα οποία ανέκαθεν τύλιγαν με καχυποψία την πολιτική. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Θα μπορούσαμε να τα λύσουμε τώρα, ενώ κάποιοι, συγκεκριμένα εσείς, επιλέγετε να τα παραπέμψετε στις καλένδες.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Για να μην αναφερθώ και σε άλλες αναγκαίες συνταγματικές προβλέψεις που έχουμε προτείνει και οι οποίες συναντούν την άρνηση όλων των κομμάτων, από τη μέριμνα της προσιτής στέγης ως συνταγματικής επιταγής μέχρι την προστασία του πολίτη από ετεροχρονισμένους φόρους. 
Προσέξτε! Κύριε Ανδρουλάκη, έχετε μιλήσει τόσες φορές για την ανάγκη να ενισχύσουμε τη συμμετοχή των δικαστών στην ανάδειξη της ηγεσίας τους, κάτι το οποίο σε πολύ μεγάλο βαθμό έχει ήδη γίνει με νόμο αυτής της Κυβέρνησης. Όμως, ερχόμαστε εδώ πέρα να προτείνουμε και συγκεκριμένη συνταγματική διάταξη. Αυτό, λοιπόν, το οποίο εσείς υπερασπιστήκατε, έρχεστε τώρα και το καταψηφίζετε. Για να μην αναφερθώ, βέβαια, στα κόμματα της εντός εισαγωγικών «πατριωτικής Δεξιάς», τα οποία έρχονται τώρα και καταψηφίζουν τη συνταγματική κατοχύρωση της ελληνικής γλώσσας και της σημαίας. Δεν χρειάζεται, νομίζω, να πούμε πολλά περισσότερα. 
(Χειροκροτήματα από την πτέρυγα της Νέας Δημοκρατίας)
 Και βέβαια δεν συζητούμε καθόλου και, δυστυχώς, δεν φαίνεται να έχουμε την ευκαιρία να συγκεντρώσουμε την απαιτούμενη υπερπλειοψηφία ούτε καν για να γίνει μια αναφορά στο Σύνταγμα για την τεχνητή νοημοσύνη, το πρώτο θέμα που συζητείται σήμερα παγκοσμίως και για τον τρόπο με τον οποίο πρέπει να εξασφαλίσουμε με μια λιτή συνταγματική πρόβλεψη, όπως προτάθηκε από την αρμόδια επιτροπή, ότι τελικά αυτή θα πρέπει να τίθεται πάντα στην υπηρεσία του ανθρώπου. Δυστυχώς, όλα αυτά τα θέματα θα παραπεμφθούν στις συνταγματικές καλένδες. 
Θα επιμείνω και πάλι, ωστόσο, στο πολιτικό βάρος αυτής της συνεδρίασης, καθώς θα ξαναπώ ότι η παρούσα Βουλή είναι αυτή η οποία επιλέγει τα υπό αναθεώρηση άρθρα και η επόμενη Βουλή είναι αυτή η οποία διαμορφώνει το οριστικό τους περιεχόμενο, κάτι το οποίο τελικά σημαίνει το εξής απλό: Όποιος σε λίγο ψηφίσει «όχι» ή «παρών», θα έχει στερήσει ουσιαστικά από τη χώρα την ευκαιρία να βαδίσει πιο γρήγορα στο αύριο διαθέτοντας μία νέα σύγχρονη και λειτουργική συνταγματική πυξίδα. 
Και φοβάμαι ότι από την πλευρά όλων των κομμάτων πρόκειται ουσιαστικά για μία ακόμα επιλογή μηδενισμού των πάντων, όπως έδειξε και η πρόσφατη εμπειρία από τη Διεθνή Έκθεση Θεσσαλονίκης. Τι είδε εκεί ο πολίτης; Στη μία όχθη ένα σαφές κυβερνητικό σχέδιο για το 2027, το οποίο οδηγεί στο 2030 με μέτρα ενταγμένα σε ένα ημερολόγιο εφαρμογής μήνα, μήνα, τα οποία θα έρθουν πολύ σύντομα στη Βουλή και για ψήφιση κοστολογημένα έως το τελευταίο ευρώ, αλλά έχοντας και ως διαβατήριο αξιοπιστίας μια συνεπή πολιτική που δικαιώνει το σύνθημα «Το είπαμε, το κάνουμε». 
Θυμίζω τις διαδοχικές αυξήσεις του κατώτατου μισθού, ώστε τον Ιανουάριο του 2028 να φτάσει στα 1.000 ευρώ, τα 400 ευρώ καθαρά από αυτόν και κάθε Νοέμβριο σε 2,2 εκατομμύρια συνταξιούχους, το επίδομα Χριστουγέννων ύψους 500 ευρώ σε επτακόσιους είκοσι χιλιάδες δημοσίους υπαλλήλους από το 2027, τον μηδενικό φόρο σε ογδόντα επτά χιλιάδες τρίτεκνους έως το εισόδημα των 20.000 ευρώ σε πενήντα χιλιάδες αγρότες, αλλά και την ανακούφιση εκατοντάδων χιλιάδων ελεύθερων επαγγελματιών και μικρών και μεσαίων επιχειρήσεων μέσω ενός νέου και πολύ πιο δίκαιου υπολογισμού του τεκμαρτού τους εισοδήματος. 
Θυμίζω, επίσης, τον ριζοσπαστικό κουμπαρά για τη νέα γενιά, τη δυνατότητα να μπορούμε να χτίσουμε σήμερα μία καινούργια κουλτούρα αποταμίευσης, ώστε τα παιδιά τα οποία θα γεννηθούν στην Ελλάδα να έχουν στη διάθεσή τους, όταν θα γίνουν δεκαοκτώ ετών, όταν θα ξεκινούν τη ζωή τους, ένα όχι ευκαταφρόνητο περιουσιακό στοιχείο, τον μηδενικό ΕΝΦΙΑ σε εξακόσιους πενήντα χιλιάδες ιδιοκτήτες, την απαλλαγή έξι εκατομμυρίων οικιακών παροχών ρεύματος από τα έξοδα των υπηρεσιών κοινής ωφέλειας και τη σταδιακή κατάργηση της προκαταβολής φόρου. Και όλα αυτά με βάση έναν μακροπρόθεσμο συνδυασμό αυξήσεων και φοροελαφρύνσεων που τελικά προσθέτουν στο εισόδημα σχεδόν έναν μισθό, μία σύνταξη τον χρόνο ως μόνιμο, θα το ξαναπώ, μόνιμο ανάχωμα απέναντι στη διεθνή ακρίβεια. 
(Χειροκροτήματα από την πτέρυγα της Νέας Δημοκρατίας)
 Στη Θεσσαλονίκη, τέλος, έθεσα και με ευθύνη τους στόχους μας, σαφείς και ποσοτικοποιημένους, για την Ελλάδα του 2030 με δείκτες πολύ συγκεκριμένους. Ανάπτυξη διπλάσια του ευρωπαϊκού μέσου όρου, επενδύσεις αυξημένες κατά 20 δισεκατομμύρια ευρώ, ανεργία κάτω του 6%, μέσος μισθός πάνω από 1.800 ευρώ, το ρεύμα κατά 30% φθηνότερο για όλους και το ελληνικό αξιόχρεο στην ανώτερη ενδιάμεση βαθμίδα «Α», ώστε επιτέλους η νέα γενιά να μην παίρνει στους ώμους της τα χρέη της προηγούμενης.
(Χειροκροτήματα από την πτέρυγα της Νέας Δημοκρατίας)
 Με άλλα λόγια, μίλησα ρεαλιστικά για το σήμερα και το αύριο και για το τι διαπιστώθηκε από την άλλη στις επισκέψεις που είτε προηγήθηκαν είτε ακολούθησαν. Μία ανακύκλωση ακοστολόγητων και συχνά αντιφατικών υποσχέσεων με δύο όψεις. Τη δική σας, κύριε Ανδρουλάκη, στη λογική του «πάρε κόσμε», ε; Και 13ο μισθό; Πάρε και 13ο μισθό! Και 13η σύνταξη; Πάρε και 13η σύνταξη! Και νέο ΕΚΑΣ; Πάρε και νέο ΕΚΑΣ! Και μείωση του ΦΠΑ και εξαγορά των κόκκινων δανείων. Όλα αυτά προφανώς προστιθέμενα στα μέτρα τα οποία εμείς έχουμε ήδη ανακοινώσει και τα οποία, φαντάζομαι, ότι θα υπερψηφίσετε. Δεν θέλω να μπω τώρα εδώ στη λογική της κοστολόγησης. Ξέρετε, αυτή η διαδικασία είναι πολλή άχαρη, αλλά νομίζω ότι οι πολίτες καταλαβαίνουν πολύ καλά ότι σήμερα αυτός που τους τάζει αφειδώς μειώσεις φόρων και αυξήσεις δαπανών οδηγεί ουσιαστικά τη χώρα στη σίγουρη συνταγή της χρεωκοπίας.
(Χειροκροτήματα από την πτέρυγα της Νέας Δημοκρατίας)
 Βέβαια, υπήρξε και μία δεύτερη όψη, αυτή που παλιά λεγόταν «αυταπάτη» και η οποία επιστρέφει σήμερα ως απάτη, αλλά δεν θα ασχοληθώ ιδιαίτερα με τον κ. Τσίπρα, καθώς δεν είναι πια σε αυτή την Αίθουσα και δεν μπορεί να μου απαντήσει. Πάντως, καταλήγω τελικά ότι ΠΑΣΟΚ και ΕΛΑΣ είστε δύο όψεις του ιδίου νομίσματος. Όσο κι αν προσπαθείτε σε αυτόν τον άτυπο ανταγωνισμό μεταξύ σας να διαφοροποιηθείτε, έχετε και οι δύο υιοθετήσει τις χειρότερες πρακτικές του παρελθόντος. Πολύ απλά, όμως, επειδή κανείς ουσιαστικά δεν πιστεύει ότι θα κληθείτε να εφαρμόσετε αυτά τα οποία λέτε, σας αντιμετωπίζουν εξ ορισμού και με πολύ μειωμένη αξιοπιστία. 
Πιστεύω λοιπόν, κυρίες και κύριοι συνάδελφοι, ότι πράγματι το δίλημμα «ελπίδα ή περιπέτεια» θα ισχύσει ακέραιο μέχρι τις επόμενες εκλογές. Με την ελπίδα, όμως, να στηρίζεται στην αλήθεια, στο κοστολογημένο σχέδιο και στο αποτέλεσμα και με την περιπέτεια να μην τεκμηριώνεται μόνο από την εμπειρία του παρελθόντος, αλλά να προβάλλει εξαιρετικά απειλητική και από την ανεπάρκεια του παρόντος, ανεξάρτητα από τον τρόπο με τον οποίον αυτή διατυπώνεται. Και μικρή σημασία έχει, όπως είπα, αν τελικά οι δύο δρόμοι της ΕΛΑΣ και του ΠΑΣΟΚ δείχνουν διαφορετική, υποτίθεται, κατεύθυνση, τελικά οδηγείτε και οι δύο τη χώρα στο ίδιο αδιέξοδο.

Μικρή σημασία, επίσης, έχει αν οι πολέμιοι της Νέας Δημοκρατίας θέλουν -ή δεν θέλουν- να συνεργαστούν μέσα σε ένα εφιαλτικό σενάριο αναταραχής και ακυβερνησίας, να συμπλεύσουν πιθανώς με τα άκρα του λαϊκισμού. 
Να, λοιπόν, γιατί σήμερα η Ελλάδα έχει περισσότερο από ποτέ ανάγκη τη σταθερότητα, τη συνέχεια και τη συνέπεια. Έχει περισσότερο παρά ποτέ ανάγκη από ομαλότητα και κοινωνική συνοχή, από συλλογική ανάπτυξη, από ατομική ευημερία και φυσικά, από την αμυντική θωράκιση της πατρίδας, ιδίως, σε έναν τόσο ταραγμένο κόσμο, όπου κάθε γεωπολιτική μεταβολή έχει τελικά συνέπειες και στην εσωτερική ζωή των κρατών, ενώ η παραμικρή πολεμική επιχείρηση, κυρίως στις υποδομές ενέργειας, συνεπάγεται αυτόματα και ένταση του παγκόσμιου πληθωρισμού. 
Στα όπλα, λοιπόν, ενός κράτους, που θέλει να πλέει με ασφάλεια και με σιγουριά στα ταραγμένα νερά των ημερών, θα προσέθετα και τη θεσμική κανονικότητα, την ειλικρίνεια του «ό,τι λέω το εννοώ» αντί «λέω και ξελέω» των άλλων. 
Και γι’ αυτό βέβαια -θα το πω και αυτό, κύριε Πρόεδρε, κλείνοντας- διαψεύδονται και όσοι είχαν προβλέψει και σε αυτήν την Αίθουσα πρόωρες κάλπες. Για σκεφτείτε λίγο, να ήμασταν τώρα σε περίοδο προεκλογική. Ήταν πολλοί αυτοί οι οποίοι προεξοφλούσαν ότι περίπου στη Διεθνή Έκθεση της Θεσσαλονίκης θα ανακοινώσω ένα τεράστιο πακέτο παροχών, πολύ πέρα και πάνω από τις δυνατότητες της οικονομίας και θα οδηγήσω τη χώρα σε εκλογές. Σκεφτείτε, τώρα, να ήμασταν στις εκλογές με το πετρέλαιο να έχει πάρει την ανιούσα, με δύο πολέμους σε εξέλιξη, με την ένταση…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …
(Θόρυβος από την πτέρυγα του ΠΑΣΟΚ-Κινήματος Αλλαγής)
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Συγγνώμη, εσείς δεν ζητούσατε συνέχεια πρόωρες εκλογές; Κάνω λάθος; Έχω μπλεχτεί λίγο. 
(Χειροκροτήματα από την πτέρυγα της Νέας Δημοκρατίας)
…με την Ευρώπη σε αμηχανία και βέβαια, με μία πρωτοφανή κρίση στην παγκόσμια αγορά ομολόγων, με το αμερικανικό δημόσιο πια να δανείζεται με επιτόκια τα οποία ξεπερνούν το 5% και με την Ελλάδα έναν φάρο σταθερότητας σε μία αγορά ομολόγων εξαιρετικά ταραγμένη, κάτι το οποίο δικαιώνει όχι μόνο τις επιλογές της δημοσιονομικής μας πολιτικής, αλλά και την απόφασή μας να ξεπληρώσουμε πιο γρήγορα το δημόσιο χρέος. 
(Χειροκροτήματα από την πτέρυγα της Νέας Δημοκρατίας)
Όπως τόνισα και στη Θεσσαλονίκη, ο φετινός χειμώνας θα είναι ένας δύσκολος χειμώνας. Στο όνομα, όμως, αυτής της συγκυρίας, η επιλογή μου είναι μία. Δεν θα βάλω το κομματικό συμφέρον πάνω από το συμφέρον της πατρίδας. Αντίθετα, θεωρώ ότι οι εσωτερικές εξελίξεις πρέπει πάντα να καθορίζονται σε συνθήκες ηρεμίας και με τελικό κριτήριο τις ικανότητες του καθενός, πολύ περισσότερο, μάλιστα, όταν ειδικά αυτή η Κυβέρνηση έχει αποδείξει σε πολλές κρίσεις στο παρελθόν ότι μπορεί να αντιμετωπίσει αποτελεσματικά κάθε δυσκολία.
Γι’ αυτό ακριβώς θα συνεχίσουμε το έργο μας με άμεσο στόχο τα οφέλη μιας αποδοτικής οικονομικής πολιτικής να επιστρέφουν σταδιακά ως μέρισμα ανάπτυξης συνολικά στην κοινωνία, ακολουθώντας έναν δρόμο που ευνοεί τους πολλούς, με ασφαλή τα σύνορά μας, με ενεργή τη διπλωματία μας, χωρίς να θέτουμε σε κίνδυνο τις έως τώρα κατακτήσεις μας, αλλά με σταθερή την πίστη ότι η ισχυρή Ελλάδα είναι πρώτα απ’ όλα η Ελλάδα στην οποία θα αισθάνονται ισχυροί οι Ελληνίδες και οι Έλληνες. 
(Χειροκροτήματα από την πτέρυγα της Νέας Δημοκρατίας)
Υπό αυτό το πρίσμα λοιπόν -και κλείνω, κύριε Πρόεδρε- η σημερινή διαδικασία στη Βουλή καθίσταται μία ύστατη δοκιμασία αξιοπιστίας και ευθύνης απέναντι στις μεγάλες θεσμικές αλλαγές, τις οποίες όλοι έχουμε δεχθεί σε αυτή την Αίθουσα ότι είναι αναγκαίες. Θα έλεγα ότι, έστω και αυτή την ώρα η Αντιπολίτευση, ο κάθε Βουλευτής ξεχωριστά θα μπορούσε υπό προϋποθέσεις να αναθεωρήσει κάποια στάση του στο φως των γεγονότων που μόλις περιέγραψα, με την ώρα αυτή να ζητά κομματικές υπερβάσεις μπροστά στις εθνικές απαιτήσεις. Ξέρω πολύ καλά ότι δεν θα πιάσει τόπο η ευχή μου. Ωστόσο, παρά ταύτα, έκρινα σκόπιμο να κάνω μια τελευταία προσπάθεια για να εξηγήσω τα επιχειρήματα μου. 
Σας ευχαριστώ πολύ. 
(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)
ΠΡΟΕΔΡΟΣ (Νικήτας Κακλαμάνης): Τον λόγο έχει ο Αρχηγός της Αξιωματικής Αντιπολίτευσης και Πρόεδρος του ΠΑΣΟΚ-Κινήματος Αλλαγής, ο κ. Νικόλαος Ανδρουλάκης. 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Ευχαριστώ, κύριε Πρόεδρε. 
Κυρίες και κύριοι συνάδελφοι, σήμερα είχαμε άλλο ένα επεισόδιο προσπάθειας δημιουργίας εντυπώσεων εκ μέρους του Πρωθυπουργού και του κ. Βορίδη. 
(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ.  ΠΑΡΙΣ ΚΟΥΚΟΥΛΟΠΟΥΛΟΣ)
Πραγματικά, ήταν συγκινητική η προσπάθειά τους, διότι θέλουν να μας πείσουν ότι ευτυχώς που τους έχουμε και κατάφεραν μέσα από τις προτάσεις τους διακόσια χρόνια -και παραπάνω- μετά την Ελληνική Επανάσταση και την προσπάθεια των Ελλήνων να απελευθερωθούν να κατοχυρώσουν τη σημαία και τη γλώσσα. Κι εμείς οι υπόλοιποι, είμαστε η εξαίρεση.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Τι ωραία που τα λέτε! Δένει το γλυκό. Από το «Μητσοτάκης ή χάος» πήγατε στο «Μητσοτάκης ή Ερντογάν». Η δημοκρατική εναλλαγή, δηλαδή, στην εξουσία, η λαϊκή ετυμηγορία, οι εκλογές είναι ένα παιχνίδι που υπονομεύει τα εθνικά μας συμφέροντα. Διότι οι εκλογές είναι εκλογές. Θα έχουμε προεκλογική περίοδο, γίνονται διερευνητικές διαδικασίες με τις εντολές. Τι σημαίνει δηλαδή, ότι δεν πρέπει να έχουμε εκλογές; Τι είδους αναλύσεις είναι αυτές από τον αρμόδιο Υπουργό Δικαιοσύνης, που αντί να σπεύσετε να αποδοκιμάσετε, τον καλέσατε, για να του πείτε «μπράβο» και να τον ανακηρύξετε υποψήφιο Βουλευτή Θεσσαλονίκης. 
Και δεν φτάνει μόνο το προσβλητικό δίλημμα για τη δημοκρατία «Μητσοτάκης ή Ερντογάν», σήμερα πήγαμε σε άλλο δίλημμα. «Ελπίδα ή περιπέτεια». Δηλαδή ελπίδα είστε εσείς και περιπέτεια είμαστε εμείς. 
Για να δούμε, τι είδους ελπίδα είστε. Είστε η ελπίδα του να παραμείνει και τρίτη τετραετία η αγοραστική δύναμη του ελληνικού λαού η τελευταία στην Ευρωπαϊκή Ένωση; Αυτή είναι η ελπίδα που δίνετε; Αυτά είναι τα αποτελέσματα της  οικονομικής σας πολιτικής. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Η ελπίδα, λοιπόν, είναι να καθηλωθεί ο ελληνικός λαός στην τελευταία θέση, σε επίπεδο Ευρωπαϊκής Ένωσης, στην αγοραστική του δύναμη και περιπέτεια είμαστε εμείς που προτείναμε στη Διεθνή Έκθεση Θεσσαλονίκης ένα σχέδιο ανάπτυξης σε όλους τους τομείς, στον πρωτογενή τομέα, τη μεταποίηση, τη βιομηχανία, την ενέργεια, παντού. Ελπίδα είστε εσείς; Είστε ελπίδα στα ενοίκια; 
Βγείτε στην κοινωνία, κύριε Μητσοτάκη, να ακούσετε τους νέους. Δεν μπορούν να βρουν σπίτι να νοικιάσουν. Και έχετε ευθύνη γι’ αυτό. Ουδέποτε ξανά η χώρα δεν είχε βρεθεί σε αυτή τη θέση. Δεκαετίες ολόκληρες είχε να αντιμετωπίσει τέτοια στεγαστική πολιτική. Κι όταν τα λέγαμε, μάς κοροϊδεύατε και μάς λέγατε λαϊκιστές. Και μετά δώσατε ένα ενοίκιο, που δεν λύνει κανένα πρόβλημα, όταν έχουμε φτάσει στο χείλος του γκρεμού και δεν μπορούν να βρουν σπίτι με αξιοπρέπεια φοιτητές και νέες οικογένειες για να στεγάσουν τα όνειρα τους. 
Τι ελπίδα είστε; Είστε ελπίδα στην υγεία, που έχετε το θράσος να απαντήσετε στο πρόγραμμα του ΠΑΣΟΚ, ότι τα έχετε κάνει; Τα έχετε κάνει, γι’ αυτό ο ελληνικός λαός πληρώνει τις υψηλότερες ιδιωτικές δαπάνες υγείας στην Ευρώπη μαζί με τον λαό της Βουλγαρίας. Συγχαρητήρια!
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Σε τι είστε ελπίδα; Είστε ελπίδα στους θεσμούς, που ήρθατε ως ο καβαλάρης του φιλελευθερισμού για να επουλώσετε τις πληγές που άφησε πίσω ο κ. Καμμένος με τον κ. Τσίπρα; Και τι δεν έχετε κάνει. Τι άλλο έπρεπε να έχετε κάνει για να πούμε ότι μιλάμε για απόκλιση από την ευρωπαϊκή λειτουργία των θεσμών; Επιθέσεις σε ανεξάρτητες αρχές κάνατε. Παιχνίδια με τη δικαιοσύνη κάνατε. Παρακράτος υποκλοπών στήσατε. Το Σύνταγμα που συζητάμε σήμερα και τον Κανονισμό της Βουλής τον κάνατε κουρελόχαρτο. Εδώ, εξευτελίσατε μία ολόκληρη Κοινοβουλευτική Ομάδα. Πότε ξανά Πρωθυπουργός είπε «φύγετε να πάτε να κοιμηθείτε, γιατί φοβάμαι την ψήφο σας»; 

Κι έρχεται ο κ. Βορίδης σήμερα να μας κάνει μαθήματα! Είναι πραγματικά απίστευτο! Ζητήματα συνταγματικής τάξης στη δημοκρατική παράταξη, ο Βορίδης! Ο Βορίδης που χρησιμοποιήθηκε το άρθρο 86 για να δέσουν τα χέρια της δικαιοσύνης και να μην ελεγχθεί ως πρωταγωνιστής Υπουργός για το σκάνδαλο του ΟΠΕΚΕΠΕ, μας εγκαλεί που δεν αναθεωρούμε το άρθρο 86 που τον έσωσε!
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 Φτάνει! Αφήστε το θέατρο! Αφήστε το θέατρο! Εγώ δεν θα πάω ούτε στα «τσεκουράκια» ούτε στις παλιές ιδεολογίες. Θα πάω στα σημερινά, γιατί ο καθένας έχει μια διαδρομή. Κι όταν έχει μια διαδρομή, όταν μιλάει στους συναδέλφους του, βουτάει τη γλώσσα του στο μυαλό για τη διαδρομή αυτής της παράταξης στα πενήντα χρόνια Μεταπολίτευσης!
Τι να πούμε, λοιπόν; Για τη διαφθορά; Ποια είναι η ελπίδα που δίνετε στον ελληνικό λαό; Ποια είναι η ελπίδα; Στο μόνο που επενδύετε είναι ο φόβος. Σε καμία ελπίδα δεν επενδύετε. Γι’ αυτό το θρασύτατο δίλημμα «Ερντογάν ή Μητσοτάκης» αποκαλύπτει το σχέδιό σας. Θέλετε να τρομοκρατήσετε την κοινωνία, να νοιώσει αστάθεια, να νιώσει περιπέτεια. 
Όμως, η κοινωνία θα πάει μπροστά. Θα πάει μπροστά με τη λαϊκή ετυμηγορία που θα στείλει σαφέστατο μήνυμα στις επόμενες εθνικές εκλογές.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Το πρόγραμμά μας είναι απάντηση σε όλα. Είναι κοστολογημένο, όχι όπως εσείς που θέλετε, λέτε, να πάμε και στο Δημοσιονομικό Συμβούλιο. 
Το 2018 -που τολμάτε να μιλήσετε για λαϊκισμό- πόσο κόστισε, κύριε Μητσοτάκη, η οριζόντια μείωση του ΦΠΑ σε 22% και 11% και παράλληλα η δέσμευσή σας για κατάργηση του «Νόμου Κατρούγκαλου»; Πάρτε τον λόγο. Πόσο κόστισε; Ορίστε, πείτε μας εδώ. Εσείς ο υπεύθυνος που διεκδικήσατε την ψήφο του ελληνικού λαού με αλήθειες, πείτε στον ελληνικό λαό, το 2018 από το βήμα της Διεθνούς Έκθεσης Θεσσαλονίκης, όταν είπατε «ΦΠΑ 22% και 11% και καταργούμε τον Νόμο Κατρούγκαλου», πόσο κόστισε το πρόγραμμά σας. Δεν βάζω τα υπόλοιπα. Αυτό να πείτε σήμερα που έχετε συνεχώς αφήγημα πόσο κάνει και πόσο κάνει. Σίγουρα, πολύ λιγότερα από αυτά που έκανε της Νέας Δημοκρατίας των λαϊκιστών, αυτών που χρεοκόπησαν την Ελλάδα το 2009!
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 Εμείς είπαμε συγκεκριμένα στοιχεία. Πρώτο χρόνο, δεύτερο χρόνο, τρίτο χρόνο, τέταρτο χρόνο μιας άλλης διακυβέρνησης, με άλλο παραγωγικό μοντέλο, με άλλο φορολογικό σύστημα, με άλλο κοινωνικό κράτος. Εσείς τι από όλα αυτά είπατε, πριν κατακτήσετε την εξουσία; Μόνο μεγάλα λόγια! Και στο τέλος είδαμε τα χαΐρια μας! Ένα είναι το νούμερο, το στοιχείο το αποκαλυπτικό. Είναι η αγοραστική δύναμη των πολιτών που έχει καταρρεύσει. 
Δεν θέλω να πάω στα παλιότερα, γιατί και εδώ μας κάνετε θεσμικά μαθήματα. Η παράταξη που πήγαινε στις Βρυξέλλες με τις χαρτοπετσέτες! Τα είπε ο Πρόεδρος της Ευρωπαϊκής Επιτροπής. Χρεοκοπούσε η χώρα και πηγαίνατε τα δημοσιονομικά στις χαρτοπετσέτες στις Βρυξέλλες! Και μας κάνετε μαθήματα!
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 Η παράταξη που κυνήγησε τον Γεωργίου για τα πλαστά στοιχεία που στέλνατε στις Βρυξέλλες, μας κάνετε μαθήματα! 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 Η παράταξη που χρεοκόπησε την Ελλάδα και μετά σήκωνε τα χέρια ψηλά και έλεγε «Ζάππεια», μας κάνετε μαθήματα! Αφήστε τα!
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 Όμως, αναρωτηθείτε μεταξύ σας. Ο κ. Βορίδης ψήφισε το πρώτο μνημόνιο, εσείς όχι. Γιατί; Η κ. Μπακογιάννη το ψήφισε, εσείς όχι. Γιατί; 
Αυτές οι αντιφάσεις δεν είναι ιστορία. Είναι DNA που δείχνει τι έχει κάνει και τι δεν έχει κάνει κάθε παράταξη σε αυτόν εδώ τον τόπο. 
Και πάω στο Σύνταγμα. Πριν από μερικούς μήνες, με ύφος ενός Πρωθυπουργού που νοιώθει υπευθυνότητα, κοίταζε ο Πρωθυπουργός και έλεγε ότι πρέπει να αναθεωρήσουμε το άρθρο 86, ότι πρέπει να μην υπάρχουν δυνατότητες να περιορίζει η Βουλή τη δικαιοσύνη. Και το έλεγε, βέβαια, κάτω από την πίεση της τραγωδίας των Τεμπών. Και σήμερα έρχονται και μας λένε με ύφος καρδιναλίων «Μα, αφού συμφωνούσαμε, γιατί δεν το ψηφίζετε»; 
Εγώ, λοιπόν, λέω σήμερα από την καρδιά μου σε κάθε Ελληνίδα και κάθε Έλληνα: Τι περιμένετε από εμάς; Να στηρίξουμε αυτό που λέει η Νέα Δημοκρατία, που εννοεί αναθεώρηση του άρθρου 86 την τελική απόφαση να την παίρνει η Βουλή και να μπορεί ξανά ο επόμενος κ. Γεωργιάδης να λέει «Έχουμε 157 και γράφουμε στα παλιά μας τα παπούτσια τη δικαιοσύνη»;
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 Διότι αυτό λέει η δική σας Αναθεώρηση. Συνεχίζει την ευθύνη να την έχει η Βουλή, άρα η εκάστοτε κοινοβουλευτική πλειοψηφία, άρα ό,τι είπε πριν από δύο μήνες ο κ. Γεωργιάδης θα ισχύει και μετά την Αναθεώρηση με την πρόταση της Νέας Δημοκρατίας. Δηλαδή, ακούσατε τον ελληνικό λαό, ακούσατε τον πόνο του, τη στεναχώρια του, την απελπισία του, την αγωνία του, τον θυμό του για τον ΟΠΕΚΕΠΕ, για την τραγωδία των Τεμπών, για τις υποκλοπές, για όλες τις θεσμικές σας ατασθαλίες και για τη διαφθορά και η Αναθεώρηση για το άρθρο 86 που προτείνετε είναι να παραμένει η ευθύνη στη Βουλή; Είστε εκτός κοινωνικής πραγματικότητας.
Δεύτερο επιχείρημα: Λέτε «Εμείς θέλουμε να πάμε μπροστά. Θέλουμε να κάνουμε Συνταγματική Αναθεώρηση και μία θητεία στον Πρόεδρο της Δημοκρατίας». Γιατί μία θητεία για τον Πρόεδρο της Δημοκρατίας; Για να αποφύγουμε, λέει, τις μικροκομματικές σκοπιμότητες. Και το λέει ο Πρωθυπουργός που είναι ο πρώτος της Μεταπολίτευσης που για λόγους μικροκομματικούς επέλεξε εν ενεργεία Βουλευτή για Πρόεδρο της Δημοκρατίας! Και θέλετε να σας εμπιστευθούμε;
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 Είστε ο πρώτος που επέλεξε εν ενεργεία Βουλευτή για Πρόεδρο της Δημοκρατίας, για να κρατήσει εσωκομματικές ισορροπίες και μας λέτε για μία θητεία για να μην έχουμε μικροκομματικές επιλογές!
Άρθρο 110. Γιατί είπα και στην πρώτη διαδικασία «Φέρτε το τώρα να το ψηφίσουμε, για να αλλάξει η αντίληψη για την Αναθεώρηση του Συντάγματος», για να μην υπάρχει κανένας εκβιασμός και κανένα περιθώριο για οποιαδήποτε κοινοβουλευτική πλειοψηφία, όχι μόνο αυτή της Αναθεωρητικής, αλλά και της προτείνουσας, ώστε να μην μπορεί να κάνει παιχνίδια μετά; Τι σημαίνει «αλλαγή του άρθρου110»; Σημαίνει το εξής: Όσες ψήφους και αν πάρει ένα άρθρο στην προτείνουσα, να χρειάζεται μετά 180 και όχι αν πάρει 180, μετά να θέλει 150, άρα να διευκολύνουμε τον τρόπο που θα γράφει το άρθρο οποιοσδήποτε έχει την πλειοψηφία στην επόμενη Βουλή, είτε εσείς, είτε εμείς, είτε οποιοσδήποτε άλλος. 
Γιατί δεν το τολμήσατε; Και μας κάνετε και μαθήματα, όταν γνωρίζετε πολύ καλά ότι για να αλλάξει η κουλτούρα αναθεώρησης και διαλόγου και να έχουμε ποιοτική Συνταγματική Αναθεώρηση με ώριμο διάλογο και ευρύτερες συναινέσεις, το κομβικό άρθρο είναι το 110. Γιατί δεν συμφωνήσατε μαζί μας; Διότι πολύ απλά δεν το θέλετε. Κάνετε επικοινωνιακά παιχνίδια. 
Και μιλάτε και για το άρθρο 16; Καλά, την απόφαση του ΣτΕ δεν την διαβάσατε; Έχετε τόσο θράσος; Την απόφαση του ΣτΕ που μας δικαιώνει απόλυτα για τα παιχνίδια που κάνατε, δεν την διαβάσατε; 
Δυστυχώς, η Νέα Δημοκρατία παραμένει αμετανόητη. Αμετανόητη και στον τρόπο που πολιτεύεται και στον τρόπο που χειρίζεται κορυφαία ζητήματα, όπως είναι η Συνταγματική Αναθεώρηση. Εμείς βάλαμε σαφείς άξονες, καθαρά πράγματα. Αναθεώρηση του άρθρου 86, ώστε η ποινική ευθύνη Υπουργών να ερευνάται από Ειδικό Δικαστικό Όργανο, ανεξάρτητα από την έγκριση της Βουλής. Αυτό θέλει η κοινωνία, όχι αυτό που επιλέξατε εσείς. Η κοινωνία είναι μαζί μας στο κορυφαίο ζήτημα του άρθρου 86 που έχει αποκτήσει εμβληματικά χαρακτηριστικά τα τελευταία χρόνια. Η κοινωνία θέλει να επιλέγεται η ηγεσία της δικαιοσύνης χωρίς να παίζει ρόλο η κοινοβουλευτική Πλειοψηφία -και εδώ είναι μαζί μας- από Ειδικό Σώμα. Δεν είναι μαζί σας. Θέλει διάκριση των εξουσιών η ελληνική κοινωνία και όχι ηγεσία της δικαιοσύνης που εξαρτάται από την εκάστοτε κοινοβουλευτική Πλειοψηφία. Η κοινωνία θέλει μη κρατικά, μη κερδοσκοπικά και ισχυρό δημόσιο πανεπιστήμιο. Και εδώ είναι μαζί μας. Αυτό προτείνουμε, όπως ισχύει και σε κάθε άλλη ευρωπαϊκή χώρα και όχι να μετατρέπετε τα κολέγια σε πανεπιστήμια έτσι όπως συμφέρει εσάς και τα συμφέροντά σας. 
Η κοινωνία θέλει αξιολόγηση. Ναι, θέλει αξιολόγηση και στηρίζουμε την αξιολόγηση. Γιατί, όμως, εξαρτάται η αξιολόγηση, κύριε Μητσοτάκη, από την άρση της μονιμότητας; Η Γερμανία, η Γαλλία, τα μεγάλα κράτη της Ευρώπης που έχουν τεράστια θεσμική ιστορία, που έχουν μηχανισμούς αξιολόγησης και αξιοκρατίας, έχουν στο Σύνταγμά τους άρση της μονιμότητας ή ενισχύουν τον ρόλο του δημοσίου υπαλλήλου με ισχυρή αξιολόγηση, για να μην μπορεί να εκβιάζεται από κανέναν; Απαντήστε. Πού αλλού; Στη Γερμανία υπάρχει στο Σύνταγμα αυτό ή στη Γαλλία;
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Αυτά είναι επικοινωνιακά παιχνίδια χειρίστου είδους. Ο λαός θέλει αλήθειες, θέλει προτάσεις και όχι πυροτεχνήματα από αυτά τα οποία, συνεχώς, ακολουθείτε. 
(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ)
Κυρίες και κύριοι, προτείναμε έναν άλλο δρόμο και για τους θεσμούς και για την οικονομία και για το κοινωνικό κράτος, μια Ελλάδα που να τους χωράει όλους τους Έλληνες και όχι μια Ελλάδα που η Κυβέρνηση κάνει δωράκια στους ισχυρούς, για να ελέγχουν τα μίντια και τα μίντια να την προστατεύουν, μια Ελλάδα για όλους! Τι σημαίνει για εμάς ο κάθε πολίτης να νιώθει ότι η δικαιοσύνη είναι για όλους και όχι μόνο για αυτόν και τους ισχυρούς πολιτικούς και οικονομικούς παράγοντες; 
Μια Ελλάδα για όλους, λοιπόν, όπου όταν θα μπαίνει ο άνθρωπος στο νοσοκομείο να γνωρίζει ότι είτε είναι πλούσιος είτε φτωχός θα έχει μια αντιμετώπιση με σοβαρές υπηρεσίες υγείας και δεν θα τρέχει στον ιδιωτικό τομέα, στο καρτέλ που φτιάχνετε, κύριε Μητσοτάκη. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Γι’ αυτό θα αγωνιστούμε. Για μια Ελλάδα για όλους, για μια χώρα που θα χωρά όλους τους Έλληνες. Αυτός είναι ο αγώνας του ΠΑΣΟΚ για πολιτική αλλαγή μέχρι τη μέρα των Εθνικών Εκλογών. 
(Όρθιοι οι Βουλευτές του ΠΑΣΟΚ-Κινήματος Αλλαγής χειροκροτούν ζωηρά και παρατεταμένα)
ΠΡΟΕΔΡΟΣ (Νικήτας Κακλαμάνης): Κύριοι συνάδελφοι, θέλω να σας ενημερώσω για το εξής: Η απόφαση της Διάσκεψης των Προέδρων για τη σημερινή συνεδρίαση με πολύ μεγάλη πλειοψηφία ήταν ότι δεν θα υπάρξει δευτερολογία για κανέναν. Λόγω της σημασίας του θέματος, ο Πρωθυπουργός ζήτησε μια ολιγόλεπτη δευτερολογία. Αυτό μπορεί να γίνει μόνο με την απόφαση της Ολομέλειας και θα αφορά όλους τους Πολιτικούς Αρχηγούς. Και αυτούς που έχουν μιλήσει και δεν είναι στην Αίθουσα και αυτονοήτως και τους υπόλοιπους τρεις, την κ. Κωνσταντοπούλου, την κ. Δούρου και τον κ. Κουτσούμπα. 
Εάν έχω, λοιπόν, την έγκρισή σας, θα δώσω για τρία λεπτά στον κάθε πολιτικό Αρχηγό τον λόγο για μία και μόνο παρέμβαση. 
Έχω την έγκρισή σας; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι.
ΠΡΟΕΔΡΟΣ (Νικήτας Κακλαμάνης): Κατά πλειοψηφία, κυρία Κωνσταντοπούλου. Απ’ ό,τι βλέπω το ΠΑΣΟΚ…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Προηγούμαι σε πρωτολογία, κύριε Πρόεδρε, ζητώ τον λόγο για την πρωτολογία μου.
ΠΡΟΕΔΡΟΣ (Νικήτας Κακλαμάνης): Ο Πρόεδρος της Κυβέρνησης, κ. Κυριάκος Μητσοτάκης έχει τον λόγο για τρία λεπτά.
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Θα είμαι πολύ σύντομος, κύριε Πρόεδρε. 
Κύριε Ανδρουλάκη, εάν ήσασταν τόσο σίγουρος ότι θα κερδίσετε τις εκλογές και με αυτοδυναμία, όπως προβλέψατε στη συνέντευξη που δώσατε στη Διεθνή Έκθεση Θεσσαλονίκης, σήμερα θα υπερψηφίζατε τις αλλαγές για το άρθρο 86,  τουλάχιστον, ώστε να μπορείτε εσείς στη συνέχεια ως νέα πλειοψηφία στη Βουλή να το διαμορφώσετε έτσι όπως ακριβώς επιθυμείτε.
(Χειροκροτήματα από την πτέρυγα της Νέας Δημοκρατίας)
 Μια υπενθύμιση μόνο. Το 1999 η Νέα Δημοκρατία ως Αντιπολίτευση τότε, ψήφισε ογδόντα τρία από τα ογδόντα έξι προτεινόμενα προς Αναθεώρηση άρθρα και αυτό δείχνει τη διαφορά, μεταξύ των δύο παρατάξεων, αλλά και τη διαφορά μεταξύ του τότε ΠΑΣΟΚ και του σημερινού.
(Χειροκροτήματα από την πτέρυγα της Νέας Δημοκρατίας)
 Μια παρατήρηση θέλω να κάνω μόνο, κύριε Πρόεδρε, διότι το θεωρώ εξαιρετικά σημαντικό. Είπατε, κύριε Ανδρουλάκη, κάτι το οποίο θα μπορούσε να το εκλάβει κανείς και ως εθνικά επικίνδυνο! Πρώτον, είπατε, ότι το δίλημμα στις επόμενες εκλογές είναι Μητσοτάκης ή Ερντογάν.
(Θόρυβος από την πτέρυγα του ΠΑΣΟΚ-Κινήματος Αλλαγής)  
 Όχι, κύριε Ανδρουλάκη. Το δίλημμα στις επόμενες εκλογές είναι: Μητσοτάκης ή Ανδρουλάκης, Μητσοτάκης ή Τσίπρας, Μητσοτάκης ή Κωνσταντοπούλου, Μητσοτάκης ή Βελόπουλος. 
(Χειροκροτήματα από την πτέρυγα της Νέας Δημοκρατίας)
Μπορεί να σας ενοχλεί αυτό το δίλημμα, να μη σας κάνει να αισθάνεστε πολύ βολικά, αλλά αυτό είναι το δίλημμα των επόμενων εκλογών. Και το γεγονός ότι εννοείτε ότι η Κυβέρνηση αυτή επιλέγει να αυξήσει την ένταση στις ελληνοτουρκικές σχέσεις -για να έχει, υποτίθεται, κάποια κομματικά οφέλη- αυτή η θεώρηση, κύριε Ανδρουλάκη, είναι εθνικά επικίνδυνη.
(Χειροκροτήματα από την πτέρυγα της Νέας Δημοκρατίας)
 Είναι σαν να μας λέτε ότι η Κυβέρνηση υιοθετεί ένα μακροπρόθεσμο πρόγραμμα εξοπλισμού των Ενόπλων Δυνάμεων, ότι αγοράζουμε Belharra, ότι προμηθευόμαστε τον θόλο, την «Ασπίδα του Αχιλλέα», ότι αναβαθμίζουμε τα F-16 γιατί; Για να αποκομίσουμε βραχυπρόθεσμα εκλογικά οφέλη;
(Χειροκροτήματα από την πτέρυγα της Νέας Δημοκρατίας)
Πιστεύετε, πραγματικά, ότι μία υπεύθυνη Κυβέρνηση θα μπορούσε ποτέ να ασκεί μία μακροπρόθεσμη εξωτερική πολιτική και να θέσει σε κίνδυνο,  ενδεχομένως, τα εθνικά συμφέροντα της χώρας, μόνο και μόνο επειδή σε κάποιους μήνες από τώρα θα έχουμε εκλογές; Εάν αυτό πιστεύετε, κύριε Ανδρουλάκη, οφείλετε να το πείτε και να το δηλώσετε ξεκάθαρα. Αυτό το οποίο επαναλαμβάνω εγώ είναι ότι η Κυβέρνηση αυτή θα συνεχίσει να υπερασπίζεται τα εθνικά δίκαια, να προστατεύει τα σύνορά μας, να θωρακίζει τις Ένοπλες Δυνάμεις καθ’ όλη τη διάρκεια της τετραετίας.
(Χειροκροτήματα από την πτέρυγα της Νέας Δημοκρατίας)
 Το κάναμε από την πρώτη μέρα, το κάναμε το 2020, όταν αποτρέψαμε την οργανωμένη εισβολή μεταναστών στον Έβρο, θα εξακολουθούμε να το κάνουμε μέχρι το τέλος της τετραετίας.
(Χειροκροτήματα από την πτέρυγα της Νέας Δημοκρατίας)
 Παρακαλώ, λοιπόν, κύριε Ανδρουλάκη, ως Αρχηγός της Αντιπολίτευσης, μην μπλέκετε τα εξωτερικά ζητήματα στην εσωτερική πολιτική αντιπαράθεση. Δείχνει βαθιά ανευθυνότητα αυτό το οποίο είπατε. Θα σας ζητήσω να το ανακαλέσετε, να το ανακαλέσετε στη δευτερολογία σας και να αντιληφθείτε ότι έχετε έναν υπεύθυνο ρόλο ως Αρχηγός της Αντιπολίτευσης, ο οποίος δεν σας επιτρέπει να αφήνετε τέτοιου είδους υπονοούμενα, ειδικά για θέματα τα οποία αφορούν την εξωτερική πολιτική. 
Τέλος, για τον κ. Φλωρίδη μία ανθοδέσμη, μία ανθοδέσμη θα σας στείλει για την…
(Χειροκροτήματα από την πτέρυγα της Νέας Δημοκρατίας)
(Θόρυβος από την πτέρυγα του ΠΑΣΟΚ-Κινήματος Αλλαγής)
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Κύριε Πρόεδρε, τον λόγο παρακαλώ.
ΠΡΟΕΔΡΟΣ (Νικήτας Κακλαμάνης): Ο Αρχηγός της Αξιωματικής Αντιπολίτευσης κ. Νικόλαος Ανδρουλάκης έχει τον λόγο.
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Ο Πρωθυπουργός έχει υποκριτικό ταλέντο, διότι μιλούσε και απαντούσε στον κ. Φλωρίδη και κοιτούσε εμένα. Είναι φοβερό, συγχαρητήρια! 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Πραγματικά, κύριε Μητσοτάκη, είστε εντυπωσιακός. Έχουμε και συναδέλφους που έχουν μεγάλο ταλέντο στην υποκριτική, να το αξιολογήσουν. Δηλαδή, εγώ είπα αυτό που είπε ο Φλωρίδης, ότι εάν υπάρχει ακυβερνησία θα κάνουν «ντου» οι απέναντι, το «Μητσοτάκης ή Ερντογάν», αλλά να απολογηθεί το ΠΑΣΟΚ και όχι αυτός που το είπε, που κάθεται δίπλα του!  
(Χειροκροτήματα από την πτέρυγα του ΠΑΣΟΚ-Κινήματος Αλλαγής) 
Μα καλά, έχει κάποιο όριο η φαιδρότητα; Πραγματικά, δηλαδή, μου κάνει εντύπωση. Εγώ λοιπόν -επειδή το ΠΑΣΟΚ είναι σοβαρό κόμμα- εκλαμβάνω τα όσα είπατε ως άμεση πρόσκληση στον κ. Φλωρίδη για παραίτηση. Αυτό καταλαβαίνω.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 Καταλαβαίνω ότι δεν αποδοκιμάζετε εμάς, αλλά τον κ. Φλωρίδη. Διότι αυτός που έπαιξε με τα εθνικά θέματα, αυτός που έβαλε διλήμματα, διλήμματα τέτοιας υπόστασης που δεν έχουν σχέση με τη δημοκρατική κουλτούρα, είναι ο στενός σας συνεργάτης. 
Ακούστε, κύριε Μητσοτάκη, όλα έχουν όριο. Μιλάτε για την Αναθεώρηση του ’98; Γιατί δεν μιλάτε για το 2019 που ήσασταν εσείς Πρόεδρος της Νέας Δημοκρατίας; Μιλάτε για το ’98 αλλά όχι για το ’19. Για εσάς μιλήστε, για το τι κάνατε τότε. Αφήστε λοιπόν, τα παλιά. Διότι λέτε «Το ΠΑΣΟΚ, του Ανδρουλάκη», αλλά η Νέα Δημοκρατία του Μητσοτάκη να δούμε τι κάνει. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 Εγώ, λοιπόν, να σας πω τι κάνει. Εγώ λοιπόν, είμαι ένας δημοκράτης του προσκήνιου, εγώ, κύριε Μητσοτάκη, παρακράτος υποκλοπών δεν έφτιαξα. Εγώ το άρθρο 86 να το χρησιμοποιώ για να σώσω τους συνεργάτες μου δεν το έκανα. Εγώ στο Μαξίμου, τους συγγενείς μου, να κάνουν παιχνίδια πολιτικά σε όλη την Ελλάδα, δεν έβαλα. 
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Απ’ όσο ξέρω, δεν ήσασταν στο Μαξίμου ποτέ. 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Έχουμε άλλη διαδρομή! Άλλη διαδρομή! Άρα, παιχνίδια θεσμικής συμπεριφοράς και κουλτούρας, όχι σε εμένα. Τα έχετε κάνει όλα. Ό,τι καταγγέλλατε το κάνατε και μάλιστα, θέλετε να το ξανακάνετε, γιατί ζητάτε τρίτη θητεία. 
Εγώ περίμενα να απαντήσετε σε ένα μόνο πράγμα: Το 2018 που ήσασταν στη δική μου θέση -γιατί βλέπω ότι όλοι οι μιντιακοί σας βραχίονες προσπαθούν να πουν ότι το ΠΑΣΟΚ δεν είναι του 1 δις, είναι 3,9 δις, είναι πολύ παραπάνω, τον πρώτο και τον τέταρτο χρόνο- εσείς λοιπόν, που δεν είστε «λαϊκιστής» και «ανεύθυνος», όπως είμαι εγώ, το 2018 όταν πήγατε στη ΔΕΘ και είπατε «Καταργώ ως Πρωθυπουργός τον νόμο Κατρούγκαλου και κάνω 22% το ΦΠΑ, τον υψηλό συντελεστή και 11% τον χαμηλό, πόσα δισεκατομμύρια ήταν; Να σας απαντήσω; Όσο είναι όλο το πρόγραμμα του ΠΑΣΟΚ στη ΔΕΘ ήτανε μόνο η μείωση των δύο συντελεστών. 
Αυτά τα λέω για να καταλάβετε τι λέγατε στον κόσμο πριν σας ψηφίσει και τι κάνατε μετά. Έχουν λοιπόν…
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Και μας ξαναψήφισε για κάποιον λόγο. 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Ε βέβαια! Ο λόγος που σας ψήφισαν έχει εμφανιστεί ξανά, αλλά να ξέρετε δεν θα συγκριθείτε με αυτόν, με εμάς θα συγκριθείτε αυτή τη φορά. Καταλάβατε; Είναι άλλο το πεδίο. Όσο και να προσπαθείτε.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Εσείς, ξέρετε, θέλετε βαρβάρους. Οι βάρβαροι δεν υπάρχουν πια, κύριε Μητσοτάκη. Υπάρχει το ΠΑΣΟΚ. 
(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΙΩΑΝΝΗΣ ΠΛΑΚΙΩΤΑΚΗΣ)
ΠΡΟΕΔΡΕΥΩΝ (Ιωάννης Πλακιωτάκης): Τον λόγο έχει η Πρόεδρος της Πλεύσης Ελευθερίας, η κυρία Ζωή Κωνσταντοπούλου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πού πάτε, κύριε Μητσοτάκη; Πάλι φεύγετε; 
(Θόρυβος στην Αίθουσα)
Τι δειλός Πρωθυπουργός! Στα πόδια!
Για να παραφράσω την ιστορική φράση του Αντρέ Μπρετόν, «Όποια κι αν είναι η ερώτηση, ο άνθρωπος είναι η απάντηση», λέω στον κύριο Πρωθυπουργό που μας περιέγραψε διάφορα διλήμματα και μετά έφυγε, πως όποιο κι αν είναι το δίλημμα, η Πλεύση Ελευθερίας είναι η απάντηση. 
(Χειροκροτήματα από την πτέρυγα της Πλεύσης Ελευθερίας)
Διότι, όπως είχαμε την ευκαιρία να πούμε και στην ΔΕΘ, για όλα τα προβλήματα υπάρχει λύση, για κάθε πρόβλημα μπορεί να υπάρξει λύση και για όλα τα προβλήματα που ο κ. Μητσοτάκης θέλει να εμφανίσει σαν δήθεν άλυτα, η Πλεύση Ελευθερίας είναι η λύση. 
Τώρα ζήτησα τον λόγο μιας και δεν υπήρχε κανένας άλλος ή άλλη Αρχηγός στην Αίθουσα, μετά από αυτή τη σικέ ανταλλαγή δευτερολογιών, ενώ υποτίθεται ότι δεν θα υπήρχαν δευτερολογίες, για να επισημάνω κάποια πράγματα που έχουν σχέση με τη δημοκρατία. Δεν έχουμε μια δημοκρατική Κυβέρνηση, όπως δυστυχώς, δεν είμαστε σε δημοκρατική συνθήκη. 
Ο κ. Μητσοτάκης έχει κάνει τις επιλογές του, έχρησε πρόεδρο της Επιτροπής Αναθεώρησης του Συντάγματος έναν χουντικό, τον Βορίδη. Και σήμερα, καθώς βλέπουμε τις εικόνες αποφυλάκισης του Κασιδιάρη σε ζωντανή μετάδοση, κάποιοι που ζούσαν τότε αναλογίζονται τις εικόνες του Βορίδη...
(Θόρυβος στην Αίθουσα)
Συγγνώμη, κυρία Λιακούλη, εάν έχετε την καλοσύνη, όσο και εάν είναι πολύ σημαντικά αυτά που λέτε. 
Κάποιοι αναλογίζονται, λοιπόν, τις εικόνες του Βορίδη, ο οποίος πήγε στις φυλακές Κορυδαλλού να πάρει το χρίσμα από τον πραξικοπηματία, τον χουντικό Παπαδόπουλο. Αυτόν χειροκροτάγατε! Αυτόν χειροκροτάγατε, τον αντίστοιχο του Κασιδιάρη χειροκροτάγατε, ο οποίος έχει προβεί σε βίαιες πράξεις, σε φασιστικές, άγριες επιθέσεις. Αυτόν χειροκροτάγατε και αυτόν έχει εμπροσθοφυλακή ο κ. Μητσοτάκης. 
Και τι είπε αυτός, ο Βορίδης, το σταγονίδιο που έχει γίνει ολόκληρη δεξαμενή χουντικού υγρού; Τι είπε αυτό το φουσκωμένο, κορδωμένο σταγονίδιο της χούντας; Τι είπε; Ότι θέλουμε -έτσι έκλεισε και πάλι τον χειροκροτάγατε- ένα καλύτερο πολίτευμα και ένα καλύτερο Σύνταγμα. 
Τι εννοεί; Ποιο είναι το καλύτερο πολίτευμα από τη δημοκρατία, που χειροκρότησε η Κοινοβουλευτική Ομάδα της Νέας Δημοκρατίας, όταν το εκστόμισε ο χουντικός Βορίδης; 
(Χειροκροτήματα από την πτέρυγα της Πλεύσης Ελευθερίας)
 Ποιο είναι το καλύτερο πολίτευμα; Μα, αυτό που έχει εγκαθιδρύσει ο κ. Μητσοτάκης, μια διακυβέρνηση εκτροπής και επιβολής, στην οποία επικυριαρχούν και διαφεντεύουν τα φασιστοειδή, ο Βορίδης, ο Γεωργιάδης, ο Πλεύρης, αυτοί που ξέρουν πρώτοι-πρώτοι τους γιατρούς. Κύριε Στεφανάδη -περιμένω- οι γιατροί της Νέας Δημοκρατίας, θα πείτε τίποτα; Θα πείτε τίποτα για αυτούς τους χρυσοκάνθαρους εδώ απέναντι που δέχονταν τηλέφωνα από εν ενεργεία Υπουργό τον Πλεύρη, ενώ είχανε νεκρό μέσα στο ιατρείο τους έναν διάσημο τραγουδιστή και δεν παίρνανε το ΕΚΑΒ; 
Πώς γίνεται κάθε πέτρα που σηκώνουμε να είναι η Κυβέρνηση από κάτω; Εκρήγνυται το εργοστάσιο «Βιολάντα», βγαίνει πρώτος-πρώτος ο Γεωργιάδης για να πει ότι ήταν πρότυπο. Και αποδεικνύεται επτά μέρες μετά, ότι την άδεια είχε υπογράψει ο Υπουργός της Κυβέρνησης Παπαστεργίου. 
Πεθαίνει σε τραγική συνθήκη ένας νέος άνθρωπος, ο Γιώργος Μαζωνάκης, αγαπημένος τραγουδιστής και αποδεικνύεται ότι στην ατζέντα του, πρώτος-πρώτος ήταν ο εν ενεργεία Υπουργός Μετανάστευσης και πρώην Υπουργός Υγείας. 
Καλά, τον Πατούλη από πού τον κρατάτε; Από πού τον κρατάτε και δέχεται να κάνει τον «αυτοφωράκια» του συστήματος, βγαίνοντας σε όλες τις εκπομπές, για να αναλάβει εκείνος τη μεγαλύτερη ευθύνη, όταν καταλαβαίνουμε πάρα πολύ καλά ότι έχουμε απέναντί μας μια ζοφερή, σκοτεινή διακυβέρνηση που δεν σέβεται τα πιο ιερά άρθρα του Συντάγματος, αυτά που προστατεύουν την ανθρώπινη ζωή και γι’ αυτό έχει εκθέσει ανεπανόρθωτα τις ζωές όλων σε αυτή τη χώρα σε αμείλικτο και αδήριτο κίνδυνο.


Ξέρετε τι λένε οι πολίτες; Λέω σε εσάς τους λίγους που μείνατε εδώ και κάποιοι πίσω πίσω να μην φαίνονται, κύριε Ρουσόπουλε με τον κ. Χατζηδάκη.
ΘΕΟΔΩΡΟΣ ΡΟΥΣΟΠΟΥΛΟΣ: …(Δεν ακούστηκε)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Παρακαλώ. Όταν είναι ούτε δέκα οι Βουλευτές της Νέας Δημοκρατίας, είναι και ευδιάκριτο ποιοι είναι και μπορούν να πάρουν και τα εύσημα όταν έρχονται, ακόμα και αν δεν θέλουν, γιατί ίσως είναι κάποια αμαρτία να μένεις στην Αίθουσα την ώρα που μιλάει η Κωνσταντοπούλου, οπότε θα πρέπει να σας βρούμε και κάποιον να σας δώσει την άφεση.
ΘΕΟΔΩΡΟΣ ΡΟΥΣΟΠΟΥΛΟΣ: Κυρία Πρόεδρε, μεγαλώσαμε πολύ για να κάνουμε πράγματα που δεν θέλουμε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Χαίρομαι γι’ αυτό που λέτε. Ας το αναλογιστούν αυτό διάφοροι και κυρίως αυτοί που μετά θα λένε ότι εκόντες άκοντες σύρθηκαν σε αυτήν την κατάσταση.
 Ένα καλύτερο πολίτευμα, λοιπόν, και ένα καλύτερο σύνταγμα. Οι πολίτες ξέρετε τι λένε; Λένε «ζούμε από τύχη». Αυτό λένε για τη χώρα αυτή. «Ζούμε από τύχη». 
Τι άλλο είπε ο κ. Μητσοτάκης; Είπε ότι ψηφίστηκε, λέει, μόνο από τη Νέα Δημοκρατία. Λίγο ενισχυμένη η πλειοψηφία για την πρόταση της Νέας Δημοκρατίας για την Αναθεώρηση του Συντάγματος από τα «ορφανά» της Χρυσής Αυγής! Οι τρεις Βουλευτές που ψηφίζουν σταθερά τα νομοσχέδια του κ. Μητσοτάκη είναι οι υποστηρικτές του Κασιδιάρη και της Χρυσής Αυγής, με πρώτο τον Φλώρο, που εδώ μέσα στην Ολομέλεια αυτή και στη Βουλή αυτή είπε «ζήτω ο Κασιδιάρης!». Δεν τα ξέρετε; Αυτό είναι το «λίγο ενισχυμένη». Η ενισχυμένη πλειοψηφία σας είναι με ολίγον Χρυσή Αυγή, γιατί εκεί έχετε διολισθήσει. 
Και πρέπει να πω ότι η Πλεύση Ελευθερίας φέρει ως παράσημο και τίτλο τιμής το γεγονός ότι δεν αντέξατε. Ακόμη και στη διαδικασία της ΔΕΘ, που υποχρεωτικά μεταδίδεται για όλα τα κόμματα -και μεταδόθηκαν ακόμα και κόμματα που δεν είναι στο Κοινοβούλιο- εμείς φάγαμε «μαύρο». Έπεσε «μαύρο» από την ΕΡΤ και στη διαδικτυακή μετάδοση. Πότε; Όταν μίλησα για τα σταγονίδια της χούντας μέσα στην Κυβέρνηση, για τον Βορίδη που προέδρευσε της Επιτροπής Αναθεώρησης του Συντάγματος, ήταν η τελευταία φράση μου που μεταδόθηκε και έπεσε «μαύρο» και κάρτα στη μετάδοση της συνέντευξης Τύπου της Πλεύσης Ελευθερίας, γιατί αυτοί είστε. 
Είστε μία απομονωμένη Κυβέρνηση -θα τα έλεγα στον κ. Μητσοτάκη, αλλά είναι δειλός και έφυγε, δεν πειράζει, θα του τα πουν οι παρατρεχάμενοι και οι αναμεταδότες, ελπίζω- που δεν μπορεί να πείσει κανέναν και καμία να συμφωνήσει μαζί της, μια απομονωμένη κυβέρνηση που όρισε μόνη της Πρόεδρο Δημοκρατίας τον εκλεκτό της, τον Τασούλα, ο οποίος από αυτό εδώ το Βήμα έχει πει τη φοβερή φράση «δεν έχει σημασία αν είμαι χουντικός». Αυτό έχει πει ο εν ενεργεία Πρόεδρος Δημοκρατίας. Είναι ο ίδιος που έκανε αυτήν τη φοβερή, αδιανόητη επίθεση στη μνήμη του Νίκου Μπελογιάννη. Και αυτουνού τη θητεία, που τώρα έχει την υπερεξουσία της απονομής χάριτος, ο κ. Μητσοτάκης θέλει να την παρατείνει, γιατί το κόλπο με τη μία, αλλά εξαετή θητεία σημαίνει παράταση χωρίς ψηφοφορία και εκλογή της θητείας Τασούλα και γι’ αυτό προτείνεται. 
Έχω μιλήσει κατ’ επανάληψη για τους Βουλευτές - κακοποιητές της ελληνικής γλώσσας, ώστε να είναι κωμικό να προσπαθείτε να μας πείτε ότι θέλετε να την προστατέψετε την ελληνική γλώσσα. Προστατεύστε την από εσάς.
(Χειροκροτήματα από την πτέρυγα της Πλεύσης Ελευθερίας)
 Και όταν μιλάτε για πατριωτισμό, κύριε Μητσοτάκη, μεγάλε απόντα ή ψηλέ απόντα, -δεν ξέρω πώς αλλιώς να τον προσφωνήσω, μήπως έρθει- γιατί δεν μας είπατε τίποτα για το Fantom που κατέπεσε στη διάρκεια  air show. Δύο πολίτες πιλότοι της Πολεμικής Αεροπορίας, δύο πολύτιμοι άνθρωποι, υποχρεώθηκαν να πετάξουν πολεμικό αεροσκάφος σε air show, το οποίο, κύριοι του ΠΑΣΟΚ, το διοργανώνει ο αδελφός της πρώην Ευρωβουλευτίνας σας από ό,τι μαθαίνω, ο κ. Ποδηματάς, αδελφός της Άννυς Ποδηματά. Περιμένουμε να ακουστεί κάτι. Γιατί αυτό το air show; Γιατί να χαθούν αυτές οι ζωές; Πού είναι ο πατριωτισμός όλων; Γιατί δεν μιλάει κανείς; Εγώ έκανα επίκαιρη ερώτηση και περιμένω την απάντηση.
Ήταν πραγματικά κωμική η εικόνα του κ. Μητσοτάκη να απευθύνεται στο ΠΑΣΟΚ και να λέει πώς τα κάνατε ωραία μαζί τη δεκαετία του ‘90 και τη δεκαετία του 2000. Τι μας θύμισε; Ότι μαζί τα φάγατε. Και μας καλεί τώρα να πιστέψουμε ότι μαζί θα μας σώσετε. Όχι, μην μας σώζετε άλλο! Τα είπαμε από το 2010, όταν ήρθε το μνημόνιο και ο «αδιάβαστος» Χρυσοχοΐδης που το ψήφισε χωρίς να το διαβάσει, έλεγε στη συνέχεια ότι είχε άλλες δουλειές. Μαζί τα φάγατε, μαζί τα κάνατε. Είχε το ΠΑΣΟΚ την ευκαιρία με νέα στελέχη, γιατί έχετε νέους Βουλευτές που θα μπορούσαν να γυρίσουν σελίδα. Επέλεξε δυστυχώς το ΠΑΣΟΚ τον κακό, τον παλιό κακό εαυτό του. 
Και επειδή άκουσα αυτήν την αντιπαράθεση για το θέατρο, ο κ. Φλωρίδης πάντως στο θέατρο πηγαίνει με την κ. Διαμαντοπούλου μαζί. Τους έχω δει και εγώ προσωπικά σε παράσταση του Τάκη Τζαμαργιά. Συνεπώς θα πρέπει να διερωτηθείτε τι ακριβώς συμβαίνει με αυτόν τον τύπο, τον αντιδημοκράτη, που γνωρίζει πάρα πολύ καλά τους χώρους και τα πρόσωπα και φαίνεται ότι έχει προσβάσεις πάρα πολύ υψηλές στο κόμμα σας.
Έρχομαι βέβαια στη θέση και στην εντελώς διαφορετική τοποθέτηση της Πλεύσης Ελευθερίας, γιατί εμείς μιλήσαμε για τις λύσεις. Θα ρώταγα τον κ. Μητσοτάκη αν θα δεχθεί αυτό που εμείς προτείνουμε, δηλαδή τέλος τα πρωτογενή πλεονάσματα, τέλος τα μυστικά κονδύλια, τέλος στις απευθείας αναθέσεις στο δημόσιο, δημιουργία διαδικασίας ελέγχου όλων αυτών των δαπανών και εξορθολογισμού, τέλος στη σπατάλη. Σπατάλη δεν είναι το επίδομα ανεργίας, σπατάλη δεν είναι αυτό που πρότεινε η Πλεύση Ελευθερίας και έχει ταρακουνήσει το σύστημα, το εισόδημα μητρότητας 1.000 ευρώ τον μήνα για κάθε γυναίκα που γίνεται μητέρα μέχρι την ενηλικίωση του παιδιού της. Τολμάτε εσείς που λέτε για το δημογραφικό; 
Βλέπω, κύριε Χατζηδάκη, του Φαλήρου, όχι ο άλλος, ο παρακολουθούμενος, βλέπω ότι συγκατανεύετε. Για κάθε μητέρα 1.000 ευρώ τον μήνα μέχρι την ενηλικίωση του παιδιού της. Τολμάτε; Σας πέφτουν πολλά; Μεγαλύτερα ποσά δίνετε στους δικούς σας, στους Μαγειρίες, στη Σεμερτζίδου, στους Φραπέδες, στους Χασάπηδες, σε όλα αυτά τα λαμόγια που είναι στενά συνδεδεμένα με τη δική σας εξουσία. 
Τολμάτε να προβείτε στην εγγραφή στον προϋπολογισμό του κράτους όλων των αξιώσεων του ελληνικού δημοσίου σε βάρος κάθε προσώπου για αδικήματα διαφθοράς; Οι μισοί θα είστε εναγόμενοι. Τολμάτε να το αποφασίσουμε;
(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΠΑΡΙΣ ΚΟΥΚΟΥΛΟΠΟΥΛΟΣ)
 Τολμάτε για τη θεσμοθέτηση επιτροπής ανάκτησης περιουσίας σε υποθέσεις διαφθοράς; 
Τολμάτε να πείτε «ΝΑΙ» στα 30 νομοσχέδια που θα καταθέσει η Πλεύση Ελευθερίας από τις 5 Οκτωβρίου, τη νέα τακτική σύνοδο της Βουλής, ξεκινώντας από την επαναφορά του δέκατου τρίτου και δέκατου τέταρτου μισθού και της δέκατης τρίτης και τέταρτης σύνταξης. Είναι πολλά; Μα φάγατε τα χρήματα των ανθρώπων, τον κόπο τους, αυτά είναι τα δικαιώματά τους. 
Και όταν ακούω τον Μητσοτάκη να λέει «πάρε, κόσμε, αυτό, πάρε και εκείνο» αναρωτιέμαι: Εσύ πόσα έχεις φάει, Κυριάκο; Πόσα έχεις φάει; Τα χρέη της Νέας Δημοκρατίας είναι 602 εκατομμύρια ευρώ και τολμάει αυτός ο τύπος να επαίρεται ότι θα δώσει κατώτατο μισθό 1.000 ευρώ, που δεν είναι ούτε το επίδομα επικοινωνίας για τους Βουλευτές.
Ποιους Βουλευτές; Τους αργόμισθους κηφήνες, αυτούς που αφήνουν άδεια μονίμως τα έδρανά τους, αλλά κουνάνε το δάχτυλο στους δημοσίους υπαλλήλους.
Τολμάτε να πείτε «Ναι» στο νομοσχέδιο φορολόγησης των υπερκερδών των τραπεζών και αύξησης του φόρου από 22% στο 60% ή θα σας κάνουν κατάσχεση οι τράπεζες; Τολμάτε να αποφασίσετε την ανάκτηση των χρημάτων της ανακεφαλαιοποίησης, των χρημάτων που πλήρωσε ο ελληνικός λαός; 46 δισεκατομμύρια ευρώ ζεστό χρήμα από φόρους, χαράτσια, εισφορές, τα δικά σας σπασμένα, της δικής σας διακυβέρνησης τα σπασμένα.
Τολμάτε να πείτε «Ναι» στο νομοσχέδιο για την προστασία της πρώτης κατοικίας ή δεν σας αφορά γιατί έχει σωρεύσει ο καθένας από εσάς εκατοντάδες, δεκάδες, περισσότερες κατοικίες την ώρα που ο κόσμος δοκιμάζεται; 
Η Πλεύση Ελευθερίας έχει ανακοινώσει και θα ξεκινήσει με την κατάθεση αυτών των νομοσχεδίων στις 5 Οκτωβρίου. Έχουμε επίσης μιλήσει αναλυτικά με είκοσι προτάσεις όχι για αναθεώρηση του Συντάγματος, αλλά για συντακτική συνέλευση με ενίσχυση όλων των αμεσοδημοκρατικών διαδικασιών διαφάνειας και νομοθεσίας, με πρόσβαση των πολιτών στις εξουσίες, με άσκηση των εξουσιών από τον λαό. 
Είναι αστείο να μιλάει ο κ. Μητσοτάκης για τη Δικαιοσύνη όταν έχει στραγγαλίσει τη δικαστική λειτουργία. Και βέβαια είναι αστείο να μιλάει για τις νέες γενιές που τις έχετε αποκλείσει ακόμη και από τη Βουλή. 
Τολμάτε να φέρετε το δικαίωμα του εκλέγεσθαι στο 17ο έτος, όπως το δικαίωμα του εκλέγειν; Εμείς τολμάμε. Και τολμάμε να μιλήσουμε για λύσεις που αναζωογονούν και ενισχύουν τη δημοκρατία, που φέρνουν τους νέους στην πρώτη γραμμή και με Βουλή των Νέων μέχρι τη συντακτική συνέλευση. Γιατί; Ποια είναι η λύση; Η Πλεύση είναι η λύση. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Κωνσταντοπούλου, Πρόεδρο της Πλεύσης Ελευθερίας. 
Κι επιστρέφουμε στον κατάλογο των μελών του Προεδρείου της Επιτροπής και καλώ στο Βήμα τη Βουλευτή Λάρισας με το ΠΑΣΟΚ-Κίνημα Αλλαγής, την κ. Ευαγγελία Λιακούλη. 
ΕΥΑΓΓΕΛΙΑ ΛΙΑΚΟΥΛΗ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, απίθανη η Κυβέρνηση, απίθανοι τύποι, που θα έλεγε κανείς. Επιτελάρχες επιτελικού κράτους με τα επιτελεία τους και βεβαίως, με απίστευτη πολιτική αλαζονεία, κυνισμό, υποκρισία, περιφρόνηση της λογικής, περιφρόνηση των θεσμών, περιφρόνηση της δημοκρατίας, περιφρόνηση των ίδιων των ανθρώπων μας. Είναι αυτό που λέει «Δεν πάει άλλο. Πόσο ακόμα;».
Ήρθε ο Πρωθυπουργός της χώρας σε αυτό το Βήμα να κουνήσει το δάχτυλο σε εμάς. Λίγο πριν είχε βάλει τον διπλανό του, τον κολλητό του, τον κύριο εξωκοινοβουλευτικό Υπουργό Δικαιοσύνης Φλωρίδη -καλή μεταγραφή για τον κ. Μητσοτάκη, γι’ αυτό και τα θελήματα από τους νεογενίτσαρους ξέρετε πώς γίνονται, γίνονται όλα στην εντέλεια- να πει λοιπόν μετά το περιβόητο «Μητσοτάκης ή χάος», μετά το περιβόητο «Μητσοτάκης-ελπίδα», να πει «Μητσοτάκης ή Ερντογάν». 
Και πριν αλέκτωρ φωνήσαι τρις, του ζητούμε εξηγήσεις και του λέμε γιατί ο Υπουργός σου τον αρνήθηκε, όπως αρνιέται τον οποιονδήποτε βεβαίως που στο σχέδιό του δεν ανταποκρίνεται. Τι δεν κάνατε; Τι ήρθατε να μας πείτε σε αυτό το Βήμα; 
Ήρθατε να διδάξετε εσείς Σύνταγμα; Σε ποιον; Στην ιστορική, δημοκρατική, αυθεντική, προοδευτική παράταξη του ΠΑΣΟΚ; Να μας πείτε τι; Να πείτε ότι η διαδρομή σας μέσα στη δημοκρατία είναι γεμάτη ρόδα και λουλούδια; Για όνομα του Θεού! Να πείτε τι, όταν δεν είχε στεγνώσει ακόμη το σάλιο του Ντίλιαν που σας έδειξε και είπε «Ο Πρωθυπουργός αυτής της χώρας είναι εκείνος που μου έδωσε εντολή εμένα να φέρω το Predator και να χορέψω αγκαλιά με το παρακράτος», στην πραγματικότητα να το συστήσω μαζί του σαν να είμαι ομόρρυθμη εταιρεία; Φωνάζει ο Ντίλιαν ακόμα, αλλά τα ώτα των αρμοδίων υψηλά ιστάμενων δυστυχώς αυτά δεν τα ακούνε και αρχειοθετούν απλώς τις υποθέσεις. 
Ο ανιψιός που έφαγε τη σφαίρα, την πολιτική σφαίρα, για το αυθεντικό; Μα, καλά, πείτε μου, σας παρακαλώ, θεωρείτε λογικό να τα λέτε αυτά και να μας κουνάτε το δάχτυλο, από τη μια να μας λέτε πόσο κάνει το πρόγραμμά σας, -ποιοι, εσείς- και από την άλλη, να μας λέτε ότι εμείς δεν είμαστε αρκετά προοδευτικοί για να καταλάβουμε το ιδεολογικό σας αφήγημα για το νέο Σύνταγμα που εσείς οραματίζεστε; 
Σύνταγμα, κύριε Υφυπουργέ της Δικαιοσύνης, ξέρετε ότι είναι η ίδια η δημοκρατία, τα ανθρώπινα δικαιώματα, το περιβάλλον, είναι η ψηφιακή εποχή και μέσα σ’ αυτήν όλα τα άλλα, όπως η αυτοδιοίκηση, ο πολίτης, οι ανεξάρτητες αρχές. 
Εγώ, κύριε Μπούγα, κι επειδή σας εκτιμώ το λέω αυτό, είστε και ο αντίστοιχος κυβερνητικός τομεάρχης για μένα, δεν θα καθόμουν σήμερα σε αυτήν τη θέση που κάθεστε. Θα αρνιόμουν. Θα έλεγα όχι, σε ένδειξη δικής μου σιωπηλής στάσης συνέπειας απέναντι στο Σύνταγμα και τη δημοκρατία. Γιατί, ναι, ανήκετε σε μια παράταξη. Ναι, βεβαίως, ανήκετε σε μια Κυβέρνηση. Αλλά δεν είστε υποχρεωμένος να ξεπλύνετε τον οποιονδήποτε πρέπει να ξεπλυθεί με το άρθρο 86, για παράδειγμα, του Συντάγματος. 
Κάθεστε σ’ αυτήν τη θέση όμως κι εσείς και με τη σιωπή σας τώρα και με την καρέκλα σας τώρα και με τη στάση σας τώρα συνομολογείτε αυτό που η Κυβέρνησή σας έχει κάνει, με τους Υπουργούς σας να πλέουν στα πελάγη της παραγραφής με το άρθρο 86 που δήθεν τώρα θέλετε εσείς κοπτόμενοι να αναθεωρήσετε.
Και την ώρα αυτή που συζητάμε εμείς για το Σύνταγμα, κυρίες και κύριοι συνάδελφοι, συμπληρώνονται δεκατρία χρόνια από τη δολοφονία του Παύλου Φύσσα μεθαύριο. Μια οικογένεια κουβαλά αμείωτο τον πόνο για το παιδί που έχασε. Μια κοινωνία κουβαλά το συλλογικό της τραύμα για ένα παιδί που σκότωσαν οι φασίστες. Και μια δημοκρατία, κύριε Υπουργέ, γλύφει τις πληγές της γιατί δεν ήταν τόση ώστε να προστατεύσει αυτό το παιδί.
Στον αντίποδα αυτού του σκηνικού έρχεται ένας ναζιστής, ένας φασίστας, ένας καταδικασμένος ηγέτης εγκληματικής οργάνωσης να αποφυλακιστεί και να σπεύδει να ανακοινώσει το νέο εθνικό κόμμα. Και παρατηρώ ότι εσείς, η Κυβέρνηση της Νέας Δημοκρατίας, χαμογελάτε με το στραβό γελάκι του ενόχου και κλείνετε τα μάτια, τα ματάκια, κάνετε ματιές δηλαδή, πονηρές. Διότι αν δεν θέλατε αυτό να συμβεί που συνέβη έξω από τις φυλακές Δομοκού χθες, δεν θα αφήνατε τον Κασιδιάρη να μιλάει και να κάνει live μεταδόσεις μέσα από τις φύλακες. Ή επιτρέπεται αυτό, κύριε Μπούγα; Επιτρέπεται; 
Για πείτε μας εσείς, Υπουργός Δικαιοσύνης. Υπάρχει σωφρονιστικός κανονισμός που δεν τον ξέρω και επιτρέπει live μεταδόσεις του νεοναζί καταδικασμένου για εγκληματική οργάνωση Κασιδιάρη μέσα από τη φυλακή; Γιατί το επιτρέψατε; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τώρα θα του στείλει ένα μήνυμα να τον ρωτήσει.
ΕΥΑΓΓΕΛΙΑ ΛΙΑΚΟΥΛΗ: Γιατί επιτρέψατε τη live μετάδοση; Μήπως για να γίνει και η συγκέντρωση χθες; Μήπως για να ανακοινώσει το νέο εθνικό κόμμα; Μήπως για να δώσετε και μια τσεκουριά, γιατί τα έχετε αυτά, στα δεξιά του Σαμαρά που ετοιμάζεται; Μήπως και αυτό; Γιατί και αυτό σας βολεύει μια χαρά. Δεν σας βολεύει; Σας βολεύει. 
Άρα, για πείτε πρώτα, τις live μεταδόσεις πώς τις κάνατε. Και μετά; Ήταν αθώα η συζήτηση που ανοίξατε στον δημόσιο διάλογο για το αν μπορεί ή δεν μπορεί ο Κασιδιάρης να συμμετέχει στις εθνικές εκλογές; Αλήθεια λέτε; Ένας δημόσιος διάλογος που τελείωσε πριν καν αρχίσει, που τον έχει τελειώσει με δύο αποφάσεις του ο Άρειος Πάγος, η νομολογία, η συνταγματική μας θεωρία; Και το αφήνετε να εξελίσσεται αυτό. Τυχαίο, τυχαίο; Μήπως μπορεί έστω  ανεξάρτητος; Μήπως βρει μια περιφέρεια να πάει και να πάρει 3%;
Και νομίζετε εμείς ότι κοιμόμαστε και δεν καταλαβαίνουμε τι κάνει η δεξιά σας ακροδεξιά στα ακροδεξιά της άλλης δεξιάς. Αυτό πιστεύετε εσείς; (PM)
Αλλά κοιτάξτε: Η δημοκρατία δεν κινδυνεύει από εσάς, γιατί τα τερτίπια σας τα ξέρουμε, είναι ολοφάνερα. Υπάρχουν ακόμη θεσμοί, αλλά υπάρχουν και παρατάξεις που είναι θεματοφύλακες, όπως ήταν θεματοφύλακας το ΠΑΣΟΚ και η αείμνηστη Φώφη Γεννηματά πρώτη, μετά ο Νίκος Ανδρουλάκης και σύσσωμη η Κοινοβουλευτική Ομάδα που μπήκαμε μπροστά στον αγώνα για την καταδίκη της Χρυσής Αυγής.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Έτσι και τώρα, λοιπόν, απευθυνόμενοι στον ελληνικό λαό λέμε ότι δεν έχει τίποτα να φοβηθεί, γιατί είμαστε εδώ παρούσες και παρόντες και σας ελέγχουμε κάθε στιγμή τι κάνετε, πώς κινείστε και πού κλείνετε τις ανίερες ματιές σας. 
Δεν είναι μόνον αυτό βέβαια. Έχετε και προηγούμενο, διότι 297 δεν έχουμε στη Βουλή; Γιατί, κύριε Μπούγα, έχουμε 297 Βουλευτές; Διότι το ένα ματάκι το κλείνετε στον Κασιδιάρη και το άλλο το κλείνετε στους Σπαρτιάτες. Δεν δεχτήκατε να κάνετε τις διαδικασίες εκείνες που θα έπρεπε να κάνετε, όπως πρότεινε με τροπολογία το ΠΑΣΟΚ -κι εσείς βεβαίως αρνηθήκατε-, προκειμένου να έχουμε νόμιμες διαδικασίες, δημοκρατικές διαδικασίες. Γιατί; Δεν θέλατε να κακοκαρδίσετε τους Σπαρτιάτες, αφού είναι σπλάχνο από τα σπλάχνα σας. Πώς να τους κακοκαρδίσετε εκεί, στα δεξιά της δεξιάς σας; Καμία συζήτηση, λοιπόν, γι’ αυτό. Έχετε τεράστια θεσμική ευθύνη, σοβαρή ευθύνη.
Σ’ ό,τι αφορά την Αναθεώρηση του Συντάγματος, πιστεύετε τώρα ότι υπάρχει Έλληνας πολίτης που μετά απ’ αυτά που του έχετε κάνει, μπορεί να πιστέψει ότι εσείς ενδιαφέρεστε για το Σύνταγμα; 
Καταρχήν, θέλω να θυμίσω κάτι. Κυρίες και κύριοι συνάδελφοι, ελληνικέ λαέ, πότε προέκυψε η Αναθεώρηση του Συντάγματος; Όταν ήταν «στα σύρματα» η Νέα Δημοκρατία και ο κ. Μητσοτάκης προσωπικά, όταν είχε κρεμαστεί δηλαδή «στα σκοινιά» με την ιστορία του ΟΠΕΚΕΠΕ. Τότε δεν ήταν που ο Πρωθυπουργός της χώρας, για να πετάξει την μπάλα στην κερκίδα και να κάνει έναν από τους μεγαλύτερους αντιπερισπασμούς του αιώνα, είπε «πάμε σε Συνταγματική Αναθεώρηση, προκειμένου πλέον να κόψω το ρουσφέτι» και είχε πει εκείνο το αμίμητο ότι πλέον ο Υπουργός δεν θα είναι Βουλευτής, εκείνο που γελάει ακόμη και το πολύχρωμο αμνοερίφιο, λέγοντας ότι ο Υπουργός δεν θα είναι Βουλευτής και θα έρχεται ο επόμενος και γι’ αυτόν τον λόγο θα σταματήσει το ρουσφέτι, γιατί έτσι αντιλήφθηκε ο κ. Μητσοτάκης ότι θα σταματήσει το ρουσφέτι μεταξύ των Υπουργών και των τοπικών «Γκρούεζων», λες και τους «Γκρούεζους» δεν τους έχετε κάθε μέρα στα Υπουργεία σας και στις αυλές σας; 
Διάβασα τη δικογραφία του ΟΠΕΚΕΠΕ και με έχει χαράξει ανεξίτηλα, γιατί σαν ποινικολόγος τριάντα χρόνια είδαν πολλά τα μάτια μου, όπως και τα δικά σας, κύριε Μπούγα, αλλά τέτοιο πράγμα; Τόσο οργανωμένη αυτή η καθετοποιημένη δράση από το γραφείο του υπερυπουργού μέχρι κάτω τον τοπάρχη της Νέας Δημοκρατίας που θήτευε επί τετραετίες ολόκληρες, δικό σας στέλεχος; Τέτοιο πράγμα δεν είχα ματαδεί.
Έτσι, λοιπόν, πετάξατε την μπάλα στην κερκίδα και είπε ο κ. Μητσοτάκης «πάμε για Συνταγματική Αναθεώρηση». Τι μας είπε κοντολογίς; Αφού είπε αυτό το αμίμητο Υπουργού-Βουλευτή εναλλάξ και παραίτηση του εκάστοτε Υπουργού από τη θέση τη βουλευτική, το ίδιο το σώμα των ανθρώπων των δικό σας των κοινοβουλευτικών, των Βουλευτών της Νέας Δημοκρατίας, με απέραντο κυνισμό «άδειασε» τον Πρωθυπουργό της χώρας και πλέον αυτό το αποσύρατε. Ένα το κρατούμενο. Τόση σοβαρότητα έχετε!
Το δεύτερο, όμως, που είναι για εμένα το πιο σημαντικό: Τι είπατε στον ελληνικό λαό; Είπατε ότι θα αλλάξετε το άρθρο 86 και πλέον δεν θα δώσετε αμνήστευση στους Υπουργούς σας, όπως ο κ. Αυγενάκης -κραυγαλέα περίπτωση για το Ελληνικό Κοινοβούλιο- και άλλοι πολλοί. Τι είπατε; Είπατε ότι πλέον θα αποφαίνεται ένα συμβούλιο δικαστικό και όχι με δέσμευση του Κοινοβουλίου και της απόφασής του.
Όταν πήγαμε στην Επιτροπή τι κάνατε; Το πήρατε πίσω άρδην και αυτό που είπατε είναι ότι τελικά θα πάει για τα μάτια του κόσμου σ’ ένα δικαστικό συμβούλιο και θα επανέρχεται στη Βουλή, η οποία Βουλή -άκουσον άκουσον, το είπε ο κ. Γεωργιάδης- με 151 ψήφους θα αποφαίνεται αν ο εκάστοτε κ. Αυγενάκης θα πηγαίνει να δικαστεί ή θα πλέει ξανά στα πελάγη της ευτυχίας. Άλλαξε ο Μανωλιός και έβαλε την κάπα του αλλιώς! Κοροϊδεύετε τον ελληνικό λαό ευθέως. 
Ήλθε ο Πρωθυπουργός και τον κορόιδεψε και σήμερα. Ήρθε ο κ. Βορίδης και τον κορόιδεψε και σήμερα. Έρχεστε κι εσείς που κάθεστε εκεί με τη σιωπή σας και τον κοροϊδεύετε και σήμερα και συναινείτε σ’ αυτήν τη διαδικασία. Τι αλλάζετε στο άρθρο 86; Απολύτως τίποτα. 
Τι άλλο είπατε; Ότι «εμείς δεν συμφωνούμε με τους δικαστές οι οποίοι δεν κάνουν σωστά τη δουλειά τους και η απονομή της δικαιοσύνης είναι σοβαρό πράγμα, γι’ αυτό λοιπόν τους δικαστές θα τους διαλέγει μία ειδική επιτροπή». Ειδική επιτροπή προτείναμε κι εμείς, αλλά από 19 μέλη που θα εκπροσωπούνται όλα τα κόμματα και η κοινότητα όλου του κόσμου που έχει σχέση με τη δικαιοσύνη, δηλαδή δικαστές, πανεπιστημιακοί, δικηγόροι. Εσείς, όμως, τι είπατε; Ειδική επιτροπή που την κοινοβουλευτική πλειοψηφία θα την έχετε πάλι εσείς, πάλι η εκάστοτε κυβέρνηση, βλέποντας τον δικό σας εαυτό, δηλαδή «Γιάννης κερνάει, Γιάννης πίνει». Αυτό κάνατε και για την απονομή της δικαιοσύνης.
Βεβαίως, με το άρθρο 16 τολμάτε να πείτε ότι έχουμε τα ίδια μάτια μ’ εσάς και βλέπουμε το δημόσιο πανεπιστήμιο όπως εσείς, που γίνατε καταγέλαστοι και η απόφαση του Συμβουλίου της Επικρατείας σάς διέλυσε στην κυριολεξία και δικαίωσε το ΠΑΣΟΚ και δεν σας άφησε να κάνετε όλα αυτά τα ευτράπελα που κάνατε μέχρι τώρα και τολμάτε να λέτε σήμερα ότι αφού συμφωνούμε εμείς, γιατί δεν ψηφίζουμε, όταν έχουμε ήδη μιλήσει για τα μη κερδοσκοπικά μη κρατικά πανεπιστήμια με τόση λεπτομέρεια που ακόμη και τα μη κρατικά μη κερδοσκοπικά μάς έχουν βαρεθεί.
Αλλά δεν είστε και τέτοιοι. Είστε και άλλοι. Είστε και αυτοί που κλείνετε τα μάτια σε ό,τι υπάρχει και δεν συμφέρει να το αναδείξετε. Στις γυναικοκτονίες ο κύριος Πρωθυπουργός έκανε το μεγάλο ολίσθημα και είπε δεν είναι οι γυναικοκτονίες κάτι παραπάνω από την ανθρωποκτονία ενός ηλικιωμένου ή ενός μικρού παιδιού. Φανταστείτε θέση, χωρίς να βάζει την έμφυλη βία μέσα στην εξίσωση για την οποία συζητάμε, ένα κοινωνικό φαινόμενο το οποίο κατακλύζει αυτήν τη στιγμή και την Ευρώπη, αλλά και τη χώρα. Δεν μπορέσατε να βγάλετε κουβεντούλα γι’ αυτό που πρότεινε το ΠΑΣΟΚ, για τη θεσμοθέτηση συνταγματικά της γυναικοκτονίας.
Επίσης, κύριε Μπούγα, εσείς με την ευαισθησία του Υπουργού Δικαιοσύνης, πώς αλήθεια βλέπετε το κοινωνικό δικαίωμα ενός ζευγαριού και μιας γυναίκας να αποκτά ένα παιδί με εξωσωματική γονιμοποίηση όταν δεν έχει λεφτά, ναι, όταν δεν έχει λεφτά; Όταν δεν έχεις λεφτά επί Νέας Δημοκρατίας, δεν μπορείς να αποκτήσεις παιδί! Έτσι έχετε καταντήσει την ελληνική κοινωνία και κλείσατε το ματάκι πάλι στραβά, όπως ξέρετε εσείς, στα τεράστια συμφέροντα των κέντρων εξωσωματικής γονιμοποίησης και γι’ αυτόν τον λόγο δεν θέλατε να το θεσπίσετε μέσα στη Συνταγματική Αναθεώρηση, όπως πρότεινε το ΠΑΣΟΚ. Είναι, όμως, νωπές οι μνήμες και για τον βίο και για την πολιτεία σας και για τον τρόπο με τον οποίον εσείς λειτουργείτε. 
Εμείς προτείναμε για το άρθρο 86 πολύ συγκεκριμένα πράγματα. Δικαστικό Συμβούλιο και τέλος. Η Βουλή καμία ανάμειξη. Φυσικός δικαστής και για τα πολιτικά πρόσωπα. Γιατί δεν το αποδέχεστε, κύριε Υπουργέ; Τι είπαμε για την απονομή της δικαιοσύνης; Είπαμε οι δικαστές να επιλέγονται κατά τον πλέον αντικειμενικό τρόπο με μία δεκαεννιαμέλη επιτροπή που όλοι οι παράγοντες της δικαιοσύνης θα έχουν ήδη τη γνώμη των δικαστών και θα αποφαίνονται με κριτήρια ευδιάκριτα και αξιοκρατικά. Γιατί δεν το δέχεστε, κύριε Υπουργέ; 
Τι είπαμε για τα κοινωνικά δικαιώματα και τι είπαμε για την Αυτοδιοίκηση που πάλι «από την πίσω πόρτα» υπονομεύετε τον πιο κοντινό θεσμό στον πολίτη, την Αυτοδιοίκηση και με έντεχνο τρόπο καταργείτε στην πραγματικότητα τους δύο βαθμούς της Αυτοδιοίκησης, εισάγοντας απλή νομοθεσία, ένα νομοθέτημα, ένα νόμο και ένα άρθρο, όπως οι κυβερνήσεις του κ. Τσίπρα. Ίδιοι είστε, γι’ αυτό και τανγκό χορεύετε διαρκώς! Γι’ αυτό κι εσείς κραδαίνετε το σκιάχτρο το δικό του, γι’ αυτό κι εκείνος κραδαίνει το σκιάχτρο το δικό σας και μεταξύ σας έτσι ακριβώς τα διαμοιράζετε. 
Δεν υπάρχει άλλος δρόμος. Ο δρόμος για εμάς είναι πολύ συγκεκριμένος. Στη Συνταγματική Αναθεώρηση καμία λευκή επιταγή στη Νέα Δημοκρατία.
Καμία εμπιστοσύνη δεν σας έχουμε. Φτάσατε στο σημείο να βάζετε μέχρι και τους Βουλευτές σας να κοιμηθούν και να κάνετε κοινοβουλευτικό πραξικόπημα για να δώσετε ασυλία σε Υπουργούς σας. 
Τελευταία τα φαινόμενα, κύριε Μπούγα, που θέλω να αναφέρω σε εσάς έχουν σχέση όχι μόνο με τον απλό λαό που μιλάει για ένα βίο αβίωτο πια -το 75% του ελληνικού λαού λέει πλέον «δεν αντέχω την καθημερινότητά μου»-, αλλά ακόμη και με δικαστές και με ανώτατους δικαστές. Ήταν πρωτοφανές το χουνέρι που σας επιφύλαξαν στην τελευταία κρίση, όταν πάνω από εξήντα δικαστές δεν ήλθαν στη Βουλή για να περάσουν από τη δική σας κρίση. Και αυτό σημαίνει για εμάς πάρα πολλά.
 Όταν, λοιπόν, η Νέα Δημοκρατία κουνάει το δάχτυλο στο ΠΑΣΟΚ, θα πρέπει να σκέφτεται πόσο πολύ έχει περιπλέξει τα πράγματα μεταξύ της εκτελεστικής, της δικαστικής και της νομοθετικής εξουσίας. Εμείς έχουμε αναλάβει έναν ρόλο, ρόλο βαρύ, ιστορικό και έναν δρόμο δύσκολο. 
Δύσκολος είναι ο δρόμος μας, συναδέλφισσες και συνάδελφοι κυρίως του ΠΑΣΟΚ. Είναι ο δρόμος, όμως, του ανένδοτου αγώνα απέναντι σε εσάς και σε όλα όσα μεθοδεύετε εναντίον του κράτους δικαίου και της ίδιας της δημοκρατίας μας. Ξέρουμε ότι ο δρόμος δεν είναι εύκολος, γιατί πρέπει να τον βρούμε κατ’ αρχήν μόνοι μας. Αυτός ο δρόμος δεν έχει τροχονόμους, δεν έχει συστήματα ούτε βραχίονες. Ε, λοιπόν, σας πληροφορούμε ότι είμαστε έτοιμοι, γιατί το ΠΑΣΟΚ και ξέρει και θέλει και μπορεί. 
Ευχαριστούμε.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κυρία Λιακούλη.
 Κυρίες και κύριοι συνάδελφοι, θέλω να ενημερώσω το Σώμα για τη συνέχεια της συζήτησης. Ολοκληρώνεται ο κύκλος των μελών του Προεδρείου με τον κ. Ξανθόπουλο και την κ. Τζάκρη και περιμένουμε τον Πρόεδρο της Κοινοβουλευτικής Ομάδας και Γενικό Γραμματέα της Κεντρικής Επιτροπής του Κομμουνιστικού Κόμματος Ελλάδος, τον κ.  Κουτσούμπα. Δεν υπάρχει άλλος πολιτικός Αρχηγός. Η κ. Δούρου μας ενημέρωσε ότι δεν θα τοποθετηθεί. 
Οπότε υπολείπονται για την ολοκλήρωση της κουβέντας μόνο οι τοποθετήσεις των Κοινοβουλευτικών Εκπροσώπων που είναι όλες περιορισμένες στο μισό λόγω προηγηθείσης ομιλίας του Προέδρου ενός εκάστου, πλην του κ. Γιαννούλη που θα κάνει όλο τον χρόνο. Με μια καλή εκτίμηση είναι περίπου ένα δίωρο από τώρα. 
Κατά συνέπεια, η ψηφοφορία θα διεξαχθεί ώρα πέντε και όχι έξι που είχε προανακοινωθεί. Θα ενημερωθούν επίσημα και οι Κοινοβουλευτικές Ομάδες. 
Τον λόγο έχει τώρα από την πλευρά των μελών του Προεδρείου ο Βουλευτής Δράμας του ΣΥΡΙΖΑ, ο κ. Θεόφιλος Ξανθόπουλος.
ΘΕΟΦΙΛΟΣ ΞΑΝΘΟΠΟΥΛΟΣ: Σας ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, είναι η καταληκτική συνεδρίαση μιας πορείας που ξεκίνησε εδώ και αρκετό καιρό και την οποία αξίζει να θυμόμαστε, γιατί νομίζω είναι δηλωτική των προθέσεων της Κυβέρνησης. 
Η Συνταγματική Αναθεώρηση είναι μια εξόχως σοβαρή και θεσμική διαδικασία. Γι’ αυτό και ο συνταγματικός νομοθέτης προέβλεψε μία, θα έλεγα, πολυτελή διαδικασία. Κατ’ αρχάς, ολοκληρώνεται σε δύο διαφορετικές Βουλές, που σημαίνει ότι έχει μεσολαβήσει εκλογή νέας Βουλής από τον ελληνικό λαό και, δεύτερον, προβλέπει αυξημένες πλειοψηφίες, έτσι ώστε η Συνταγματική Αναθεώρηση να μην είναι προνόμιο της εκάστοτε πλειοψηφίας, να μην είναι άθυρμα τυχαίων εκλογικών και πολιτικών συνδυασμών, αλλά να είναι ένα αποτέλεσμα συγκλήσεων και ουσιαστικών συζητήσεων ανάμεσα στα μέλη της Εθνικής Αντιπροσωπείας. 
Αντ’ αυτού, είδαμε μια Κυβέρνηση η οποία συνέπτυξε δραματικά τους χρόνους συζήτησης της Συνταγματικής Αναθεώρησης. Η ίδια η Επιτροπή μας συνεδρίασε ελάχιστο διάστημα, ένα μήνα για την ακρίβεια, μολονότι η Ολομέλεια της Βουλής είχε χορηγήσει μια δίμηνη προθεσμία. Υπενθυμίζω ότι ο χρόνος που είναι αμιγώς προεκλογικός δεν ενδείκνυται για μια ψύχραιμη και σταθμισμένη συζήτηση μεταξύ των πολιτικών δυνάμεων για τη Συνταγματική Αναθεώρηση. Επιπλέον, μπήκε στο παιχνίδι αυτό με προφανείς προεκλογικές δεσμεύσεις, έχοντας κατά νου να χρησιμοποιήσει τη Συνταγματική Αναθεώρηση στο προεκλογικό παιχνίδι και, βεβαίως, να εργαλειοποιήσει μια κατ’ εξοχήν πολιτική διαδικασία προς ίδιον όφελος. 
Άλλωστε, ενισχυτικό αυτής της θέσης που εκφράζω τώρα ήταν και η παρουσία του κυρίου Πρωθυπουργού μόλις πριν μια ώρα στην Αίθουσα αυτή, όπου ουσιαστικά ενέταξε την άρνηση των δυνάμεων της Αντιπολίτευσης να συναινέσουν στις υπερπλειοψηφίες που απαιτεί το Σύνταγμα και να εμφανιστεί ως ο αποκλειστικός, ως ο μόνος παράγων σταθερότητας.
Άρα, όλη η κριτική που έχουμε ασκήσει στην Κυβέρνηση για την τακτική της κατά τη Συνταγματική Αναθεώρηση νομίζω ότι επιβεβαιώνεται με τον πιο κατηγορηματικό τρόπο, με τον πιο επίσημο τρόπο, με τον πιο θεσμικό τρόπο, διότι εκ χειλαίων του ίδιου του Πρωθυπουργού τέθηκε το πλαίσιο της χρήσης και της εργαλειοποίησης αυτής της κορυφαίας συνταγματικής διαδικασίας. 
Εμείς το Σύνταγμα το βλέπουμε ως δύναμη της Αριστεράς, της ανανεωτικής, της ριζοσπαστικής Αριστεράς, όχι ως ένα κείμενο ιερό και απροσπέλαστο και απρόσβλητο από τις κοινωνικές διαδικασίες. Το αντίθετο θα έλεγα. Για εμάς το Σύνταγμα, όπως έχουμε πει και όλοι οι θεωρητικοί, αλλά και εγώ είχα την τιμή ως ειδικός αγορητής κατά την συζήτηση στην Επιτροπή μας να πω, αποτελεί  τη συμπύκνωση των κοινωνικών, ταξικών και πολιτικών σχέσεων που έχουν εγκαθιδρυθεί στην κοινωνία και ως τέτοιο αποτελεί το όριο μέσα στο οποίο οφείλει να δρα η συντεταγμένη εξουσία και ως τέτοιο πρέπει να είναι το πλαίσιο μέσα στο οποίο διαβουλεύονται οι πολιτικές δυνάμεις της Ελληνικής Δημοκρατίας και ως τέτοιο πρέπει να είναι το υποστηρικτικό πλαίσιο των ατομικών, αλλά και κοινωνικών δικαιωμάτων της κοινωνίας. 
Για να κάνω μια ιστορική αναγωγή, το Σύνταγμα προέκυψε ως ανάγκη να τεθεί φραγμός στην αυθαιρεσία του ανώτατου άρχοντα και η ρήξη εκείνης της εποχής, η οποία μάλιστα στην περίπτωση της χώρας μας, έλαβε ακριβώς εδώ σ’ αυτό το κτήριο και στην προκειμένη πλατεία Συντάγματος, ήταν ανάμεσα στην απόλυτη μοναρχία και στη συνταγματική μοναρχία και οι πολίτες που συγκεντρώθηκαν στις 3 Σεπτεμβρίου του 1843 στην πλατεία Συντάγματος αυτό εκραύγαζαν: Σύνταγμα. Και στον περίφημο πίνακα όπου απεικονίζει την πρόσοψη της Βουλής με τον Συνταγματάρχη Καλλέργη να συζητά με τον Βασιλέα και τους εκπροσώπους του το αίτημα της λαϊκής εκδήλωσης, διαδήλωσης, ήταν ακριβώς αυτό, το Σύνταγμα. 
Άρα, εξαρχής το Σύνταγμα έρχεται να παίξει έναν προοδευτικό ρόλο για να θέσει φραγμούς στις απαιτήσεις, στις διαθέσεις και -γιατί όχι;- στη βουλιμία της οποιαδήποτε εξουσίας. Ταυτοχρόνως, όμως, το Σύνταγμα αποτελεί και τον οδοδείκτη της διεκδίκησης, του δρόμου, της κατεύθυνσης που μπορεί να ακολουθήσει μια δημοκρατία για να διευρύνει τα συμφέροντά της αυτά. 
Σε αυτή, λοιπόν, τη διαλεκτική σχέση, τον περιορισμό, τον προσδιορισμό των ορίων, αλλά και τη δυναμική που αναπτύσσει μια κοινωνία για να διευρύνει τα δικαιώματά της, έγκειται η σοφία του συνταγματικού νομοθέτη, έτσι ώστε και να υπάρχουν στερεά όρια που να μην μπορεί η κρατική εξουσία να τα υπερβαίνει σε βάρος των δικαιωμάτων της κοινωνίας και των πολιτών, αλλά ταυτοχρόνως να μην μπορεί και να μην είναι ένας κορσές ο οποίος υπονομεύει, φαλκιδεύει και μειώνει τη δυναμική που μπορεί να έχει μια κοινωνική διεκδίκηση. 




Αυτό είναι το πλαίσιο μέσα στο οποίο εμείς ως Αριστερά προσήλθαμε στη συζήτηση αυτή. Και βεβαίως επί του πολιτικού θα πρέπει να είμαστε πολύ σαφείς και να επαναλάβουμε ρητά τη δέσμευσή μας. Δεν εμπιστευόμαστε την Κυβέρνηση των υποκλοπών, της απομείωσης της ισχύος της ανεξαρτησίας των ανεξάρτητων αρχών, του σκανδάλου του ΟΠΕΚΕΠΕ, των απευθείας αναθέσεων, έτσι ώστε να υπερψηφίσουμε διατάξεις για τις οποίες συμφωνούμε στην αναγκαιότητα αλλαγής τους και να δώσουμε ουσιαστικά λευκή επιταγή στην όποια κυβέρνηση προκύψει από τις επόμενες εκλογές, γιατί ακριβώς έχουμε επίγνωση της ευθύνης απέναντι στην κοινωνία.
Υπενθυμίζω ότι όποια διάταξη σε αυτή τη Βουλή, στην προτείνουσα, πετύχει την υπερπλειοψηφία των εκατόν ογδόντα ψήφων, γίνεται αναθεωρητέα εξ ορισμού στην επόμενη Βουλή που αποφασίζει και είναι η Αναθεωρητική. Όποια δεν πετύχει αυτή την υπερπλειοψηφία και υπερψηφιστεί με τις εκατόν πενήντα μία ψήφους, θα πρέπει να πετύχει υπερπλειοψηφία στην επόμενη, Αναθεωρητική. Ποια είναι όμως η ποιοτική διαφορά ανάμεσα στις δυο διαδικασίες; Ενώ η προτείνουσα Βουλή προσδιορίζει μόνον το ποιες διατάξεις θα αναθεωρηθούν, η Αναθεωρητική δεν δεσμεύεται ούτε ως προς την έκταση ούτε ως προς το περιεχόμενο και γι’ αυτό έχει πολύ μεγάλη σημασία να επιτευχθούν οι αναγκαίες συγκλίσεις στη δεύτερη Βουλή, στην Αναθεωρητική, για να ελεγχθεί το περιεχόμενο αυτής της Αναθεώρησης.
Ξεκινώ σημειακά, γιατί από τα δεκάδες άρθρα που είναι προς αναθεώρηση είναι προφανές ότι και η συζήτηση που προηγήθηκε αλλά και η παρουσία μας στις επιτροπές, όπως αυτή αποτυπώνεται στα πρακτικά της συνεδρίασης, έχει αναδείξει λεπτομερώς τις θέσεις του ΣΥΡΙΖΑ σε ό,τι αφορά τις αναθεωρητέες διατάξεις. Θέλω όμως σημειακά να αναφερθώ σε πολύ συγκεκριμένες, για να καταδείξω και την ιδεολογική αφετηρία από την οποία εκκινούμε ως ΣΥΡΙΖΑ.
Μιλάω κατ’ αρχάς για το άρθρο 5. Θεωρούμε ότι οι πολίτες έχουν το δικαίωμα της ελεύθερης πρόσβασης στην πληροφορία ή στο περιεχόμενο που παράγεται από τους δημόσιους φορείς, οι οποίοι λειτουργούν με βάση τη δημόσια χρηματοδότηση, γιατί αυτό πλέον αποτελεί κοινωνικό πλούτο και όχι πνευματική ιδιοκτησία κάποιου.
Για το άρθρο 14, επίσης, πρέπει να γίνει πιο λιτή και περιεκτική η διατύπωση για την αστική και ποινική ευθύνη του Τύπου.
Σε ό,τι αφορά, τέλος, την ισχύ των μέσων της κοινωνικής δικτύωσης και ιδίως των ανθρώπων που τα ελέγχουν, υπάρχει ένα πολύ σοβαρό ενδεχόμενο τα μέσα κοινωνικής δικτύωσης από πλαίσιο πληροφορίας να γίνουν μοχλός κοινωνικής διαστρέβλωσης, περιορισμού των ατομικών και κοινοβουλευτικών δικαιωμάτων. Άρα, θεωρούμε ότι τα μέσα κοινωνικής δικτύωσης πρέπει να ρυθμίζονται με ένα πλαίσιο λειτουργίας και ο έλεγχος των περιεχομένων τους να διέπεται από τις δημόσιες Αρχές. Αποκλεισμός μερίδων του κόσμου από τα μέσα κοινωνικής δικτύωσης δεν είναι νοητός, αλλά πρέπει να υπάρχει περιορισμός πρόσβασης για λόγους προστασίας δικαιωμάτων τρίτων αλλά και λόγους δημοσίου συμφέροντος. 
Έρχομαι στο άρθρο 16 του Συντάγματος, όπου εδώ, όσοι είμαστε νομικοί, είδαμε την απίστευτη αντιστροφή της πραγματικότητας. Ενώ υπάρχει μία διάταξη στο άρθρο 16 που λέει ότι απαγορεύεται η παροχή παιδείας από ιδιώτες και είναι αποκλειστική ευθύνη νομικών προσώπων δημοσίου δικαίου, έρχεται μία ερμηνεία -να μην τη χαρακτηρίσω- αυτής της διάταξης από το Συμβούλιο της Επικρατείας και θεωρεί ότι τα νομικά πρόσωπα πανεπιστημιακής εκπαίδευσης μπορούν ως υποκαταστήματα άλλων, ξένων πανεπιστημίων, να λειτουργούν ελεύθερα στη χώρα. Και έρχεται η Νέα Δημοκρατία, πλέον, γιατί δεν αισθάνεται ασφαλής -και καλώς δεν αισθάνεται ασφαλής- και θέλει να τροποποιήσει το άρθρο αυτό και να καταργήσει την αποκλειστικότητα, την αποκλειστική ευθύνη της πολιτείας για την παροχή της ανώτατης εκπαίδευσης. 
Δείτε τώρα τον τραγέλαφο: Βγαίνει η απόφαση του Συμβουλίου της Επικρατείας που ακυρώνει τις άδειες αυτών των νομικών προσώπων, επικυρώνει την ισχύ του «νόμου Πιερρακάκη», αφαιρεί όμως τις άδειες, γιατί ακριβώς από διοικητικής πλευράς δεν είχαν τις απαραίτητες προϋποθέσεις. Και είστε τόσο αντιθεσμικοί, τόσο αλαζόνες, ώστε εχθές στη Βουλή φέρατε με τροπολογία ρύθμιση που λέει ότι ναι μεν ακυρώθηκαν οι άδειες λειτουργίας, αλλά ό,τι έγινε έγινε, ότι καλώς τα παιδιά μορφώθηκαν, όση μόρφωση πήραν στα ιδρύματα αυτά ισχύει, και ότι το διάστημα που διέρρευσε από την παροχή της άδειας μέχρι και την ακύρωσή της θεωρείται ότι καλώς έγινε. Και όλα αυτά πριν καν καθαρογραφεί η απόφαση του ΣτΕ. Αρκεστήκατε δηλαδή σε μία περίληψη της απόφασης, φέρατε μία τροπολογία για να καλύψετε τα ακάλυπτα, χωρίς καν να διαβάσετε τι λέει το Συμβούλιο της Επικρατείας και γιατί ακυρώνει συνολικά τις άδειες λειτουργίας αυτών των τριών ιδρυμάτων. 
Όταν, λοιπόν, έτσι συμπεριφέρεστε στο Σύνταγμα και στο Συμβούλιο της Επικρατείας, θέλετε να μας πείσετε και να στηρίξουμε εκ των προτέρων τα άρθρα που προτείνετε για αναθεώρηση; Εμείς είμαστε μία Κοινοβουλευτική Ομάδα που έχουμε και κυβερνητική εμπειρία και ξέρουμε και τις δυσκολίες και ξέρουμε και τους συμβιβασμούς που πρέπει να κάνει κανείς, κυρίως αυτό. Όμως, η προστασία των θεσμών, η απρόσκοπτη λειτουργία των θεσμών για εμάς είναι εκ των ων ουκ άνευ και με τον τρόπο σας την καταστρατηγείτε, την τσαλαπατάτε και την πετάτε στα σκουπίδια.
Έχουμε μιλήσει για την ανάγκη διασφάλισης του ΕΣΥ, ότι είναι κοινωνικό δικαίωμα και ότι η κατοχύρωσή του σε συνταγματικό επίπεδο θα προσδώσει επιπλέον κύρος, ειδικά μάλιστα στη χώρα μας, όπου η Ελλάδα είναι η πρώτη χώρα στην Ευρωπαϊκή Ένωση σε ιδιωτικές δαπάνες υγείας. Έχουμε διπλάσιο ποσοστό, 14% έναντι του 7,5% που αποτελεί τον μέσο όρο της Ευρωπαϊκής Ένωσης. Και βεβαίως και αυτή η πρότασή μας έπεσε στα σκουπίδια.
Θα κάνω δυο ακόμη παρατηρήσεις και θα έρθω στον επίλογο. Αυτό που επιχειρήθηκε με τη συνταγματική σας πρόταση, να είναι δηλαδή Βουλευτές μιας χρήσης και η λαϊκή ετυμηγορία να τίθεται υπό αναστολή με απόφαση του Πρωθυπουργού, νομίζω ότι είναι ενδεικτικό της αλαζονικής και καθεστωτικής σας νοοτροπίας. Βεβαίως το πήρατε πίσω. Βεβαίως δεν το φέρατε τελικώς προς ψήφιση, αλλά δεν μπορεί να κρυφτείτε. Δηλαδή, ένας Πρωθυπουργός ουσιαστικά να διορίζει Βουλευτές και να ελέγχει τη σύνθεση του Κοινοβουλίου, πολλές φορές κόντρα στη λαϊκή ετυμηγορία, και η ίδια η λαϊκή κυριαρχία που αποτελεί το θεμέλιο των σύγχρονων πολιτευμάτων να τίθεται σε αναστολή! Διότι όταν ο Γιαννούλης γίνει Υπουργός χάνει την ιδιότητά του, του εκλεγμένου Βουλευτή, άρα η λαϊκή κυριαρχία που τον όρισε Βουλευτή δεν ισχύει. Έρχεται ο Ξανθόπουλος στη θέση του Γιαννούλη καθ’ όλο το διάστημα της υπουργίας του, άρα αναβιώνει στο πρόσωπο του Ξανθόπουλου η λαϊκή κυριαρχία, ανασχηματίζεται ο Γιαννούλης, επανέρχεται στη θέση του Βουλευτή, αναβιώνει η λαϊκή κυριαρχία στο πρόσωπο του Γιαννούλη και παραιτείται ο Ξανθόπουλος και χάνεται η λαϊκή κυριαρχία στο πρόσωπο του Ξανθόπουλου. Και μόνο που το λέω βλέπω θυμηδία στα πρόσωπα των συναδέλφων που μας ακούνε. 
ΧΡΗΣΤΟΣ ΓΙΑΝΝΟΥΛΗΣ: Και όσων δεν μας ακούνε στα άδεια έδρανα! Κύριε Υπουργέ, είναι απαράδεκτη αυτή η κατάσταση! 
ΘΕΟΦΙΛΟΣ ΞΑΝΘΟΠΟΥΛΟΣ: Ναι, και όσων δεν μας ακούνε -γλυτώνουν τη χλεύη- γιατί είναι άπαντες απόντες, πλην ΚΚΕ που είναι άπαντες παρόντες και παρούσες. Οφείλω να το πω.
Περί αυτού πρόκειται, λοιπόν, και με αυτά τα στοιχεία έρχεστε να κουβεντιάσουμε τη Συνταγματική Αναθεώρηση και ειλικρινά να σας δώσουμε ψήφο την οποία θα διαχειριστείτε κατά το δοκούν.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Εχθές -κλείνω με αυτό, κύριε Πρόεδρε- είχαμε τον νόμο για την επιλογή προϊσταμένων στο Δημόσιο. Και θέλω να το πω, γιατί ακριβώς κουμπώνετε τη λειτουργία του Δημοσίου με το άρθρο 103 σήμερα του Συντάγματος, με το οποίο προεξοφλείτε, καταργείτε τη μονιμότητα των δημοσίων υπαλλήλων και βάζετε τις διαδικασίες του δημοσιοϋπαλληλικού κώδικα προανάκρουσμα αυτής της επιλογής. 
Η μονιμότητα των δημοσίων υπαλλήλων δεν είναι ατομικό συντεχνιακό δικαίωμα όσων έχουν τη δημοσιοϋπαλληλική ιδιότητα. Είναι κοινωνική κατάκτηση για να μπορούμε οι πολίτες να προσφεύγουμε σε έναν κρατικό λειτουργό, ο οποίος δεν θα έχει το φόβο του προϊσταμένου, του Βουλευτή, του Υπουργού, για να μην γυρίσουμε ως κοινωνία στις εποχές της Πλατείας Κλαυθμώνος, όπου κάθε φορά που ερχόταν μία παράταξη απέλυε τους υπαλλήλους που είχε διορίσει η προηγούμενη. 
Όλα αυτά τα στοιχεία, λοιπόν, είναι στοιχεία τα οποία δείχνουν ότι δεν σκέφτεστε το Σύνταγμα με την λειτουργία του όταν θέλετε να συνταγματοποιήσετε τη λιτότητα, όταν αντιλαμβάνεστε το Σύνταγμα ως κορσέ στις όποιες κινητοποιήσεις, διεκδικήσεις και διευρύνσεις των ατομικών και κοινωνικών δικαιωμάτων.
Η απάντηση, λοιπόν, στην κρίση που βιώνουμε είναι περισσότερη δημοκρατία, περισσότερα δικαιώματα, περισσότερη αυτοδιοίκηση και ένα Σύνταγμα πραγματικά που θα μπορεί να προωθήσει, να κατευθύνει… 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Ξανθόπουλο. 
Καλείται στο Βήμα ο Γενικός Γραμματέας της Κεντρικής Επιτροπής και Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας, ο κ. Δημήτρης Κουτσούμπας.
Ορίστε, κύριε Γραμματέα, έχετε τον λόγο. 
ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας): Ευχαριστώ, κύριε Πρόεδρε. 
Τελικά κάποιες ανειλημμένες σοβαρότερες υποχρεώσεις, που είχα, μου βγήκαν σε καλό, γιατί μιλάω απ’ τους τελευταίους και βέβαια έχοντας απολαύσει -όχι μέσα από την Αίθουσα φυσικά- και τους υπόλοιπους, ιδιαίτερα τον κ. Μητσοτάκη και τον κ. Ανδρουλάκη σε αυτήν την ανούσια κοκορομαχία, που προσπάθησαν να στήσουν σήμερα και γι’ αυτό προφανώς έκαναν αυτή τη συζήτηση, την προκάλεσαν, αλλά δεν τους βγήκε και βέβαια διάφορους άλλους να μιλούν περί ανέμων και υδάτων. Και εδώ ισχύει αυτό που επανειλημμένα έχω πει, αλλά αυτοί είστε. 
Κυρίες και κύριοι, συζητάμε σήμερα για τρίτη φορά στην Ολομέλεια της Βουλής την πρόταση της Κυβέρνησης για τη Συνταγματική Αναθεώρηση. Είναι, βέβαια, ένα θέμα πόσοι από τους ανθρώπους εκεί έξω που παλεύουν κάθε μέρα με τις ανατιμήσεις, με τους φόρους, με το χαμηλό εισόδημα, που αγωνιούν βλέποντας τον πόλεμο να χτυπάει την πόρτα μας, έχουν πραγματικά ενδιαφέρον για την ίδια τη Συνταγματική Αναθεώρηση και δεν τους αδικούμε σε αυτό.
Η αλήθεια, όμως, είναι ότι αυτά που προωθεί η Κυβέρνηση και σε αυτή τη διαδικασία καθόλου άσχετα δεν είναι με τη συνολικότερη αντιλαϊκή επίθεση. Αντίθετα την συμπληρώνουν, την ενισχύουν, προετοιμάζουν τα επόμενα βήματά της. Και εδώ, στους βασικούς πυλώνες αυτής της πολιτικής, παρά τις επιμέρους διαφοροποιήσεις και τους υποκριτικούς καβγάδες, έχετε την ουσιαστική συμφωνία και του ΠΑΣΟΚ και άλλων κομμάτων είτε βρίσκονται εδώ μέσα είτε όχι. 
Εμβληματική περίπτωση αποτελεί η αναθεώρηση του άρθρου 16, που βρίσκει σύσσωμους τους φοιτητές και τις φοιτήτριες, τους εργαζόμενους στα πανεπιστήμια, την πλειοψηφία των πανεπιστημιακών δασκάλων όλης της χώρας απέναντι. 
Και εδώ έχουμε την Κυβέρνηση της Νέας Δημοκρατίας, που έχει ήδη παρακάμψει το Σύνταγμα και τώρα έρχεται να το αλλάξει εκ των υστέρων, το ΠΑΣΟΚ να ετοιμάζεται να υπερψηφίσει τη διάταξη στην επόμενη Βουλή και το κόμμα Τσίπρα να δεσμεύεται στα κοράκια και τους αεριτζήδες της ιδιωτικής εκπαίδευσης στα πανεπιστήμια, πως τι να κάνουμε, ό,τι έγινε, έγινε. 
Άλλωστε και αυτά που ακούσαμε στη ΔΕΘ από τον κ. Μητσοτάκη, αλλά και τους υπόλοιπους, δεν ήταν τίποτε άλλο παρά μια προκαταβολική εφαρμογή του κόφτη στις λαϊκές ανάγκες, που έρχεστε τώρα να συνταγματοποιήσετε. Η ακρίβεια θερίζει, η βενζίνη έχει φτάσει στο 2,20 και εσείς κάθεστε και την κοιτάτε και οι λαϊκές οικογένειες δεν ξέρουν πώς θα ζεστάνουν το σπίτι τους το χειμώνα που μας έρχεται.
Ξέρουμε, θα πείτε, ότι η ακρίβεια είναι εισαγόμενη, ότι έχει να κάνει με διεθνείς αναταράξεις, τις οποίες, όμως, λέτε ότι η Ελλάδα δεν μπορεί να ελέγξει. Αλήθεια, οι ελληνικοί Patriot που εξακολουθούν να βρίσκονται στη Σαουδική Αραβία, δήθεν για να μας προστατεύουν από την ακρίβεια, όπως λέγατε -εσείς το λέγατε- πώς και δεν απέτρεψαν την παύση λειτουργίας του αγωγού πετρελαίου Ανατολής - Δύσης που έχει προκαλέσει και νέα άνοδο στις τιμές; Ή μήπως να περιμένουμε επέμβαση από την Τουρκία τώρα που η στρατηγική σας σύμμαχος, η Σαουδική Αραβία, έχει κάνει στρατηγική συμμαχία μαζί με την Τουρκία; Και μήπως οι ελληνικοί Patriot ότι ετοιμάζονται για Ουκρανία, για να αντιμετωπίζουν πλέον και από εκεί τα κύματα της ακρίβειας, μιας και έχουν ενταθεί οι πιέσεις από τον φίλο σας τον Ζελένσκι και την Ευρωπαϊκή Ένωση; 
Πάρτε το χαμπάρι, δεν μπορείτε πλέον να κρύβεστε. Είστε έκθετοι απέναντι στον ελληνικό λαό και απολύτως συνυπεύθυνοι με τους συμμάχους σας, τις Ηνωμένες Πολιτείες Αμερικής, το Ισραήλ, το ΝΑΤΟ, την Ευρωπαϊκή Ένωση, για όλα αυτά που συμβαίνουν. 
Την ίδια ώρα τα κέρδη του μεγάλου κεφαλαίου και συγκεκριμένα των εφοπλιστών, των τραπεζών, των βιομηχάνων του πολέμου, των κατασκευαστικών, των ενεργειακών ομίλων, των σούπερ μάρκετ, έχουν φτάσει στη στρατόσφαιρα, αφού αποτελούν την άλλη όψη της ακρίβειας. Και τι είπε στον λαό ο κ. Μητσοτάκης; Ότι δεν υπάρχει η δυνατότητα να του δώσει κάτι περισσότερο από τα μέτρα της κοροϊδίας που ανακοίνωσε στη ΔΕΘ, τα οποία έχουν σχεδόν εξανεμιστεί βέβαια πριν καν δοθούν, μόνο από τις ανατιμήσεις των δύο εβδομάδων, που έχουν μεσολαβήσει από την εξαγγελία τους. Είπε στους δημοσίους υπαλλήλους ότι πρέπει να ξεχάσουν τον 13ο και 14ο μισθό και τώρα με τη Συνταγματική Αναθεώρηση τους λέει να ξεχάσουν και τη μονιμότητα. Είπε στους συνταξιούχους να ξεχάσουν τη 13η και 14η σύνταξη, στους αυτοαπασχολούμενους επαγγελματοβιοτέχνες εμπόρους να ξεχάσουν το αφορολόγητο των 12.000 ευρώ και άλλα. Είπε σε όλο τον λαό να ξεχάσει την κατάργηση του ΦΠΑ στα είδη άμεσης ανάγκης, των ειδικών φόρων στα καύσιμα και το ρεύμα, που αποτελούν ένα μεγάλο μέρος της τιμής αυτών των απαραίτητων αγαθών.
Δεν περιμέναμε, βέβαια, κάτι διαφορετικό, αφού όλα αυτά τα έχετε απορρίψει και εσείς, εδώ που τα λέμε από τα άλλα κόμματα, δεκάδες φορές που τα έχουμε καταθέσει εμείς εδώ μέσα ως τροπολογίες ή προτάσεις νόμου. 
Τα ίδια πάνω κάτω ακούσαμε και από όλα αυτά τα κόμματα της κοστολογημένης Αντιπολίτευσης, με κάποιες μικροδιαφορές που και σε αυτές μπήκαν πολλά αν και εφόσον και θα δούμε. Τα ξέρει αυτά τα αν και εφόσον ο ελληνικός λαός, τα έχει ξανακούσει και καταλαβαίνει ότι ακόμα και οι όποιες προεκλογικές υποσχέσεις θα πάνε περίπατο στο πρώτο δήθεν απρόβλεπτο γεγονός, που και αυτά τα απρόβλεπτα η πολιτική σας είναι που τα προετοιμάζει και τα δημιουργεί.
Το μόνο στο οποίο δεν μπαίνει κανένα αν, είναι τα δισεκατομμύρια για τους νατοϊκούς εξοπλισμούς, όπως η τρύπια «Ασπίδα του Αχιλλέα», που δεν έρχεται βέβαια για να θωρακίσει γενικώς την άμυνα της χώρας, αλλά για να θωρακίσει τη στρατηγική συμμαχία με το κράτος - δολοφόνο του Ισραήλ, μια συμμαχία η οποία εκτός του ότι είναι ντροπιαστική για τον ελληνικό λαό, μας μπλέκει κάθε μέρα και σε μεγαλύτερους κινδύνους στο πλαίσιο των ανταγωνισμών στην περιοχή, ειδικά με την Τουρκία. 
Καμιά επαφή με την πραγματικότητα δεν έχετε εσείς της Κυβέρνησης, όταν την παρουσιάζετε ως αντίβαρο στην τουρκική επιθετικότητα, η οποία εντείνεται ακριβώς στο πλαίσιο αυτών των ανταγωνισμών. Καμιά επαφή με την πραγματικότητα δεν έχετε, βέβαια, κι εσείς της βολικής Αντιπολίτευσης που μιλάτε για εθνικά συμφέρουσες συμφωνίες και μετά χύνετε και κανένα κροκοδείλιο δάκρυ για το δράμα των Παλαιστινίων. 
Πάμε παρακάτω. Δεν μπαίνει «αν» στις φοροαπαλλαγές των εφοπλιστών που κατοχυρώνονται στο Σύνταγμα, ενώ τώρα έρχονται να προστεθούν δίπλα τους και οι φοροαπαλλαγές των λεγόμενων «στρατηγικών επενδυτών». Δεν μπαίνει «αν» στα μέτρα στήριξης στο μεγάλο κεφάλαιο, καθώς ακούσαμε από όλους τέτοια μέτρα και στη ΔΕΘ. Ε, αυτούς τους κόφτες της κοστολόγησης έρχεστε τώρα να τους γράψετε και στο Σύνταγμα, μιας κοστολόγησης που γίνεται με βάση μόνο τις ανάγκες της κερδοφορίας των λίγων, της πολεμικής εμπλοκής με βάση και τους δημοσιονομικούς κανόνες της Ευρωπαϊκής Ένωσης, οι οποίοι απαγορεύουν ακόμα και το υπερπλεόνασμα να πηγαίνει σε λαϊκές ανάγκες, αλλά απαιτούν να πηγαίνει στην πρόωρη αποπληρωμή του χρέους. 
Τι άλλο κάνετε; Ένα ακόμα βήμα στην προσαρμογή της δικαιοσύνης, για να μην υπάρχει η παραμικρή παραφωνία απέναντι στους αντιλαϊκούς σας νόμους. Γι’ αυτό θεσπίζετε ένα οιονεί Συνταγματικό Δικαστήριο, καταργώντας επί της ουσίας τον διάχυτο συνταγματικό έλεγχο. Θέλετε εκ των προτέρων να έχουν οι νόμοι αυτοί τη βούλα της συνταγματικότητας με αποφάσεις σαν αυτή που πήρε πρόσφατα το Συμβούλιο της Επικρατείας για την περικοπή του 13ου και 14ου μισθού και σύνταξης, επικαλούμενο βεβαίως και τη νομοθεσία και νομολογία της Ευρωπαϊκής Ένωσης, την οποία όλοι σας έχετε κάνει και σημαία.
Τον ίδιο σκοπό, τη θωράκιση της αντιλαϊκής πολιτικής, υπηρετούν και τα ημίμετρα που προτείνετε για να διατηρηθεί η ουσία τόσο στον τρόπο διορισμού της ηγεσίας της δικαιοσύνης, όσο και στο άρθρο 86 για τη διερεύνηση των ποινικών ευθυνών των Υπουργών, αφού και στις δύο περιπτώσεις διατηρείται ο καθοριστικός ρόλος της εκάστοτε κυβερνητικής Πλειοψηφίας. 
Εμβληματική, κατά τη γνώμη μας, είναι και η αλλαγή που προτείνετε στο άρθρο 29 για τη λειτουργία των κομμάτων και είναι αποκαλυπτική η αφωνία και των άλλων εδώ μέσα. Επικαλείστε την άνοδο της ακροδεξιάς για να πάρετε μέτρα τα οποία, όμως, κινούνται στην απαράδεκτη και ανιστόρητη λογική των δύο άκρων που αποτελεί και γραμμή της Ευρωπαϊκής Ένωσης, με στόχο, όπως λέει, την αντιμετώπιση του ριζοσπαστισμού. 
Μα, αυτή ακριβώς είναι η λογική που ξεπλένει και θρέφει ακροδεξιές φασιστικές δυνάμεις. Δεν πρόλαβε να περάσει μισή μέρα από την αποφυλάκιση του Ναζί εγκληματία Κασιδιάρη -την οποία παρεμπιπτόντως την παρακολουθήσαμε και σε απευθείας σύνδεση με κάλυψη πολιτικού Αρχηγού και βάλε από όλα τα συστημικά μέσα ενημέρωσης, που λίγες μέρες πριν έθαβαν το συγκλονιστικό πραγματικά πανελλαδικό συλλαλητήριο στη Διεθνή Έκθεση της Θεσσαλονίκης, το μεγαλύτερο των τελευταίων δεκαετιών- και το ίδιο βράδυ έσπευσε ο κ. Μητσοτάκης να μιλήσει για τη δημοκρατία που αμφισβητείται από πολλούς διαφορετικούς πόλους. 
Καταλάβαμε, κύριε Μητσοτάκη, πού το πάτε! Να πώς αξιοποιούνται τέτοιες δυνάμεις που παρουσιάζονται μάλιστα και ως δήθεν αντισυστημικές. Σαν μπαμπούλας απέναντι στον λαό, για να ξεπλένονται οι υπόλοιπες δυνάμεις του συστήματος, οι δήθεν κεντρώες, φιλελεύθερες, σοσιαλδημοκρατικές, που τους τσακίζουν κι αυτές τη ζωή και δεν ξεχωρίζουν πλέον μεταξύ τους, αλλά και ως όχημα για κατασταλτικά μέτρα απέναντι σ' αυτούς που πραγματικά απειλούν το σύστημα, δηλαδή το εργατικό λαϊκό κίνημα, τις ριζοσπαστικές προοδευτικές δυνάμεις, τους κομμουνιστές. 
Στις συνθήκες, μάλιστα, της πολεμικής προετοιμασίας είναι ακόμη περισσότερο χρήσιμες για το σύστημα οι δυνάμεις που σπέρνουν το δηλητήριο του ρατσισμού, του εθνικισμού στους λαούς, ώστε να μένει στο απυρόβλητο ο μεγάλος ένοχος, η κυρίαρχη αντιλαϊκή πολιτική του κεφαλαίου, του πολέμου, το ίδιο δηλαδή το άδικο, διεφθαρμένο καπιταλιστικό σύστημα. 
Έτσι, φτάσαμε και στην άνοδο της ακροδεξιάς AfD στη Γερμανία, της συγκυβέρνησης χριστιανοδημοκρατών-σοσιαλδημοκρατών, του πολεμικού παροξυσμού, της απουσίας κομμουνιστικού κόμματος και, βέβαια, της απόλυτης χειροτέρευσης των όρων ζωής στις περιοχές της πρώην γερμανικής Λαοκρατικής Δημοκρατίας. Οπότε, μην παριστάνετε διάφοροι εδώ μέσα από όλες τις πτέρυγες τους έκπληκτους, τους συγκλονισμένους. 
Συνολικά, κυρίες και κύριοι, αυτή η Συνταγματική Αναθεώρηση γίνεται από την Κυβέρνηση της Νέας Δημοκρατίας και όσους τη στηρίζουν με τα μάτια στραμμένα στο μέλλον, στους κλονισμούς που ήδη διαφαίνονται και που με βεβαιότητα θα έρθουν. Σας το είπε και ο κ. Τσίπρας από τη ΔΕΘ, ότι πρέπει όλοι εσείς μαζί, όπως και αυτός, να πάρετε μέτρα, γιατί αλλιώς έρχονται εξεγέρσεις. 
Επίσης, γίνεται με κριτήριο τη διασφάλιση της σταθερότητας της εξουσίας σας σε μια περίοδο που οι πολεμικές αναμετρήσεις κλιμακώνονται, τα πολεμικά μέτωπα ενιαιοποιούνται ανά τον κόσμο και τα σημάδια μιας νέας διεθνούς οικονομικής κρίσης είναι περισσότερο από ορατά. Γι’ αυτό και για μία ακόμη φορά απορρίφθηκαν όλες οι προτάσεις που κατέθεσε το ΚΚΕ στην έκθεσή του. 
Ξέρετε, σε συνθήκες σαν αυτές που βιώνει η ανθρωπότητα και η Ελλάδα, ο ελληνικός λαός σήμερα, η δυσαρέσκεια των λαών, ανάμεσα σε αυτούς και ο ελληνικός, θα δυναμώνει συνεχώς, γιατί οι θυσίες που του ζητάτε δεν πρόκειται να έχουν τελειωμό. Και γι’ αυτό παίρνετε τα μέτρα σας. Τα δικά του μέτρα, λέμε εμείς, πρέπει να πάρει και ο ελληνικός λαός, να χαράξει από τώρα τη δική του γραμμή, αξιοποιώντας αυτές τις υπαρκτές δυσκολίες και τα αδιέξοδα αυτού του συστήματος με τις δικές του ανάγκες μπροστά, στην προμετωπίδα, αρνούμενος κάθε νέα θυσία για ξένα συμφέροντα. Με πιο δυνατό το ΚΚΕ και πιο δυνατούς τους αγώνες του να βάλει δύσκολα στην όποια επόμενη αντιλαϊκή κυβέρνηση, ανοίγοντας έτσι διάπλατα τον δρόμο της πραγματικής ανατροπής, για να έρθει η στιγμή που θα γράψει ο ίδιος το δικό του Σύνταγμα, στην προμετωπίδα του οποίου θα βρίσκεται η κατάργηση της εκμετάλλευσης ανθρώπου από άνθρωπο, όλης αυτής της κοινωνικής αδικίας που ζούμε σήμερα. 
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε κι εμείς τον κ. Κουτσούμπα, τον Γενικό Γραμματέα της Κεντρικής Επιτροπής και Πρόεδρο της Κοινοβουλευτικής Ομάδας του Κομμουνιστικού Κόμματος.
Καλείται τώρα στο Βήμα η ανεξάρτητη Βουλευτής Πέλλης κ. Θεοδώρα Τζάκρη, με την οποία κλείνει και ο κατάλογος των μελών του Προεδρείου της Επιτροπής. Όπως έχουμε ήδη ανακοινώσει, μετά θα περάσουμε στους Κοινοβουλευτικούς Εκπροσώπους. 
ΘΕΟΦΙΛΟΣ ΞΑΝΘΟΠΟΥΛΟΣ: Κατά την αντίστροφη σειρά, κύριε Πρόεδρε;
ΠΡΟΕΔΡΕΥΩΝ (Πάρις Κουκουλόπουλος): Όχι, γιατί έχουν ζητήσει τον λόγο μέχρι τώρα ο κ. Μηταράκης, ο κ. Τσιρώνης και η κ. Κεφαλά. Άρα, θα πάμε με τη σειρά που ζήτησαν τον λόγο. 
ΝΟΤΗΣ ΜΗΤΑΡΑΚΗΣ: Δεν πειράζει, κύριε Πρόεδρε, ας πάμε αντίστροφα.
ΠΡΟΕΔΡΕΥΩΝ (Πάρις Κουκουλόπουλος): Θέλετε να πάμε αντίστροφα;
ΝΟΤΗΣ ΜΗΤΑΡΑΚΗΣ: Καλύτερα να πάμε αντίστροφα, κύριε Πρόεδρε.
ΘΕΟΦΙΛΟΣ ΞΑΝΘΟΠΟΥΛΟΣ: Όπως συνηθίζεται.
ΠΡΟΕΔΡΕΥΩΝ (Πάρις Κουκουλόπουλος): Ας κάνει, λοιπόν, την τοποθέτησή της η κ. Τζάκρη και μετά θα πάμε αντίστροφα, όπως θέλετε. 
ΘΕΟΔΩΡΑ ΤΖΑΚΡΗ: Κυρίες και κύριοι Βουλευτές, στο διάστημα που μεσολάβησε από την πρώτη συζήτηση που διεξήχθη εδώ στην Ολομέλεια επί των αναθεωρητών διατάξεων μέχρι σήμερα δεν διαπιστώνω οποιαδήποτε μεταβολή στην άποψη των κομμάτων, όπως αυτή αποτυπώθηκε στο αποτέλεσμα της ψηφοφορίας που διεξήχθη στο τέλος του Ιουλίου. Θα έλεγα, μάλιστα, ότι αν η Κυβέρνηση αποσκοπούσε στην αλλαγή στάσης κάποιων εκ των κομμάτων ή των ανεξαρτήτων Βουλευτών, θα έπρεπε να έχει δώσει ήδη δείγματα γραφής ότι αφουγκράστηκε έστω και έναν προβληματισμό, έστω και μία διαφορετική άποψη από αυτές που διατυπώθηκαν τόσο στις συνεδριάσεις της επιτροπής, όσο και εδώ στη συζήτηση στην Ολομέλεια. 
Αντιθέτως, διαπιστώσαμε περαιτέρω διολίσθηση του κράτους δικαίου, διαπιστώσαμε περαιτέρω διολίσθηση σε αλαζονικές πρακτικές κατάχρησης της Κοινοβουλευτικής Πλειοψηφίας, ακόμη και εκεί που δεν υπήρχε κάποιος αποχρώντας λόγος. Για παράδειγμα, επιβάλατε αυθαίρετα την άποψή σας ακόμη και για το ποιος θα εκλεγεί Αντιπρόεδρος από την Αντιπολίτευση στο Προεδρείο της Βουλής. Ακόμα, δεν ενημερώσατε καν το Κοινοβούλιο για τα κρίσιμα εθνικά θέματα. Και έχετε φτάσει να απορείτε γιατί κανένα κόμμα δεν θέλει να συνεργαστεί μαζί σας, ενώ μάλιστα προσπαθείτε να ενσπείρετε ζιζάνια στις σχέσεις άλλων κομμάτων και δεν κοιτάτε ότι ο μέγας απομονωμένος στην πολιτική ζωή της χώρας είναι η Νέα Δημοκρατία ή μάλλον για να ακριβολογώ, ο ίδιος ο Κυριάκος Μητσοτάκης. 


Θέλετε να σας πω κι άλλο παράδειγμα κατάχρησης Κοινοβουλευτικής Πλειοψηφίας; Την αυθαίρετη και χωρίς συζήτηση στην αρμόδια Επιτροπή της Βουλής, πρόωρη αποπληρωμή ρυθμισμένου χρέους ύψους 13 δισεκατομμυρίων ευρώ. Μιλάμε για ένα ποσό θηριώδες ως προς το μέγεθος και εξαιρετικά βλαπτικό για τα δημόσια οικονομικά, καθώς η επίκληση μελλοντικής ωφέλειας για την ελληνική οικονομία δεν απαντά πειστικά στη βέβαιη ζημιά. 
Ξέρετε, τι συμβαίνει εδώ λόγω της επιτοκιακής διαφοράς, που κυμαίνεται από τα 300 εκατομμύρια έως τα 380 εκατομμύρια για το ελληνικό δημόσιο τον χρόνο; Σκεφτείτε ότι όταν ανακοινώσατε την πρόωρη αποπληρωμή, τα ομόλογα του ελληνικού δημοσίου είχαν επιτόκιο 3,7% και σήμερα έχουν επιτόκιο 4,3%. 
Επίσης, αν και θα το δούμε παρακάτω, στην ενότητα που τέμνονται η δικαιοσύνη και το κράτος, δείτε το πόσο ηχηρό ράπισμα αποτελεί για τη δημοκρατία μας η δήλωση του καταδικασμένου για διεύθυνση εγκληματικής οργάνωσης Ηλία Κασιδιάρη, πριν καν διαβεί την πόρτα των φυλακών, ότι θα ιδρύσει πολιτικό κόμμα. Και είστε τόσο ανοχύρωτοι και έχετε τόσο αμφίσημη και θολή στάση, που το έργο υπεράσπισης της δημοκρατίας το έχουν αναλάβει στους τηλεοπτικούς σταθμούς οι καθηγητές του συνταγματικού δικαίου και κάποια μεμονωμένα κυβερνητικά στελέχη, που διατυπώνουν εκτιμήσεις ότι ο Άρειος Πάγος θα επικυρώσει τη δευτεροβάθμια απόφαση και ως εκ τούτου, θα στερηθεί των πολιτικών του δικαιωμάτων ο Ηλίας Κασιδιάρης για τα επόμενα δεκατρία χρόνια. Και μάλιστα, εκτιμάται ότι η απόφασή αυτή θα εκδοθεί κάπου εκεί, το 2027. 
Και τώρα, σε αυτούς σχεδόν τους δύο μήνες που πέρασαν αιφνιδιαστήκατε -δήθεν- από την εξέλιξη αυτή. Ούτε τώρα δεν αισθανθήκατε την ανάγκη να πάρετε μια ξεκάθαρη θέση δημόσια, όπου θα δεχόσασταν εν όψει μάλιστα, της Αναθεωρητικής Βουλής, την πρόταση της ίδρυσης Συνταγματικού Δικαστηρίου, όπου όταν το εισηγήθηκα στις εργασίες της Επιτροπής δεν το λάβατε καν υπόψη σας. Και προτείνατε, βεβαίως, το Ανώτατο Ειδικό Δικαστήριο και πάσης φύσεως υποκατάστατα, αντί για έναν ακλόνητο θεσμό, όπως το Συνταγματικό Δικαστήριο, που θα εγγυάται τη λειτουργία του πολιτεύματος.
 Μέχρι και την έναρξη αυτής της συνεδρίασης, δεν φέρατε μια ρητή διατύπωση που να διατυπώνει μια ασφαλιστική δικλείδα ότι στο μέλλον ποτέ ξανά δεν θα απειληθεί η δημοκρατία μας από ένα νεοναζιστικό μόρφωμα. Και μάλιστα, αδρανείτε τώρα, που ο φασισμός σηκώνει κεφάλι σε όλη την Ευρώπη. Αυτό σάς το αντανακλαστικό θα έδειχνε και θα αποδείκνυε ότι δεν βολεύεστε με τον θόρυβο που προκαλεί ο κάθε Κασιδιάρης. 
Δεν μπορεί κανείς να σας κατηγορήσει για τα θεσμικά κενά που επέτρεψαν την ίδρυση και λειτουργία αυτής της εγκληματικής οργάνωσης. Σίγουρα, όμως, μπορεί να σας κατηγορήσει η κοινωνία στο μέλλον, ότι δεν προτείνατε μια συνταγματική πρόνοια που θα απαγορεύει εν τω γεννάσθαι την εμφάνιση νεοναζιστικών και φασιστικών μορφωμάτων. Κρύβετε την έλλειψη σθένους και θάρρους να υπερασπιστείτε τη δημοκρατία από τις αληθινές απειλές ενός νεοναζιστικού μορφώματος πίσω από την επίδειξη μεγαλοψυχίας της δημοκρατίας. Η μεγαλοψυχία της δημοκρατίας δεν πρέπει επ’ ουδενί να εκφράζεται με ανοησία. Γιατί είναι ανοησία να σου δώσω το όπλο με το οποίο θα με εξοντώσεις 
Κυρίες και κύριοι συνάδελφοι, η ατολμία ερμηνεύεται ως περιθώριο δράσης από αυτά τα κακοποιά στοιχεία, τα οποία μπορούν να εκβιάζουν την κυβερνώσα παράταξη, υπενθυμίζοντας ότι είναι σαρξ εκ της σαρκός της και βεβαίως, ότι ένα μέρος του εκλογικού σας ακροατηρίου, έστω και μικρό, είναι κοινά διεκδικούμενο. 
Η μεγαλύτερη απόδειξη περί τούτου είναι ότι όλοι αυτοί που έχετε στεγάσει στο εσωτερικό σας και τους έχετε δώσει μάλιστα και περίοπτη θέση -αντιπρόεδροι, γραμματείς και πάει λέγοντας- επιβεβαιώνουν ότι αυτόν τον ανταγωνισμό, γι’ αυτήν την σκοτεινή πελατεία τον συμμερίζεστε κι εσείς. Προσέξτε, όμως, είναι εγκληματικό λάθος το να υιοθετήσεις την ατζέντα της μισαλλοδοξίας σε κρίσιμους τομείς κυβερνητικής πολιτικής, προσδοκώντας έτσι ότι θα συρρικνώσεις το ακροατήριο τους, γιατί αυτό οδηγεί στο αντίθετο ακριβώς αποτέλεσμα. Το ακροατήριο όχι μόνο δεν συρρικνώνεται, αλλά μεγεθύνεται, γιατί εν τω μεταξύ το έχεις νομιμοποιήσει. 
Σήμερα, λοιπόν, από εδώ πρέπει να εκπέμψουμε ως Κοινοβούλιο το μήνυμα αφύπνισης του πολιτικού συστήματος και των πολιτικών, ότι ο θυμός, η αγανάκτηση και η απελπισία, ακόμη κι αν έχουν στέρεα βάση ως συνέπειες κυβερνητικών πολιτικών, δεν μπορούν να αποτελέσουν άλλοθι νομιμοποίησης, συμμετοχής και στήριξης καταδικασμένων νεοναζί, εγκληματιών και των πολιτικών παραφυάδων τους. 
Προκλητικές, μάλιστα, δηλώσεις όπως του κ. Μαρινάκη, για τον περιορισμό του επιδόματος ανεργίας μόνο στους δύο μήνες, που αγνοούν ότι ένα σημαντικό μέρος των πτωχοποιημένων πολιτών μας αντιμετωπίζει πρόβλημα επιβίωσης και ως εκ τούτου, έχουν φτάσει να θίγονται βασικά ανθρώπινα δικαιώματά τους στην τροφή, στη θέρμανση, στη στέγη ακόμα και στην υγεία και την παιδεία, ρίχνουν λάδι στη φωτιά της ανάπτυξης τέτοιων απόψεων. Τι άλλο μένει να κάνουμε, αν όχι αυτό το στοιχειώδες. Την πρώτη φορά η παραπλάνηση μπορεί να συγχωρείται. Τώρα πια, είναι ξεκάθαρο ότι όταν στέκεσαι στο πλευρό του φασίστα είσαι και εσύ φασίστας. 
Κυρίες και κύριοι συνάδελφοι, το έφερε η ιστορία, η σημερινή συνεδρίαση να διεξάγεται δύο μέρες πριν την επέτειο της δολοφονίας του Παύλου Φύσσα από την εγκληματική οργάνωση που διεύθυνε ο Κασιδιάρης. Αυτό τουλάχιστον που χρωστάμε στις επόμενες γενιές είναι η απόδειξη στην πράξη, ότι όσο κι αν διαφωνούμε για τις πολιτικές επιλογές, είμαστε ενωμένοι σαν μια γροθιά στο ύψιστο θέμα της δημοκρατίας, η οποία, ναι μεν, δεν φοβάται, αλλά δυστυχώς αποδείχτηκε ότι βρέθηκε πολλές φορές ανοχύρωτη και επιτήδειοι αξιοποίησαν τις ρωγμές του πολιτικού συστήματος για να γίνουν ξενιστές του ναζισμού και να αναβιώσουν εποχές που πιστεύαμε ότι έχουν μπει στο περιθώριο του πολιτισμού μας. 
Ήθελα να τα πω όλα αυτά, κυρίες και κύριοι συνάδελφοι, γιατί η όποια συζήτηση σήμερα εδώ, για να μην υποκρινόμαστε, δεν θα αλλάξει δραματικά κάτι, σε ό,τι αφορά τις θέσεις των κομμάτων, αναφορικά με τις προς αναθεώρηση διατάξεις. Ουδεμία εξ αυτών συγκέντρωσε εκατόν ογδόντα ψήφους. Και αυτό επίσης θα συμβεί και σήμερα. 
Παρά ταύτα, σεβόμενη την κοινοβουλευτική διαδικασία, θα διατυπώσω ως μέλος της Επιτροπής για την Αναθεώρηση του Συντάγματος τις διαφωνίες μου με την κυβερνητική πρόταση και τις αντιπροτάσεις μου με τις οποίες πρακτικά θα ασχοληθεί η Αναθεωρητική Βουλή, καθώς εσείς αμετανόητοι ως Κυβερνητική Πλειοψηφία υπηρετείτε τη συνταγματοποίηση του αποτυχημένου επιτελικού κράτους, ενός κράτους που απέτυχε, όχι μόνο στο οικονομικό και το κοινωνικό επίπεδο, όπως προκύπτει από όλους τους δείκτες, αλλά ακόμη και στο κρίσιμο θέμα της διάκρισης των εξουσιών, καθώς σύμφωνα με τους διεθνείς δείκτες παραμένουμε στις τελευταίες θέσεις, ακόμη και στο μείζον θέμα της εξάρτησης της δικαιοσύνης από την εκτελεστική εξουσία. Από όπου και αν το πιάσουμε, η εισήγησή σας στην Επιτροπή δεσμεύεται από πολιτικές που έχουν αποκηρυχθεί από τον ελληνικό λαό που αναμένει στωικά την εξάντληση της θητείας σας, προκειμένου να σας καταδικαστεί και στην κάλπη. 
Ούτε το Συμβούλιο της Επικρατείας δεν σεβαστήκατε για τα ιδιωτικά πανεπιστήμια. Η αρμόδια Υπουργός βγαίνει και καθησυχάζει τους εξαπατηθέντες φοιτητές και τις οικογένειές τους και τους λέει «να μην ανησυχείτε, όλα θα διορθωθούν» προκειμένου να μη χάσουν τα λεφτά τους οι ιδιώτες. Αλλόκοτα πράγματα, δηλαδή, τα οποία καταδικάζει ακόμη και η ανεξάρτητη Επιτροπή που εσείς ιδρύσατε -δήθεν- για την εποπτεία της λειτουργίας των ιδιωτικών πανεπιστημίων. 
Εσείς δεν είστε η ίδια Κυβέρνηση που διασύρει το κράτος δικαίου επίμονα με τα τραγικά που συμβαίνουν στην δίκη των Τεμπών; Εσείς δεν είστε που κάνετε τα πάντα για να συγκαλύψετε και να εξαφανίσετε τα ίχνη του ΟΠΕΚΕΠΕ και της NOVARTIS για την οποία σας έδωσε στεγνά ο κ. Σαλμάς μέσα σε αυτήν εδώ την Αίθουσα; Εσείς δεν είστε η Κυβέρνηση για την οποία έκανε δήλωσε ο πρώην Διευθυντής του Πρωθυπουργικού Γραφείου και ανιψιός του Πρωθυπουργού ότι έφαγε τη σφαίρα για να γλιτώσει -λέει- το μεγάλο αφεντικό; Ποιος είναι το αφεντικό του Διευθυντή του Πρωθυπουργικού Γραφείου; Μα, ο ίδιος ο Πρωθυπουργός. Και αναφέρομαι, φυσικά, στο μέγα σκάνδαλο των υποκλοπών. Και είστε εσείς ικανοί και άξιοι να εισηγείστε για το Σύνταγμα που καταπατάτε κάθε μέρα με κάθε νόμο; Ευτυχώς, που δεν θα είστε κυβέρνηση στην Αναθεωρητική Βουλή, γιατί ο λαός με την ψήφο του θα ματαιώσει τη στρατηγική σας να καταστήσετε την ευρωπαϊκή Ελλάδα κακέκτυπο του ερντογανικού καθεστώτος. 
Επειδή, λοιπόν, μπορεί οι πολίτες μέσα στο καλοκαίρι να μην πρόσεξαν όλα αυτά που θέλετε να συνταγματοποιήσετε, θα σταθώ εκ νέου σε όλα. Το πρώτο, λοιπόν, χτύπημα στο Σύνταγμα έρχεται στο άρθρο 29 και τη μετατόπιση της ευθύνης του ελέγχου των προϋποθέσεων της σύστασης πολιτικών κομμάτων από τον Άρειο Πάγο στο Ανώτατο Ειδικό Δικαστήριο, δηλαδή σε συνδυασμό με τις λοιπές διατάξεις για τη δικαιοσύνη, να αναιρεί μέσω της εκάστοτε σύνθεσης του το ΑΕΔ, την αυτοβουλία των φορέων της αντιπροσωπευτικής δημοκρατίας σε οριστικό βαθμό, με απώτερο σκοπό τον πλήρη έλεγχο της λειτουργίας των κομμάτων από τη δικαιοσύνη, εφόσον αυτά καταστούν κοινοβουλευτικά άρα τυγχάνουν δηλαδή κρατικής επιχορήγησης. 
Θεωρώ, λοιπόν, ότι το άρθρο 29 πρέπει να αναθεωρηθεί, προκειμένου να θωρακιστεί η δημοκρατική λειτουργία των κομμάτων. Πάνω απ’ όλα, πρέπει να σπάσει το άγραφο άβατο των κομμάτων που σήμερα δεν μπορεί να ασχοληθεί μαζί τους ούτε η δικαιοσύνη ούτε οι ελεγκτικοί μηχανισμοί. Φτάσατε στο σημείο τα πολιτικά κόμματα να εξομοιώνονται μεθοδικά στη συνείδηση του ελληνικού λαού με το καθεστώς Μητσοτάκη και να θεωρούνται συλλήβδην σκοτεινοί και ανυπόληπτοι  μηχανισμοί. Αντί, λοιπόν, να κόπτεται η Κυβέρνηση για να βάλει το Ανώτατο Ειδικό Δικαστήριο καπέλο στα κόμματα, αφήνοντας στην ευχέρεια του κοινού νομοθέτη τον τρόπο λειτουργίας των κομμάτων, χρειαζόμαστε τη διαφανή και δημοκρατική λειτουργία των κομμάτων που αποδέχονται τους όρους της δημοκρατίας. Και αν δεν το καταλάβατε, το ξαναλέω. Στο αναθεωρημένο Σύνταγμα  θα πρέπει να υπάρχει ρητή απαγόρευση ίδρυσης και λειτουργίας οργανώσεων, φορέων, πολλώ δε μάλλον, κομμάτων που δεν συμβαδίζουν με την έννοια της δημοκρατίας. Τέλος οι κερκόπορτες και τέλος οι υποκειμενικές ερμηνείες του Συντάγματος.

Στο άρθρο 60 έχω να σχολιάσω ότι επτά χρόνια τώρα έχετε πετύχει δυο de facto αποκλίσεις από τον ήδη προβλεπόμενο συνταγματικό ρόλο των Βουλευτών. Η πρώτη απόκλιση αφορά στη μετατροπή της Κοινοβουλευτικής Ομάδας της Πλειοψηφίας με εντολή Μητσοτάκη σε μια βιομηχανία εγκρίσεων, καθώς προφανώς έχετε βεβαίως και τους ανάλογους μηχανισμούς πίεσης να ευτελίζετε τους Βουλευτές σας και αυτοί να το αποδέχονται, ακόμη και αν χρειάζεται να διώχνετε τους μισούς από την Ολομέλεια και να τους αντικαθιστάτε με επιστολικές ψήφους. 
Η δεύτερη απόκλιση αφορά τους Βουλευτές της Αντιπολίτευσης, καθώς έχετε υπονομεύσει επτά χρόνια τώρα την πραγματική δυνατότητα άσκησης κοινοβουλευτικού ελέγχου, εφόσον σπάνια απαντάτε επί της ουσίας στις ερωτήσεις των Βουλευτών και όποτε απαντάτε, ψευδολογείτε με ανυπόστατα στοιχεία. Και προτείνετε προσχηματικά, λες και δεν σας κάλυπταν οι προβλέψεις του υφιστάμενου Συντάγματος ή δεν είχατε τη δυνατότητα να το εφαρμόσατε, την υποχρέωση των Υπουργών να απαντούν ουσιαστικά και όχι προσχηματικά στον κοινοβουλευτικό έλεγχο και την αυτονόητη προϋπόθεση σύνδεσης με την εκλογική περιφέρεια των Βουλευτών. Ούτε τα κόμματα ούτε τους Βουλευτές θέλετε αυτόβουλους, παραβιάζοντας τη θεμελιώδη αρχή του κοινοβουλευτισμού. 
Στο άρθρο 73 θα έλεγα, μάλιστα, ότι κάνετε κάποιας μορφής μαύρο χιούμορ. Μετά από επτά χρόνια καταπάτησης του Συντάγματος κατά τρόπο άμεσο και έμμεσο σε όλα τα νομοσχέδια που έχετε φέρει και ψηφίσει, τη στιγμή που αγνοείτε επιδεκτικά τις απόψεις των θεσμικών εκπροσώπων της κοινωνίας και των εργαζομένων σε κρίσιμα νομοσχέδια, έρχεστε τώρα και μας μιλάτε για τη συνταγματική κατοχύρωση της αρχής -λέει- της καλής νομοθέτησης. Το λέτε εσείς που έχετε φτάσει και ξεπεράσει το παγκόσμιο ρεκόρ τροπολογιών προκειμένου να υπηρετείτε ad hoc τα συμφέροντα που σας στηρίζουν. 
Στο άρθρο 77είναι φανερή η εμμονή σας να μην αποκτήσει η χώρα Συνταγματικό Δικαστήριο, έναν θεσμό αδιάβλητο που λειτουργεί σε όλες τις προηγμένες χώρες της Δύσης ως την Ωκεανία. Και ο λόγος που δεν το θέλετε είναι γιατί πειραματιστήκατε -επιτυχώς για εσάς και ατυχώς για τη χώρα- επί επτά χρόνια με τη δικαιοσύνη και σας βγήκε. Αν είχατε να αντιμετωπίσετε ένα Συνταγματικό Δικαστήριο σε τούτη τη χώρα, θα είχατε παραιτηθεί ή θα είχατε αποφύγει να καταστήσετε τη χώρα περίγελω της Ευρώπης για δεκάδες σκανδάλων και εγκλημάτων. Αν είχαμε ένα Συνταγματικό Δικαστήριο με θεσμική λειτουργία, η διάρκεια του οποίου θα ξεπερνούσε την κυβερνητική περίοδο ενός κόμματος ή μιας συμμαχίας κομμάτων, θα είχαμε μια εγγυητική συνθήκη για την ποιότητα της δημοκρατίας. 
Φοβάστε τον έλεγχο και θέλετε να τον ρυθμίζετε έμμεσα, διευθετώντας ισορροπίες στο ΣτΕ. Αντ’ αυτού, έρχεστε και προτείνετε να λειτουργεί ως τέτοιο το Ανώτατο Ειδικό Δικαστήριο, το οποίο προτείνω μάλιστα ότι θα ευσταθούσε ως λύση μόνο αν είχε διαφορετική σύνθεση και όχι τη διορισμένη από εσάς ηγεσία της δικαιοσύνης. 
Και έρχομαι τώρα στο άρθρο 89, όπου γίνεται φανερή η πρόθεση της Κυβέρνησης να καταργήσει τη διάκριση των εξουσιών με μια ωμή παρέμβαση προς την κατεύθυνση της σύζευξης της εκτελεστικής και της δικαστικής εξουσίας μέσω της συνταγματικής πρόβλεψης για ανάθεση -ακούστε!- διοικητικών καθηκόντων του κράτους σε εν ενεργεία δικαστές! Είναι δυνατόν κριτής και κρινόμενος να ταυτίζονται; Είναι δυνατόν δικαστές που εμπλέκονται σε κρίσιμες αποφάσεις που ευνοούν συγκεκριμένα σχέδια των ευρωπαϊκών ή των ελληνικών λόμπι, να έχουν τη δυνατότητα να γίνονται διοικητές σε σχετιζόμενους Οργανισμούς και Αρχές; 
Και φτάνουμε, κυρίες και κύριοι συνάδελφοι, στο επίμαχο άρθρο 86, επί του οποίου η κυβερνητική πρόταση επιχειρεί να συνταγματοποιήσει τη συγκάλυψη της ευθύνης Υπουργών και έχει δώσει δείγματα γραφής γι’ αυτό επτά χρόνια τώρα, συγκαλύπτοντας τα πάντα και ξεπλένοντας τα πάντα, μέσα σε ένα κλίμα αλαζονείας και κατάχρησης της κυβερνητικής Πλειοψηφίας. Αντί να τελειώνετε με την ατιμωρησία των Υπουργών, έρχεστε και προτείνετε διπλό φίλτρο προστασίας τους, καθώς εισηγείστε πρώτα μεν να παρεμβαίνει ένας εισαγγελέας εφετών που θα διενεργεί την προανάκριση και την κύρια ανάκριση και κατόπιν, κατά την κρίση του, να εισηγείται στο Δικαστικό Συμβούλιο, το οποίο και θα αποφασίζει με ποιες και ποιας βαρύτητας κατηγορίες θα παραπέμπει στη Βουλή έναν Υπουργό. Κι εκεί υπάρχει το δεύτερο φίλτρο προστασίας. Προτείνετε την απόφαση της άσκησης δίωξης, την οποία να την παίρνει μάλιστα η Βουλή με την απλή κοινοβουλευτική πλειοψηφία. Αυτό δεν πρόκειται να περάσει, όπως βεβαίως δεν θα περάσουν και όλα τα άλλα. Όμως, είναι ενδεικτικό του συνδρόμου συγκάλυψης που σας χαρακτηρίζει. 
Κυρίες και κύριοι συνάδελφοι, εκεί που πραγματικά όμως ξεπεράσατε τον εαυτό σας είναι στην αλλοίωση της αντιπροσωπευτικότητας του εκλογικού Σώματος με τις προτάσεις στα άρθρα 56 και 57. Έρχεστε λοιπόν και μας λέτε ότι τα άρθρα αυτά πρέπει να αντικατασταθούν με μια απλή εξουσιοδοτική διάταξη σε έναν κοινό νομοθέτη να ορίζει κωλύματα και ασυμβίβαστα υποψηφιότητας και εκλογής Βουλευτών. Και έχουμε ένα κρεσέντο αλαζονείας και καταστρατήγησης του πνεύματος του Συντάγματος που διατυπώνεται με την πρότασή σας για υβριδικό τρόπο εκλογής των Βουλευτών, όπου άλλοι μεν θα εκλέγονται ανά περιφερειακή ενότητα με σταυρό και άλλοι βεβαίως -όπως γίνεται σήμερα δηλαδή- ο αριθμός των οποίων δεν ορίζεται και θα οριστεί με ένα απλό νομοσχέδιο, θα εκλέγονται από περιφερειακό ψηφοδέλτιο με λίστα. Δηλαδή, αν περνούσε αυτή η πρότασή σας, θα μπορούσε μια κοινοβουλευτική πλειοψηφία από μόνη της να ψηφίσει έναν εκλογικό νόμο που θα ενέτασσε στη Βουλή 150 Βουλευτές άμεσης λογοδοσίας στον λαό και 150 Βουλευτές που θα λογοδοτούν μόνο σε αυτούς που τους διόρισαν. 
Αυτό, όπως αντιλαμβάνεστε, δεν είναι δημοκρατία. Είναι η συνταγματοποίηση των πολιτικών και των οικονομικών ελίτ, οι οποίες με τα άρθρα 101 και 101Α υπονομεύουν και τα άλλα δύο επίπεδα της δημοκρατίας, δηλαδή την αυτοδιοίκηση. Έχετε φτιάξει μια φράση-κλειδί στην οποία αναφέρεστε σε «έως δύο βαθμούς αυτοδιοίκησης», που σημαίνει ότι αφού δεν μπορείτε να καταργήσετε τους δήμους, μάλλον σκοπεύετε να καταργήσετε τις περιφέρειες. Και γιατί το λέω αυτό; Διότι λέτε, λοιπόν, θεωρητικά ότι θα καταργήσετε τις αποκεντρωμένες διοικήσεις, αλλά στη θέση τους φέρνετε δεκάδες αποκεντρωμένων περιφερειακών διοικήσεων των Υπουργείων, καθώς σε κάθε διοικητική περιφέρεια κάθε Υπουργείο θα δημιουργεί ένα αποκεντρωμένο μικρό Υπουργείο, καταργώντας τον δημοκρατικό προγραμματισμό και θέτοντας τους δήμους στην ομηρία ενός εκάστοτε Υπουργού. 
Αυτό, πέραν του γεγονότος ότι αντιβαίνει στο ευρωπαϊκό κεκτημένο των αιρετών περιφερειών, είναι η πιο απροκάλυπτη παραδοχή σας ότι θέλετε να μετατρέψετε όλους τους δημοκρατικούς θεσμούς σε Υπηρεσίες των Υπουργείων που θα εκτελούν το έργο τους κατ’ εντολή και με την άδεια των Υπουργών που μοιράζουν τα χρήματα. Ο κόσμος θα πάψει να ψηφίζει δήμαρχο και θα ψηφίζει διαχειριστή καλών σχέσεων με την κεντρική εξουσία. Αυτά είναι πρωτοφανή πράγματα. Είναι ανιστόρητα για την Ευρώπη και συνόλω απαράδεκτα. 
Κυρίες και κύριοι συνάδελφοι, θα ήθελα να επισημάνω ότι μέσα σε αυτή τη χώρα που ονειρεύεστε και που επί επτά χρόνια κακοποιείτε ιδιωτικοποιώντας το κράτος, επιχειρείτε να συνταγματοποιήσετε τετελεσμένα στον χώρο της τριτοβάθμιας εκπαίδευσης με τα πολυδιαφημισμένα ιδιωτικά πανεπιστήμια. Όσα από αυτά κατάφεραν να ανοίξουν, να πάρουν άδεια, δεν μπορούν σε καμία περίπτωση να αποκαταστήσουν τον ρόλο και την εθνική σημασία του δημοσίου πανεπιστημίου. Προκειμένου να μην επενδύσετε σε ακαδημαϊκό προσωπικό και σε υποδομές, προκειμένου να μην ενισχύσετε τα κονδύλια και την έρευνα και πάνω απ’ όλα προκειμένου να διατηρήσετε το ταξικό πρόσημο των ελίτ που κυβερνούν τη χώρα, ανοίγετε έναν επικίνδυνο δρόμο, αυτόν της ευκολίας. Εκλεγήκατε με σημαία την αριστεία και δημιουργήσατε ένα απαράδεκτο πλαίσιο εξουσιατισμού των αρίστων μαθητών και αυτών που απλά οι γονείς τους έχουν να πληρώσουν. Χωρίς ακαδημαϊκά κριτήρια, χωρίς συγκρίσιμες μεθόδους εισαγωγής, χωρίς την τεκμαιρώμενη ικανότητα των φοιτητών να παρακολουθήσουν τα προγράμματα σπουδών, χωρίς προγράμματα σπουδών, έχοντας καταργήσει στην πράξη το «ευ αγωνίζεσθε» επί επτά χρόνια με τον διορισμό χιλιάδων «γαλάζιων» παιδιών σε χιλιάδες νεοφυείς θέσεις που εσείς επινοήσατε ιδιωτικοποιώντας το κράτος, έρχεστε και προτείνετε στο Σύνταγμα τη νομή εμπορευματοποίησης της τριτοβάθμιας εκπαίδευσης. Στην πράξη κολεγιοποιείτε τα δημόσια πανεπιστήμια, υποβαθμίζοντάς τα και προβιβάζετε τα κολέγια σε πανεπιστήμια των εχόντων. 
Η αλήθεια είναι ότι η κοινωνία δεν απορρίπτει την ύπαρξη των ιδιωτικών πανεπιστημίων στην πράξη. Άρα, λοιπόν, θα έπρεπε να προτείνετε τη συνταγματική κατοχύρωση των πόρων για τα δημόσια πανεπιστήμια και το δικαίωμα ισότιμης επιλογής σε κρατικά μη κερδοσκοπικά πανεπιστήμια υπό συγκρίσιμους όρους εισαγωγής με αυτούς των δημοσίων πανεπιστημίων.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Τζάκρη.
Περνάμε, όπως έχουμε ήδη πει, στον κύκλο των τοποθετήσεων των Κοινοβουλευτικών Εκπροσώπων και ξεκινάμε αντίστροφα με την κ. Γεωργία Τζώρτζια Κεφαλά, Κοινοβουλευτική Εκπρόσωπο της Πλεύσης Ελευθερίας.
Ορίστε, κυρία συνάδελφε, έχετε τον λόγο. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Θα ήθελα να ξεκινήσω με σκέψεις μου, γιατί έτσι πιστεύω ότι ο διάλογος είναι πιο ζωντανός και ο κοινοβουλευτισμός και η δημοκρατία είναι πολύ πιο ζωντανά με αυτόν τον τρόπο. Μία πολύ ισχυρή σκέψη που έχω τα τελευταία χρόνια που βρίσκομαι εδώ είναι ότι παρατηρώ στους διαδρόμους και σε απόμακρα μέρη από το Κοινοβούλιο που συναντώ Βουλευτές -καλή ώρα, τον κ. Αμυρά που τον συνάντησα στη Φολέγανδρο και πολλούς άλλους Βουλευτές που συναντώ- ότι έξω είναι πολύ πιο ευαίσθητοι, πολύ πιο σκεπτόμενοι, πολύ πιο συμπεριληπτικοί, ενώ όταν βρισκόμαστε μέσα στο Κοινοβούλιο, όλοι σφίγγουν τις γραβάτες, κουμπώνουν τα σακάκια και ακολουθούν την κομματική γραμμή. 

Πραγματικά, αυτό το βρίσκω πολύ επικίνδυνο όταν συμβαίνει, γιατί προχωράμε με πάρα πολύ αργά βήματα. Ενώ άλλα πράγματα πιστεύουμε και άλλα πράγματα σκεφτόμαστε, άλλα πράγματα κάνουμε στο σπίτι μας και άλλα πράγματα λέμε μέσα στο Κοινοβούλιο. Και είναι πραγματικά επικίνδυνο αυτό, όταν έχουμε απόψεις για τους ομοφυλόφιλους συνανθρώπους μας, αλλά δεν τις υπερασπιζόμαστε μέσα στο Κοινοβούλιο, όταν έχουμε απόψεις για τους ανθρώπους που δεν έχουν χρήματα ή για τους μετανάστες που έρχονται σε άθλια κατάσταση στην Ελλάδα, αλλά δεν τους υπερασπιζόμαστε μέσα στο Κοινοβούλιο, όταν πιστεύουμε στη δικαιοσύνη -λέμε κατ’ ιδίαν-  και ελπίζουμε στη δικαιοσύνη, αλλά δεν την υπερασπιζόμαστε μέσα στο Κοινοβούλιο. Αυτό, λοιπόν, είναι μια έκπτωση και του κοινοβουλευτισμού και της δημοκρατίας, που δυστυχώς συμβαίνει και που τη συναντούμε συχνά και θα έπρεπε να μην την βλέπουμε. 
Θα ήθελα να ξεκινήσω με μία βραβευμένη ιστορικό που λέγεται Άπλμπαουμ. Έχει βραβευτεί με το βραβείο Πούλιτζερ τώρα πρόσφατα και η γυναίκα αυτή, όπως και πολλοί άλλοι ιστορικοί και πολλοί άλλοι βραβευμένοι δημοσιογράφοι λένε κάποιες αλήθειες οι οποίες είναι τρομακτικές. Και όχι, θα διαφωνήσω με την Ελληνική Λύση. Δεν είναι ακριβώς το πρόβλημα η παγκοσμιοποίηση Versus που λένε και οι νέοι VS, το εθνικό κράτος. Tο πρόβλημα το μεγάλο είναι -μέσα από μία μελέτη για τον αυταρχισμό που έχει κάνει η Άπλμπαουμ- το πρόβλημα της προπαγάνδας και της κατάρρευσης των δημοκρατιών. Αυτό ακριβώς ζούμε. Και πώς συμβαίνει αυτό; Πώς περνάμε, δηλαδή, από τη δημοκρατία στην ολιγαρχία; Γιατί αυτό έχουμε. Έχουμε -λέει- το εταιρικό κράτος. Αυτό θα έπρεπε να μας τρομάζει και όχι ο μετανάστης που έρχεται εξαθλιωμένος. Το εταιρικό κράτος το οποίο υπηρετεί η Νέα Δημοκρατία κατά γράμμα. Το ότι οι σύγχρονες δημοκρατίες δεν καταρρέουν πλέον με πραξικοπήματα, αλλά διαβρώνονται εκ των έσω. Μία συμμαχία εταιρικών συμφερόντων, δηλαδή,  που βλέπουμε συνεχώς και στις επιτροπές και στο Κοινοβούλιο. Εταιρείες οι οποίες μεγαλώνουν, μεγαλώνουν, και καταπίνουν τα πάντα, ακόμα και το νεράκι μας. Συμμαχία, λοιπόν, εταιρικών συμφερόντων, πολιτικών και αυταρχικών δικτύων και ένα πολιτικό και αυταρχικό δίκτυο. 
Παρακολουθήσαμε και τη συνεργασία με το αυταρχικό δίκτυο και το μακρύ χέρι της εξουσίας που είναι η άκρα δεξιά. Την παρατηρήσαμε στους δέκτες μας σε απευθείας μετάδοση, βλέποντας την αποφυλάκιση Κασιδιάρη  που προσπάθησε να τη μετατρέψει σε ένα θέαμα και σε μια γιορτή, λέγοντας στις ανακοινώσεις του για τον τρόπο που θα παρέμβει στο πολιτικό σύστημα και που φυσικά η Νέα Δημοκρατία καλωσορίζει, γιατί αλλιώς, δεν θα επέτρεπε να συμβεί κάτι ανάλογο. 
Πολιτικά και αυταρχικά, λοιπόν, δίκτυα μετατρέπουν το πολίτευμα σε ολιγαρχία. Αυτό ζούμε και αυτό δέχεστε, κυρίες και κύριοι, και αφήστε την προσποίηση ότι θέλετε να μιλήσουμε ξαφνικά για το Σύνταγμα, ότι θέλετε να μιλήσουμε για τη δημοκρατία, ότι θέλετε να την ενισχύσετε. Τίποτα τέτοιο δεν συμβαίνει και εάν πραγματικά το θέλατε αυτό, δεν θα βάζατε ως Πρόεδρο σε αυτήν την επιτροπή συζήτησης για το Σύνταγμα έναν άνθρωπο που δεν σεβάστηκε ποτέ ούτε τη Δημοκρατία, ούτε το Σύνταγμα και το έχει πει ευθαρσώς. 
(Χειροκροτήματα από την πτέρυγα της Πλεύσης Ελευθερίας)
Δεν θα σεβόσασταν σε καμία περίπτωση τη συζήτηση για το άρθρο 86 που προασπίζεστε, που λέτε εσείς -τέλος πάντων- ότι θέλετε να προασπίσετε και ότι θέλετε να το μεταρρυθμίσετε. Έτσι ακριβώς μας είπατε, ενώ στην πραγματικότητα ανακυκλώνετε την ατιμωρησία. 
Η διατήρηση του φίλτρου της κομματικής πλειοψηφίας των 151 Βουλευτών και η παρεμβολή γραφειοκρατικών δικλείδων δεν είναι δικαιοσύνη και ας λέτε ότι την θέλετε μέσα στα σπίτια σας και στους διαδρόμους της Βουλής. Στην πραγματικότητα δεν την υπερασπίζεστε και δεν την θέλετε. Αυτό που θέλετε είναι μια θεσμική κάλυψη των υπουργικών αδικημάτων. 
Ας είμαστε, λοιπόν, ειλικρινείς και ας παραδεχτούμε τελικά ότι η εισαγωγή μηχανισμού ελέγχου των πολιτικών κομμάτων από το Ανώτατο Ειδικό Δικαστήριο συνιστά ένα επικίνδυνο θεσμικό διολίσθημα. Ανοίγει την κερκόπορτα για τη δικαστική χειραγώγηση του πολιτεύματος και τον αποκλεισμό των φωνών που ενοχλούν το καθεστώς. 
Αυτή είναι η μεγάλη μεταρρύθμιση λοιπόν και του άρθρου 29 και 100. Φυσικά, με το άρθρο 54 και το άρθρο 103 που θέλετε να μεταρρυθμίσετε ουσιαστικά θέλετε να αφαιρέσετε το οξυγόνο από τη δημοκρατία, κάτι που η Πλεύση Ελευθερίας φυσικά και στη συνέντευξη Τύπου που κάναμε και στην ΔΕΘ με την παρουσία της Αρχηγού μας, έδωσε τη λύση, όπως λέει κι εκείνη.
(Χειροκροτήματα από την πτέρυγα της Πλεύσης Ελευθερίας)
Και η λύση φυσικά είναι το οξυγόνο, η αναζωογόνηση, η συμμετοχή του κόσμου, η συμμετοχή του λαού, ώστε να μπορέσουμε επιτέλους να μην κάνουμε μάταιες συζητήσεις, όπως λέει και το ΚΚΕ. Φυσικά εμείς δεν θεωρούμε καμία συζήτηση μάταιη. Γιατί αν δεν είμαστε εδώ να προασπιστούμε τη δημοκρατία, φυσικά θα γίνει βορά στους Κασιδιάρηδες... 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κυρία Κεφαλά.
Καλείται στο Βήμα ο Κοινοβουλευτικός Εκπρόσωπος της Κοινοβουλευτικής Ομάδας ΝΙΚΗ, ο κ. Σπυρίδων Τσιρώνης. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Γιατί το βάλατε με αντίστροφη σειρά; 
ΠΡΟΕΔΡΕΥΩΝ (Πάρις Κουκουλόπουλος): Το συμφωνήσαμε. Δεν ήσασταν στην Αίθουσα εκείνη την ώρα, κυρία Πρόεδρε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Καθόλου δεν το συμφωνήσατε. Μόνος σας. 
ΠΡΟΕΔΡΕΥΩΝ (Πάρις Κουκουλόπουλος): Εδώ εσωτερικά. Όλοι παρόντες και παρούσες. Παρακαλώ.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μόνοι σας εκεί δίπλα το συμφωνήσατε.
ΠΡΟΕΔΡΕΥΩΝ (Πάρις Κουκουλόπουλος): Δεν υπάρχει τέτοιο θέμα. Δεν έκανα καμία αυθαιρεσία, κυρία Πρόεδρε.
ΣΠΥΡΙΔΩΝ ΤΣΙΡΩΝΗΣ: Με όποια σειρά και να τα βάλουν θα τ’ ακούσουν. Τα ίδια θ’ ακούσουν. Δεν υπάρχει ζήτημα. 
ΠΡΟΕΔΡΕΥΩΝ (Πάρις Κουκουλόπουλος): Κύριε Τσιρώνη, έχετε τον λόγο.
ΣΠΥΡΙΔΩΝ ΤΣΙΡΩΝΗΣ: Ευχαριστώ πολύ, κύριε Πρόεδρε.
Ευτυχώς που ο κ. Ρούντας, ο Αντιπρόεδρος της Νίκης, διαχειρίστηκε με τον καλύτερο τρόπο τις προτάσεις της Νίκης και μου επιτρέπει έτσι να κάνω μια σύγκριση των ομιλιών του κ. Βορίδη και του κ. Μητσοτάκη. Γιατί προφανώς προέρχονται από το ίδιο όχι μόνο ιδεολογικό, αλλά και από το ίδιο μυαλό. Γιατί μίλησαν και οι δύο και ζήτησαν από την Αντιπολίτευση και μέμφθηκαν την Αντιπολίτευση γιατί δεν έκανε αναστοχασμό μεταξύ πρώτης και δεύτερης συζήτησης στην Ολομέλεια. Μα, πώς ακριβώς ζητάτε κάτι που εσείς οι ίδιοι δεν κάνατε; Φωτοτυπία ό,τι είπατε στην πρώτη συνεδρίαση, φωτοτυπία ήρθε εδώ. Ακριβώς το ίδιο πράγμα! Και ζητάτε από εμάς κάτι που δεν κάνετε εσείς;
 Αντιθέτως, ο αδιάβαστος κ. Βορίδης, δεν είδε ότι σχεδόν όλα τα κόμματα της Αντιπολίτευσης κατέθεσαν προτάσεις για το τι πρέπει να συζητηθεί σε μια επικείμενη συνταγματική αναθεώρηση. Ξέρει, όμως, ότι τα δικά του λόγια θα παίξουν το βράδυ στις ειδήσεις. Γι’ αυτό τα λέει. Ευτυχώς, όμως, παρακολουθεί ακόμα κόσμος τη Βουλή, όσο κι αν την έχετε απαξιώσει. 
Μας είπε για το βαρύ ιδεολογικό φορτίο που έχει αυτή η πρόταση από τη Νέα Δημοκρατία και μας μίλησε για «πατριωτισμό» και «δήθεν πατριώτες». Θα το πω ξεκάθαρα να ακουστεί. Με το ρόλο του ΙΕΠ, κύριε Μηταράκη, στο Υπουργείο Παιδείας και με το ρόλο του ΕΛΙΑΜΕΠ στο Υπουργείο Εξωτερικών, δεν υπάρχει πατριωτισμός. Κι αν όντως αυτό που λέτε είναι νέος πατριωτισμός, είναι άλλης πατρίδας, άλλων συμφερόντων. Και ελπίζω να μην είναι της «Γαλάζιας πατρίδας». Γιατί αυτούς ακούν οι Υπουργοί. Γιατί άλλα θέλουν οι Υπουργοί να ψηφίσουν ιδεολογικά εκεί που ανήκαν. Όμως, δεν τους επιτρέπεται. Ποιοι σας κρατάνε; Αυτή είναι η συνταγματική αναθεώρηση που έπρεπε να γίνει. Να μην σας κρατάνε. Αυτό, όμως, έχει να κάνει με τον χαρακτήρα του καθένα. 
Μας είπε γιατί δεν ψηφίσαμε την έπαρση της σημαίας. Μα, εμείς λέμε και σας έχει πει ο Πρόεδρος από αυτό το Βήμα δέκα φορές, επαναφέρετε την έπαρση της σημαίας και τον εθνικό ύμνο μία φορά το μήνα. Ούτε αυτό δεν κάνετε εσείς οι φοβεροί πατριώτες. Ούτε αυτό. Ξέρω ότι ντρέπεστε. Το ξέρω ότι ντρέπεστε. Πείτε τους να το κάνουν κι εμείς θα ψηφίσουμε. Το απλό. Το αυτονόητο. Ξέρετε ότι το φρόνημα είναι πολύ μεγαλύτερο, πολύ ανώτερο από τον εξοπλισμό σε έναν πόλεμο. Δεν το έχω πει εγώ, το έχουν πει μεγάλα ονόματα στρατηγών. Εσείς, όμως, βαράτε το φρόνημα. Αυτό βαράτε ή σας βάζουν να το βαράτε; 
Μας είπατε για τη συνταγματική ρύθμιση που επιδιώκεται ώστε να μην υπάρξουν ξανά ελλείμματα. Μα, αυτό ακριβώς αποτελεί την κατοχύρωση αυτής της αντιλαϊκής φορομπηχτικής πολιτικής των αιματοβαμμένων πλεονασμάτων. Είναι η εξασφάλιση ακριβώς των συμφερόντων των τραπεζών, των ντόπιων ολιγαρχών και των ξένων οικονομικών συμφερόντων, αλλά και γεωπολιτικών συμφερόντων που έρχονται.
 Μίλησε και μπέρδεψε -κι εδώ φαίνεται το ιδεολογικό βάθος αυτού που είπε ο κ. Βορίδης- την αξιολόγηση των δημοσίων υπαλλήλων και είπε: «Μα, αφού υπάρχουν νόμοι όπου αν σε δύο αξιολογήσεις πάρει κάποιος κάτω από τη βάση, τότε θα απολυθεί». Το μπέρδεψε με το νόμο για το πειθαρχικό. Και ξέρετε γιατί το μπέρδεψε;  Δεν το μπέρδεψε. Γιατί ο τρόπος που νομοθετούν είτε το ένα είτε το άλλο είναι ακριβώς για τον ίδιο λόγο, για να σπάσουν το ηθικό και των δημοσίων υπαλλήλων και να τους καταντήσουν αυτό που δυστυχώς εσείς καταντήσατε, πειθήνια όργανα του Μαξίμου. Αυτό κάνουν. Κι εσείς συναινείτε.
 Δεν υπάρχει ίχνος συνείδησης γι’ αυτό που επιχειρείτε; Στα παιδιά σας θα πέσει αυτό. Στις επόμενες γενιές πέφτει αυτό, που φεύγουν. Κοιτάξτε το ατομικό σας καλό μέσα στο γενικό καλό. Τόσο απλό είναι. Γιατί αν κοιτάξετε μόνο την τωρινή σας τσέπη ή αξίωμα ή οτιδήποτε άλλο, θα γυρίσει εναντίον σας στο μέλλον και θα τα έχετε χάσει και αυτά. Γιατί αν χάσει η Ελλάδα, θα χάσετε κι αυτά που κερδίσατε ως συμφέρον. Είναι τόσο απλό. Έχουν ειπωθεί. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Κι επειδή ο χρόνος τρέχει, μας είπε κι άλλο ένα ο κ. Βορίδης, βέβαια, ότι δεν χρησιμοποίησαν μια τόσο κορυφαία διαδικασία για να συζητάμε -λέει- μόνο πολιτικά. Μάλλον δεν ενημέρωσε τον Πρωθυπουργό ότι από το δέκατο τέταρτο λεπτό έως το εικοστό πρώτο της ομιλίας του σας ξαναέβαλε να χειροκροτείτε για ό,τι είπε στη ΔΕΘ. Αυτό έκανε σε αυτή τη διαδικασία. Και από το εικοστό πρώτο έως το εικοστό πέμπτο λεπτό, άλλον ένα νομό εκβιασμό. Γιατί το «Μητσοτάκης ή χάος» είδε ότι σε κάθε δημοσκόπηση έχασε. Πολύ ανώτερο το χάος στις δημοσκοπήσεις από το χάος που έχει φέρει αυτή η Κυβέρνηση. Ήταν πολύ ανώτερο. Και σου λέει, δεν μπορεί, θα υπάρχει και κάτι άλλο που είναι χειρότερο. Και λέει «Μητσοτάκης ή πόλεμος». Δεν είμαι σίγουρος τι ακριβώς θα επιλέξουν οι Έλληνες. 
Μίλησε ο Πρωθυπουργός κι αυτός για «νέο πατριωτισμό» -ήταν ίδιες οι ομιλίες- και ότι θωρακίζει τα σύνορα. Δεν θα μιλήσω για τη λαθρομετανάστευση όπου έχει γίνει μπάτε σκύλοι αλέστε. Θα πω, όμως, για τις υπερπτήσεις. Πώς τα θωράκισε τα σύνορα; Τα αλιευτικά, που ψαρεύουν σχεδόν με καλάμι από την παραλία μας; Πιο πολύ φτάνει το καλάμι των ψαράδων από την παραλία από το πού ψαρεύουν τα τουρικά αλιευτικά. Αυτό είναι η υπεράσπιση των εθνικών συμφερόντων; Ποιον κοροϊδεύετε; Γελάει ο κόσμος.
 Είναι μήπως υπεράσπιση των εθνικών συμφερόντων οι Διακηρύξεις των Αθηνών, που ξέπλυναν την Τουρκία και τον τουρκικό αναθεωρητισμό στη διεθνή κοινότητα; 
Μιλήσατε για εξοπλισμούς. Τους ψηφίζουμε τους εξοπλισμούς, γιατί προφανώς δεν έχουμε σύνορα με το Λουξεμβούργο, ούτε με τις Βρυξέλλες.  Χρειάζονται οι εξοπλισμοί. Όταν, όμως, έρχεται η ώρα να υπερασπιστούμε πραγματικά τα εθνικά μας συμφέροντα, τότε γιατί τα κρύβουμε αυτά τα όπλα που παίρνουμε; Γιατί βάζουμε την ουρά στα σκέλια στην Κάσο και δεν υπερασπιζόμαστε τα εθνικά μας συμφέροντα; Στο πεδίο είναι τα εθνικά συμφέροντα. Τι τα πήραμε τα εξοπλιστικά, για να τα κάνουμε βόλτα στις παρελάσεις; Για ποιον λόγο δεν υπερασπιζόμαστε τα εθνικά μας συμφέροντα; 
Γιατί τότε πραγματικά δεν εξυπηρετούμε τα εθνικά μας συμφέροντα. 
Αυτό που κάνουμε με τα εξοπλιστικά, βάζοντας την ουρά στα σκέλια όταν…
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Τσιρώνη.
Καλείται στο Βήμα ο Κοινοβουλευτικός Εκπρόσωπος της Κοινοβουλευτικής Ομάδας του ΣΥΡΙΖΑ, ο κ. Χρήστος Γιαννούλης. 
ΧΡΗΣΤΟΣ ΓΙΑΝΝΟΥΛΗΣ: Το χειρότερο που θα μπορούσε να συμβεί σε αυτήν την Αίθουσα είναι η επιστροφή στην Αίθουσα του υποψήφιου πολιτευτή στην Α΄ Θεσσαλονίκης κ. Φλωρίδη. Εύχομαι να μην συμβεί.
ΝΟΤΗΣ ΜΗΤΑΡΑΚΗΣ: Τι διαφήμιση είναι αυτή; Ωμή παρέμβαση!
ΧΡΗΣΤΟΣ ΓΙΑΝΝΟΥΛΗΣ: Ωμή παρέμβαση υπέρ του; 
Πάντως ελπίζω να μην κινδυνεύει η θέση του κ. Σιμόπουλου από τη μεταγραφή της Θεσσαλονίκης. Το ελπίζω. Γιατί υπάρχει αξιολόγηση, κύριε Πρόεδρε, και στην περίπτωση αυτή η αξιολόγηση -μπορεί να μην είναι καλυμμένη συνταγματικά- του κ. Φλωρίδη, είναι κάτω από τη βάση. Δυστυχώς, αυτή είναι η αλήθεια. 
Υπάρχουν δύο άρθρα του Συντάγματος, τα οποία δεν μας απασχόλησαν. Είναι το άρθρο 4 και το άρθρο 120. Το άρθρο 120 είναι το παλιό 114, αυτό που προέβλεπε και προβλέπει ακόμα, ότι η εφαρμογή του Συντάγματος επαφίεται στον πατριωτισμό των Ελλήνων. Το άρθρο 4 υπενθυμίζει ότι μια βασική αξία του Συντάγματος, του συνταγματικού χάρτη, είναι πως όλοι οι Έλληνες είναι ίσοι απέναντι στον νόμο, με ίσα δικαιώματα και ίσες υποχρεώσεις. 
Πάμε, λοιπόν, να ακούσουμε και να δούμε τι ακριβώς ειπώθηκε σήμερα και τις προηγούμενες μέρες σε αυτή την Αίθουσα.
Ερώτημα πρώτο: Υπάρχει η συνταγματική αξία της ισότητας στην τροπολογία που φέρατε χθες για το γεγονός ότι μία δικαστική απόφαση που αφορά συγκεκριμένα νέους ανθρώπους, των ιδιωτικών κερδοσκοπικών πανεπιστημίων που ακυρώθηκαν με απόφαση του Συμβουλίου της Επικρατείας, είναι σε ίση μοίρα με τα άλλα παιδιά; Είναι σε ίση μοίρα με τα άλλα παιδιά; Γιατί επιλεκτικά νομοθετείτε παραβιάζοντας τη δεοντολογία, την ηθική, το Σύνταγμα και τον Κανονισμό της Βουλής; Τα παιδιά που διαμαρτύρονται έξω από αυτή την Αίθουσα για το γεγονός ότι το στεγαστικό πρόβλημα έχει φτάσει σε σημείο εκρηκτικό, έχουν ίσες ευκαιρίες με βάση το Σύνταγμα που ονειρευόμαστε και θέλουμε να υπάρχει και να εφαρμόζεται σε αυτήν τη χώρα; Έχουν ίσες ευκαιρίες, ίσα δικαιώματα με τα παιδιά που έχουνε τη στήριξη εύπορων οικογενειών; Όχι. Οι Έλληνες πολίτες έχουν ίσα δικαιώματα στην υγεία; Οι Έλληνες πολίτες έχουν ίσα δικαιώματα σε σχέση με τις κοινωνικές ανισότητες και τα μισθολογικά θέσφατα, τα οποία εισάγετε συνήθως με αντικοινοβουλευτικό νόμο ως νομοθετικές πρωτοβουλίες; Όχι. Είναι εύκολο για τον κ. Μητσοτάκη, είναι η δεύτερη φύση του. Τελικά δεν ήταν σαρδάμ. Στο στίγμα του 2019 ότι «αυτό που με ενδιαφέρει είναι η επικοινωνία και όχι η ουσία», δεν υπήρξε ποτέ λάθος λεκτικό ή σαρδάμ. Το πιστεύει και το υπηρετεί. Δεν μπορεί με βάση την κοινή λογική ο πατριδοκάπηλος Γιώργος Φλωρίδης να λέει «Μητσοτάκης ή Ερντογάν», ότι αν δεν ψηφίσουμε Μητσοτάκη θα εισβάλουν οι Τούρκοι και αυτό να μετατρέπεται σήμερα σε ψόγο απέναντι στην Αντιπολίτευση. Είστε με τα καλά σας;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Μπερδεύτηκε. Είναι τόσο καλός Πρωθυπουργός…
ΧΡΗΣΤΟΣ ΓΙΑΝΝΟΥΛΗΣ: Εξαιρετικός. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):…που μπερδεύεται.
ΧΡΗΣΤΟΣ ΓΙΑΝΝΟΥΛΗΣ: Ναι, αλλά πρέπει να κάνουμε οτιδήποτε μπορούμε, κυρία Κωνσταντοπούλου, κυρία Πρόεδρε, να μην ανανεωθεί η θητεία. Γιατί η ανανέωση της θητείας του Κυριάκου Μητσοτάκη και της Νέας Δημοκρατίας θα σημάνει πολύ περισσότερα και επώδυνα πράγματα για τους Έλληνες πολίτες που το ζούνε. Το ζούνε με 2,10 την βενζίνη. Μετά την αγκαρία του να παραστεί στην Βουλή ο κ. Μητσοτάκης -γιατί αγκαρία είναι, εκτίει ποινή, όπως είχε πει ο Βύρων Πολύδωρος-, εκτίει ποινή όταν έρχεται αντιμέτωπος με την πραγματικότητα. Αμέσως μετά συσκέφθηκε και με τον κ. Πιερρακάκη και τον κ. Παπασταύρου για το πώς θα αντιμετωπίσουν αυτό που όλοι οι υπόλοιποι το αντιμετωπίζουμε στα πρατήρια. Τι αντιμετωπίζουμε; Την αδυναμία σας, τη δυσανεξία σας να τα βάλετε με συγκεκριμένα συμφέροντα. Σας το λένε οι ειδικοί και οι άνθρωποι της αγοράς. Σας το έχουν πει οι εκπρόσωποι φορέων, ότι εάν δεν σταματήσει το πλιάτσικο των διυλιστηρίων σε σχέση με τις τιμές των καυσίμων, δεν θα υπάρξει πραγματική ανακούφιση στους πολίτες. Εσείς το χαβά σας, το χαβά σας. 
Μπορεί να σας έχει πιάσει ανησυχία ότι το μετεκλογικό τοπίο αμέσως μετά τις εκλογές δεν θα αφορά κάποιους από εσάς, ότι ο τρόπος με τον οποίο ο κ. Μητσοτάκης κινείται σε μία κατεύθυνση, τη μη αυτοδυναμία να την μετατρέψει σε λυκοσυμμαχία με άλλες πολιτικές δυνάμεις. Αρκετοί από εσάς, λείπετε που λείπετε…
Κύριε Μηταράκη, συγγνώμη, αλλά εμείς έχουμε Κοινοβουλευτική Ομάδα δέκα ατόμων και παρίστατο στη διάρκεια των συνεδριάσεων το 30%. Τώρα φτάσαμε στο 50%. Θέλετε να το αντιστοιχήσουμε; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Η Πλεύση Ελευθερίας 100%!
ΧΡΗΣΤΟΣ ΓΙΑΝΝΟΥΛΗΣ: Εδώ είναι ο κ. Μπούγας και κουνούσε το κεφάλι του προς τιμήν του. Πριν από μισή ώρα ξέρετε πόσοι από εσάς ήταν στην Αίθουσα; Κανένας. Μα, κανένας! Και θέλετε να μας κάνετε μαθήματα κοινοβουλευτικής ηθικής, κοινοβουλευτικής δεοντολογίας, συνέπειας και πολύ περισσότερο ειλικρίνειας; Πέστε μου, σας παρακαλώ, αυτήν τη στιγμή, επειδή λείπει ο κ. Καιρίδης, ο οποίος ήταν εχθές Κοινοβουλευτικός Εκπρόσωπος…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Βοήθειά μας.
ΧΡΗΣΤΟΣ ΓΙΑΝΝΟΥΛΗΣ: Ο Θεός να βάλει το χέρι του. 
Χθες, με έψεξε γιατί είναι λαϊκισμός αυτά που διατυπώνουμε για το μετρό της Θεσσαλονίκης. Ανοίξτε το κινητό σας, κύριε Σιμόπουλε, σήμερα στις ιστοσελίδες της Θεσσαλονίκης. «Τέσσερις ώρες θέλω να αναπνεύσω και δεν μπορώ», «Στάση Καλαμαριά: Τετράωρη διακοπή λειτουργίας», «Καθημερινό φαινόμενο». Και η Νέα Δημοκρατία πανηγυρίζει. Πανηγυρίζει. Ψάξτε το, κύριε Σιμόπουλε. Έχετε το θάρρος; Εγώ σας προκαλώ. Τέσσερις ώρες σήμερα συμπολίτες μας στη Θεσσαλονίκη δεν μπορούσαν να πάρουν ανάσα. Και θα μας κάνετε εσείς μάθημα για το τι είναι επικοινωνία, τι είναι αναγκαίο και τι αποτελεί την πολιτική μας υποχρέωση να είμαστε δίπλα στους πολίτες; 
Υποσχέθηκα να μην καταναλώσω όλο τον χρόνο. Ξέρετε γιατί; Γιατί ό,τι και να λέμε δεν βάζετε μυαλό. Δύο πράγματα σας ενδιαφέρουν. Η εξουσία, τα ρουσφέτια, η συγκάλυψη, η εξαπάτηση των πολιτών με μία επικοινωνιακή πομφόλυγα ότι ζούμε στην καλύτερη χώρα, την πιο οργανωμένη χώρα του κόσμου. Αλλά δυστυχώς έρχεται αυτή η άτιμη πραγματικότητα και αποδεικνύει ότι στο μόνο στο οποίο μπορείτε να πρωταγωνιστήσετε είναι στο ψέμα, την επικοινωνία, την αναλήθεια και την πολιτική εντιμότητα. Ετοιμαστείτε για το πιο σκληρό σοκ στην πολιτική σας πορεία. 
Ευχαριστώ πάρα πολύ.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία) 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Γιαννούλη.
Καλείται στο Βήμα ο Κοινοβουλευτικός Εκπρόσωπος της Ελληνικής Λύσης, ο κ. Στυλιανός Φωτόπουλος.
ΣΤΥΛΙΑΝΟΣ ΦΩΤΟΠΟΥΛΟΣ: Παίρνω τη σκυτάλη από την τελευταία αναφορά του κ. Γιαννούλη και θέλω να κάνω μια γενική αναφορά για τη λειτουργία του Κοινοβουλίου. Δεν έχει να κάνει με την αναθεώρηση του Συντάγματος, έχει να κάνει όμως με τον τρόπο με τον οποίο σκέφτεστε, με τον τρόπο με τον οποίο πολιτεύεστε και με τον τρόπο με τον οποίο λειτουργεί η Κυβέρνηση της Νέας Δημοκρατίας. 
Στα τρία χρόνια αυτής της κοινοβουλευτικής περιόδου η μόνιμη επωδός της Κυβέρνησης είναι η εξής: «Δεν υπάρχει Αντιπολίτευση συνολικά, δεν έχετε προτάσεις, δεν καταθέτετε προτάσεις, δεν δίνετε λύσεις στα προβλήματα των Ελλήνων». Και θα ρωτήσω εγώ, συνολικά, από το σύνολο της Αντιπολίτευσης, από το σύνολο των διαδικασιών και του κοινοβουλευτικού ελέγχου, στα τόσα νομοθετήματα που έχετε φέρει, οι μοναδικές διορθώσεις τις οποίες έχετε να κάνετε σε κάθε νομοσχέδιο και για κάθε θέμα είναι οι νομοτεχνικές και τα ορθογραφικά λάθη, τα δικά σας;       (LS)
Το πιο χαρακτηριστικό παράδειγμα -και το έχουμε συζητήσει πάρα πολλές φορές, από την πρώτη περίοδο αυτής της κοινοβουλευτικής περιόδου- ήταν το θέμα το φορολογικό, το θέμα των τεκμηρίων στους ελεύθερους επαγγελματίες και στις ατομικές επιχειρήσεις. Εκεί δεν υπήρχε κανένα λάθος από τη μεριά της Κυβέρνησης; Εκεί δηλαδή η Αντιπολίτευση συνολικά δεν είχε προτάσεις; Εκεί οι φορείς τους οποίους φέρατε, γιατί μην γελιόμαστε δεν αποφασίζει το Κοινοβούλιο, δεν αποφασίζουν τα κόμματα. Αποφασίζει το εκάστοτε προεδρείο σε συνεννόηση με τον Υπουργό ή τον Υφυπουργό του για το ποιοι φορείς θα έρθουν. Και με πολλές πιέσεις της Αντιπολίτευσης αρκετές φορές να μπουν και κάποιοι οι οποίοι είναι όχι τόσο βολικοί. Εκεί η Αντιπολίτευση δεν είχε προτάσεις; Κι έρχεστε τώρα, τρία χρόνια μετά, να αφαιρείτε -σαν να μιλάμε για την καλύβα του Χότζα, γιατί βγάζουμε πράγματα- από ένα νομοθέτημα το οποίο ήταν η προμετωπίδα στη μάχη κατά της φοροδιαφυγής και για το οποίο προεκλογικά δεν είχατε μιλήσει ποτέ. Δεν το είχατε αναφέρει ποτέ. Εν πάση περιπτώσει, αυτές είναι δικές μου σκέψεις, φωναχτά από το Βήμα της Βουλής. 
Σε ό,τι αφορά το Σύνταγμα. Το Σύνταγμα δεν αναθεωρείται για να γεμίσει διατάξεις. Έρχεται για να κλείσει πραγματικά, θεσμικά ελλείμματα. Η πλειοψηφία της Νέας Δημοκρατίας, με αυτή την Αναθεώρηση, έκανε ακριβώς το αντίθετο. Επέκτεινε το κείμενο εκεί που δεν χρειαζόταν και δίστασε εκεί που έπρεπε να τολμήσει, δηλαδή στο άρθρο 86 και στη δικαιοσύνη. Η αναθεώρηση, ως γνωστόν, είναι η κορυφαία θεσμική αρμοδιότητα της Βουλής. Δεν νομοθετούμε για τη συγκυρία, δεν νομοθετούμε για το παρόν, νομοθετούμε για τις επόμενες γενιές. Αυτό απαιτεί από το σύνολο του πολιτικού κόσμου αυτοσυγκράτηση και ευθύνη. Το Σύνταγμα δεν είναι πρόγραμμα διακυβέρνησης, ούτε πεδίο καταγραφής πολιτικών επιδιώξεων. Η Ελληνική Λύση και η Κοινοβουλευτική της Ομάδα από την αρχή μέχρι το τέλος κράτησε το ίδιο κριτήριο: Προσερχόμαστε στη συζήτηση και στη διάρκεια της επιτροπής και στις δύο συζητήσεις στην Ολομέλεια, χωρίς καμία ιδεολογική αντιπαράθεση. Το κριτήριό μας παραμένει ένα: Ποιο είναι το ερώτημα κάθε αναθεώρησης. Υπάρχει πράγματι ανάγκη να αλλάξει το Σύνταγμα ή αρκεί ο κοινός νόμος και η συνεπής εφαρμογή του ισχύοντος νομικού πλαισίου;
Το Σύνταγμα, κυρίες και κύριοι Βουλευτές, δεν αναθεωρείται για να επαναλαμβάνει αρχές που ήδη περιέχει ή για να ακολουθεί κάθε τεχνολογική ή οικονομική εξέλιξη ή για να καλύπτει ελλείψεις και αδυναμίες της εκάστοτε δημόσιας πολιτικής. Αναθεωρείται όταν χρειάζεται ενίσχυση των εγγυήσεων της δημοκρατίας, του κράτους δικαίου, της διάκρισης των εξουσιών και των δικαιωμάτων.
Με αυτό το μέτρο, πολλές προτάσεις της Πλειοψηφίας δεν απαντούν σε ένα πραγματικό συνταγματικό έλλειμμα. Άλλες επαναλαμβάνουν ότι ήδη ισχύει, ενώ άλλες ανεβάζουν στο Σύνταγμα θέματα της κοινής νομοθετικής διαδικασίας. Έτσι, αναδεικνύονται δύο ελλείψεις για το Σύνταγμα. Η αντίληψη της Πλειοψηφίας, ένα κείμενο δηλαδή που πρέπει να εμπλουτίζεται διαρκώς και να ρυθμίζει ολοένα και περισσότερα νομοθετήματα τα οποία μπορεί να τα λύσει ο κοινός νομοθέτης. Και η δική μας αντίληψη ότι το Σύνταγμα είναι ένα διαχρονικό κείμενο που κατοχυρώνει τις θεμελιώδεις αρχές, οργανώνει το κράτος, βάζει όρια στην εξουσία και προστατεύει τα δικαιώματα. Η υπερφόρτωση δεν ενισχύει το κύρος του Συντάγματος, το αντίθετο, το φθείρει, γιατί ανεβάζει στο συνταγματικό επίπεδο επιλογές που ανήκουν στη δημοκρατική αντιπαράθεση και στη νομοθετική λειτουργία.
Ως Ελληνική Λύση θεωρούμε ότι υπάρχουν τρεις πυλώνες στη Συνταγματική Αναθεώρηση. Πυλώνας πρώτος: Η λογοδοσία της πολιτικής εξουσίας και ό,τι αφορά το άρθρο 86. Εδώ η Αναθεώρηση όφειλε να είναι τολμηρή και δυστυχώς δεν ήταν. Η ποινική δικαιοσύνη είναι έργο της δικαστικής λειτουργίας. Η Βουλή νομοθετεί, ελέγχει και εκφράζει τη λαϊκή κυριαρχία. Δεν υπάρχει για να αποκαθιστά τον φυσικό δικαστή. Η πρόταση της Πλειοψηφίας αλλάζει διαδικαστικές λεπτομέρειες, αλλά αφήνει ανέγγιχτο τον πυρήνα του προβλήματος. Η έναρξη της ποινικής διαδικασίας εξακολουθεί να περνά από πολιτικές αποφάσεις και φυσικά από κοινοβουλευτικούς συσχετισμούς. Κι όσο συμβαίνει αυτό, η αμφισβήτηση της ιδιαιτερότητας δεν θα σταματήσει και μαζί της θα φθίνει και η εμπιστοσύνη των πολιτών.
Η θέση μας είναι η πλήρης κατάργηση του άρθρου 86, καθώς αυτό θα ενδυναμώσει την πίστη των πολιτών στην πολιτική. Η πολιτική εξουσία χρειάζεται ειδική βοήθεια και στο σημείο που βρισκόμαστε η δημοκρατία χρειάζεται ισχυρούς θεσμούς λογοδοσίας.
Πυλώνας δεύτερος: Η ανεξαρτησία της δικαιοσύνης. Η ανεξαρτησία της δικαιοσύνης δεν είναι προνόμιο των δικαστών. Είναι εγγύηση για τον πολίτη και προϋπόθεση δημοκρατικής νομιμοποίησης. Δεν εξασφαλίζεται με διακηρύξεις, αλλά με θεσμούς που αποκλείουν κάθε υπόνοια κυβερνητικής επιρροής.
Οι προτάσεις μας: Κρίση δικαστών και εισαγγελέων, προαγωγές και μεταθέσεις με πρόταση ανεξάρτητου συμβουλίου επιλογής, με δικαστικούς λειτουργούς και εκπροσώπους του Δικηγορικού Σώματος, μακριά κι έξω από κάθε κυβέρνηση.
Για τις αγωγές κακοδικίας. Εκδίκαση από ειδικό δικαστήριο με νομικούς εκτός της έδρας του εναγομένου δικαστή, ώστε να μην υπάρχει υπόνοια αλληλοκάλυψης ή τοπικών εξαρτήσεων. Και φυσικά Συνταγματικό Δικαστήριο με αποκλειστική αποστολή τον έλεγχο συνταγματικότητας των νόμων και σύνθεση που εγγυάται επιστημονική επάρκεια, πολυφωνία και ανεξαρτησία.
Πυλώνας τρίτος: Μονιμότητα των δημοσίων υπαλλήλων, άρθρο 103. Η μονιμότητα, ξέρετε, δεν είναι προσωπικό ή συντεχνιακό προνόμιο. Είναι εγγύηση πολιτικά ουδέτερης διοίκησης. Θεσπίστηκε για να προστατεύσει τον πολίτη που δικαιούται διοίκηση αμερόληπτη, ανεξάρτητη από την εκάστοτε εξουσία και προσηλωμένη στη μονιμότητα. Η μονιμότητα δεν αποκλείει την αξιολόγηση, ούτε την πειθαρχική ευθύνη. Ο νόμος ήδη προβλέπει έλεγχο και απομάκρυνση, όπου ορίζεται.
Λέμε «ναι» στην αξιολόγηση, αντικειμενική, καθολική, αδιάβλητη, διαφανής, με μετρήσιμα κριτήρια και κυρίως χωρίς κομματική ή προσωπική επιρροή.
Σας ευχαριστώ, κύριε Πρόεδρε.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Φωτόπουλο. 
Σειρά έχει τώρα ο Κοινοβουλευτικός Εκπρόσωπος του Κομμουνιστικού Κόμματος Ελλάδος κ. Ιωάννης Γιόκας.
ΙΩΑΝΝΗΣ ΓΚΙΟΚΑΣ: Αν μπορούσε κάποιος να χαρακτηρίσει τη διαδικασία αυτής της Συνταγματικής Αναθεώρησης, της τωρινής Συνταγματικής Αναθεώρησης, θα έλεγε ότι πρόκειται για την πιο υποβαθμισμένη, σε σημείο εκφυλισμού, διαδικασία που έχει γίνει ποτέ, εντελώς δυσανάλογη με το περιεχόμενο των προτάσεων της κυβερνητικής Πλειοψηφίας, με τις στοχεύσεις, με τις αντιδραστικές και επικίνδυνες αλλαγές που επιχειρεί να φέρει σε μια σειρά από άρθρα του Συντάγματος.
Κατά το κοινώς λεγόμενο, επρόκειτο για μια διαδικασία «σούπα» κι αυτό δεν έγινε τυχαία. Έγινε με ευθύνη συνειδητά τόσο της Κυβέρνησης, όσο και άλλων κομμάτων της Αντιπολίτευσης. Από τη μια μεριά η Κυβέρνηση προσπάθησε να στριμώξει τη Συνταγματική Αναθεώρηση σε μια fast track διαδικασία ενός μήνα μέσα στο καλοκαίρι, για να μην γίνει ουσιαστική συζήτηση και για να μην υπάρχει πραγματική ενημέρωση του λαού γι’ αυτά που προωθεί, παρά μόνο μια μικροκομματική αντιπαράθεση ποιος θα στριμώξει ποιον εν όψει των επόμενων εκλογών. Από την άλλη, άλλα κόμματα της αντιπολίτευσης ουσιαστικά συναίνεσαν σ’ αυτήν την πρακτική και εξάντλησαν την κριτική τους σε δευτερεύοντα, και πολλές φορές τριτεύοντα ζητήματα, και όχι στο περιεχόμενο και τους στόχους της Αναθεώρησης.
Σε αντίθεση λοιπόν με εσάς, το ΚΚΕ ποτέ δεν είπε ότι η Συνταγματική Αναθεώρηση είναι ένας επικοινωνιακός αντιπερισπασμός, ότι είναι επικοινωνία μόνο και όχι ουσία, σαν κι αυτά που έλεγε πριν εδώ ο Κοινοβουλευτικός Εκπρόσωπος του ΣΎΡΙΖΑ και άλλοι Κοινοβουλευτικοί Εκπρόσωποι. Εδώ μιλάμε για ουσιαστικές, αντιδραστικές και επικίνδυνες αλλαγές. Μιλάμε για το άρθρο 86 που παραμένει. Μιλάμε για την αναθεώρηση του άρθρου 16. Μιλάμε για δημοσιονομικούς κόφτες που συνταγματοποιούνται. Μιλάμε για τη φοροασυλία των στρατηγικών επενδυτών. Μιλάμε για την άρση της μονιμότητας των δημοσίων υπαλλήλων. Μιλάμε για την επιστολική ψήφο που αλλάζει τον χαρακτήρα της εκλογικής διαδικασίας. Όλα αυτά είναι επικοινωνία της Κυβέρνησης και όχι ουσία; Αυτή είναι η κριτική που κάνετε ως Αντιπολίτευση στην Κυβέρνηση;
Πραγματικά, αν δεν υπήρχε αυτή η Αντιπολίτευση, ο κ. Μητσοτάκης θα έπρεπε να την εφεύρει. Είναι τόσο βολικό αυτό που κάνετε ή αυτό που λέτε, το αν οι συναινέσεις επιτευχθούν στην τωρινή Βουλή, στην προτείνουσα Βουλή ή στην αναθεωρητική Βουλή, θεωρώντας ως δεδομένο ότι πρέπει να υπάρξουν αυτές οι συναινέσεις. Πάνω σε ποια άρθρα; Σε αυτά που είπαμε, σε αυτά που αναφέρει η κυβερνητική πρόταση, με πιο χαρακτηριστικό το άρθρο 16. Για αυτόν τον λόγο είστε και σε δύσκολη θέση, ιδιαίτερα εσείς του ΠΑΣΟΚ που σας λέει η Κυβέρνηση «αφού συμφωνείτε, γιατί δεν έρχεστε να τα ψηφίσουμε μαζί;». Για αυτόν τον λόγο είστε σε δύσκολη θέση.
Η μεν Νέα Δημοκρατία υποστηρίζει με πάθος αυτήν τη μεταρρύθμιση. Το ΠΑΣΟΚ κρύβεται από τη φρασούλα «μη κερδοσκοπικά», λες και αυτό είναι το ζήτημα. Το ζήτημα είναι να ανοίξει η διαδικασία της αναθεώρησης. Και το κόμμα Τσίπρα είναι υπέρ των ιδιωτικών πανεπιστημίων, «αφού υπάρχουν, τι να κάνουμε;». Αυτή ήταν η απάντησή του.
Το ΚΚΕ ξεκαθαρίζει για μια ακόμη φορά ότι δεν δίνει καμία συναίνεση στις προωθούμενες αλλαγές ούτε τώρα ούτε στην επόμενη Βουλή, γιατί ακριβώς θεωρεί ότι πρόκειται για αντιλαϊκές, αντιδραστικές και επικίνδυνες αλλαγές.
Φυσικά, το ίδιο το Σύνταγμα -το αστικό Σύνταγμα- είναι εξ ορισμού και από τη φύση του αντιδραστικό, γιατί υπηρετεί πάνω από όλα ένα ξεπερασμένο οικονομικό, κοινωνικό σύστημα, γιατί υπηρετεί ξεπερασμένες εκμεταλλευτικές σχέσεις, γιατί θωρακίζει το αντιδραστικό και εχθρικό για τον λαό κράτος. Για αυτόν τον λόγο και οι όποιες αναφορές γίνονται στο Σύνταγμα, σε ατομικά και σε κοινωνικά δικαιώματα, καταλήγουν στην πράξη να είναι απλές διακηρύξεις και ουσιαστικά ένα κενό γράμμα.
Χαρακτηριστική περίπτωση το άρθρο 21, το οποίο αφορά στο δικαίωμα στη στέγαση. Στην κυβερνητική πρόταση υπάρχει θέση για να αλλάξει αυτό το άρθρο, ενώ ήδη υπάρχει μέριμνα στο Σύνταγμα, διακήρυξη για το δικαίωμα στη στέγαση, ότι η απόκτηση κατοικίας αποτελεί αντικείμενο ειδικής φροντίδας του κράτους.
Μπορεί κανείς να ισχυριστεί σήμερα στα σοβαρά ότι αυτή η διακήρυξη που υπάρχει στο Σύνταγμα τηρείται, όταν οι λαϊκές οικογένειες και ιδιαίτερα οι νέοι άνθρωποι, τα νέα ζευγάρια χρυσοπληρώνουν για ένα σπίτι, όταν πετιούνται λαϊκές οικογένειες έξω με τους πλειστηριασμούς και στη βάση ενός θεσμικού πλαισίου που συνδιαμόρφωσαν Νέα Δημοκρατία, ΠΑΣΟΚ και ΣΥΡΙΖΑ; Αυτή είναι η κατάσταση.
Εμείς, λοιπόν, θέτουμε το πραγματικό περιεχόμενο της Συνταγματικής Αναθεώρησης και θέτουμε και κάτι άλλο, ποιο είναι το ποιοτικό στοιχείο της τωρινής Συνταγματικής Αναθεώρησης σε σχέση με όλες τις προηγούμενες. Είναι ότι δεν διεξάγεται σε μια συνηθισμένη σχετικά περίοδο, αλλά σε μια περίοδο οξύτατων ανταγωνισμών, ακόμη και εντός διεθνών συμμαχιών, όπως είναι το ΝΑΤΟ, όπως είναι η Ευρωπαϊκή Ένωση, που μέχρι σήμερα φάνταζαν ή τις παρουσιάζατε ως ισχυρές και ακλόνητες, σε μια περίοδο που αυτοί οι ανταγωνισμοί πολλαπλασιάζουν τις πολεμικές συγκρούσεις με την ενεργό συμμετοχή της χώρας μας σε αυτές, σε μια περίοδο όπου οι λαοί καλούνται να επωμισθούν τεράστια βάρη, να καλλιεργήσουν και κουλτούρα φερέτρων, όπως λέει και ο Υπουργός Άμυνας, σε μια περίοδο που όπως είναι πολύ λογικό, τόσο στον λαό μας όσο και σε άλλους λαούς της Ευρώπης -και θα δυναμώσει αυτό το επόμενο διάστημα- δυναμώνει και η δυσαρέσκεια και η αμφισβήτηση, ακόμη και οι κλονισμοί στο αστικό πολιτικό σύστημα.
Συνεπώς, τα μάτια σας και ο στόχος της Συνταγματικής Αναθεώρησης είναι στραμμένα ακριβώς σε αυτό, στη δυναμική που εμπεριέχουν αυτές οι εξελίξεις και στη δυναμική που μπορούν να αποκτήσουν με την ενίσχυση της ταξικής πάλης.
Και εμείς τουλάχιστον ως ΚΚΕ θα κάνουμε ό,τι περνάει από το χέρι μας και θα δώσουμε όλες μας τις δυνάμεις αυτές οι ρωγμές που υπάρχουν σήμερα να γίνουν ρήγματα αμφισβήτησης, ανατροπής αυτού του συστήματος. Διότι όλοι εσείς σε αντίθεση με εμάς σε αυτές τις ρωγμές, σε αυτόν τον κλονισμό βλέπετε κινδύνους. Η πιο χαρακτηριστική φράση για αυτό ήταν του κ. Τσίπρα: «Η κοινωνία» -λέει- «κινδυνεύει από εξέγερση». Πόσο πιο καθαρά να πει ο άνθρωπος ότι είναι διαθέσιμος για να βγάλει ξανά τη βρώμικη δουλειά για το κεφάλαιο; Και πόσο πιο καθαρά να πει ότι θέλει τον λαό στο περιθώριο, σε αντίθεση με εμάς που θέλουμε τον λαό πρωταγωνιστή των εξελίξεων;
Εμείς, λοιπόν, ελπίζουμε, όπως λέει και ο Μπρεχτ, στους σεισμούς που μέλλονται για να έρθουν και θεωρούμε ότι αυτοί οι σεισμοί θα ανατρέψουν, θα βάλουν τέλος στη σημερινή καπιταλιστική βαρβαρότητα.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Γκιόκα και σειρά έχει τώρα ο κ. Δημήτρης Μάντζος, Κοινοβουλευτικός Εκπρόσωπος του ΠΑΣΟΚ.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε.
Νομίζω ότι μέσα από αυτήν τη συζήτηση είναι πλέον σαφής και αποκρυσταλλωμένη η θέση των κομμάτων. Ολοκληρώνεται, άλλωστε, η πρώτη φάση της Αναθεώρησης. Σε αυτό το κορυφαίο, λοιπόν, πολιτειακό ζήτημα της Αναθεώρησης του Συντάγματος είναι σαφές τι θέλει κάθε κόμμα και γιατί και είναι σαφές και το διαδικαστικό τμήμα της συζήτησης και γιατί τελικά η Νέα Δημοκρατία έσπευσε να υποβαθμίσει αυτήν την αναθεωρητική διαδικασία, διότι τα διαδικαστικά όρια της αναθεωρητικής λειτουργίας, σύμφωνα με το άρθρο 110 του Συντάγματος, είναι σαφή. Είναι σαφή και τα χρονικά περιθώρια και οι προθεσμίες οι οποίες δεν υπάρχουν έτσι για να υπάρχουν. Υπάρχουν για να εξαντλείται η διάσκεψη, η διαβούλευση και η απόπειρα συναίνεσης.
Και σας λέγαμε από την αρχή ότι έτσι όπως το σχεδιάσατε προφανές ήταν και παραμένει ότι δεν σας ενδιέφεραν στην πραγματικότητα οι συναινέσεις. Διότι ο ένας μήνας που μεσολάβησε μεταξύ των δύο ψηφοφοριών ήταν εξ αρχής προγραμματισμένο να είναι ο Αύγουστος, διότι έτσι έπρεπε να είναι τότε με βάση τις προεκλογικές μεθοδεύσεις και τους σχεδιασμούς του Μεγάρου Μαξίμου. Στη συνέχεια, επειδή προφανώς αυτό άλλαξε, φτάσαμε 16 Σεπτεμβρίου και ακόμα και αργότερα να πηγαίναμε, το ίδιο θα έκανε. Γιατί τα λέω όλα αυτά; Διότι αποδεικνύει κάτι που λέγαμε από την αρχή, ότι αυτή η συζήτηση δεν έπρεπε να έχει ανοίξει μέσα στο μέσο του θέρους. Θα έπρεπε να υπάρχει μεγαλύτερη κοινωνική αναφορά και μεγαλύτερη κοινωνική προβολή των συζητήσεων αυτών. Θα έπρεπε να εξασφαλίζεται η κοινωνική συμμετοχή, το ενδιαφέρον της κοινωνίας και όχι το κομματικό συμφέρον της Νέας Δημοκρατίας. Το αναθεωρητικό εγχείρημα, δυστυχώς, η Νέα Δημοκρατία το έβαλε στο καλούπι του προεκλογικού της σχεδιασμού και μείωσε, υποβάθμισε τη διαδικασία αυτή.
Αν βγούμε από την Αίθουσα και ρωτήσουμε συμπολίτες μας αν γνωρίζουν ότι η Νέα Δημοκρατία προτείνει με την πρότασή της για αναθεώρηση, για παράδειγμα, την κατάργηση της μονιμότητας των δημοσίων υπαλλήλων, ή ότι προτείνει τη δημιουργία ιδιωτικών κερδοσκοπικών πανεπιστημίων, ή ότι προτείνει τη διατήρηση του άρθρου 86 της ποινικής ευθύνης των Υπουργών, όπως ακριβώς είναι σήμερα κατ’ ουσίαν, φοβάμαι ότι πολλοί συμπολίτες μας δεν θα το έχουν ακόμα καταλάβει.
Σε νομικό επίπεδο, άλλωστε, επειδή πολλή συζήτηση γίνεται για την ψήφο του ΠΑΣΟΚ -τα έχουμε πει, αλλά καλό είναι σε αυτή την τελική συζήτηση να τα πούμε και νομικά- ξέρετε πολύ καλά ότι η αναθεωρητική βουλή, η δεύτερη Βουλή είναι αδέσμευτη ως προς τη βούλησή της και την ψήφο της όσον αφορά στην Αναθεώρηση του Συντάγματος, διότι εκφράζει τη νωπή λαϊκή βούληση, διότι σύμφωνα με τη δημοκρατική αρχή, είναι πράγματι εγγύτερη στη νωπή λαϊκή βούληση. Και γι’ αυτό, η αυξημένη πλειοψηφία πρέπει πράγματι να αναζητηθεί και να επιτευχθεί στην επόμενη Βουλή. Και γι’ αυτό ήταν εξ αρχής ορθή και πολιτειακά αναγκαία η πρότασή μας για την αναθεώρηση του άρθρου 110 του Συντάγματος, που, δυστυχώς, ποτέ δεν τέθηκε σε ψηφοφορία από το Προεδρείο, από τον Πρόεδρο της Επιτροπής, ενώ ήταν ανειλημμένη η σχετική δέσμευση από τον Γενικό Εισηγητή της Πλειοψηφίας. Ήταν, λοιπόν, υπεύθυνη η στάση μας, παρά την κριτική που μας ασκείτε.
Ακούσαμε πολλά σήμερα, ακούσαμε ότι είμαστε πολιτικά δειλοί. Προσωπικά και όλοι μας δεν αισθανθήκαμε ποτέ πολιτικά δειλοί, ούτε στιγμή, με τις θέσεις μας, τις προτάσεις μας, την υπευθυνότητά μας συμβάλαμε στη διαδικασία. Δεν αισθανθήκαμε ότι συμβάλαμε στην παρωδία της στιγμής. Κάναμε το ακριβώς αντίθετο: Φέραμε το Σύνταγμα από τη συγκυρία στην οποία εσείς το παγιδεύσατε στον πραγματικό ιστορικό χρόνο.
Και ακούσαμε τον κ. Βορίδη σήμερα να στρεψοδικεί, σαν να μην ήταν ο Πρόεδρος της Επιτροπής να ρωτά σήμερα τα μέλη της Επιτροπής από το ΠΑΣΟΚ και από όλη την Αντιπολίτευση τι θέλουν με τις διατάξεις και γιατί δεν ψηφίζουν ή γιατί ψηφίζουν «Παρών» ή «Όχι». Είναι σαν να μην μας άκουγε ποτέ, σαν να μην διάβαζε ποτέ τα Πρακτικά των συνεδριάσεων. Όταν μιλούσαμε, εκείνος έπαιζε Tetris. Δεν καταλάβαινε τι λέγαμε. Δεν εξηγείται αλλιώς αυτή η στρεψοδικία. Διότι εμείς ήμασταν σαφείς τι θέλουμε σε κάθε διάταξη. Και ήμασταν σαφείς στο ότι δεν εμπιστευόμαστε και σας καταλογίζουμε υποκρισία, εσάς που μας μιλάτε σήμερα για την αναθεώρηση του άρθρου 86, όταν έχετε σπεύσει να το καταστρατηγήσετε με όλους τους τρόπους. Με όλους τους τρόπους! Και τώρα έρχεστε και θέλετε να το κρατήσετε το ίδιο και φταίμε εμείς που δεν ψηφίζουμε σήμερα «Ναι» στον εμπαιγμό των πολιτών που βρέθηκαν στις πλατείες και στους δρόμους ζητώντας δικαιοσύνη.
Μας μιλάτε σήμερα εσείς για αναθεώρηση του άρθρου 16, εσείς που το παρακάμψατε τόσο ωμά με έναν νόμο που θα έφερνε το Γέιλ και ανωτατοποίησε κολέγια και τώρα μιλάτε για κερδοσκοπικά ιδιωτικά πανεπιστήμια. Και φταίμε εμείς που δεν χειροκροτούμε, που δεν επικυρώνουμε την εξαπάτηση.
Μας μιλάτε για αξιοκρατία στο δημόσιο εσείς που τον δικό σας νόμο του 2021 δεν τον εφαρμόζετε και αναθέτετε έκτοτε καθήκοντα προϊσταμένων στο δημόσιο με ανάθεση. Τώρα σας φταίει η μονιμότητα και φταίμε εμείς που δεν ψηφίζουμε αυτή την ιδεοληψία. 
Ήρθε σήμερα σε αυτό το κλίμα και ο Γενικός Εισηγητής της Πλειοψηφίας, ο κ. Στυλιανίδης, συνταγματολόγος, να μας πει πως λυπάται για την πολιτική ζωή της χώρας που γίνεται ναυάγιο. Ναυάγιο είναι η διασφάλιση πως θα έχουμε μεγάλη συναίνεση στο περιεχόμενο των διατάξεων και πως κανένας πρωθυπουργός δεν θα κάνει ό,τι θέλει και όπως κρίνει, όπως μας είπε ο Μητσοτάκης; Αυτό είναι το ναυάγιο;
Ναυάγιο για την πολιτική ζωή είναι να στέλνει ο Πρωθυπουργός τους Βουλευτές του νωρίς για ύπνο από φόβο πώς θα ψηφίσουν. Αυτή είναι η αναβάθμιση του ρόλου των Βουλευτών; Ναυάγιο για την πολιτική ζωή είναι να προστατεύονται συστηματικά οι Υπουργοί με την ψήφο της Κοινοβουλευτικής Πλειοψηφίας και μόνο, παρά τις χιλιάδες σελίδες δικογραφιών και στοιχείων, παρά τα πορίσματα της ελληνικής και ευρωπαϊκής εισαγγελίας και δικαιοσύνης. Αυτή είναι η δικαιοσύνη; Αυτή είναι η δικαιοσύνη που θα απονέμεται το ίδιο για όλους;
Ναυάγιο είναι η άρνηση της Νέας Δημοκρατίας να συγκροτηθεί εξεταστική επιτροπή τηςμειοψηφίας, όπως ορίζει το Σύνταγμα και ο Κανονισμός της Βουλής για τις υποκλοπές, για τις πράξεις κατασκοπίας που η ίδια η δικαιοσύνη ζητά να διερευνηθούν. Αυτή είναι η προστασία της πατρίδας; Κόπτεστε σήμερα για τη σημαία και τη γλώσσα και δέχεστε η υπόθεση της κατασκοπίας των υποκλοπών να είναι χωρίς έρευνα. 
Ναυάγιο είναι η Βουλή των 297, να αφήνετε μια Βουλή με 3 Βουλευτές λιγότερους, γιατί δεν προκηρύσσονται εκλογές και την ίδια ώρα τη σημαία την ενδύεται ο Κασιδιάρης έξω από τον Δομοκό.
Ναυάγιο είναι να έχεις έναν Υπουργό Δικαιοσύνης που απειλεί τους πολίτες αυτής της χώρας ότι θα γίνει «ντου» από απέναντι αν ψηφίσουμε λάθος και αυτός αντί να αποπέμπεται, να επιβραβεύεται με θέση υποψήφιου Βουλευτή στη Θεσσαλονίκη, προφανώς για να διασκεδαστεί ο κίνδυνος ότι θα γίνει «ντου» από πάνω. Αυτή είναι η εξωτερική πολιτική αρχών; Αυτή είναι η πολιτεία που υπηρετεί το εθνικό συμφέρον; Ή είναι μια τυχοδιωκτική, αντιδημοκρατική, αντεθνική πολιτική; Αυτό είναι το αντεθνικό. 
Κυρίες και κύριοι συνάδελφοι, ολοκληρώνεται μια διαδικασία απαιτητική, στην οποία συμμετείχαμε ενεργητικά, δημιουργικά, με συγκεκριμένες προτάσεις και είμαστε πολύ ικανοποιημένοι απέναντι στην ιστορική συνείδηση και την παράταξη, γιατί εμείς επηρεάσαμε τη διαδικασία υπεύθυνα και διαμορφώσαμε τις βάσεις των συναινέσεων στην επόμενη Βουλή, όπου εκεί πρέπει πραγματικά να αναζητηθούν και να φανεί αν τελικά μπορούν αυτές να επιτευχθούν, εκεί που πρέπει, εκεί που θέλει ο λαός μέσω των εκλογών και όχι εκεί που θέλει η σημερινή Πλειοψηφία.
Οι Βουλευτές της επόμενης Βουλής θα αναλάβουν να κάνουν πράξη αυτήν την εντολή. Έτσι λειτουργούν οι δημοκρατίες και αυτήν τη δημοκρατική λειτουργία την εγγυήθηκε, την εγγυάται και θα την εγγυάται η δημοκρατική παράταξη, το ΠΑΣΟΚ-Κίνημα Αλλαγής.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μάντζο. 
Ο κ. Νότης Μηταράκης, Κοινοβουλευτικός Εκπρόσωπος της Νέας Δημοκρατίας, έχει τώρα τον λόγο. 
ΝΟΤΗΣ ΜΗΤΑΡΑΚΗΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, παρακολουθούμε κοσμογονικές αλλαγές στον κόσμο. Προ ολίγων ημερών αναλυτής τεχνολογίας προειδοποιούσε για δυνητικούς κινδύνους για την ανθρωπότητα, λόγω τεχνητής νοημοσύνης. Παγκόσμιες εντάσεις διατηρούνται. Γεωπολιτικές συμμαχίες αλλάζουν. Και σε αυτό το ευμετάβλητο διεθνές περιβάλλον καλούμαστε να εργαστούμε για την ασφάλεια και την ευημερία των Ελλήνων και των Ελληνίδων. Δυστυχώς, σε αυτό το πλαίσιο, ο πολιτικός διάλογος στην Ελλάδα δεν ανταποκρίνεται στις προκλήσεις των καιρών. 
Ξεκινώ με τρεις ουσιαστικές παρατηρήσεις επί τη διαδικασία. Παρατήρηση πρώτη: Χάθηκε μια ευκαιρία να γίνει ουσιαστικός διάλογος στην Επιτροπή και στην Ολομέλεια ανάμεσα στις πολιτικές δυνάμεις του τόπου, για ένα σύγχρονο θεσμικό πλαίσιο που θα ανταποκρίνεται στις προκλήσεις της εποχής μας. Αυτός ήταν ο σαφής στόχος της Πλειοψηφίας. Ακούσαμε μικροπολιτικές παρεμβάσεις. Ακούσαμε σήμερα ανταγωνισμό βαρύγδουπων εκφράσεων, συνήθης αντιπολιτευτική κριτική, χωρίς σχέδιο και χωρίς όραμα.
Και η απρεπής θεσμική επίθεση το πρωί της Αξιωματικής Αντιπολίτευσης προς τον Υπουργό Δικαιοσύνης, παρά τη σαφή κοινοβουλευτική πρακτική και επί ημερών ΠΑΣΟΚ, παρά την απόφαση της Διάσκεψης των Προέδρων και της πρωινής απόφασης της Ολομέλειας, εξέπληξε ακόμα και εμάς. Είναι σαφής η επιλογή του ΠΑΣΟΚ να απεμπολήσει το μετριοπαθές κέντρο, διεκδικώντας χώρο στην Αριστερά, ανταγωνιζόμενο με την Αριστερά του κυρίου Τσίπα και των άλλων κομμάτων στην τοξικότητα, χωρίς να μπορούν να αντιληφθούν -σε αντίθεση με προκατόχους τους ιστορικά- τη σοβαρότητα της διαδικασίας της Αναθεώρησης του Συντάγματος και την κρισιμότητα των εποχών που βιώνουμε. 
Παρατήρηση δεύτερη. Σήμερα όλες οι δυνάμεις της Αντιπολίτευσης ουσιαστικά παραδεχτήκατε αυτό που εμείς θεωρούμε πολύ πιθανό., την τρίτη αυτοδύναμη θητεία του Κυριάκου Μητσοτάκη, φοβούμενοι, κατά τα λεγόμενά σας, να δώσετε -εσείς το είπατε- «λευκή επιταγή» στην πλειοψηφία των τουλάχιστον εκατόν πενήντα ένα της επόμενης Κοινοβουλευτικής Περιόδου, θεωρώντας δεδομένο ότι θα υπάρχει αυτοδύναμη κυβέρνηση της Νέας Δημοκρατίας με την ψήφο των Ελλήνων πολιτών στις εκλογές του 2027. 
Παρατήρηση τρίτη. Η Νέα Δημοκρατία άκουσε τις απόψεις των Βουλευτών στην Επιτροπή, όσων συμμετείχαν εποικοδομητικά στο διάλογο και τροποποιήσαμε σε κάποια σημεία την αρχική μας πρόταση. Και οι αλλαγές είναι σαφείς. Δεν δίνω καμία σημασία σε κάποιους εξυπνακισμούς που ακούστηκαν για το αντίθετο. 
Κυρίες και κύριοι συνάδελφοι, όπως τόνισε ο Πρωθυπουργός, το Σύνταγμα του 1975 αποδείχτηκε εξαιρετικά ανθεκτικό. Μετά τη δικτατορία στερέωσε τον κοινοβουλευτισμό, ενώ πρόσφατα μας πέρασε μέσα από δύσκολες συμπληγάδες μιας οικονομικής κρίσης και μιας πανδημίας. Το Σύνταγμα του 1975 υπήρξε καινοτόμο, υπήρξε διορατικό. Σήμερα, όμως, καλείται να αλλάξει για να συμβαδίσει με τις προτεραιότητες της τρίτης δεκαετίας του εικοστού πρώτου αιώνα, να καλύψει κενά, να επικαιροποιήσεις οι πλευρές του, όταν κάθε μέρα στην πράξη συμπληρώνεται και από το ευρωπαϊκό δίκαιο. 
Οι κατευθύνσεις της προτεινόμενης διαδικασίας είναι σαφείς. Πρώτον, εισάγοντας ταυτοτικές διατάξεις, διαμορφώνοντας το πολιτιστικό Σύνταγμα της Ελλάδος, προστατεύοντας τον σκληρό πυρήνα της εθνικής και πολιτιστικής μας ταυτότητας. Δεύτερον, στις κοινωνικές διατάξεις, διαμορφώνοντας το κοινωνικό Σύνταγμα. Τρίτον, με θεσμικές διατάξεις, εκσυγχρονίζοντας το θεσμικό Σύνταγμα, ενισχύοντας την αρχή των ελέγχων και των ισορροπιών που είναι τόσο κρίσιμο σε ένα πολύτιμα σαν το δικό μας. Τέταρτον, με αναπτυξιακές διατάξεις που οριοθετούν το οικονομικό Σύνταγμα. 
Η πρόταση της Νέας Δημοκρατίας περιλαμβάνει σημαντικές και ουσιαστικές αλλαγές, οι οποίες δεν κέρδισαν το ενδιαφέρον των κομμάτων της Αντιπολίτευσης, για την προστασία της σημαίας και της γλώσσας, για την πρόκληση τεχνητής νοημοσύνης, για τη θέσπιση μη κρατικών πανεπιστημίων, για την προστασία του περιβαλλοντικού ισοζυγίου, για την κάλυψη των στεγαστικών αναγκών των Ελλήνων πολιτών, την ενίσχυση και θεσμική θωράκιση του ρόλου των Βουλευτών, τη θέσπιση κανόνων καλής κυβερνητικής λειτουργίας, την επέκταση της επιστολικής ψήφου στις εθνικές εκλογές, την πολύ σημαντική αλλαγή του άρθρου 86, του νόμου περί ευθύνης υπουργών, τη θεσμική θωράκιση της ανεξαρτησίας της δικαιοσύνης, τη βελτίωση της λειτουργίας της αποκεντρωμένης διοίκησης, την αξιολόγηση των δημοσίων υπαλλήλων, την προστασία από αναδρομική φορολογική επιβάρυνση, την προστασία της περιουσίας των Ελλήνων πολιτών. 
Κυρίες και κύριοι συνάδελφοι, στις εκλογές την άνοιξη ή το καλοκαίρι του 2027, ο ελληνικός λαός θα κληθεί ως κυρίαρχος να πάρει κρίσιμες αποφάσεις, επιλέγοντας τον δρόμο της σταθερότητας, τον δρόμο της ευθύνης, επανεκλέγοντας τον Κυριάκο Μητσοτάκη για τρίτη συναπτή θητεία, τον πολιτικό που μπορεί να κρατήσει σταθερά το τιμόνι στις δύσκολες προκλήσεις της εποχής μας. 
Η σύγκριση με την Αντιπολίτευση δεν θα μπορούσε να είναι πιο σαφής, όπως είδαμε και στη σημερινή διαδικασία. Από τη μία έχουμε τη διακυβέρνηση της Νέας Δημοκρατίας με όραμα, στόχους και απτά αποτελέσματα. Από την άλλη, μια πανσπερμία κομμάτων της Αντιπολίτευσης, κατώτερη δυστυχώς των περιστάσεων. 
Σας καλώ να υπερψηφίσετε τη διαδικασία αναθεώρησης του Συντάγματος, βάζοντας τη χώρα σε πορεία ανάπτυξης και σταθερότητας, ανοίγοντας τον δρόμο για την επόμενη Κοινοβουλευτική Περίοδο να ολοκληρώσει αυτή η διαδικασία. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)


ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μηταράκη. 
Τον λόγο έχει η Πρόεδρος της Πλεύσης Ελευθερίας, η κ. Ζωή Κωνσταντοπούλου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Αφού χρειάστηκε λίγη βοήθεια ο κ. Μητσοτάκης, διότι ενώ είχατε αποφασίσει ότι δεν θα υπάρχουν δευτερολογίες, χρειάστηκε τη βοήθεια του Προεδρείου και του δόθηκε δευτερολογία, διότι έτσι έχετε μάθει να παίζετε: βρώμικα, με σημαδεμένα χαρτιά, αλλάζοντας διαρκώς τους κανόνες του παιχνιδιού και βέβαια και σε μία ξεκάθαρη συμπαιγνία -όπως φάνηκε- με το ΠΑΣΟΚ, που σας είναι πιο οικεία πολιτική δύναμη και το παρακαλάτε και το προσκυνάτε για να συγκυβερνήσετε και βεβαίως έχουμε τα δείγματα εκείνα που μας πείθουν ότι αυτό είναι μία προοπτική, αν δεν συμβεί αυτό το οποίο εμείς είμαστε σίγουροι ότι θα συμβεί, ότι δηλαδή θα καταβαραθρωθείτε στις επόμενες εκλογές όποτε και αν γίνουν, κύριε Μηταράκη. Τώρα μας είπατε για την άνοιξη και το καλοκαίρι ή την άνοιξη ή το καλοκαίρι. Φοβάμαι ότι το καλοκαίρι, αν τις κάνετε, εσείς θα είστε για μπάνιο. 
Και η αλήθεια είναι ότι αυτό που θα θέλατε θα ήταν να πάει και ολόκληρη η κοινωνία περίπατο και να γίνουν εκλογές χωρίς πολίτες, όπως θέλετε να έχετε μια Βουλή να λειτουργεί χωρίς Βουλευτές. Είναι εικόνα Βουλής αυτή; Είναι εικόνα Βουλής αυτή; Ούτε επτά ώρες η δεύτερη συζήτηση για την Αναθεώρηση του Συντάγματος. Άδεια η Βουλή. Ήρθατε τώρα ούτε δέκα Βουλευτές της Νέας Δημοκρατίας. Σκηνοθετείται και από το κανάλι της Βουλής και όταν είναι άδεια τα έδρανά σας, δείχνουν από την κάμερα της δικής σας πλευράς, ώστε να μπαίνει η φάσα επάνω στα άδεια έδρανά σας. Διότι σε όλα ο κόσμος βλέπει μια σκηνοθετημένη πραγματικότητα. 
Απέναντι σε αυτήν την κακοσκηνοθετημένη πραγματικότητα όμως και σε αυτόν τον Πρωθυπουργό, τον δειλό, που δεν τολμάει ούτε να μείνει στην Αίθουσα όταν μιλάω… Τι ντροπή για έναν Πρωθυπουργό που θέλει να είναι ηγέτης και δεν μπορεί ούτε να σταθεί στην Αίθουσα, όταν μιλάει η μοναδική Αρχηγός που τον ενοχλεί και που τον ελέγχει και που τον εκθέτει. Τι εικόνα! Είπε ο κ. Μητσοτάκης, ο Πρωθυπουργός που στηρίζεται στις ψήφους της Χρυσής Αυγής, στα σταγονίδια της χούντας, μας είπε ότι αυτός είναι η ελπίδα; Ήρθε εδώ να εμφανιστεί στις 16 Σεπτεμβρίου του 2026 σαν ελπιδοφόρος νέος που θα δουν σε αυτόν την ελπίδα; 
Έχει καταλάβει η παράταξή σας -αν και δεν είστε πια παράταξη και σας το λένε και μέσα από το κόμμα σας είστε το σύστημα Μητσοτάκη- έχετε καταλάβει ότι ο κόσμος στη χώρα αυτή αποστρέφεται τον Μητσοτάκη και την Κυβέρνησή του; Έχετε καταλάβει ότι οι νέοι στην προοπτική ότι συνεχίζεται η εξουσία σας σκέφτονται πώς θα φύγουν; Έχετε καταλάβει ότι πρεσβεύετε το αδιέξοδο, την έλλειψη προοπτικής, την έλλειψη ελπίδας, την έλλειψη πνοής; Αυτά πρεσβεύετε και εκεί ποντάρετε στον φόβο, τον τρόμο, την επιβολή.
Εμείς, λοιπόν, σας λέμε πρώτον θα καταβαραθρωθείτε, δεύτερον θα είναι μέρα μεσημέρι και τρίτον εμείς θα είμαστε εδώ για να δώσουμε τις λύσεις και την ελπίδα και την πνοή και την προοπτική. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Θα ήθελα να κάνω μία ανακοίνωση προς το Σώμα.
Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της επί των σχεδίων νόμων του Υπουργείου Εθνικής Άμυνας:
α) «Κύρωση της Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας και της Υπηρεσίας Επικοινωνιών και Πληροφοριών του ΝΑΤΟ, σχετικά με την εθνική συνεισφορά για την υποστήριξη της ανάπτυξης και της ολοκλήρωσης της δυναμικότητας της Νατοϊκής Αντιβαλλιστικής Άμυνας (Συμφωνία GRC MOD – NCI AGENCY BMD) και 
β) «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας, σχετικά με τη συμμετοχή της 350 Πτέρυγας Κατευθυνόμενων Βλημάτων και της 180 ΜΚ/Β ΧΩΚ στην Πολυεθνική Τακτική Βολή 2021 της Γερμανικής Πτέρυγας Πυραυλικής Αεράμυνας 1 στο Πεδίο Βολής ΝΑΤΟ (NAMFI) στην Κρήτη». 
Κυρίες και κύριοι συνάδελφοι, θα κάνουμε μια πεντάλεπτη διακοπή… 
[bookmark: _Hlk240471218]ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πρέπει να πείτε ότι ολοκληρώθηκε η συζήτηση. 
ΠΡΟΕΔΡΕΥΩΝ (Πάρις Κουκουλόπουλος): Έχει ολοκληρωθεί προφανώς…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πρέπει να το πείτε.
ΠΡΟΕΔΡΕΥΩΝ (Πάρις Κουκουλόπουλος): …η συζήτηση. 
Εννοείται ότι δεν πρόκειται να δώσουμε τον λόγο σε κανέναν, κυρία Πρόεδρε.
Κυρίες και κύριοι συνάδελφοι, έχει ολοκληρωθεί η συζήτηση επί της προτάσεως για αναθεώρηση διατάξεων του Συντάγματος και θα εισέλθουμε στην ψηφοφορία. Το λοιπό τυπικό θα αναγνώσει ο κ. Μπούρας.
Θα κάνουμε μια μικρή διακοπή για πέντε λεπτά ώστε να δώσουμε τη δυνατότητα σε όλους τους συναδέλφους να προσέλθουν στην Αίθουσα, για να μην έχουμε χάσμα στην ψηφοφορία. Πέντε λεπτά ακριβώς. Σε πέντε λεπτά, που θα ανοίξει το σύστημα, να είμαστε όλοι εδώ.
(ΔΙΑΚΟΠΗ)
(ΜΕΤΑ ΤΗ ΔΙΑΚΟΠΗ)
(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ)
ΠΡΟΕΔΡΕΥΩΝ (Αθανάσιος Μπούρας): Κύριες και κύριοι συνάδελφοι, επαναλαμβάνεται η διακοπείσα συνεδρίαση. 
Η συζήτηση επί της πρότασης για αναθεώρηση διατάξεων του Συντάγματος ολοκληρώθηκε και εισερχόμεθα στην ψηφοφορία. 
Ειδικότερα, αντικείμενο της σημερινής δεύτερης ψηφοφορίας είναι οι προτεινόμενες για αναθεώρηση διατάξεις του Συντάγματος που συγκέντρωσαν στην πρώτη ψηφοφορία, στις 27 Ιουλίου 2026, 151 και άνω ψήφους, εν προκειμένω όλες οι διατάξεις, σύμφωνα με τα άρθρα 110 του Συντάγματος και 119 του Κανονισμού της Βουλής. 
Το ερώτημα που τίθεται είναι αν αποδέχεστε ή όχι την αναθεώρηση των προτεινόμενων αναλυτικά προς τούτο διατάξεων του Συντάγματος. Σε οποιαδήποτε περίπτωση που δεν υπάρξει σημείωση της ψήφου του Βουλευτή δίπλα από μια διάταξη με ένα «ΝΑΙ», «OΧΙ» ή «ΠΑΡΩΝ», αυτή θα θεωρηθεί ότι δεν ψηφίστηκε.
Όπως γνωρίζετε, η ψηφοφορία είναι ονομαστική, φανερή και θα διεξαχθεί με το ηλεκτρονικό σύστημα για όλες τις αναθεωρητέες διατάξεις ταυτοχρόνως, όπως αυτές αποτυπώνονται στο ψηφοδέλτιο, με σημείωση της ψήφου των Βουλευτών χωριστά για κάθε διάταξη, όπως ορίζει η παράγραφος 6 του άρθρου 119 του Κανονισμού της Βουλής. 
Η ηλεκτρονική ψηφοφορία περιλαμβάνει 39 πεδία. 
Παρακαλώ να ανοίξει το σύστημα της ηλεκτρονικής ψηφοφορίας. Αρχίζει η ψηφοφορία. 
(ΗΛΕΚΤΡΟΝΙΚΗ ΨΗΦΟΦΟΡΙΑ)



ΠΡΟΕΔΡΕΥΩΝ (Αθανάσιος Μπούρας): Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν στα Πρακτικά της σημερινής συνεδρίασης και θα συνυπολογιστούν στην καταμέτρηση, η οποία θα ακολουθήσει.
(Οι προαναφερθείσες επιστολές καταχωρίζονται στα Πρακτικά και έχουν ως εξής:


ΠΡΟΕΔΡΕΥΩΝ (Αθανάσιος Μπούρας): Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσας ονομαστικής ηλεκτρονικής ψηφοφορίας. 
Επί της πρότασης Αναθεώρησης της Κοινοβουλευτικής Ομάδας της Νέας Δημοκρατίας τα αποτελέσματα έχουν ως εξής:
Επί του νέου άρθρου 5Β του Συντάγματος ψήφισαν συνολικά 293 Βουλευτές.
ΝΑΙ ψήφισαν 161.
ΟΧΙ ψήφισαν 95.
ΠΑΡΩΝ ψήφισαν 37.
Επί του άρθρου 14 του Συντάγματος ψήφισαν συνολικά 293 Βουλευτές.
ΝΑΙ ψήφισαν 160.
ΟΧΙ ψήφισαν 95.
ΠΑΡΩΝ ψήφισαν 38.
Επί του άρθρου 15 του Συντάγματος ψήφισαν συνολικά 293 Βουλευτές.
ΝΑΙ ψήφισαν 160.
ΟΧΙ ψήφισαν 95.
ΠΑΡΩΝ ψήφισαν 38.
Επί του άρθρου 16 του Συντάγματος ψήφισαν συνολικά 293 Βουλευτές.
ΝΑΙ ψήφισαν 160.
ΟΧΙ ψήφισαν 95.
ΠΑΡΩΝ ψήφισαν 38.
Επί του άρθρου 17 του Συντάγματος ψήφισαν συνολικά 293 Βουλευτές.
ΝΑΙ ψήφισαν 161.
ΟΧΙ ψήφισαν 95.
ΠΑΡΩΝ ψήφισαν 37.
Επί του άρθρου 21 του Συντάγματος ψήφισαν συνολικά 293 Βουλευτές.
ΝΑΙ ψήφισαν 161.
ΟΧΙ ψήφισαν 95.
ΠΑΡΩΝ ψήφισαν 37.
Επί του άρθρου 24 του Συντάγματος ψήφισαν συνολικά 293 Βουλευτές.
ΝΑΙ ψήφισαν 158.
ΟΧΙ ψήφισαν 95.
ΠΑΡΩΝ ψήφισαν 40.
Επί του άρθρου 29 του Συντάγματος ψήφισαν συνολικά 293 Βουλευτές.
ΝΑΙ ψήφισαν 158.
ΟΧΙ ψήφισαν 98.
ΠΑΡΩΝ ψήφισαν 37.
Επί του άρθρου 30 παρ.1 του Συντάγματος ψήφισαν συνολικά 293 Βουλευτές.
ΝΑΙ ψήφισαν 158.
ΟΧΙ ψήφισαν 134.
ΠΑΡΩΝ ψήφισε 1.
Επί του άρθρου 30 παρ.5 του Συντάγματος ψήφισαν συνολικά 293 Βουλευτές.
ΝΑΙ ψήφισαν 158.
ΟΧΙ ψήφισαν 133.
ΠΑΡΩΝ ψήφισε 2.
Επί του άρθρου 41 παρ.2 του Συντάγματος ψήφισαν συνολικά 293 Βουλευτές.
ΝΑΙ ψήφισαν 159.
ΟΧΙ ψήφισαν 132.
ΠΑΡΩΝ ψήφισαν 2.
Επί του άρθρου 41 παρ.5 του Συντάγματος ψήφισαν συνολικά 293 Βουλευτές.
ΝΑΙ ψήφισαν 159.
ΟΧΙ ψήφισαν 132.
ΠΑΡΩΝ ψήφισαν 2.
Επί του άρθρου 44 παρ.2 του Συντάγματος ψήφισαν συνολικά 293 Βουλευτές.
ΝΑΙ ψήφισαν 161.
ΟΧΙ ψήφισαν 96.
ΠΑΡΩΝ ψήφισαν 36.
Επί του άρθρου 47 παρ.3 του Συντάγματος ψήφισαν συνολικά 293 Βουλευτές.
ΝΑΙ ψήφισαν 160.
ΟΧΙ ψήφισαν 132.
ΠΑΡΩΝ ψήφισε 1.
Επί του άρθρου 47 παρ.4 του Συντάγματος ψήφισαν συνολικά 293 Βουλευτές.
ΝΑΙ ψήφισαν 160.
ΟΧΙ ψήφισαν 132.
ΠΑΡΩΝ ψήφισαν 1.
Επί του άρθρου 51 παρ.4 του Συντάγματος ψήφισαν συνολικά 293 Βουλευτές.
ΝΑΙ ψήφισαν 159.
ΟΧΙ ψήφισαν 97.
ΠΑΡΩΝ ψήφισαν 37.
Επί του άρθρου 54 παρ.1 του Συντάγματος ψήφισαν συνολικά 293 Βουλευτές.
ΝΑΙ ψήφισαν 158.
ΟΧΙ ψήφισαν 135.
ΠΑΡΩΝ ψήφισε ουδείς.
Επί του άρθρου 54 παρ.3 του Συντάγματος ψήφισαν συνολικά 293 Βουλευτές.
ΝΑΙ ψήφισαν 158.
ΟΧΙ ψήφισαν 135.
ΠΑΡΩΝ ψήφισε ουδείς.
Επί του άρθρου 56 του Συντάγματος ψήφισαν συνολικά 293 Βουλευτές.
ΝΑΙ ψήφισαν 159.
ΟΧΙ ψήφισαν 133.
ΠΑΡΩΝ ψήφισε 1.
Επί του άρθρου 57 του Συντάγματος ψήφισαν συνολικά 293 Βουλευτές.
ΝΑΙ ψήφισαν 159.
ΟΧΙ ψήφισαν 133.
ΠΑΡΩΝ ψήφισε 1.
Επί του άρθρου 60  του Συντάγματος ψήφισαν συνολικά 293 Βουλευτές.
ΝΑΙ ψήφισαν 161.
ΟΧΙ ψήφισαν 132.
ΠΑΡΩΝ ψήφισε ουδείς.
Επί του άρθρου 73 παρ.1 του Συντάγματος ψήφισαν συνολικά 293 Βουλευτές.
ΝΑΙ ψήφισαν 161.
ΟΧΙ ψήφισαν 132.
ΠΑΡΩΝ ψήφισε ουδείς.
Επί της νέας παραγράφου 3 του άρθρου 77 του Συντάγματος ψήφισαν συνολικά 293 Βουλευτές.
ΝΑΙ ψήφισαν 160.
ΟΧΙ ψήφισαν 132.
ΠΑΡΩΝ ψήφισε 1.
Επί του άρθρου 78 παρ.2 του Συντάγματος ψήφισαν συνολικά 293 Βουλευτές.
ΝΑΙ ψήφισαν 161.
ΟΧΙ ψήφισαν 132.
ΠΑΡΩΝ ψήφισε ουδείς.
Επί της νέας παραγράφου 6 του άρθρου 78 του Συντάγματος ψήφισαν συνολικά 293 Βουλευτές.
ΝΑΙ ψήφισαν 160.
ΟΧΙ ψήφισαν 132.
ΠΑΡΩΝ ψήφισαν 1.
Επί του άρθρου 79 του Συντάγματος ψήφισαν συνολικά 293 Βουλευτές.
ΝΑΙ ψήφισαν 160.
ΟΧΙ ψήφισαν 132.
ΠΑΡΩΝ ψήφισε 1.
Επί του άρθρου 82 του Συντάγματος ψήφισαν συνολικά 293 Βουλευτές.
ΝΑΙ ψήφισαν 159.
ΟΧΙ ψήφισαν 132.
ΠΑΡΩΝ ψήφισαν 2.
Επί του άρθρου 86 του Συντάγματος ψήφισαν συνολικά 293 Βουλευτές.
ΝΑΙ ψήφισαν 159.
ΟΧΙ ψήφισαν 96.
ΠΑΡΩΝ ψήφισαν 38.
Επί του άρθρου 89 του Συντάγματος ψήφισαν συνολικά 293 Βουλευτές.
ΝΑΙ ψήφισαν 160.
ΟΧΙ ψήφισαν 96.
ΠΑΡΩΝ ψήφισαν 37.
Επί του άρθρου 90 παρ.5 του Συντάγματος ψήφισαν συνολικά 293 Βουλευτές.
ΝΑΙ ψήφισαν 159.
ΟΧΙ ψήφισαν 94.
ΠΑΡΩΝ ψήφισαν 40.
Επί του άρθρου 97 του Συντάγματος ψήφισαν συνολικά 293 Βουλευτές.
ΝΑΙ ψήφισαν 158.
ΟΧΙ ψήφισαν 134.
ΠΑΡΩΝ ψήφισε 1.
Επί του άρθρου 99 του Συντάγματος ψήφισαν συνολικά 293 Βουλευτές.
ΝΑΙ ψήφισαν 159.
ΟΧΙ ψήφισαν 133.
ΠΑΡΩΝ ψήφισε 1.
Επί του άρθρου 100 του Συντάγματος ψήφισαν συνολικά 293 Βουλευτές.
ΝΑΙ ψήφισαν 159.
ΟΧΙ ψήφισαν 132.
ΠΑΡΩΝ ψήφισαν 2.
Επί του άρθρου 101 παρ. 3 του Συντάγματος ψήφισαν συνολικά 293 Βουλευτές.
ΝΑΙ ψήφισαν 159.
ΟΧΙ ψήφισαν 132.
ΠΑΡΩΝ ψήφισαν 2.
Επί της νέας παραγράφου 5 του άρθρου 101 του Συντάγματος ψήφισαν συνολικά 293 Βουλευτές.
ΝΑΙ ψήφισαν 159.
ΟΧΙ ψήφισαν 132.
ΠΑΡΩΝ ψήφισαν 2.
Επί του άρθρου 101Α του Συντάγματος ψήφισαν συνολικά 293 Βουλευτές.
ΝΑΙ ψήφισαν 158.
ΟΧΙ ψήφισαν 98.
ΠΑΡΩΝ ψήφισαν 37.
Επί του άρθρου 102 του Συντάγματος ψήφισαν συνολικά 293 Βουλευτές.
ΝΑΙ ψήφισαν 160.
ΟΧΙ ψήφισαν 95.
ΠΑΡΩΝ ψήφισαν 38.
Επί του άρθρου 103 του Συντάγματος ψήφισαν συνολικά 293 Βουλευτές.
ΝΑΙ ψήφισαν 161.
ΟΧΙ ψήφισαν 132.
ΠΑΡΩΝ ψήφισε ουδείς.
Επί του άρθρου 118 του Συντάγματος ψήφισαν συνολικά 293 Βουλευτές.
ΝΑΙ ψήφισαν 158.
ΟΧΙ ψήφισαν 134.
ΠΑΡΩΝ ψήφισε 1.
Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:




















































































































































































































































































































































































































































































































































ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Οι επιστολικές πόσες είναι, κύριε Πρόεδρε;
ΠΡΟΕΔΡΕΥΩΝ (Αθανάσιος Μπούρας): Δεν το ξέρω. Νομίζω ότι είναι περί τις εκατό.
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση της πρότασης για αναθεώρηση του Συντάγματος.
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Το Σώμα παρέσχε τη ζητηθείσα εξουσιοδότηση.
Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Με τη συναίνεση του Σώματος και ώρα 18.12’ λύεται η συνεδρίαση για αύριο, ημέρα Πέμπτη 17 Σεπτεμβρίου 2026 και ώρα 9.00΄, με αντικείμενο εργασιών του Σώματος, νομοθετική εργασία: 1) Μόνη συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Εθνικής Άμυνας: α) «Κύρωση της Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας και της Υπηρεσίας Επικοινωνιών και Πληροφοριών του ΝΑΤΟ σχετικά με την εθνική συνεισφορά για την  υποστήριξη της ανάπτυξης και της ολοκλήρωσης της δυναμικότητας της Νατοϊκής Αντιβαλλιστικής Άμυνας (Συμφωνία GRC MOD - NCI AGENCY BMD)» και β) «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας σχετικά με τη συμμετοχή της 350 Πτέρυγας Κατευθυνόμενων Βλημάτων και της 180 ΜΚ/Β ΧΩΚ στην Πολυεθνική Τακτική Βολή 2021 της Γερμανικής Πτέρυγας Πυραυλικής Αεράμυνας 1 στο Πεδίο Βολής ΝΑΤΟ (NAMFI) στην Κρήτη» σύμφωνα με τη συμπληρωματική ημερήσια διάταξη που θα σας διανεμηθεί και 2) Συζήτηση και λήψη απόφασης σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής για αιτήσεις άρσης ασυλίας Βουλευτών, σύμφωνα με την ειδική ημερήσια διάταξη που σας έχει διανεμηθεί.
Λύεται η συνεδρίαση. Καλό βράδυ, πάντα με υγεία!

